
PROCESVERBAL

SEANCËN E DREJTON

KRYETARI I Kuvendit

ILIR META

(Seanca filloi në orën 12:00)

Rendi i ditës:

1. Mocion me debat për procesin e integrimit të Shqipërisë në Bashkimin Europian. 
· Diskutime


(Shprehen grupet parlamentare):

-
Grupi parlamentar i PR-së

· Grupi parlamentar i PDIU-së

· Grupi parlamentar i LSI-së

· Grupi parlamentar i PD-së

· Grupi parlamentar i PS-së

· Paraqitja e amendamenteve (nëse janë depozituar)

-
Koha e votimit 
2. Interpelancë me Kryeministrin kërkuar nga një grup deputetësh të grupit parlamentar të Partisë Demokratike. 
Vangjel Dule – Mirëdita, zotërinj deputetë!

(Pasi lexon rendin e ditës.)

Në mbështetje të nenit 46 të Rregullores janë paraqitur edhe listat e diskutantëve nga të gjitha grupet. Vazhdojmë me prezantimin e mocionit nga ana e kryetarit të grupit të PD-së, zotit Paloka.

Edi Paloka – I nderuar zoti drejtues i seancës,

Të nderuar kolegë,

Ne sot si grup parlamentar kemi paraqitur një mocion me qëllim zhvillimin e një debati në Kuvend për procesin e integrimit të Shqipërisë në BE, pasi është axhenda kombëtare dhe qëllimi strategjik i Shqipërisë, si një vend që synon arritjen e një demokracie të zhvilluar, respektimin e shtetit të së drejtës, të Kushtetutës, të konventave ndërkombëtare dhe standardeve europiane, për garantimin e pavarësisë së institucioneve të pavarura, garantimin dhe respektimin e të drejtave themelore të njeriut dhe minoriteteve, që përbëjnë edhe vlerat kryesore mbi të cilat është themeluar BE-ja. 

Më 16 tetor 2013 KE-ja prezantoi progres-raportin 2013 për Shqipërinë, i cili mbulonte periudhën tetor 2012- shtator 2013. Me ndjenjë të lartë përgjegjshmërie, Grupi Parlamentar i PD-së, pasi analizoi gjetjet e raportit, konstatoi me kënaqësi se Shqipëria kishte bërë përparime të prekshme për përmbushjen e detyrimeve në të gjitha fushat e nevojshme për marrjen e statusit të vendit kandidat. Si pasojë, komisioni rekomandoi për herë të dytë që Shqipërisë t’i jepet statusi i vendit kandidat. Dialogu politik, gjithëpërfshirja dhe transparenca përbënin kushtet kryesore për progresin e Shqipërisë në procesin e integrimit, të cilat janë vlerësuar edhe së fundi në progres-raportin e KE-së si një vlerë e shtuar dhe e vlerësueshme nga vendet anëtare për krijimin e një klime bashkëpunimi dhe gjithëpërfshirjeje në procesin integrues. Vlerësimi mbi progresin konkret dhe të matshëm, të arritur nga Shqipëria për dy vjet radhazi në drejtim të përmbushjes së 12 prioriteteve të përcaktuara në opinionin e KE-së, kryesisht në konsolidimin e dialogut politik, si kusht themelor për demokratizimin e vendit, organizimi në përputhje me standardet e OSBE-së dhe ODIHR-it për zgjedhjet parlamentare, luftës kundër korrupsionit dhe krimit të organizuar, reformat në administratën publike, respektimi i të drejtave themelore të njeriut, përmirësimit të kushteve të institucioneve të vuajtjes së dënimit dhe trajtimi i të burgosurve dhe të ndaluarve, ndërmarrja e hapave konkretë për garantimin e së drejtës së pronës etj. Është një nxitje e rëndësishme për të vijuar bashkëpunimin për realizimin e reformave të tjera integruese. 

Nën këtë përgjegjësi historike, Grupi Parlamentar i PD-së angazhohet për të mbështetur vazhdimin e proceseve integruese me synimin e anëtarësimit sa më të shpejtë të Shqipërisë në BE, si aspiratë e padiskutueshme e mbi 87% të qytetarëve shqiptarë. Ne kemi besimin e plotë se janë të gjitha mundësitë për arritjen e objektivave tona kombëtare dhe integruese. Anëtarësimi në BE kërkon plotësimin e kritereve politike, ekonomike dhe plotësimin e standardeve europiane në një numër të gjerë fushash dhe sektorësh, duke përfshirë edhe bashkëpunimin konstruktiv midis mazhorancës dhe opozitës parlamentare. 

Grupi Parlamentar i PD-së shpreh bindjen se angazhimi dhe qëndrimi i tij ndaj procesit të integrimit të Shqipërisë në BE është rruga e duhur që duhet të ndjekin të gjitha partitë parlamentare dhe spektri politik në vend. 

Në vazhdim, zoti drejtues i seancës, ne kemi paraqitur edhe një projektrezolutë të përbashkët, tekstin e së cilës do ta keni aty, ndaj mendoj t’i hapim tani rrugë debatit.

Faleminderit!

Vangjel Dule – Faleminderit, zoti Paloka!

Fjalën e ka zoti Bushati. 

Ditmir Bushati – Zoti drejtues i seancës,

Të nderuar kolegë deputetë,

Jemi përballë një çasti të rëndësishëm për historinë e Shqipërisë. Në më pak se tri javë vendet anëtare të BE-së do të japin vlerësimin e tyre në lidhje me rekomandimin e Komisionit Europian për t’i dhënë Shqipërisë statusin e vendit kandidat për në BE. Natyrisht që Shqipëria vjen këtu pas një rrugëtimi të mundimshëm. Lindja e Shqipërisë shtet, dalja nga komunizmi, shpallja dhe garantimi i pavarësisë së Kosovës, anëtarësimi i Shqipërisë në NATO, përbëjnë vetëm disa prej momenteve më thelbësore të rikthimit të kombit shqiptar drejt civilizimit perëndimor. 

Ismail Kadare me të drejtë e ka analizuar këtë raport duke thënë se Europa për disa shekuj rresht u bë kaq e huaj për gadishullin ballkanik, sa dukej sikur ndodhi një çarje tektonike. Në të vërtetë as Ballkani nuk u zhvendos askund, e aq më pak zhvendosjen e bëri Europa. Por, largësia e brendshme mendore e shpirtërore ishte e tillë, sa që çoi në krijimin e një paradoksi. Pyetjes se ç’është Europa për Shqipërinë do t’i përgjigjesha: “vetvetja, ose gjithçka”. Dhe do të shtoja ndoshta fjalët “gjendja e natyrshme e Shqipërisë”. “E vetmja”, thotë Ismail Kadare.

Vështruar në këtë kontekst, pa frikë mund të thuhet se jemi në një moment të veçantë të procesit të integrimit Europian, që nuk është gjë tjetër veçse një rrugëtim drejt vetvetes. Pikërisht tani, më shumë se kurrë, Kuvendi i Shqipërisë duhet t’i japë një mesazh opinionit publik dhe partnerëve tanë ndërkombëtarë, se e kemi kuptuar qartë votën e qytetarëve shqiptarë më 23 qershor 2013, si një vote që i ka dhënë shumicës sonë mandatin për të qeverisur dhe për të drejtuar vendin, duke krijuar, në të njëjtën kohë, një mjedis gjithëpërfshirës që respekton të drejtat e pakicës. Njëkohësisht, nëpërmjet kësaj vote, pakica ka mandatin për të bërë opozitë, duke kontribuar në procesin e integrimit europian.

Teksti i rezolutës së sotshme është produkt i një pune të përbashkët, sikundër janë edhe reformat që Shqipëria ka ndërmarrë në procesin e transformimit dhe afrimit të saj me familjen europiane. Gjej rastin të përgëzoj në veçanti kryetaren e Komisionit të Politikës së Jashtme, zonjës Dade dhe kryetaren e Komisionit të Integrimit Europian, zonjës Bregu, për bashkëpunimin konstruktiv në këtë proces. Kjo është një tjetër dëshmi që procesi i integrimit europian ka filluar të izolojë impulset negative të jetës politike shqiptare dhe se gjithpërfshirja, kompromisi, konsensusi nuk janë më nocione abstrakte në këtë pjesë të Europës.

Lejomëni t’ju sqaroj dhe t’i bëj me dije opinionit publik se çështja e marrjes së statusit nuk është aspak një çështje e mbyllur, ndonëse është një objektiv plotësisht i realizueshëm. Dhe kjo gjë është në dorën tonë. Është në dorën e këtij Kuvendi, si një platformë e vullnetit politik për gjithëpërfshirje në procesin e integrimit europian, të modernizimit të atdheut tonë të përbashkët. Nuk kemi më kohë për të humbur. Kjo rezolutë do të duhet të pasohet nga hapa konkretë e të përditshëm. Këta hapa do të dëshmonin se Kuvendi tashmë është një aktor fuqiplotë. Një aktor i pazëvendësueshëm në rolin e tij mbikëqyrës dhe nxitës për zbatimin e reformave nga institucionet e zgjedhura prej tij. 

Duke u mbështetur në gjetjet e raportit të progresit, Qeveria ka miratuar një plan veprimi në fushat e luftës kundër krimit të organizuar dhe korrupsionit, ku janë shënuar disa arritje konkrete, si për shembull: aksioni kundër lojërave të fatit, i cili dha rezultate pozitive jo vetëm në luftën kundër paligjshmërisë së sipërmarrjeve, por edhe në luftën kundër pastrimit të parave; miratimi i paketës antikorrupsion dhe propozimi që korrupsioni të gjykohet si krim i rëndë; qasja e re etike që kjo Qeveri ka demonstruar ndaj rasteve të pretenduara për abuzim me detyrën nga prokuroria, e cila është katërcipërisht e ndryshme nga qasja e mëparshme kur prokurorët ose ekzekutoheshin, ose shkarkoheshin, ose konsideroheshin mostra bulevardi (se nuk e them dot atë fjalën tjetër); fokusi ndaj sundimit të së drejtës në ekonomi, duke veçuar luftën kundër monopoleve, luftën kundër evazionit fiskal dhe kundër informalitetit në ekonomi; fillimi i punës në bashkëveprim me Komisionin e Venecias për reformën në drejtësi, nën dritën e angazhimeve të pritshme që burojnë nga kapitujt 23 dhe 24 të bisedimeve për anëtarësim në BE.

Po kështu, nisja e dialogut të nivelit të lartë BE-Shqipëri nën drejtimin e Kryeministrit Rama dhe Komisionerit të Zgjerimit Fyle, me pjesëmarrjen e anëtarëve të kabinetit qeveritar, kryetares së Komisionit Parlamentar për Integrimin Europian, si përfaqësuese e opozitës, dhe institucioneve të pavarura, është dëshmi e vullnetit më të qartë për të vijuar në mënyrë gjithëpërfshirëse me përmbushjen e 5 prioriteteve kyçe të domosdoshme për fillimin e bisedimeve për anëtarësim. Të gjitha këto, së bashku me bashkëveprimin dhe partneritetin që kemi vendosur me institucione të specializuara ndërkombëtare, përbëjnë tregues të seriozitetit të reformave të ndërmarra, të cilat duam që të jenë të qëndrueshme dhe të prekshme për qytetarët shqiptarë. Dhe ky është vetëm fillimi. Nuk ka vend për triumf, vetëkënaqësi apo rrahje gjoksi, sepse rruga jonë drejt anëtarësimit në BE, që në fakt nuk është gjë tjetër veçse transformim i plotë i Shqipërisë në një demokraci të konsoliduar dhe ekonomi tregu funksionale, është e vështirë, por krejtësisht e arritshme.

Sakaq, procesi i zgjerimit në BE është aktualisht i mbushur me sfida, të cilat nuk kanë të bëjnë domosdoshmërisht me ne. Këto sfida duhen kuptuar sidomos në kontekstin e situatës aktuale politike, ekonomike dhe shoqërore në BE, ku faktorë të brendshëm po bëhen gjithnjë e më të zëshëm në axhendën e zgjerimit. Pavarësisht vështirësive të sipërpërmendura, vetë rajoni ynë është dëshmi e faktit se procesi i zgjerimit është ende gjallë dhe se anëtarësimi në BE mbetet e vetmja forcë shtytëse për transformimin e gjithanshëm demokratik dhe zhvillimin ekonomik e shoqëror.

Sot Kroacia është anëtare e BE-së. Mali i Zi është në procesin e bisedimeve për anëtarësim të dy prej kapitujve më të rëndësishëm për procesin e shtetndërtimit demokratik. Serbia pritet të fillojë së shpejti bisedimet për anëtarësim me BE-në. Kosova tashmë ka filluar bisedimet për Marrëveshjen e Stabilizim-Asociimit, krahas procesit të liberalizimit të vizave, që do t’i bënte qytetarët e Kosovës të udhëtonin si të gjithë shtetasit e tjerë të vendeve të Ballkanit Perëndimor. 

Shqipëria, si i vetmi vend anëtar i NATO-s në rajon, pas anëtarësimit të Kroacisë në BE, beson në një vendim mbështetës të vendeve anëtare të BE-së në dhjetor të vitit 2013, në lidhje me rekomandimin e Komisionit Europian për marrjen e statusit të vendit kandidat. Vështirësitë e procesit, nga njëra anë, dhe arritjet e fqinjëve tanë duhet të na nxisin për përpjekje dhe reforma më të thelluara në mënyrë që hendeku mes vendeve të Ballkanit Perëndimor në procesin e anëtarësimit në BE të ngushtohet dhe Shqipëria të jetë në vagonin e vendeve pararojë në këtë proces.

Është pikërisht ky kontekst rajonal që sot kërkon nga ne një udhëheqje largpamëse. Sot më shumë se kurrë duhet të demonstrojmë inteligjencë gjeopolitike dhe një vizion strategjik për të ardhmen, larg retorikës shterpë me të ashtuquajturën “albanofobi”, që errësoi perspektivën tonë europiane.

Le të mos ngatërrojmë qëndrimet tona politike me mbështetjen konkrete që duhet të demonstrojmë në vijimësi për procesin e integrimit europian! Prandaj, le të jetë dhjetori 2013 muaji i promovimit të Shqipërisë, i promovimit të unitetit të klasës politike shqiptare, për të jetësuar një aspiratë të kahershme mbarëkombëtare dhe për të përgatitur hapat dhe punën kolosale që do të pasojë. Sot ne kemi në dorë që të shndërrohemi në zëdhënës realë të kësaj aspirate. Depolitizimi i procesit të integrimit europian nuk është thjesht një dëshirë e çastit, por nevojë jetike për cilësi më të mirë qeverisjeje dhe standarde më të larta jetese dhe për institucione të cilat janë llogaridhënëse.

Të nderuar bashkëqytetarë,

Në detyrën e Ministrit të Punëve të Jashtme kam zhvilluar takime thuajse me të gjithë homologët nga vendet anëtare të BE dhe përfaqësues të Komisionit Europian, Parlamentit Europian dhe të disa prej parlamenteve kombëtare, të cilët, siç dihen, kanë një peshë specifike në procesin e zgjerimit. Gjatë këtyre takimeve kam konfirmuar vullnetin e klasës politike shqiptare për ta konsideruar këtë proces si një objektiv madhor e me rëndësi kombëtare dhe në të njëjtën kohë kam shprehur angazhimin tonë për realizimin e reformave kyçe dhe përgatitjen për fazën e re, që pason statusin e vendit kandidat. Po kështu, kam theksuar progresin e Shqipërisë gjatë 12 muajve të fundit, si dhe përpjekjet e rezultatet e qeverisë së re në fusha të rëndësishme, që kanë të bëjnë me shtetin e së drejtës. Në këtë këndvështrim, raporti i progresit është një pasqyrim i saktë dhe i qartë i gjendjes së përmbushjes së reformave përkatëse në vend.

Po kështu, ai përbën njohje të përpjekjeve dhe arritjeve të të gjithë shoqërisë shqiptare në rrugën e integrimit europian dhe për të parën herë hap perspektivën e fillimit të bisedimeve për anëtarësim në Bashkimin Europian.

Mbështetja e Këshillit Europian në dhjetor të vitit 2013 për rekomandimin e Komisionit Europian për statusin e vendit kandidat do të krijojë premisat që Shqipëria të vijojë me vendosmëri në rrugën e reformave dhe gjithëpërfshirjes politike, duke ndjekur shembullin pozitiv të Kroacisë. Kësisoj, do të ishte një sinjal pozitiv për ankorimin e të gjithë rajonit tonë në rrjedhat europiane, sepse ne duam të ndërtojmë Shqipërinë europiane si model frymëzimi, faktor paqeje dhe stabiliteti demokratik në rajon, që pasqyron vlerat dhe parimet e promovuara nga partnerët tanë strategjikë: Shtetet e Bashkuara të Amerikës dhe Bashkimi Europian. 

Së bashku le të mundësojmë që procesi i integrimit europian, si një proces transformues i shoqërisë shqiptare, të shndërrohet në një histori suksesi për rajonin dhe vetë Bashkimin Europian.

Faleminderit!

Vangjel Dule – Faleminderit, zoti Bushati!

Fjalën e ka zoti Aldo Bumçi.

Aldo Bumçi – I nderuar zoti kryesues i seancës,

Të nderuar kolegë deputetë,

Shumë gjëra kanë ndodhur gjatë këtij viti në lidhje me Shqipërinë dhe integrimin në Bashkimin Europian. Pasi dogjëm shansin e dhjetorit të vitit të kaluar për marrjen e statusit të vendit kandidat, edhe fillimi i këtij viti nisi me bllokimin e pandalshëm të opozitës së djeshme, Partisë Socialiste, në votimin e tre ligjeve që kërkoheshin nga Komisioni Europian për të marrë statusin e vendit kandidat. Përkundër gjëmës që paralajmëroi e njëjta opozitë për rrezikun që u kanoseshin zgjedhjeve të lira dhe të ndershme në Shqipëri, në Shqipëri u organizua një proces zgjedhor dhe tranzicion pushteti normal, i vlerësuar nga të gjithë.

Për shkak të këtyre zhvillimeve dhe arritjeve reale të Shqipërisë, Komisioni Europian nga ana e tij foli qartë duke propozuar për të dytin vit radhazi, pa asnjë kusht tjetër bashkëngjitur, që Shqipëria të merrte statusin e vendit kandidat. Këtë e pohoi edhe vetë komisioneri Fyle në Tiranë: “Marrja e statusit është plotësisht i merituar nga Shqipëria”.

Pra, të nderuar kolegë të shumicës, ju gjetët një Shqipëri të gatshme për të marrë statusin e vendit kandidat dhe jo Shqipërinë e rrënuar, jo Shqipëri në vitin zero, siç rreket të thotë zoti Rama. Kjo, në fakt, është një histori e çuditshme. Në të gjithë historinë e zgjerimit të Bashkimit Europian vendet aplikante, si: Polonia, Hungaria, Sllovenia apo të tjera kanë menduar se ishim më të gatshëm për ta hedhur hapin sesa mendonte Brukseli. Brukseli përherë ka qenë më skeptik për aftësinë e vendeve për të hedhur hapin e radhës, por vetëm në rastin e Shqipërisë rezulton që Brukseli të ketë më shumë besim në këtë vend aplikant sesa ka besim qeveria dhe kryeministri i radhës.

Progresi që ka bërë Shqipëria u evidentua edhe gjatë mbledhjes së djeshme të Komisionit të Jashtëm të Parlamentit Europian, ku u dha një mbështetje e plotë për progresin e arritur të Shqipërisë drejt Brukselit, duke qenë plotësisht të bindur se Shqipëria meriton statusin e vendit kandidat. Me shpresën që ky vendim do të merret nga Këshilli Europian në muajin dhjetor, Partia Demokratike u qëndron fort disa parimeve thelbësore, pjesë e pandashme e identitetit tonë politik.

E para, Partia Demokratike do të jetë gjithmonë mbështetëse e pakursyer dhe e vërtetë e integrimit europian të Shqipërisë, si përfaqësuese besnike e idealeve, që kanë qenë shpirti dhe kredoja e kësaj force politike qysh në themelimin e saj.

Dalja nga izolimi, anëtarësimi në Këshillin e Europës, anëtarësimi në NATO, nënshkrimi i Marrëveshjes së Stabilizim-Asociimit, liberalizimi i vizave, janë dëshmi të kontributit të çmuar dhe historik që kjo forcë ka dhënë për vendin.

Partia Demokratike do të përpiqet me të gjitha kapacitetet dhe mundësitë e saj sot në opozitë të kontribuojë në përmirësimin dhe avancimin e imazhit të Shqipërisë dhe të shqiptarëve, sepse është e pamundur që ne të avancojmë interesin tonë në dëm të shqiptarëve, siç bëtë ju, zoti Rama, gjatë 4 vjetëve të kaluara.

Partia Demokratike do të kryejë me devocion maksimal detyrën e saj si opozitë, duke mbikëqyrur punën e qeverisë deri në një, sepse kështu i shërben interesit më të mirë të vendit, interesit publik dhe integrimit në Bashkimin Europian.

Dialogu politik, transparenca dhe gjithëpërfshirja do të jenë parimet mbi të cilat nuk do të bëhet asnjë kompromis, sepse këto janë parime që i shërbejnë integrimit europian.

Siç e tha edhe Komisioni Europian, Shqipëria meriton statusin. Çfarë i ka ngelur të bëjë qeverisë së zotit Rama? Thjesht të vazhdojë dhe të mos e dëmtojë këtë propozim që ka dhënë Komisioni Europian.

Por gjatë këtyre 2 muajve qeverisjeje, shumëkush tashmë ka kuptuar se Kryeministri Rama është njeri i fjalëve të bukura, por jo i fjalës së mbajtur, tjetër thotë dhe tjetër bën. Ndërkohë që deklaron me të madhe për një kapitull të ri në marrëdhëniet qeveri-opozitë, deklaron se do të sillet me opozitën ndryshe nga çfarë thotë ai se jemi sjellë ne me atë, do ta përfshijë opozitën në çdo vendimmarrje të rëndësishme. 

Në realitet, akti i tij i parë politik ishte shkelmimi i konsensusit të arritur me aq vështirësi për ligjin “Për nëpunësin civil”. Si mund të krijosh besim për marrëveshje politike, që janë kaq thelbësore në një vend demokratik, kur ti, që me rastin e parë, shkelmon konsensusin dhe votën unanime të këtij Kuvendi?

Gjuha e përdorur ndaj opozitës nga ju, zoti Rama, nga kjo foltore, tregon një mendësi aspak europiane dhe demokratike. Ajo është një gjuhë dhune. Unë do t’i referohem vetëm një shembulli, një deklarate tuajën të bërë dy seanca më parë nga kjo foltore:

Ju deklaruat se si maxhorancë do të rriteni edhe më shumë duke marrë deputetë nga opozita. 

Zoti Rama, a është qëllimi juaj si Kryeministër dhe si qeveri që të merrni deputetë nga opozita? Apo qëllimi juaj është që të qeverisni duke mbajtur premtimet që u keni dhënë qytetarëve? Ndërkohë që keni numra komodë për të qeverisur, duket se halli juaj i vetëm janë deputetët e opozitës. Duket që ju nuk keni qetësi për sa kohë që në këtë sallë ka opozitë. Kjo është një mendësi që ne e kemi lënë pas 20 vjetët e kaluara. Kjo nuk është europiane. 

Ndërkohë që zotoheni përditë për zbatimin e shtetit ligjor, në çdo aksion dhe vendimmarrje të rëndësishme politike, nuk keni bërë asgjë tjetër, veçse keni shkelur ligjin dhe Kushtetutën. Shembujt janë të shumtë. Gjykata i dha të drejtë drejtoreshës së INSTAT-it, për shkarkimin e paligjshëm që ju i bëtë asaj dhe bordit të këtij institucioni. Ndërkohë, Parlamenti ka marrë një vendim për të kontrolluar Inspektoratin e Lartë të Deklarimit të Pasurive. Kjo është një nismë antikushtetuese. 

Si ka mundësi të kontrollohet nga deputetë institucioni që kontrollon deputetët? Si ka mundësi që vendimi për Inspektoratin Ndërtimor i jep leje kryeinspektorit të prishë ndërtime me leje, të vendosë pikërisht ai nëse shtëpi të legalizuara, shtëpi që kanë marrë leje për t’u ndërtuar nga bashkitë dhe komunat e Shqipërisë mund të prishen? Emërimet në piramidën drejtuese të policisë dhe shumë e shumë vendime të tjera tregojnë mungesën flagrante të respektit për shtetin ligjor, për shtetin e së drejtës, dhe kjo është një mendësi thellësisht antieuropiane.

Për 4 vjet me radhë e bëtë çështjen e votës së lirë kauzën tuaj kryesore, pa paraqitur asnjë fakt të vetëm. Zgjedhjet e Korçës, të nderuar kolegë, nuk ishin test as për ne dhe as për ju, ne sapo kishim dalë nga zgjedhjet e përgjithshme dhe rezultati dihej, ishin zgjedhje të pjesshme dhe ne e dimë si votojnë qytetarët shqiptarë në zgjedhje të pjesshme, pra, nuk ishte test për zgjedhjet, por kishte një test. Këto janë zgjedhjet e para kur Edi Rama nuk ishte kryetar bashkie, nuk ishte kryetar opozite, por ishte Kryeministër me një përgjegjësi kryesore për mbarëvajtjen e zgjedhjeve. Dhe çfarë ndodhi?

Në një rast të paprecedent e gjithë qeveria zbarkoi për zgjedhje të pjesshme në Korçë. Por nuk mjaftoi vetëm dita e premte, por qëndroi edhe ditën e shtunë duke thyer ligjin për heshtjen zgjedhore; nuk mjaftoi presioni ndaj votuesve të PD-së që të mos merrnin pjesë në zgjedhje, prandaj në Korçë u regjistrua pjesëmarrja më e ulët historike e parë ndonjëherë. Të gjitha këto nuk mjaftuan, nuk ishte i qetë. Gjithçka degradoi në blerjen e votës në zyrat e Partisë Socialiste, siç e panë gjithë qytetarët shqiptarë, me një mekanizëm që mirëfunksiononte. Një turp i madh, një dështim për zotin Rama në zgjedhjet e para që organizonte si Kryeministër.

Për të gjitha këto, por edhe për të tjera, zoti Rama, ju nuk pyeteni vetëm nga ne, deputetët e opozitës, por pyeteni edhe nga intelekutorët tuaj në Bashkimin Europian. Shpresoj shumë që të keni përgjigje për këto pyetje dhe të mos zbatoni kodin e heshtjes apo përgjigjen e zakonshme se “fajin e ka opozita”.

Zoti Kryeministër, çështja e integrimit europian kërkon nga ju seriozitet, dedikim, vazhdimësi dhe punë të jashtëzakonshme. Nga ju, në Londër, para disa ditësh, dëgjuam se për ju Bashkimi Europian është tashmë një surprizë dhe se nuk është çfarë ju prisnit dhe ëndërronit. Është e habitshme sesi u lëkund besimi yt, zoti Rama, në vetëm dy muaj qeverisje. Por, nëse nuk beson Kryeministri, atëherë si do të integrohen qytetarët shqiptarë?

Zoti Rama, ju jeni Kryeministri i popullit më proeuropian në Europë dhe kjo ndjenjë proeuropiane u shpalos, shpërtheu këtë nëntor në protestat që u mbajtën para Kryeministrisë, protesta që nuk ishin vetëm kundër armëve kimike, por ishin kundër arbitraritetit, një sjellje që shpërfill qytetarin. Prandaj, askush nuk mund të mohojë që risia më e bukur e këtij viti ishte protesta e nxënësve të nëntorit, studentëve, qytetarëve të të gjitha moshave, që kishin një pikë të përbashkët takimi me studentët e dhjetorit të vitit 1990, dhe ajo ishte Shqipëria europiane, fytyra më e bukur e Shqipërisë.

Opozita shqiptare, nëpërmjet këtij akti të sotëm, do të përpiqet ta kthejë besimin tek Europa. Nëpërmjet këtij dokumenti, që ne besojmë se do ta miratojmë së bashku, themi një zëri se duam të integrohemi sa më shpejt në Bashkimin Europian, në atë Europë që ne kemi ëndërruar, por dhe e njohim dhe na njeh më mirë çdo ditë. Shpresoj që edhe ju, kabineti juaj, të qëndroni në frymën e kësaj rezolute, në përpjekjen tuaj për t’i bindur interlekutorët edhe me emrin tonë, se Shqipëria e meriton marrjen e statusit të vendit kandidat.

Faleminderit!

Vangjel Dule – Faleminderit, zoti Bumçi!

Fjalën e ka zoti Xhafaj.

Fatmir Xhafaj – Të nderuar kolegë deputetë,

Si çdo vit, shqetësimi kryesor edhe në këtë progres-raport fokusohet te drejtësia. Ka shumë gjetje, kritika dhe rekomandime në këtë dokument udhërrëfyes, ka kritika të ashpra, dhe për më shumë, të përsëritura në vite, çka tregon për një progres të limituar edhe në aspektin formal. Për partnerët tanë ndërkombëtarë mbeten ende shqetësuese aspektet që lidhen me thelbin e sistemit, pavarësinë, eficiencën dhe përgjegjshmërinë e gjyqtarëve dhe prokurorëve të sistemit të drejtësisë.

Me keqardhje them se besimi te shteti është lëkundur fort nga performanca e ulët e sistemit të drejtësisë, nga korrupsioni endemik i saj, nga mungesa e vlerave morale që duhet të reflektojë, nga paaftësia e mbuluar me arrogancë dhe abuzivizëm. Nuk mund dhe nuk na lejohet të flemë mbi thënie të tilla se sistemi është i shëndoshë, por ka aty-këtu ndonjë të korruptuar, se shumica e aktorëve të sistemit punojnë dhe rropaten për drejtësinë, por populli perceptimin e ndërtoka mbi raste sporadike.

Për fat të keq, e kundërta po kthehet në rregull. Vetëm me raste sporadike populli po percepton se sistemi funksionon, se aktorët e tij janë profesionistë të aftë, që kërkojnë dhe japin drejtësi, që zbatojnë ligjet e shtetit me dinjitet dhe vlera të larta morale. Është turp kur dëgjojmë vlerësime të tilla, të cilat bëjnë fajtor popullin tonë, që na paska perceptim të gabuar se dikush fiton dhe dikush humbet në gjykatat tona, a thua se kjo na ndodh vetëm ne shqiptarëve se kudo jashtë të gjithë fitojnë në gjykata! Ky është arsyetim qesharak e cinik dhe, kur del nga autoritete të larta të sistemit, nga Presidenti, si Kryetar i Këshillit të Lartë të Drejtësisë, dhe zëvendësi i tij, kjo është vërtet shqetësuese dhe e pa tolerueshme.

Shihni, të dashur kolegë, se si Shqipëria rrokulliset nga vendi i 83-të në atë të 113-të të Indeksit për Perceptimin e Korrupsionit të Transparency International, sesi gjyqësori perceptohet si një ndër sistemet më të korruptuar e më pak të besueshëm në vend. “Ne të gjithë e dimë që ka disa gjyqtarë të korruptuar, që sinqerisht duhet të ishin në burg, tani të gjithë e dimë këtë”. Këtë shprehje të ambasadorit Arvizu, cituar vetëm pak javë më parë, mund t’ua vëmë si diciturë edhe gjetjeve të fundit mediatike, ku vendimet shiten në pazarin e korrupsionit me çmime dhe shitës që gëlojnë brenda sistemit. E ky është një tjetër turp për politikën, për shtetin dhe për vetë sistemin. Atë që nuk e bën dot shteti, po e bën një emision televiziv, i famshmi “Fiks fare” i Top Channelit. Vetëm 10 veta, përfshirë edhe vetë Filip Çakulin, punojnë në procesin investigativ për “Fiks Fare” dhe shihni çfarë bëjnë, një autopsi të sistemit të gangrenizuar nga korrupsioni. Përtej çdo arsyetimi, një gjë duhet pranuar me dhimbje. Kjo është sfida e një televizioni, që pavarësinë e tij e ka të shenjtë, me një ushtri shteti që paguhen për këtë punë, por që moralin e kanë të kalbur. 10 njerëz me shpirt e respekt për punën e tyre, përballë një ushtrie të shtetit me mbi 1 mijë prokurorë, policë gjyqësorë, inspektorë, nëpunës hipoteke, pronash, tatimesh, që nuk kanë edhe një rast të vetëm ndëshkimi për korrupsionin e ulur këmbëkryq brenda sistemit, sepse janë pjesë e tij ose të nënshtruar prej tij. Deri dje fajin e kishte imuniteti. Ka mbi një vit që ky tra është hequr, por trau i korrupsionit është aty, madje është trashur më shumë.

Sot shprehja që e dëgjon rëndom në mjediset e sistemit të drejtësisë është: përse të paguaj një avokat të zotë kur mund të blej me më pak lek një gjyqtar apo një prokuror. Arsyeja është e thjeshtë. Kemi një sistem të kalbur, që s’ka forcë të reagojë. Ka rënë sistemi dhe ai duhet ringritur për të ndëshkuar korrupsionin dhe padrejtësinë, për t’u kthyer institucioneve të drejtësisë integritetin institucional dhe dinjitetin moral. Dhe këtë nuk mund ta bëjnë këta që vetëm pak muaj më parë promovuan me ngritje në detyrë një gjyqtar në gjykatën e Apelit të Vlorës, i cili pak vite më parë ishte ndëshkuar nga KLD-ja, pasi po “Fiks Fare” kishte denoncuar me zë dhe me figurë një shkelje të rëndë të ligjit prej tij. Edhe atëherë kështu ndodhi. Të gjithë u skandalizuan e reaguan, por sot “harruan” dhe e promovuan. Përse? Sepse është anëtar i celulës partiake në gjyqësor, sepse duhet celula për të mbrojtur skandalet e bëra me tokat në bregdet.

Progresraporti, sigurisht, është një material i shkruar nga ekspertë profesionistë, por i latuar me gjuhë diplomatike. Ruhet nga gjuha e ashpër, me fjalë të matura shpreh rezerva, nxit ndryshime. Ne nuk e kemi luksin të jemi diplomatë me hallet e problemet e këtij vendi. Sistemi i drejtësisë sot, për mendimin tim, është në emergjencë kombëtare, sepse është kthyer në një sistem klientelist. Klientelizëm interesash, klientelizëm influence, pazaresh të ulëta dhe për më keq në klientelizëm politik. Po vuajmë pasojat e politizimit të skajshëm të sistemit gjyqësor, për shkak se hallka kryesore e këtij sistemi, Presidenti i Republikës, për fatin e keq të tij, por për më shumë, për fatin e keq të shqiptarëve, është një lojtar partiak e më keq akoma një ushtar i bindur që po bën mirë veç një detyrë, të krijojë e garantojë celulat militante brenda sistemit, celula që të promovuara mbi një kriter, nënshtrimin politik, kontrollojnë sot sistemin, janë duke i marrë frymën pjesës së shëndoshë të gjyqtarëve dhe prokurorëve.

Lexojeni me kujdes progresraportin e KE-së dhe midis rreshtave do të gjeni çudira turpëruese për të gjithë ne. Në faqen 48 të tij theksohet shprehimisht: “Nuk ka pasur përparim në përmirësimin e hartimit të vendimeve gjyqësore, sidomos për sa i përket arsyetimit”. Shihni për çfarë flitet dhe për çfarë këshillohemi, për aftësinë për të shkruar e arsyetuar vendimet gjyqësore nga gjyqtarët që paguhen veç për këtë punë. E jo pa të drejtë, por përkundrazi.

 Merrni e shihni, të nderuar kolegë, përbërjen që kanë sot Gjykata Kushtetuese dhe Gjykata e Lartë! Në përmbledhjen e CV-ve profesionale, që bëhet publike në faqet zyrtare të këtyre dy gjykatave më të larta të vendit, konstaton lehtë se sa pak prej tyre, rreth 1/4-a, gjashtë deri në shtatë gjyqtarë kanë jetë akademike, botojnë artikuj e libra mbi të drejtën kushtetuese dhe fusha të tjera të së drejtës materiale e procedurale.

Hidhini një sy CV-ve të gjyqtarëve të Gjykatës së Lartë, të cilët janë në atë funksion të lartë për të realizuar edhe doktrinën shkencore të unifikimit të praktikës gjyqësore. Do të ndiheni keq kur të shihni se në atë Gjykatë me 17 anëtarë, një shumicë jo e vogël e tyre, nuk kanë jo më një botim, por as edhe një artikull të vetëm shkencor në fushën e së drejtës. E më e keqja, ende një pjese jo të vogël të tyre vendimet ua shkruajnë e ua arsyetojnë këshilltarët e tyre.

 Shihni CV-të e gjyqtarëve të Gjykatës së Apelit të Tiranës dhe atyre të Apelit Administrativ e do të shihni se mbi 2/3-at e tyre nuk arrijnë të përshtaten as me teknikën e shkrimit dhe të arsyetimit ligjor. Kjo ndodh sepse brenda sistemit shohim të promovuar, në majat e tij, persona të cilët mjafton t’u shkruash emrin në faqet e kërkimit në internet, e do të lexosh bëmat e tyre publike dhe jo vetëm. Emrat e tyre sot janë bërë personifikim i deformimit në dhënien e drejtësisë.

Sot nënkryetari i KLD-së si vlerë profesionale ka vetëm faktin që ka punuar me përkushtim të spikatur politik në krye të Agjencisë së Kthimit të Pronave, asaj agjencie që së fundmi po shohim se kur ka dashur, tokën e ka zbritur brenda e në mes të detit. Çfarë vlerash mund të presim ne të reflektojë KLD-ja sot te qytetarët, te sistemi i drejtësisë, kur KLD-ja është kthyer në një çerdhe nepotizmi dhe klientelizmi? Si mundet t’u thuhet qytetarëve, që e kemi të gabuar perceptimin për gjyqësorin, kur në të njëjtën tavolinë ku thuhen këto parulla, ulen gjyqtarë që dalin 40 herë në vit jashtë vendit, duke shkelur çdo normë, pa marrë lejen e askujt e bredhin në Evropë, në sallat, ndërkohë që në sallat, ku i presin qytetarët të japin drejtësisë, paraqesin edhe raporte mjekësore false?

Një nga shqetësimet e progresraportit lidhet me faktin se “emërimet e KLD-së bëhen mbi baza subjektive dhe jo mbi kritere objektive”.

E dini, kolegë të nderuar, që kjo KLD kanë lënë pa emëruar sot e kësaj dite edhe dy breza magjistratësh? Por nuk ngurrojnë aspak të bëjnë qoka politike me lloj-lloj gjyqtarësh, të cilët nga cepat e Shqipërisë i ulin me parashutë në mes të Tiranës apo në gjykatat buzë detit. Kjo KLD dhe ky President nuk vlerësojnë punën e gjyqtarëve që prej vitit 2007, megjithëse ky është një detyrim që ua jep ligji. Shkelin ligjin ditën për diell, duke mos krijuar listën e renditjes së gjyqtarëve, lejojnë që gjykatat të drejtohen nga drejtues të komanduar për gati 6 vjet, 90% e të cilëve janë në tejkalim të afatit nga 1 deri në 2 vjet, sepse për interesat e partisë e të klientelizmit, pa rregulla e në shkelje të ligjit drejtohet më mirë.

U emëruan anëtarë dhe kryetarë gjykatash administrative, edhe pse drejtësinë e kishin studiuar me korrespondencë. Brenda sistemit ka një amulli të plotë për sa i takon numrit të gjyqtarëve në gjykatat e shkallës së parë dhe apelit. Kjo ndodh se numri i tyre u rishpërnda duke pasur parasysh listën e besnikëve që duheshin sjellë në Tiranë dhe jo statistikat e ngarkesës së këtyre gjykatave.

Pak muaj më parë kjo sallë miratoi ndryshimet në ligjin funksional të Gjykatës së Lartë. Numri i anëtarëve të Gjykatës së Lartë u shtua me 2 anëtarë. Vetë ligji që ne kemi miratuar, ka parashikuar shprehimisht se kjo shtesë u krye në funksion të krijimit të Kolegjit Administrativ të Gjykatës së Lartë. Çfarë ndodhi? Me vullnet e këmbëngulje, Presidenti u përpoq ta provokojë këtë maxhorancë, kur bëri qokën e radhës presidenciale me një proces konsultimi fiktiv, kur ndryshoi kriteret përzgjedhëse në mes të procesit dhe propozoi për këto dy vende, jo dy juristë, gjyqtarë me karrierë të spikatur në fushën e të drejtës administrative. 

Ndërkohë që ligji për Gjykatën e Lartë hyri në fuqi në datën 1 tetor 2013, Presidenti i Republikës 10 ditë më vonë, në datën 10 tetor shpall fillimin e procedurave për plotësimin e dy vendeve vakante në Gjykatën e Lartë. Më 4 nëntor filloi funksionimi i sistemit të gjykatave administrative në Gjykatën e Lartë dhe dy gjyqtarët e rinj nuk ishin emëruar ende nga Presidenti i Republikës. Këtë proces ai e përfundoi me nxjerrjen e dy dekreteve pas një muaji e gjysmë, më 22 nëntor. Jo rastësisht, por qëllimisht dhe në shkelje të rëndë të ligjit. Si gjithmonë, ishte paramenduar arnimi. Kolegji Administrativ i Gjykatës së Lartë krijohet brenda natës, duke i ndryshuar vetëm emërtesën njërit prej kolegjeve civile, në përbërje të së cilit pak kush ka backgroundin e nevojshëm profesional për të qenë në krye të një zhvillimi të rëndësishëm, siç është funksionimi i sistemit të gjykatave administrative.

Në progresraportin e BE-së kritika i adresohen edhe prokurorisë, mungesës së llogaridhënies së saj, kontrollit inekzistent në promovimin e prokurorëve brenda sistemit, në mungesën e kritereve për të ecur në karrierë. Siç duket, të njëjtat simptoma shfaqen në çdo gjymtyrë. Kemi ende një sistem hetimi, që i ngjan lojës “E ka kush e ka”. Hetime të mangëta që prodhojnë fashikuj procedimesh edhe më të mangëta, gjykime që përfundojnë me pafajësi të turpshme. Edhe një strukturë të këtij sistemi, që ushqente me prurje dhe me shpresë të ardhmen e drejtësisë, Shkollën e Magjistraturës, që në vijimësi shikohej edhe nga partnerët si një arritje suksesi, sot e gjejmë në duart e njerëzve politike, e për më keq akoma, të papërshtatshëm për formimin akademik për të qenë drejtues të kësaj shkolle. Mos harroni, të nderuar kolegë, se me çfarë vullneti të frikshëm politik u ndryshua rrufeshëm bordi i Shkollës së Magjistraturës. U shkarkua menjëherë nga KLD-ja një gjyqtar karriere, që s’pranoi diktatin, dhe u zëvendësua me të besuarin e politikës së mbrapshtë derisa u arrit që me duart ngritur përpjetë u bënë votat, që në krye të Shkollës së Magjistraturës, në vend të profesoreshës universitare, të emërohej një ish- prokuror e avokat pa asnjë titull akademik. Përse? E thjeshtë fare. Që në burim do të duhet të kontrollohen prurjet e të ardhmes në sistem. Të kontrollohen politikisht. 

Këto anomali që po përmend sot në këtë sallë të nderuar, nuk janë shfaqur e zhvilluar brenda një dite. Sigurisht, kanë evoluar pak e nga pak, çdo ditë e më shumë, për t’u bërë sistemike gjatë tetë vjetëve të kaluara dhe veçanërisht kur opozita e sotme e përjetoi bashkëkzistencën e pushtetit gjyqësor me dy pushtetet e tjera, si një rivalitet, që duhej të përfundonte medoemos me çdo çmim, me nënshtrim.

Unë besoj se sesioni i ardhshëm parlamentar, në frymën e këtij progres-raporti, por edhe të kësaj rezolute konsensuale që duam të miratojmë, mund të shënojë një pikë kthese në këtë drejtim.

Të nderuar kolegë,

Le të marrim mbi vete përgjegjësinë para kësaj Republike, përpara popullit, përpara familjeve dhe fëmijëve tanë. Të ulemi e të nënshkruajmë një marrëveshje të gjerë politike, ku të angazhohemi për ndryshime kushtetuese dhe ligjore, thelbësore për legjislacionin për drejtësinë, që të bëjnë të mundur pavarësinë e pushtetit gjyqësor, rritjen e integritetit dhe profesionalizmit të tij. T’u përcjellim besim partnerëve tanë ndërkombëtarë, se dimë të marrim përsipër dhe t’ua dalim sfidave të së ardhmes së këtij vendi. Pavarësisht se numrat në këtë sallë mund të bëhen, për të kaluar edhe këto ndryshime kushtetuese, unë kam bindjen se procese të tilla transformuese të shoqërisë nuk mund dhe nuk duhet t’u bishtnojë as opozita. Po aq sa ne, edhe ajo duhet të kuptojë se populli ka nevojë për të marrë sinjale të qarta nga Kuvendi i Shqipërisë për ta shëruar e për ta shpëtuar sistemin e drejtësisë. 

Është koha për një reformë thelbësore në sistemin e drejtësisë, në organizmin e tij institucional, në sistemin e karrierës e të vlerësimit, të ndëshkimit dhe vlerësimit përmes ndryshimeve të menjëhershme në ligjin “Për organizimin gjyqësor”, të KLD-së, të prokurorisë dhe të Shkollës së Magjistraturës, Gjykatës së Lartë dhe asaj Kushtetuese, siç edhe rekomandohet në këtë progres-raport. Kjo duhet bërë sot sa më shpejt të jetë e mundur. Nesër do të jetë shumë vonë. Ne duhet të ndryshojmë rrënjësisht funksionimin e sistemit të drejtësisë, që t’i japim vet sistemit të drejtësisë drejtësinë e munguar brenda tij, për të bërë të mundur që vet sistemi t’u garantojë qytetarëve drejtësinë e mohuar. Nuk ka dhe nuk mund të ketë demokraci funksionale dhe shtet të së drejtës, drejtësi shoqërore dhe zhvillim ekonomik pa një sistem drejtësie realisht të pavarur, eficient dhe të përgjegjshëm.

Faleminderit!

(Drejtimin e seancës e merr zoti Meta.)
Ilir Meta – Faleminderit!

Fjalën e ka zonja Topalli për procedurë.

Jozefina Topalli – Zoti Kryetar, 

Sot në rendin e ditës është një çështje madhore, sepse integrimi është çështja jonë kombëtare më e rëndësishme. Është e lavdërueshme rezoluta që është sjellë këtu nga opozita, normalisht në përgjithësi i takonte ta bënte maxhoranca, por nuk është kjo çështja për të cilën doja të flisja. 

Në Parlamentin e Shqipërisë, zoti Kryetar, nuk mund të sulmohet Presidenti i Republikës. Në Kuvendin e Shqipërisë nuk mund të fyhet Kryetari i Shtetit. Për këtë jo vetëm ka një nen që ju detyron ju t’i ndërprisni fjalën e ta nxirrni edhe jashtë nga salla e parlamentit, por është fakti se ne sot flasim për një çështje që ka të bëjë me shtetin ligjor, me integrimin, me të drejtat e njeriut, me forcimin e institucioneve dhe me konsolidimin e tyre. 

Unë jua kërkoj shumë njerëzishëm: ne mund të mos jemi dakord me njëri-tjetrin; ne mund ta kritikojmë njëri-tjetrin, por në Kuvendin e Shqipërisë, në Kuvendin e shqiptarëve nuk mund të sulmohet. Ju këtu sulmuat jo vetëm një herë, por dhjetëra herë Presidentin e Republikës. Kjo është e papranueshme dhe e dënueshme, aq më tepër që ju flisni sot edhe për konsensus, që për mua është mjaft hipokrite. 

Cili është mesazhi që i jepni Brukselit? Se duhet të hiqet Presidenti i Republikës? Cili është mesazhi që i jepni Brukselit? Se duhet të shkrihet Gjykata Kushtetuese, se duhet të hiqet ILDKP-ja, se duhet të shkrihet KLD-ja, se duhet të hiqet Gjykata e Lartë? Ky është mesazhi? Thuajeni! Thuajeni se “nuk e duam statusin, sepse na kontrollojnë”. Kështu jeni më të ndershëm dhe më të drejtpërdrejtë.

Faleminderit!
Ilir Meta – Faleminderit!

Së pari, mendoj ta vazhdojmë këtë seancë me atë frymë konstruktive që e kemi nisur këtë mocion. Unë nuk mund t’i interpretoj konsideratat politike të deputetëve. Secili prej nesh mund të ketë interpretime të ndryshme. 

Për aq sa e ndoqa zotin Xhafaj, sepse më parë ishte nënkryetari i Kuvendit, zoti Dule, ai shprehu vlerësimet e tij për sistemin e drejtësisë. 

Në raport me Presidentin, ju e dini qëndrimin tim jo vetëm për Presidentin aktual, por për të gjithë presidentët që ka pasur vendi. Mendoj t’ua lëmë në gjykim atyre që na dëgjojnë dhe të gjithë të ruajmë etikën për çdo institucion.

Zoti Halimi, urdhëroni!

Eduard Halimi – Zoti Kryetar,

Të nderuar kolegë,

Nëntë vjet më parë emisioni “Fiks Fare” ka transmetuar disa episode të korrupsionit në administratën shtetërore dhe ish-kryeministri Fatos Nano iu drejtua të gjithë ministrave të tij, përfshirë edhe parafolësin me fjalinë: “Atë heroizëm që bënë drejtuesit e emisionit “Fiks Fare”, ju ministrat e mi syleshë nuk e bëtë dot”, dhe ky fjalim na u lexua sërish. 

Dy muaj më parë Komisioni Europian u rekomandoi vendeve anëtare për të dytën herë që t’i jepej Shqipërisë statusi i vendit kandidat. Këtë herë Komisioni, ndryshe nga viti i kaluar, nuk vendosi asnjë kusht për Shqipërinë.

 Rekomandimi pozitiv i Komisionit Europian për Shqipërinë, pa më të voglin dyshim, është një arritje madhore për administratën e këtij vendi, për ata lumenj djerse e pune reformash që janë ndërmarrë deri në dhënien e rekomandimit. Pa më të voglin dyshim, ka qenë një vendim i merituar, duke u thënë të gjithë nihilistëve në këtë sallë se Shqipëria nuk është në vitin zero; nuk është ajo që kryeministri u thotë shqiptarëve se është e shkatërruar, e rrënuar dhe e kalbur. Këtë nuk jua tha PD-ja, këtë jua tha Komisioni Europian për Shqipërinë.

Ne mund ta kishim marrë që vjet rekomandimin pozitiv, nëse PS-ja do ta kishte kursyer urrejtjen që kishte ndaj procesit të integrimit duke mos votuar tri ligjet. 

A e mbani mend se çfarë u tha e nuk u tha vjet në këtë sallë? Ligje antieuropiane, që vareshin nga Ndrekoja i qarkut të Fierit. Më 30 maj të vitit 2013, atëherë kur nuk kishte më asgjë për statusin, sepse vendimi do të jepej në muajin dhjetor, i harruan të gjitha dhe me hipokrizi politike, e mbi të gjitha njerëzore, ulën kokën e u bashkuan me Ilir Metën dhe të gjithë votuan në këtë sallë. Nuk dua të flas as për çadrat përpara Kryeministrisë, as për darkën te “Krokodili”, as për ligjin “Për Gjykatën Administrative”, as për ligjin “Për Gjykatën e Lartë”, as për të gjitha Kodet, që i mbajtën peng për vite me radhë. E bllokuan procesin e integrimit për një arsye të thjeshtë: ishin totalisht të kompleksuar, sepse marrja e statusit të vendit kandidat do të ishte një fitore, do të ishin kredite për Sali Berishën, të cilin Edi Rama e urrente dhe e urren pa fund. Nuk u interesonte as procesi i integrimit dhe as qytetarët. Këta muaj kam dëgjuar historinë e 4 vjetve ku Edi Rama refuzonte deri në orën 5 të mëngjesit dhe nuk i hapte telefonin as kryetarit të grupit të PS-së sa herë që flitej për integrimin. Kjo ishte opozita e djeshme e kompleksuar deri në palcë, sepse integrimi nuk u përkiste qytetarëve shqiptarë, por PD-së, e meqenëse urrente kundërshtarin, duhej t’ia bllokonte rrugën sa të mundej. Ky ishte kompleksi i tij.

Unë nuk do të flas për të kaluarën, por do të flas për Edi Ramën jo si opozitar, por si pushtetar. Më pak se tre muaj më parë, më datën 11 shtator Rama hyri në këtë sallë jo si opozitar, por si kryeministër. E ndoqa me vëmendje për të parë se çfarë kishte ndryshuar tek ky njeri. Ishte më i kompleksuar si më parë, apo do të kishte ndryshuar? (Tregon nga foltorja fjalimin e Kryeministrit Rama.) Ky është fjalimi që ka mbajtur Edi Rama më 11 shtator në këtë sallë. Ky fjalim përmban 5820 fjalë dhe flitet për dhunë, urrejtje, tym, gjak, frikë, errësirë, kasapë dhe mallkime. Iu drejtua shqiptarëve si të humbur, të rrënuar, skllevër dhe viktima. U fol për gropa, rrufe, egërsira, pisllëk, varfëri, fatkeqësi, mëkate dhe tradhti. 

Në fjalimin e tij është përmendur më shumë se 20 herë fjala “vrasje”, është përmendur 15 herë fjala “luftë”, është përmendur 30 herë fjala “armiq”. 

Të dashur kolegë dhe qytetarë shqiptarë, a e gjeni dot sa herë përmendet fjala “integrim” në fjalimin e zotit Rama? E keni edhe në website-in e Kryeministrisë. Në 5820 fjalë të këtij fjalimi fjala “integrim” nuk përmendet asnjëherë. Ish-opozitari i antiintegrimit e nisi punën e tij si kryeministër i kompleksuar, sepse integrimi nuk ishte çështja e tij. Nuk kishte aspak dëshirë që të fliste për të, siç nuk flet edhe këta 3 muaj. 

Ajo që thuhet në raportin e progresit dhe që diskutuam me eurodeputetët një muaj më parë ishte e qartë: Shqipëria ka probleme, por i ka plotësuar kushtet që të marrë statusin e vendit kandidat. Vendimi merret dy javë më vonë. Ajo që nevojitej nga qeveria ishte sjellja normale e saj, pa bërë gabime. Nuk kërkohet të bëhet ndonjë çudi; nuk pritet që qeveria të miratojë ndonjë paketë; nuk pritet as edhe ndonjë veprim heroik, por kërkohet që qeveria të mos bëjë gabime. Për tre muaj qeveria duhej të respektonte shtetin ligjor, konventat, vendimet e gjykatave, institucionet e pavarura, pra, të sillej natyrshëm si qeveri europiane.

Qeveria nuk duhej të merrte vendime që të rrezikonin të ardhmen europiane, por në këta tre muaj shkelja e ligjit, e Kushtetutës, arbitrariteti dhe kundërligjshmëria, veprimet antieuropiane kanë qenë puna kryesore e kryeministrit të ri. Ai që në mbledhjen e parë mori tri vendime në shkelje flagrante të procedurave ligjore, të cilat binin ndesh me nenet 86 dhe 118 të Kushtetutës. Vijoi me paligjshmërinë e 30 vendimeve të qeverisë për shfuqizimin e kontratave dhe koncesioneve, edhe pse ky vendim bie ndesh me nenet 4, 41, 42 të Kushtetutës dhe të Konventës Europiane të të Drejtave të Njeriut. Natën e 30 shtatorit ai shkelmoi Kushtetutën nëpërmjet aktit normativ të Nëpunësit Civil në kundërshtim flagrant me nenet 4, 7, 81, 83 dhe 101 të Kushtetutës. Madje, u bë qesharak duke deklaruar dje në gjykatë se me akt normativ mund të ndryshohen Kushtetuta dhe ligjet me 3/5-at. 

Me firmën e tij ai liroi para kohe anëtarët e Këshillit të Statistikave. Ky është një veprim flagrant në kundërshtim me ligjin, çka u faktua si i tillë edhe nga gjykata, e cila e shpalli të paligjshëm. I njëjti fat iu rezervua edhe drejtoreshës së INSTAT-it, për të cilën gjykata para pak ditësh vendosi paligjshmërinë dhe kthimin urgjent në detyrë. Me firmën e tij me akt normativ ai rriti në nivel historik borxhin publik, nga 63% në 68.6%, duke rrezikuar stabilitetin makroekonomik dhe të ardhmen e vendit, dhe kjo është në kundërshtim flagrant me nenin 4 të Kushtetutës. Me firmën e Kryeministrit u urdhërua prishja e ndërtimeve me leje, që është në kundërshtim flagrant me nenet 4, 7, 41, 42 dhe 116 të Kushtetutës dhe së paku me 20 vendimet e Gjykatës Europiane të të Drejtave të Njeriut.

Me investimin personal të Kryeministrit u organizuan zgjedhjet më të turpshme në Korçë, ku vendosi të gjithë makinerinë shtetërore në selitë e PS-së dhe me mbështetjen e policisë u shpërndanë para të thata në këmbim të votave. 

Me investimin personal të Kryeministrit u sulmuan institucionet e pavarura, siç ishte rasti i ILKDP-së, që kërkojnë të fshehin kontrollin e pasurisë së tyre. Me investimin personal të Kryeministrit sot u sulmua Presidenti i Republikës, me arsyen e vetme se nuk ka sjellë emërimin e anëtarit që preferon mazhoranca e sotme për Gjykatën e Lartë. Kjo mazhorancë, kur ishte 8 vjet në pushtet, vuri në Gjykatën e Lartë ata anëtarë që tani po na i tundni me CV; ish-ministrat i bëri anëtarë të Gjykatës së Lartë; ish- deputetët i bëri anëtarë të Gjykatës së Lartë. Kjo mazhorancë dhe këto personazhe që flasin këtu propozuan kryetar të Gjykatës së Krimeve të Rënda një nga anëtarët që ishte i lidhur me bandën e Lushnjës; kjo mazhorancë që ishte para 8 vjetësh, propozoi anëtar të Këshillit të Lartë të Drejtësisë personat që ishin të lidhur me bandat dhe me krimin e organizuar. Ky ishte standardi juaj kur ishit në pushtet para 8 vjetësh.

 Të gjitha këto janë veprimet e Edi Ramës dhe nuk kanë lidhje me të ardhmen europiane të vendit. Unë dhe kolegët e mi nuk do të bëjmë asgjë nga ato që bëri Rama dhe të tijtë në 4 vjetët e shkuar kundër integrimit. Ne jemi po ata që dje luftonim në mazhorancë për të bërë reforma, dhe sot mbështesin integrimin në opozitë. Këtë e bëjmë vetëm për një arsye: 90% e shqiptarëve duan integrimin, prandaj në këtë seancë kërkuam mocion për debat, me qëllimin e qartë se ne jemi për integrimin, ne nuk do të bëjmë asgjë që ta pengojmë, edhe pse Kryeministri po ia nxin çdo ditë faqen Shqipërisë. Ai po tregon se është kryeministri më arrogant, më arbitrar, po aq i dobët sa dhe oriental që ky komb ka njohur deri më sot.

Sot në emër të shqiptarëve i kërkojmë Edi Ramës që t’u thotë se nuk është më i kompleksuar nga çështja e integrimit. T’u thotë shqiptarëve dhe partnerëve ndërkombëtarë se nga sot e tutje do të respektojë shtetin e së drejtës dhe do të respektojë Kushtetutën e vendit; se nuk do të firmosë më vendime antikushtetuese, nuk do të shkatërrojë më me tritol pronat e ligjshme të shqiptarëve, të mbrojtura nga Konventa Europiane e të Drejtave të Njeriut; se do të respektojë institucionet e pavarura të vendit, do të ekzekutojë vendimet e gjykatave të vendit; se do të ndahet një herë e mirë nga taktika e blerjes së votave dhe si kryeministër do të përpiqet t’i konsiderojë reformat dhe shtetin ligjor; se do të bëjë gjithçka për të luftuar korrupsion. Duhet të zotohet këtu përpara të gjithë shqiptarëve se nuk do të ndërmarrë më asnjë veprim që cenon të ardhmen europiane të shqiptarëve. Këto premtime duhej t’i kishte thënë përpara shqiptarëve që ditën e parë kur mori detyrën si kryeministër. 
Ne jemi këtu sot, të dashur miq, që të nënshkruajmë këtë rezolutë që shqiptarët dhe miqtë tanë ndërkombëtarë të binden se Kryeministri është çliruar nga kompleksi që ka për statusin dhe ta tregojë, të paktën me fjalë, se rruga që do ta çojë vendin përpara është Europa, që ëndërrojnë shqiptarët dhe jo orientimi oriental, që është afeksionuar kaq shumë muajt e fundit.

Ne jemi këtu me shqiptarët si dje në pushtet, ashtu dhe sot në opozitë për t’u kërkuar të gjitha vendeve anëtare që ta mbështesin Shqipërinë në marrjen e statusit të vendit kandidat, sepse Shqipëria dhe shqiptarët e meritojnë plotësisht këtë status.

Falemidnerit!

Ilir Meta – Faleminderit!

Zoti Haxhinasto, urdhëroni!

Edmond Haxhinasto – I nderuar zoti Kryetar,

Të nderuar zotërinj deputetë,

Sot Shqipëria ndodhet në një moment kyç në rrugëtimin e saj drejt BE-së. Pas pak ditësh Këshilli Europian do të vlerësojë propozimin e Komisionit Europian për dhënien e statusit të vendit kandidat për Shqipërinë. Ndërkohë ne sapo kemi lënë pas një rrugë me zhvillime intensive. 

Së fundi, më 11 nëntor ne patëm dialogun e nivelit të lartë me Komisionin Europian. Gjithashtu, patëm planin e veprimit kundër korrupsionit, por vijmë edhe me një histori suksesi në luftën kundër tij. Ndërkohë qeveria është plotësisht e pozicionuar në rrugën e reformave, ku prioritetet e vendosura nga BE-ja janë në fokusin kryesor të punës së saj.

Parlamenti sot funksionon dhe drejtohet me një klimë e frymë krejtësisht tjetër, ku çdo deputet respektohet njerëzisht dhe institucionalisht. Angazhimi dhe llogaridhënia e ekzekutivit përpara legjislativit tashmë është një standard në konsolidim.

Politika jonë e jashtme është tensionuar nga ngarkesat negative të retorikës nacionaliste. Bashkëpunimi rajonal po merr trajta të reja e konkrete. Gjithashtu po forcohet bashkëpunimi ekonomik dhe ai në fushën e biznesit, në infrastrukturë, në kulturë e në shumë shkëmbime të tjera.

Mbështetja dhe inkurajimi në rrugën tonë drejt BE-së është i qartë, siç e dëshmon edhe Komisioni dhe Parlamenti Europian; ky i fundit me projektrezolutën e tij, që do të miratohet pas pak ditësh, por edhe me mbështetjen e qartë të dhënë nga shumë vende partnere.

Të nderuar deputetë, sot po diskutojmë një rezolutë të paraqitur nga kryetari i Grupit të PD-së, zoti Paloka. Unë e mbështes plotësisht këtë rezolutë dhe e vlerësoj zotin Paloka dhe grupin e PD-së për iniciativën. Unë jam i bindur se një rezolutë e tillë do të rezonojë pozitivisht në Bruksel, edhe në kryeqytetet e vendeve anëtare. Kjo është e rëndësishme, sepse ne e duam statusin e vendit kandidat. E duam Europën. Ne jemi përpjekur fort për ta arritur këtë, ndonëse ky është vetëm një hap në rrugën e gjatë që kemi deri në anëtarësimin e plotë. Mesazhi i kësaj rezolute është i qartë, veçanërisht për faktin se mbështetet nga të dy krahët e politikës. Por, të nderuar deputetë, unë do të vlerësoja efektin e kësaj rezolute shumë më fort në qoftë se rëndësia dhe rrezatimi i saj kryesor do të ishte për politikën shqiptare, për mënyrën se si i konceptojmë dhe i zbatojmë politikat, për etikën e sjelljes sonë politike, për forcimin e bashkëpunimit dhe gjithëpërfshirjes politike. Kjo qasje është themelore për suksesin tonë në rrugën drejt Europës, është themelore për ekzistencën tonë brenda Europës, ku do të jemi nesër e do të na duhet të konkurrojmë me vlerat në sistemin dhe në ekonominë tonë. Mbi të gjitha, kjo është qasja themelore për të realizuar detyrën ndaj njerëzve që na kanë votuar dhe na kanë besuar me mbështetjen e tyre zgjedhore.

Përballimi i situatës së rëndë ekonomike sot, përballja me sfidat më të vështira të zhvillimit, reformat e thella që duhet të realizojmë, duke filluar nga ato kushtetuese, territoriale, të gjyqësorit apo edhe të pronësisë, efikasiteti në luftën kundër krimit dhe korrupsionit, reforma të tjera që qëndrojnë në axhendën tonë politike të gjitha këto kërkojnë dypartishmërinë e veprimit politik. Këtë qasje dypartishmërie e kërkon edhe e ardhmja e vendit. Aplikimi i dypartishmërisë në projektimin e strategjive tona zhvillimore mendoj se tashmë është bërë një domosdoshmëri. Mazhorancat në demokraci janë gjithmonë të përkohshme si definicion. Eksperiencat domuinuese botërore tregojnë se strategjitë zhvillimore gjithnjë kanë kaluar mandatet e mazhorancës. Qasja bipartizane ofron jo vetëm perspektivë më të gjerë e qëndrueshmëri më të lartë në realizimin e strategjive dhe në zbatimin e tyre, por sjell edhe cilësi më të lartë, që vjen nga gjithëpërfshirja.

Unë nuk kam dyshim se shpejtësia e integrimit dhe pozita jonë e nesërme brenda BE-së varen kryesisht pikërisht nga kjo cilësi, se si ne do të realizojmë sot reformat dhe standardet.

Sfidat tona zhvillimore sigurisht që synojnë afrimin e standardeve tona me ato të BE-së, anëtarësimin e plotë në të, por është një qëllim që qëndron mbi to, dhe ky është pikërisht përmirësimi i jetës së qytetarëve tanë.

Ky është një motivim i mjaftueshëm për të kontribuar, jo frenuar, për të përmirësuar, jo për të sabotuar; për të respektuar, jo injoruar çdo veprim politik që sjell secila forcë politike dhe që i shërben përshpejtimit të anëtarësimit të vendit në BE, pra u shërben edhe qytetarëve.

Do të uroja gjithashtu që rezonimi i kësaj rezolute të çojë në një marrëveshje midis të gjitha forcave politike të këtij parlamenti për të adoptuar një sjellje konsensuale për çdo paketë ligjore që lidhet me procesin e integrimit të vendit.

Të nderuar deputetë, në përbërje të grupit parlamentar të LSI-së ne do të vazhdojmë të ushqejmë këtë mënyrë të të bërit politikë, pasi jemi të sigurt se efekti i saj është tashmë i provuar dhe konsoliduar në momentet më kritike të historisë sonë politike, por sigurisht kjo nuk është një thirrje moraliste, pasi unë kam bindjen e patundur se secili prej nesh në këtë sallë mund të bëjë më shumë, më mirë dhe të sillet me dinjitetin e një qytetari europian.

Edhe një herë unë shpreh mbështetjen time të plotë për këtë rezolutë.

Faleminderit!

Ilir Meta – Faleminderit!

Urdhëroni, zoti Islami!

Kastriot Islami – Zoti Kryetar i seancës,

Të nderuar kolegë, shqiptare dhe shqiptarë, 

Dy herë rresht Komisioni Europian, duke hartuar një raportprogres tejet realist dhe mjaftueshmërisht pozitiv, ka formuluar një opinion të qartë bazuar në progresin e realizuar nga qeveria e mëparshme dhe për herë të parë pa asnjë kusht për dhënien e statusit të vendit kandidat Shqipërisë. Kjo sepse të gjitha detyrat janë konsideruar të plotësuara. Zgjedhjet e 23 qershorit dhe kalimi i butë i pushtetit janë konsideruar elemente pozitive në favor të arritjes së këtij objektivi. Votimi me konsensus, ndonëse i vonuar, i tri ligjeve në maj të vitit 2013 ka mbyllur çështjen e bashkëpunimit mazhorancë-opozitë. Pra, Komisioni Europian i ka thënë përfundimisht “po” Shqipërisë për marrjen e statusit të vendit kandidat.

Për herë të parë Komisioni i Politikës së Jashtme të Parlamentit Europian, bazuar në raportin e progresin të Komisionit Europian dhe duke vlerësuar arritjet e qeverisë së mëparshme, i rekomandoi Parlamentit Europian që Shqipëria të marrë, pa asnjëlloj shtese kushtesh dhe rekomandimesh, statusin e vendit kandidat. Pra, edhe Komisioni i Politikës së Jashtme i Parlamentit Europian i ka thënë “po” Shqipërisë.

Për herë të parë dhe ndryshe nga çdo herë tjetër opozita shqiptare jo vetëm ka kontribuar maksimalisht gjatë qeverisjes së saj, por edhe pas 23 qershorit, tashmë në opozitë, me të gjitha veprimet e saj ka dhënë dhe po jep mbështetjen maksimale për fitimin e statusit të vendit kandidat. Opozita beson se shqiptarët e meritojnë statusin e vendit kandidat. Ajo beson se marrja e statusit është garanci për kauzën e saj në mbrojtje të demokracisë dhe të shtetit ligjor. Opozita beson se projektorët e BE-së dhe mekanizmat e saj të fuqishëm do t’i jepnin asaj mundësinë të ngrejë më fuqishëm zërin, por edhe të dëgjohet për çështjet, dilemat dhe sfidat e mëdha të së ardhmes përballë qeverisjes aktuale. Gjithashtu shqiptarët në më shumë se 85% të tyre, ndryshe nga çdo popull tjetër i rajonit, vazhdojnë të mbështesin dhe t’i thonë “po” integrimit të Shqipërisë në BE.

Si përfundim, për herë të parë, më qartë se çdo herë tjetër dhe pa asnjë kushtëzim, Komisioni Europian, Komisioni i Jashtëm i Parlamentit Europian, shqiptarët dhe opozita kanë vendosur të pranojnë mbi tavolinë statusin e vendit kandidat për Shqipërinë pa asnjë kusht. Mosmarrja e statusit ngelet të vijë vetëm nga gabimet e qeverisjes aktuale, nga rigjenerimi i konfliktit pozitë-opozitë ose nga mungesa e gjithëpërfshirjes.

Për herë të parë gjithçka është përgatitur që statusi të fitohet, pra të thuhet “po”. Nëse kjo nuk do të ndodhë që në asnjë rast nuk do ta uroja atëherë asnjë lloj alibie nuk do të mund ta justifikonte këtë shans të humbur. Veprimet e deritanishme të qeverisjes aktuale për arritjen e këtij objektivi, çuditërisht dhe paradoksalisht, nuk janë në drejtimin e duhur. Veprimet e saj 75-ditore, në shumicën e rasteve arbitrare, janë në shkelje të ligjit dhe të Kushtetutës, shkatërruese për pronën dhe institucionet, revanshiste dhe dhunuese për opozitën, janë në shkelje të të drejtave të njeriut, armiqësore për biznesin dhe nuk janë premtuese për stabilitetin ekonomik. Janë provokuese për fqinjët dhe të paparashikueshme për partnerët. Flitet më shumë për një “po” të paqartë, të dyshimtë, të mekur, të dobët dhe të brishtë. Shpresoj që kjo lloj “po”-je e dobët të mos kthehet në “jo”. Të gjithë do të zhgënjeheshim shumë nëse përfundimisht kjo do të ishte “jo”.

Po përmend vetëm disa veprime të qeverisë aktuale që mund ta kthenin “po”-në e Komisionit Europian në “jo” të Këshillit Europian në dhjetor, me shpresën dhe dëshirën e mirë që qeverisja aktuale të sensibilizohet dhe të reflektojë, sepse, edhe nëse unë apo kolegët e mi do të heshtnim, skanerat e vendeve anëtare të BE-së janë duke ndjekur çdo veprim të qeverisë. E thënë më troç, vendet anëtare të BE-së e kanë shumë të qartë se çfarë po ndodh në Tiranë dhe janë të shqetësuar.

Së pari, shqiptarët duhet ta kenë të qartë se mosmarrja e statusit të vendit kandidat nuk mund të jetë një çështje e vendeve anëtare të BE-së, por e vetë shqiptarëve. Më konkretisht, vetëm e mazhorancës qeverisëse. E thënë më shkoqur: alibia se disa vende të BE-së janë euroskeptike, është e papranueshme. Alibia se disa vende të BE-së kanë qasje të ndryshme për zgjerimin dhe thellimin e BE-së, është po ashtu artificiale dhe e pabesueshme.

Së dyti, shumë nga veprimet e këtyre 75 ditëve të qeverisë, të tilla si: mungesa e dialogut politik, dhuna verbale dhe retorika negativiste e kërcënuese ndaj opozitës dhe çdo mendimi alternativ, prishja e themelit të konsensusit përmes aktit normativ të 30 shtatorit të vitit 2013, shmangia e parlamentit përmes akteve normative, sidomos vendimet me mazhorancë të cilësuar e kushtetuese, qëndrimet desktruktive ndaj institucioneve. Më konkretisht, sulmet ndaj Presidentit apo drejtuesve të ILKPD-së dhe të INSTAT-it, spastrimet masive në administratën publike, blerja e votës në zgjedhjet e pjesshme vendore të Korçës, emërimet pa konkurs apo në shkelje të kritereve ligjore në pozicione kyçe të administratës, emërimet e kundërligjshme në Policinë e Shtetit, veprimet në dhunim të pronës private apo shkatërrimet e kundërligjshme nga INUK-u, përdorimi i policisë kundër bizneseve dhe përfaqësuesve të shoqërisë civile, qasja e gabuar ndaj sistemit të taksave, grumbullimit të të ardhurave, borxhit publik, duke rrezikuar stabilitetin makroekonomik dhe duke e çuar vendin drejt recesionit; mungesa e transparencës dhe përcaktimit pa konkurs i “Agjentëve të Kurorës” në sistemin e doganave, rritja e numrit të vrasjeve, të aksidenteve deri te çasti i fundit i arratisjes nga burgu i Drenovës e të tjera. Rritja e prezencës së azilkërkuesve shqiptarë në Francë dhe në vende të tera të BE-së mund të përbëjnë arsye jo të dobëta për ta kthyer “po”-në në “jo”, aq më tepër që nuk shihet apo nuk ndihet asnjë lloj veprimi qeveritar lobues e gjithëpërfshirës në vendet anëtare të BE-së. 

Duke kërkuar mbështetjen e të gjithë kolegëve për rezolutën e propozuar nga opozita dhe duke shpresuar se Shqipëria do të fitojë statusin e vendit kandidat në BE në dhjetor të vitit 2013, nuk mund të mos pohoj se, nëse merret statusi në dhjetor, kjo mazhorancë do të ketë vetëm meritën se nuk e pengoi marrjen e tij, ndërkohë që realisht merita do të ishte në anën tjetër. Sidoqoftë, merita për të mos e penguar marrjen e tij do të ishte e mirëpritur dhe e vlerësuar, kështu që suksesi i fitimit të statusit do të bashkëndahet midis dy grupimeve kryesore, mazhorancës dhe opozitës. Opozitës së sotme dhe mazhorancës së djeshme do t’i takonte pothuajse e gjithë merita e fitimit të statusit të vendit kandidat, kurse mazhorancës së sotme do t’i takonte e gjithë merita e mospengimit të marrjes së tij, pavarësisht rolit të saj pengues gjatë kohës që ka qenë në opozitë. Për të qenë i saktë duhet thënë se LSI-ja, e ndodhur këto 8 vjet në pushtet, një herë me PD-në dhe më tej me PS-në, ka edhe një pjesë të konsiderueshme të meritës së fitimit të statusit, kur ishte në maxhorancë dhe në qeverisje me Partinë Demokratike, por duhet të ketë edhe pjesë të meritës të marrjes së tij në qeverisjen me Partinë Socialiste. Që ju t’i besoni të gjitha këto që thashë, po ju tregoj se çfarë është thënë mbrëmë në mbledhjen e Komisionit të Jashtëm të Parlamentit Europian, nga komisioneri për Shqipërinë, Nikola Vuljaniç: “Në asnjë moment dhe në asnjë fjali nuk kam thënë që ndryshimi i qëndrimit për marrjen e statusit erdhi nga ndryshimi i qeverisë. E thënë ndryshe, merita i përket, kryesisht qeverisë së mëparshme për marrjen e statusit. Ajo që më shqetëson është mungesa e dialogut pozitë – opozitë dhe nëse duan të ecin përpara, ky dialog duhet rivendosur. E thënë ndryshe, nëse nuk merret statusi, shkak për këtë do të ishte mungesa e dialogut dhe veprimet e qeverisë aktuale.” 

Megjithatë, duke përfunduar, mbetem optimist se në dhjetor statusi do të merret.

Faleminderit!

(Drejtimin e seancës e merr zoti Dule.)

Vangjel Dule – Faleminderit, zoti Islami!

Fjalën e ka zonja Harito. Të përgatitet zoti Bogdani.

Milena Harito – Historia e qytetërimit europian, pjesë e të cilit dëshirojmë kaq fort të jemi, fillon me një vrasje dhe jo me një vrasje të çfarëdoshme, por me vrasjen e vëllait nga i vëllai, të Kainit nga Abeli. Pra, është një histori shumë e vjetër e njerëzimit lufta, violenca dhe dominimi ndaj njëri-tjetrit. Qytetërimit europian iu deshën qindra vjet për të kaluar këtë fazë të historisë së vet, për të kaluar nga instinkti primitiv i violencës, me mundim drejt kompromisit. 

Duke e parë në këtë këndvështrim, të dashur kolegë, duhet të kemi durim. Qytetërimi kërkon kohë dhe jo të gjithë ecin me të njëjtin hap. Por ne të vdekatarët e zakonshëm kohën e kemi gjënë më të vyer. Perëndia na ka dhënë vetëm një kohë të fundme, më pak a më shumë të gjatë. Nuk mund të presim me qindra, por as me dhjetëra vjet që të kapërcejmë urrejtjen dhe dhunën. Ndaj çdo herë që kapërcejmë tentacionin primitiv të dhunës dhe të violencës, secili nga ne ka bërë një hap përpara drejt qytetërimit. Kjo nuk është pak. Për këtë dhe vetëm për këtë arsye unë do të flas shumë pak për atë që ka bërë qeveria në 8 vjetët e kaluara në administratën publike. 

Sipas të dhënave zyrtare të Departamentit të Administratës Publike, që janë të disponueshme për këdo që dëshiron, në pothuajse 100% të rasteve të nëpunësve të larguar nga shërbimi civil dhe që i janë drejtuar Komisioni i Shërbimit Civil dhe gjykatave, ata kanë fituar të drejtën e rikthimit në detyrë dhe marrjen e pagave. 

Nga të dhënat e Departamentit të Administratës Publike mbi 100 procese të gjyqësorit janë të fituara vetëm nga nëpunësit civilë dhe në të gjitha këto raste janë paguar dy veta për një vend pune. Kjo ka përbërë dhe përbën sot një barrë financiare për buxhetin e shtetit. Nga vlerësime të ndryshme, janë rreth 130 milionë dollarë humbje për shtetin. Për këtë patjetër që do të ketë njerëz që do të mbajnë përgjegjësi. Rastet e largimeve abuzive, në kundërshtim me kërkesat e ligjit, kanë ardhur duke u rritur. Në shumicën e tyre këto raste janë konstatuar që në momentin e paraqitjes së ankesës nga nëpunësit në KSHC, por Departamenti i Administratës Publike nuk e ka kryer rolin e tij duke mos u kërkuar në disa raste dhe duke u kërkuar formalisht në disa raste të tjera institucioneve qendrore të zbatonin vendimet. Formalizmi konstatohet fare lehtë, pasi ka qenë përsëri DAP-i që ka shpallur procedura konkurrimi për ato vende pune, të cilat ishin në procese gjyqësore apo ish-nëpunësit e larguar kishin fituar të drejtën të ktheheshin në detyrë. 

Konkurset e pranimit në Shërbimin Civil prej kohësh e kanë humbur besimin te publiku dhe paragjykohen si të manipuluara që në fillimin e tyre. Jo më kot DAP-i ka shkelur në mjaft raste dispozitat ligjore në lidhje me kërkesat specifike të vendeve të punës të shpallura. Po ju them një rast të lezetshëm: një inxhinier mekanik të konkurrojë dhe të emërohet në pozicionin drejtor i Përgjithshëm i Turizmit. 

Marrja në punë në pozicionin e shërbimit civil me kontratë të përkohshme ishte në vitin 2010 rreth 25%. Ky ishte respektimi i ligjit nga kjo opozitë kur ishte në qeveri. Ky Ky problem është ngritur në vazhdimësi në të gjitha progresraportet. Emërimet në mënyrë të përkohshme nuk janë shoqëruar me shpalljen e vendeve të punës. Pra, emërimet me kontrata të përkohshme kanë zgjatur mesatarisht nga 6 muaj deri në 1 vit, sipas të dhënave zyrtare. Ngritja në detyrë dhe lëvizjet paralele, pra karriera e nëpunësve civilë, pothuajse nuk është zbatuar fare, është vetëm 1% e emërimeve. Përdorimi i ristrukturimit të institucioneve, do ta mbyll me këtë historinë e kaluar, si arsye për largimet e nëpunësve civilë, vetëm në periudhën e parë të ristrukturimit, në vitet 2005 – 2006, kanë dalë në listë pritjeje 405 nëpunës civil. Pjesa më e madhe e tyre janë ankimuar dhe, sigurisht që kanë fituar gjyqet, siç e thamë. Këto janë përmendur në të gjithë progresraportet. 

Po kthehem në atë se çfarë do të bëjmë ne në administratën publike, jo nesër, jo në të ardhmen, por çdo ditë, për çdo pozicion të lirë pune, atë që jemi duke bërë sot. Po bëjmë, në fakt, një gjë krejtësisht të jashtëzakonshme, që kërkon një vullnet të hekurt në këtë vend, po zbatojmë ligjin dhe vetëm ligjin, në frymën dhe në germën e tij. Për herë të parë po bëjmë konkurse reale për administratën publike. “Si?”- do të pyesni ju. Jam e sigurt që do të pyesni, se si po ia dilni, sepse ne nuk ia dolëm dot. 

(Ndërhyrje pa mikrofon.)

Është shumë e thjeshtë. Kini durim. 

Duke ftuar me dhjetëra dhe me qindra kandidatë që të vijnë në konkurse. Është fare e thjeshtë. Po përdorim bazën e të dhënave të mbi 15 mijë CV-ve, që i lajmërojmë personalisht, bazë të cilën ju e anatemuat gjatë beharit të nxehtë që kaluat këtë vit. Po lajmërojmë çdo njeri të fushës dhe kompetent që të marrë pjesë në konkurse, duke e shumëzuar me 10 numrin e kandidatëve që paraqiten dhe duke penguar kështu manipulimin e rezultateve. Respekt të meritës, profesionalizmit dhe integritetit moral, kjo është kryefjala jonë për administratën publike. Ka një arsye për këtë, në qoftë se keni dëshirë ta dëgjoni. Shpesh meritokracia dhe integriteti moral janë të pandashëm, sepse kush e merr pozicionin me meritë respekton, në radhë të parë, veten dhe punën e tij. Më kryesorja është se ne nuk do të përdorim paaftësinë për të përdorur administratën si armatë partiake. Ne do t'i kthejmë administratës dinjitetin, por njëherazi do t'i kthejmë edhe përgjegjësinë. Asnjë punonjës i administratës nuk do të poshtërohet, siç ndodhi rëndom në fushatën tuaj të këtij viti, duke i përdorur për të mbledhur vota me listë. Për këtë unë jam personalisht garant.

“Si do t'jua kthejmë dinjitetin?”- do të thoni ju. Edhe kjo është shumë e thjeshtë. Njeriu ruan dinjitetin kur është në vendin e duhur, në pozicionin ku është në gjendje t'i dalë për zot. Nuk do të vëmë bodigardët drejtorë, duke i vënë ata përpara punësh që nuk dinë t'i bëjnë dhe përpara shkresash që nuk dinë t'i shkruajnë. Asnjë punonjës hipoteke nuk do të rrijë aty për të kërkuar copa të pronave të qytetarëve ose para prej tyre. Nuk do të vëmë mësues pa gjimnaz, që të edukojnë fëmijët tanë, sepse nuk duam të shkatërrojmë fëmijët, por nuk duam të poshtërojmë as mësuesit. Nuk do të vëmë të paaftët në drejtim, duke çmotivuar gjithë administratën, thjesht për t'i patur nën thundër, por njëherazi do t'u kthejmë edhe përgjegjësinë. Çdo nëpunës do të jetë aty për t'u shërbyer qytetarëve. Askush nuk mund të sillet sikur zyra e shtetit është pronë e babait, sepse për këtë do të mbajë përgjegjësi. Çdo abuzues do të ndëshkohet dhe nuk do të ketë mbrojtjen e askujt. 

Kur je më i forti, kur je fitimtari, ke shumë detyrime. Noblesse oblige’, thotë frëngu. I takon fitimtarit të përpiqet ta ngrejë humbësin në lartësinë e vet, por, sidoqoftë, është përgjegjësia e humbësit të pranojë ose jo përpjekjen për t'u ngjitur një stad më lart.

Faleminderit!

Vangjel Dule - Faleminderit, zonja Harito!

Fjalën e ka zoti Bogdani.

Gerti Bogdani - I nderuar drejtues i seancës,

Të nderuar qytetarë, 

Do të doja të thosha edhe të nderuar kolegë deputetë, por, siç shihet qartë nga salla, kolegët socialistë, qofshin deputetë ose ministra, nuk janë në sallë. Kjo sallë është bosh. Kjo tregon se sa rëndësi i japin çështjes së integrimit europian të Shqipërisë. 

Këtë e tregoi edhe fjalimi i fundit i parafolëses. Asgjë në lidhje me temën. Totalisht jashtë teme. Flet sikur të kishte program të kësaj qeverie dhe Bibël të saj "Kurbanin" e Ramës, sepse, në fund të fundit, historia e Kainit dhe Abelit është një histori flijimi dhe kurbani. Flet më tepër për meritokraci, ndërkohë që është komplet jashtë teme. Për më tepër, fushat e shkollimit dhe e veprimit të ministrave të kësaj qeverie nuk kanë asnjë lidhje me njëra-tjetrën. 

Megjithatë, le të kthehemi te seanca e sotme.

Pse jemi mbledhur sot në këtë mocion me debat për integrimin europian të Shqipërisë? Për mendimin tim, kjo është një seancë shumë e rëndësishme: së pari, dhe mbi të gjitha, sepse ka të bëjë me çështjen e integrimit europian, e cila duhet të jetë madhore dhe prioritare për çdo qeveri, edhe për këtë të sotmen, dhe, së dyti, sepse kam përshtypjen që më në fund solli në atdhe Kryeministrin e vendit. 

E them këtë, të nderuar qytetarë, sepse po të shohësh lajmet apo faqen zyrtare të internetit të Kryeministrit të Shqipërisë, ai është në Shqipëri një ditë po, një ditë jo. Nga pak më shumë se 70 ditë, kjo qeveri nuk ka një bilanc pune me të cilin t'u shkojë përpara qytetarëve shqiptarë apo partnerëve tanë ndërkombëtarë, përveç fluturimeve, vizitave dhe fotografive lart e poshtë të Kryeministrit të vendit. Jo vetëm kaq. Jo vetëm që nuk kanë bilanc pune, por më tepër i kushtojnë buxhetit të shtetit dhe taksapaguesve shqiptarë mijëra euro në bileta dhe shpenzime udhëtimi. Domosdo, me këto kosto të tepërta nuk mund t'u japin ndihmën ekonomike familjeve në nevojë, që e meritojnë dhe për të cilën kanë nevojë, siç u tha dje në diskutimet e buxhetit faktik.

Shumëkush mund të thotë që shumë mirë bën Kryeministri i vendit. E çfarë pastaj se mbeti në hava? Mbase shkon për të mirën e vendit dhe integrimin europian të Shqipërisë? Si deputet dhe qytetar i këtij vendi do të isha shumë i lumtur po të ishte kështu, por kam frikë se është ndryshe. 

Them është ndryshe, sepse po të shohësh axhendën e udhëtimeve dhe vizitave të Kryeministrit, nga ato më të hershmet e deri te këto më të fundit, kam përshtypjen se shumë pak është folur për Europën dhe për integrimin europian. E filloni në shtator në Nju Jork, ku takon ministrin e Jashtëm rus, Lavrov, takim i cili për më tepër nuk u zbardh dhe nuk u bë transparent nga zyra e Kryeministrit. Me logjikën më të thjeshtë dhe me arsyetimin më elementar kam përshtypjen që veç për integrimin europian të Shqipërisë nuk është folur. Mbase për armët kimike të Asadit po, por për Europën jo e jo.

Vizitat dhe shkëmbimet e shpeshta me vendin mik turk nuk besoj se kanë pasur temë diskutimi integrimin europian të Shqipërisë, jo thjesht se u bënë ulur rreth sofrës, por sepse Turqia ka probleme dhe rrugëtimin e vet në këtë aspekt dhe nuk mund të ndihmojë Shqipërinë në rrugëtimin e saj. 

Pastaj vjen takimi jo zyrtar me Kryeministrin britanik. Them jo zyrtar, se, për hir të së vërtetës, pavarësisht se këtu zuri titujt kryesorë të mediave dhe lajmeve, në Britani nuk u vendos as si njoftim i shkurtër zyrtar në faqen zyrtare të Kryeministrit britanik. Në këtë takim Kryeministri ynë për herë të parë përdor togfjalëshin "Integrim europian i Shqipërisë". Por, siç ndodh shpesh e rëndom në politikën e tij të jashtme, që sa herë flet bën gabime, edhe kësaj here nga nxitimi, pakujdesia, paaftësia apo thjesht për të kënaqur euroskepticizmin britanik, bëri gabim kur u shpreh, citoj, marrë nga uebsajti i Kryeministrit të Shqipërisë: "E gjitha kjo po ndodh në një moment në të cilin Bashkimi Europian nuk është ekzaktësisht ai që kishim në mendje, kur nisëm të luftonim për të, dhe sa më shumë i afrohemi, aq më shumë përballemi në një gjë ndryshe nga ajo që kishim ëndërruar". Pra Bashkimi Europian sot për Kryeministrin shqiptar është ndryshe. Mbase kjo deklaratë mund të kënaqë britanikët, por jam i sigurt që dërgon një mesazh shumë të gabuar te partnerët tanë në Bashkimin Europian.

Ndaj, të nderuar kolegë dhe të nderuar qytetarë shqiptarë, Grupi Parlamentar i Partisë Demokratike sjell këtë rezolutë për integrimin europian të Shqipërisë sot në Kuvend, që, nëse e ka harruar, t'ia kujtojmë Kryeministrit tonë që integrimi europian i Shqipërisë është çështje dhe duhet të jetë çështje prioritare për çdo qeveri shqiptare.

Për të përmbyllur turin e deritanishëm të udhëtimeve, le të ndalemi te vizita e fundit e Kryeministrit në Rumani, ku lajm u bë veç takimi i tij me Presidentin Kinez. Nuk mendoj se ka njeri në Shqipëri që të mendojë se u fol për integrimin europian të Shqipërisë. Por, megjithatë, dyshoj se ka njerëz që kanë menduar se shkoi tani akoma edhe më thellë drejt Lindjes, kur qytetarët shqiptarë, me dhjetëra mijëra në bulevardin kryesor të kryeqytetit e në të gjitha sheshet e Shqipërisë, e detyruan t'u thoshte jo armëve kimike, duke futur aleatin tonë më të rëndësishëm, Shtetet e Bashkuara të Amerikës, në një qorrsokak të vështirë.
Vetëm dy javë para marrjes së statusit të vendit kandidat për Shqipërinë, mbase do të konsiderohej normale që Kryeministri të udhëtonte kaq shumë dhe të mbeste në hava kaq shumë! Mbase do të konsiderohej, dhe do të ishte normale, të bënte rolin e rilindësit në mërgim, kjo nëse do të fliste për integrimin europian të Shqipërisë dhe për statusin e vendit kandidat të Shqipërisë, por kam frikë se në rastin në fjalë nuk është kështu. Mbase Kryeministri është marrë me këtë çështje ato pak ditë që ka ndenjur në Shqipëri, por jo. 

Ajo që dëgjojmë më shpesh nga ai dhe ministrat e tij nuk është integrimi europian dhe puna e qeverisë në këtë drejtim, por veçse folje në kohën e shkuar dhe mohim i çdo arritjeje të Shqipërisë dhe shqiptarëve në këto tetë vjetët e fundit. Vetëm ankesa dhe nihilizma, që tregojnë se ose zoti Rama nuk e ka kaluar akoma fazën e tranzicionit nga opozita në qeveri, ose nuk është i përgatitur të qeverisë, ose ka parimin që të duket i suksesshëm vetëm kur shan dhe kritikon tjetrin, ose, më thjesht akoma, nuk ka bilanc pune për qytetarët shqiptarë dhe partnerët tanë ndërkombëtarë. Në këtë aspekt duhet theksuar fakti që, të paktën, për një fushë të qeverisë së kaluar nuk artikulon ankesa apo kritika. Nuk e bën një gjë të tillë për integrimin europian të Shqipërisë, sepse arsyeja e vetme pse iu mohua disa herë vendit tonë statusi i vendit kandidat ishte pikërisht vetë bllokimi i zotit Rama. Por kjo nuk mjafton për një përgjigje pozitive nga Brukseli. 

Para BE-së duhet shkuar me një bilanc pozitiv, në rastin konkret qoftë edhe me një bilanc neutral, sepse punën e bëmë ne në tetë vjetët e kaluara, punën e bëmë vitin e fundit. Për Shqipërinë rekomandimi pozitiv u dha pa kushte, ndërsa për statusin e vendit kandidat është dhënë tashmë nga Komisioni Europian. Kjo mbi të gjitha për punën e bërë nga qeverisja e kaluar, sepse kjo e sotmja, siç e deklaron edhe vetë, nuk ka pasur ende kohë ta shprehë talentin e saj. Prandaj do ta kishte të lehtë Kryeministri i sotëm ta çonte Shqipërinë drejt një përgjigjeje pozitive në dhjetor, por kam frikë se me punën e tij të dobët deri tani, me një rilindje, e cila në vend që të ecë përpara apo më shpejt, po ecën ngadalë, në rastin më të mirë, dhe mbrapa, në rastin më të keq, sepse ky Kryeministër po shkon me një bilanc negativ vetëm në tre muaj qeverisje. Si mendon t’u shkojë përpara aleatëve dhe partnerëve tanë ndërkombëtarë në BE, me shtetin ligjor të cenuar? Me gjithë përfshirjen të anashkaluar? Me tritolin që u vë bizneseve shqiptare aty ku i teket dhe aty ku nuk i shkon përshtat? Me blerjen e votave në ditën për diell në zgjedhjet e Korçës? Me dhjetëra mijëra qytetarë shqiptarë para zyrës së tij, duke protestuar në çdo shesh të Shqipërisë, ende pa mbushur dy muaj punë, sepse tentoi të vendosë në kokën e tij dhe në interes të tij për fatin e të gjithëve? Me të shtatë të burgosurit e arratisur? Me suksesin e madh të kapjes së tri mushkave në kufi?! 

Të nderuar kolegë dhe qytetarë,

Unë shpresoj që vendimi për statusin e vendit kandidat për BE-në të jetë pozitiv për Shqipërinë! 

Së pari, sepse mendoj se është tejet i vonuar jo vetëm për shkak të politikës sonë dhe politikës opozitare të djeshme e Kryeministrit të sotëm.

Së dyti, si përfaqësues i një force politike, e cila që nga dita e themelimit, në qeverisjet e saj dhe sot në opozitë, në bashkëpunim me partitë popullore europiane, po përpiqet për statusin e vendit kandidat të Shqipërisë. 

Shpresoj dhe uroj që puna e dobët e deritanishme dhe hapat mbrapa, edhe pse në pak kohë qeverisje, pa llogaritur këtu kohën kur Kryeministri mbeti në hava, të mos e dëmtojnë dhe cenojnë përsëri marrjen e statusit të vendit kandidat për Shqipërinë dhe shqiptarët!

Ju faleminderit! 

Vangjel Dule – Faleminderit, zoti Bogdani!

Fjalën e ka zoti Naço,.

Nasip Naço – I nderuar zoti drejtues i seancës,

Të nderuar deputetë,

Filozofia e kësaj maxhorance është një reformë e gjithanshme dhe e prekshme në të gjitha fushat për të bërë të munduar realizmin e perspektivës europiane të Shqipërisë: integrimin e plotë të saj. Reformimi, modernizimi dhe dixhitalizimi i sistemit të drejtësisë kanë qenë dhe mbeten prioritetet tona, ku krahas përmirësimeve legjislative do të kërkojmë edhe marrjen e masave zbatuese të nevojshme. 

Marrja e statusit të vendit kandidat kërkon pa dyshim një vullnet politik jo vetëm të qeverisë, por edhe të të gjithë shqiptarëve, për të respektuar me prioritet kryesor Kushtetutën, konventat ndërkombëtare, standardet më të mira europiane, si dhe mbrojtjen e të drejtave dhe lirive themelore të njeriut që, të gjitha së bashku kërkojnë, ndër të tjera, edhe një bashkëpunim konstruktiv midis maxhorancës dhe opozitës. Pasaporta jonë për në BE janë: lufta kundër korrupsionit dhe krimit të organizuar, si dhe reformimi, dixhitalizimi e modernizimi i të gjithë sistemit të drejtësisë. Ky është prioriteti ynë.

Në luftën tonë të përbashkët kundër korrupsionit dhe krimit të organizuar duhet të jemi të vendosur që të kemi një qasje të re. Do të ndërtojmë politika të reja dhe do të dëshmojmë një vullnet të ri për të shkuar përpara. Kjo është beteja jonë më e rëndësishme, me synimin për t’u kthyer qytetarëve besimin te sistemi i drejtësisë dhe për të hapur perspektiva të reja për zhvillimin e vendit drejt integrimit në familjen europiane. Konsolidimi i shtetit të së drejtës, i pavarësisë së pushteteve, duke mbajtur në vëmendje parimin “check and balance”, i eficiencës në fushën e drejtësisë, lufta kundër korrupsionit dhe krimit të organizuar, si dhe forcimi i kapaciteteve administrative janë udhërrëfyesi ynë në betejat që na presin. Këto janë prioritetet tona. Reformimi, dixhitalizimi dhe modernizimi i çdo mekanizmi që shteti ka në strukturën e tij, i çdo hallke dhe i çdo shërbimi që ka shteti do të jenë kryefjalë e ndryshimeve ligjore në funksion të rritjes së cilësisë së shërbimeve ndaj qytetarëve. Ne duhet të ndërtojmë një sistem efikas dhe transparent, një sistem në bazë të Kushtetutës, në bazë të ligjit, në bazë të lirive dhe të drejtave themelore të qytetarit, në bazë të përpjekjes sonë për t’u integruar në familjen europiane. Askush të mos jetë mbi ligjin. Të gjithë janë të barabartë përpara ligjit. Një ligj i respektuar nga të gjithë. Kjo është motoja e drejtësisë europiane. Kjo duhet të jetë edhe motoja jonë. 

Kjo maxhorancë do të vërë në dispozicion dhe do të mobilizojë të gjitha burimet e duhura njerëzore, teknike dhe financiare, që ka në dispozicion në shërbim të një faqeje të re të sundimit të ligjit në Shqipëri, në përputhje edhe me standardet e pritshme të një vendi kandidat të BE-së.

Shqipëria është e të gjithëve. Ajo ka nevojë për kontributin e opozitës, e cila në shumë pikëpamje mund të mos jetë dakord me ne, por integrimi i Shqipërisë është emëruesi i përbashkët, që duhet të na vërë në pozita bashkëpunuese për të mirën e vendit dhe të shqiptarëve. Në këtë drejtim, minimalisht ne duhet të marrim shembull nga vendet e rajonit, të cilat, edhe pse debatojnë brenda vendit të tyre, në arenën ndërkombëtare janë të gjithë bashkë, sepse mbrojnë interesat e vendit të tyre. Nga kjo gjë ne duhet të marrim shembull. 

Në progresraportin e Komisionit Europian të vitit 2013 theksohet se Shqipëria duhet të përditësojë strategjinë e reformës së saj gjyqësore dhe të promovojë më tej pavarësinë, eficiencën dhe përgjegjshmërinë e institucioneve të saj gjyqësore. Gjithashtu, raporti adreson një sërë shqetësimesh, që lidhen me promovimin e gjyqtarëve, si dhe me garantimin e zbatimit të reformës kushtetuese të vitit 2012. Vlen të përmendet që është shënuar progres në lidhje me plotësimin e kuadrit ligjor për reformën gjyqësore, e cila është prioritet kyç, por mbetet ende shumë për të bërë. 

Ministria e Drejtësisë, për këtë qëllim, do të mbështetet në një analizë dhe studim të detajuar të performancës së kuadrit ligjor ekzistues me konventat penale dhe civile të KE-së kundër korrupsionit, duke ndërhyrë edhe në aktet e tjera ligjore, që lidhen me këtë qëllim. Do të bëhen ndryshime në Kodin Civil, për të përshtatur standardet e Konventës Civile të KE-së për Parandalimin e Korrupsionit; vendosja e përgjegjësisë civile, që rrjedh nga veprimet korruptive; ndryshime në Kodin e Procedurës Civile dhe lejimi i provës me dëshmitarë për veprime korruptive; përcaktimi i përgjegjësisë së administratës shtetërore për shkak të veprimeve korruptive; ndryshimet në Kodin e Procedurës Penale; shtimi i përdorimit të teknikave të posaçme të hetimit për veprat penale korruptive; ndryshime në Kodin e Procedurës Administrative; përgjegjësia e administratës publike dhe e punonjësve të saj për dëmet që u shkaktojnë persona privatë nëpërmjet veprimeve korruptive; ndryshime në Kodin Penal etj.

Nëpërmjet strategjisë antikorrupsion në fushën e drejtësisë do të intensifikohet ndjeshëm lufta kundër korrupsionit, duke shembur murin e pandëshkueshmërisë. Realizimi i këtij qëllimi do të përqendrohet në katër drejtime kryesore:

- Në ndërgjegjësimin e qytetarëve dhe të shoqërisë civile.

- Në parandalim me reformat dixhitale dhe modernizimin e administratës.

- Në miratimin e paketës antikorrupsion. 

- Në zbatimin e ligjit.

Të nderuar kolegë deputetë,

Ne jemi të vetëdijshëm se konsolidimi i shtetit të së drejtës, nëpërmjet luftës pa kompromis kundër krimit të organizuar dhe korrupsionit, reformimit, dixhitalizimit dhe modernizimit të sistemit gjyqësor, do të jetë pasaporta jonë drejt integrimit në BE. Këto janë sfidat tona të përbashkëta, për të adresuar në rrugën e duhur qëllimin e përbashkët, për të vënë në qendër të çdo reforme qytetarin shqiptar, i cili na ka besuar realizimin e qëllimit të tij për të qenë pjesë e një shoqërie europiane.

Faleminderit!

Vangjel Dule – Faleminderit, zoti Naço!

Fjalën e ka zoti Berisha, ndërsa më pas, zoti Veliaj.

Sali Berisha – I nderuar zoti kryesues i seancës,

Zonja deputete,

Zotërinj deputetë,

Të dashur qytetarë dhe qytetare të vendit, që ndiqni këtë debat për njërën prej çështjeve më themelore të Shqipërisë, të shqiptarëve, për projektin tonë numër një sot, si Shqipëri dhe si shqiptarë, projektin e integrimit të vendit në BE!

Zoti kryetar, 

Duke parë këtë sallë mjerane në këtë gjendje, duke parë që në kundërshtim me të gjitha rregullat, ky debat ka filluar me mungesën e kreut të ekzekutivit, unë kërkoj të shpallet me votim përjashtim ky rast dhe të mos pranohet kurrë që në tema të tilla, debati të bëhet pa përgjegjësit kryesorë. Jam dakord që emergjenca e kërkonte, situata ishte e tillë dhe unë kam pranuar krejtësisht kompromisin e arritur në kryesinë e parlamentit, por duhet të ketë një kufi të qartë.

Po diskutojmë sot për një nga problemet më madhore të Shqipërisë dhe të shqiptarëve: procesin e integrimit në BE. Mendoj se është jetik një trajtim i thellë i këtij problemi. Mendoj se është në interesin më të madh të kësaj maxhorance të bëj një vështrim retrospektiv – dhe në mënyrë absolute nuk e them këtë për kapital politik, por për interesin më të mirë të vendit – të qëndrimit dhe arritjeve të saj ndaj procesit të integrimit, të studiojë dhe të konstatojë asimetrinë e tmerrshme, si në asnjë vend tjetër, për sa u përket kontributeve në këtë proces. Të nxjerrë shkaqet dhe të përcaktojë rrugët për kapërcimin e këtij problemi.

Zoti kryetar,

Në 20 vjet, akti i vetëm në të gjithë procesin e integrimit europian ishte hapja e negociatave, që u mundësua asokohe nga kompromisi ynë për zgjedhjen e Presidentit dhe nuk u arrit dot as edhe një letër përpara, gjatë periudhës 8-vjeçare të qeverisjes suaj. Nuk e kam për lëndim, duhet ta dini këtë, por si një apel të sinqertë, që, në fund të fundit, në interesin e vendit, jo tuajin, do t’ju shërbejë edhe juve. 8 vjet me radhë, procesi njohu ritmet më të shpejta të mundshme, mund të ishin edhe më të shpejta, por u firmos Marrëveshja e Stabilizim-Asociimit, u hoqën vizat, u dorëzua pyetësori, u pranua ky i fundit, u dha statusi, i kushtëzuar me tri ligje. Kreu juaj, që tani është bërë kryekreu, bëri gjithçka botërisht dhe publikisht për ta penguar këtë proces. Në rrethana të caktuara, miq apo jo miq të tij, përcaktuan një kusht përpara tij: të votonte tri ligjet, që Shqipëria të merrte statusin, por ai nuk i votoi kurrë, vetëm që mos ta merrnim statusin.

Teksa rendej për vizat e shqiptarëve, ai organizonte protestat më të paimagjinueshme: “Hap kutitë!”. Bashkëpunonte me boshtinarë dhe albanofobë të tjerë në Parlamentin Europian, për të votuar kundër dhe për të penguar me çdo kusht procesin. Po e them edhe njëherë: nuk i kam këto për qortim, as për kapital politik, se i kam thënë me dhjetëra herë, por pse po i them unë sot? Sepse shqiptarët votuan dhe pavarësisht se komod apo jokomod bashkëbiseduesi Edi Rama, jam i bindur se Europa mbajti shënim për votën e shqiptarëve dhe ato arkivoheshin. Nuk ishin ndonjë pengesë ato. Të gjitha këto që listova nuk ishin më pengesë në rrugën e shqiptarëve drejt integrimit. Jo! Shqiptarët votuan, por nuk votuan kundër integrimit. Ndaj dhe u prit në Bruksel, ku iu dhanë të gjitha mesazhet. U bë raporti. Por ç’po ndodh, të dashur qytetarë dhe qytetare? Po e marr në rrafshin ndërkombëtar. Në rrafshin ndërkombëtar. shumica janë për “pro”, sepse ne e meritojmë dhe këtë e them me bindjen më të thellë, se në mënyrën më absolute nuk do të dilja kurrë jashtë bindjes sime. Shqipëria e meriton plotësisht statusin. Ata që mendojnë se e them këtë për të numëruar meritat e PD-së apo të miat, gabojnë rëndë. Jo. Nuk është çështja këtu. Shqiptarët e meritojnë statusin. Por çfarë ka ndodhur? Askush nuk mbeti në klasë si ne për herë të dytë në rekomandim (në pritje, pasi të marrim statusin, mund të ndodhë), por ne mbetëm. Iku hera e parë. U bënë zgjedhjet. Shumica janë dakord dhe unë shpreh mirënjohjen më të thellë për këtë. Por një grup albanofobësh lobojnë kundër shqiptarëve, nga mëngjesi deri në darkë. Kur një ditë bëra një njoftim këtu në parlament, ai që kryen sot detyrën e ministrit të Jashtëm, rendi (s’po i them një fjalë tjetër) për të më denoncuar se po gjej albanofobë në Bruksel. Po, po ka në Bruksel albanofobë të mirëfilltë. Vetëm kur nuk ke veshë dhe sy të dëgjosh ata që thonë se shqiptarët janë të rrezikshëm, se shqiptarët janë vehabitë, se shqiptarët janë këta dhe këta, që nuk jeni në nivelin jo të qenies qytetare, por njerëzore. Natyrisht, këta nuk përfaqësojnë Brukselin zyrtar. Këta janë individë, por jo pa peshë. Këta nuk janë vetëm në Bruksel, por janë edhe në kancelari të tjera. Ju autorët e zero problemeve me fqinjët na e nxorët doktrinën e zero problemit duke zeruar në këtë mënyrë interesin kombëtar. Ky nuk është një grup që përcakton, nuk është një grup që dikton. Jo. Për fatin tonë të keq, ka një grup skeptik, i cili nuk lidhet vetëm me ne, sepse skepticizmi i tyre është tërësor. Ky grup, sado i vogël, por jo i parëndësishëm, del me mendimin: “Dakord, raporti edhe këto të tjerat, por duhet ta shikojmë një herë këtë qeverinë e re se si po punon dhe çfarë po bën”. Kjo do të thotë që të mbetemi edhe një herë në klasë në dhjetor. Unë ju garantoj se ne do të lobojmë për “po”. Ne kemi bindjen se e meritojmë plotësisht statusin. Por ç’po ndodh në shtëpinë tonë? 

Të dashur qytetarë dhe qytetare, 

Shpesh ndodh që ne konfondohemi dhe nuk e kemi të qartë se cila është Europa sot dhe cila ka qenë Europa para lufte. Janë dy Europë të ndryshme, si nata me ditën. Janë dy Europë, krejtësisht të ndryshme. Është një Europë e ndërtuar mbi mësimet e mëdha, e bazuar mbi vlerat e mëdha, mbi standarde të cilat i bëjnë më të pasur dhe më të lirë qytetarët e tyre. A duam të shkojmë drejt tyre? Duhet të ecim me këto standarde. Çfarë ndodhi me kryekreun dhe ç’po ndodh këto dy muaj? Duhet të jemi realistë. Unë prandaj u bëj thirrje ju: uluni një herë, bëni një retreate, bëni një diskutim të hapur për rolin dhe qëndrimet tuaja ndaj integrimit. Është në interesin e vendit dhe në interesin tuaj. 

Filloi një revansh i paimagjinueshëm. Në programin tuaj shkruhet: “Një polici, një shtet” Në çdo manual të shteteve policore ky është parimi themelor. Kujt ia servirni atë, Europës, shqiptarëve? A e kuptoni ju çfarë shkruani! Klikoni në internet, në google, dhe të shikoni se çfarë do të thotë kjo! A mos është një koncept bosh? Jo. Po e mishëroni çdo ditë. Këtu ka juristë. Çdo ditë po e mishëroni. Në një kohë të shkurtër keni krijuar një polic mercenar, që nuk ka ekzistuar, i cili guxon dhe arrin t’i kërkojë qytetarit shqiptar, në kundërshtim flagrant me Kushtetutën e tij, me Kushtetutën që ju keni hartuar, në kundërshtim flagrant me Konventën Europiane të të Drejtave të Njeriut, në kundërshtim flagrant me gjykimet e Gjykatës Kushtetuese për pronën dhe për paprekshmërinë e saj, për banesën dhe pacenueshmërinë e saj, pasaportën dhe hipotekën pikërisht te dera e apartamentit të tij.

(Ndërhyn zoti Tahiri nga vendi pa mikrofon).

 Se ku e kam unë fjalën, do të ta them. Unë nuk dua të hyj në këto gjëra. Do të t’i them dy fjalë, meqenëse i do. Mos ki merak! Unë po bëj një diskutim interesi, por ti do ndryshe, ta kthej pak më vonë. Mbaj shënim! 

Pra, ju besoni se me urdhrin e kryekreut rrafshoni Kushtetutën. Nuk kishte moment më të mjerë sesa dje kur përfaqësuesi i këtij ekzekutivi i thotë Gjykatës Kushtetueses se Kryeministri ka të drejtën të ndryshojë Kushtetutën me akt normativ. Kjo ndodhi pasi hipi në karrigen e Jakomonit të kohës së perandorisë. Po i them atij zotërisë se nuk merrem me pasionet e tua personale, por duhet të dish një gjë: ai ishte mëkëmbësi i mbretit dhe nuk preku asnjë kontratë civile për sa kohë qëndroi në timonin e pushtuesit, siç bën ti sot, duke grisur kontratë pas kontratash në mënyrën më primitive. 


Ju po instaloni këtu një shtet policor të paimagjinueshëm. Ju i merrni thjesht, po nuk janë të thjeshta. Cili është vendimi i parë i qeverisë që ecën drejt Europës? Heqja e fotos së Presidentit. Më fal, por kjo për qytetarin nuk është as rrogë, as pension, asgjë, por është simbol kushtetues. 

Problemi është se të gjitha vendet europiane, përveç Francës, janë republika parlamentare ose monarki konstitucionale dhe të gjitha në kushtetutat e tyre kanë foton e kryetarit të shtetit. Ti e bën këtë pa ndryshuar Kushtetutën. Dhe çfarë keni bërë sot? Sot kemi parlamentin “Meta-Rama”, që mban në anën e djathtë emblemën e kryeheroit tonë dhe foton e Presidentit aktual. Kemi qeverinë “Rama-Meta”, e cila e mban majtas sipas heraldikës së Artan Lames. Ka gjë më qesharake? A mendoni ju se kjo nuk ka refleksion? Po, të dashur qytetarë. Shtëpitë botërore dhe presidentët e Europës këtë nuk mund ta konceptojnë. Ne dalim përpara tyre, që përbëjnë edhe fisnikërinë europiane, si njerëz të zvetënuar. Po pse e bëni këtë? Sepse keni bërë premtim elektoral. Nëse keni bërë premtim elektoral, ndryshoni Kushtetutën. Aty janë kufijtë e mi: ligji, Kushtetuta.


Zonja dhe zotërinj!


Shuarja e Kushtetutës me vendime është bërë standard i shtetit që po ndërtoni. Si mund të anulosh leje ndërtimi me një urdhër, kur në Shqipëri ato mund t’i anulojë vetëm gjykata. Si mund të shpallësh gjysmën e Shqipërisë zonë non grata për ndërtime, kur në Shqipëri, me Kushtetutë, këtë të drejtë e kanë vetëm pushtetet vendore? Si mundet të bësh të gjitha këto vendime dhe të mos vish këtu në parlament për të ndryshuar një ligj? Mund ta bësh, i ke të gjitha votat, nuk ke asnjë pengesë. Kjo është e qëllimshme. Unë kryekreu nuk pyes për parlamentin, nuk pyes për ligjet. Unë dominoj me vendimet e mia. A po ecim drejt standardeve europiane, apo po rrënojmë çdo ditë standardet e arritura deri sot? Ju duhet ta mendoni pak këtë. Ju sollët formën kolektive të dënimit. A e dini që është forma më primitive e dënimit dhe më e dënueshmja? Erdhët në pushtet dhe vutë në krye të Ministrisë së Rendit një njeri konfliktual, objekt të ndjekjeve disavjeçare të policisë shqiptare për kontrabandën familjare, për evazionin familjar e të tjera. Çfarë bëri? Së bashku me kryekreun filluan hakmarrjen primitive, shkarkim kolektiv të të gjithë drejtuesve të qarqeve të policisë dhe të zëvendësve të tyre, pavarësisht se që të gjithë kishin mbi 20 vjet policë në polici. Disa e meritonin, se nuk kishin rezultate, por të tjerët i kishin. Po ecim drejt Europës, apo drejt shtetit policor? Ku po shkojmë? Hajdeni këtu të gjithë me spaleta, rreshtohuni, se për ne nuk ka asnjë problem. Po kështu nuk bëhet, nuk janë këto standardet europiane. 

Shkrinë me një të rënë të lapsit Policinë Kriminale. Cili është rezultati i marrëzisë qeveritare? Ministri i Jashtëm thotë se po lavdërohet. Nuk po lavdërohet, se e ka marrë vesh mbarë Europa se viktima e vetme ka qenë bashkëpunëtori më i afërt, ortaku në lojëra fati i ministrit aktual. E dinë të gjithë, është botë transparente kjo. 

Meqenëse jam tek ortaku i Olsit, do t’i them dy fjalë. Detyra e ministrit të Brendshëm është një detyrë shumë e rëndësishme për vendin, sepse ka të bëjë me rendin, me qetësinë, me luftën kundër kriminalitetit dhe me faktorë të tjerë, por shndërrimi yt në zëdhënës të një bande, të Emiliano Shullazit, haptas, kundër një bande, kundër një njeriu, është i dënueshëm, kjo është e rrezikshme, kjo është kërcënuese për rendin. Njërin ta vranë. Shumë keq, viktimë jotja është ai që u vra. Pse nuk u thua shqiptarëve që të kanë kërcënuar? Ne jemi kundër çdo kërcënimi, pavarësisht se je ky që je. Ne nuk jemi për kërcënime, jemi për rend, jemi për qetësi, por mos u tall me rendin dhe sigurinë bashkë me atë kryekreun tënd. Vazhdoni dënimet kolektive. Shkritë Policinë Kriminale, polici e cila ka pasur vlerësimet më të larta. Nuk ka diskutim, ka pasur dobësi, por ka pasur vlerësimet më të larta në bashkëpunimin ndërkombëtar, në marrjen e vizave dhe me një të rënë të lapsit një kontrabandist e merr dhe e fshin nga faqja e dheut. Shikoni Policinë Rrugore! Shikoni aksidentet, a po ecin në drejtimin europian apo në atë të kundërt? Në Policinë Kriminale, shikoni krimin. Me dokrra propagandistike do të mbaheni ju, duke thënë se u futën armët në burg më 13 qershor? Turp t’ju dëgjojë njeri! Kryekreu në datën 23 shtator ka pasur në zyrë informacionin se në burgje ka armë dhe jo vetëm aty. Ka pasur nga ata të cilët ju i shkarkuat dhe i përzutë. Po, ka firmë, ka vulë. Ka dokumente shteti. A po ecim në drejtim të Europës, apo në drejtim të së shkuarës? Nuk e dimë! Ku po shkohet? Çfarë po bëhet? Shkarkohen njerëz njëri pas tjetrit sikur të ishin qenie jonjerëzore, nuk u jepet një copë letër për shkarkimin. Çfarë bëni kështu? Është një turp i madh. Është e paimagjinueshme. Jepuni letër! Nuk u jepni letër as kur u prishni shtëpinë dhe nuk u jepni dokumentet, sepse nuk doni të shkojnë në gjykata dhe u privoni procesin gjyqësor, që prej gjashtë-shtatë shekujsh kombet e tjera të Europës e kanë të garantuar. Nuk veprohet në këtë mënyrë.

Zoti Kryetar, unë dje shtrova një problem, i cili është dëshmi e rrënimit total të shtetit për ata që kanë sensin e tij. Po! I kam dokumentet këtu. Çfarë ka ndodhur? Këshilltari i Edi Ramës, një Beqiraj, që thuhet se është në ndjekje ndërkombëtare, është një haker i rrezikshëm, që ju kontrollon e-mail-et, të gjitha ndoshta, mirë jua bën, por nuk kam punë me atë, bashkë me këshilltarin e ministrit të Financave, në dhunim të çdo ligji të vendit, shkojnë dhe kërkojnë të marrin të gjithë të dhënat e serverit të financave të Shqipërisë: deklaratat tuaja, deklaratat e qytetarëve, çdo gjë, të cilat ligji “Për tatimet”, një kod me dy të tretat, u jep mbrojtje të plotë dhe totale. Ai thotë se ato mund të merren nga gjyqtarë apo prokurorë ose për hetimin e një çështjeje civile, nga gjyqtarë ose prokurorë, për hetimin e një çështjeje penale. Ky ligj, që ju e hidhni në kosh si të paqenë, u thotë qytetarëve shqiptarë, se të dhënat tuaja konfidenciale mbrohen deri në minutën që ju të hiqni vetë dorë nga konfidencialiteti. Ministri nuk bën dot asnjë veprim pa drejtorin e Përgjithshëm të Tatimeve dhe zbatimin e këtij kodi. Drejtoria e Tatimeve nuk varet as nga ministri dhe as nga Kryeministri. Institucioni tatimor i vendit varet nga ligji. Kështu janë edhe doganat, kështu ka dhe shumë institucione. Këtu ky kryekreu i ka marrë të gjitha përsipër, por në këtë mënyrë nuk funksionon asnjë ligj. 

Të dashur qytetarë, çfarë bënë më tutje këta zotërinj? Pasi i fshinë server-at, i morën të gjitha. Kopjuan server-at duke shkelur çdo ligj. Punonjësve të ndërgjegjshëm të sistemit iu kërkua të firmosnin me procesverbal që kishin marrë serverin. Këshilltari i Edi Ramës, nuk pranon të firmosë, se, ka kopjuar server-in e të dhënave konfidenciale. Po pse ecet drejt Europës kështu? (I drejtohet zotit Gjiknuri.) Kështu shkohet vetëm drejt shtetit policor të turpshëm. Ja ku është ai që ankohej dhe qahej dje se nuk ishte vëllai i tij këshilltari i kryekreut, por këshilltar i Canit. Ka vetëm dy fenomene “Gjiknuri”, të dy me pensione të shkuara kushedi se sa kohë, madje duhet të hetohen edhe për atë. 

 
Përse erdhët ju në pushtet? Ju erdhët në pushtet me qëllimin për t’i përmirësuar gjërat. Kjo është alternanca. Çdo alternancë ka një mision. Ju jeni krejtësisht jashtë kohe, nëse mendoni se shqiptarët votuan kundër anëtarësimit në NATO, kundër heqjes së vizave, kundër rekomandimit për statusin, kundër rritjes së rrogave dhe kundër ndërtimit të rrugëve. Jo, nuk është asnjë nga këto. Shqiptarët votuan me shpresë se për gjërat si varfëria, papunësia do të merrnin një përgjigje shumë më të mirë nga ju. Çfarë po ndodh? Ju flitni për çdo gjë në botë, vetëm për papunësi nuk flitni. Për çdo gjë në botë flitni dhe vetëm për investime nuk flitni. Edhe ato investime që patët në dorë i pretë dhe në Shqipëri nuk punuat përveç ndërtesës së Këshillit të Ministrave. Ne kemi lënë me qindra projekte në vazhdim, ju, në vend që të falënderoni dhe t’i lini të vazhdojnë ndërtimet, i paraqisni ato si projektet tuaja. Nuk ka vend serioz në botë që ndërton vetëtimthi. Sigurisht që projekti fillon, vazhdon dhe mbaron, ndonjëherë zgjat një vit, ndonjëherë zgjat disa vjet. Shkoni në zonat tuaja, hidhni sytë dhe shikoni qoftë një zonë të vetme që po ndërtohet. 

Çfarë bëtë ju këtu? Zotërinj, ju votuat një buxhet, nëse e dini se çfarë është buxheti. Në atë buxhet, nëse ne do të shkurtonim shpenzimet, ju e rritët borxhin katër-pesë herë. Ku i çoni paratë? Ju mashtroni si Tenardye. Njerëzit invalidë dhe ata me ndihmë ekonomike, ju i gënjeni. Arka është bosh. Lërini, këto dokrra, sepse arka është aty. Ka një komision. Hajdeni të shkojmë të kontrollojmë thesarin se sa kemi lënë! 

Për pensionistët, invalidët dhe ndihmën ekonomike kemi lënë rreth 40 milionë dollarë. Çfarë bëtë ju? I shkurtuat. Po si? Marrëzisht, zotërinj! Bëtë marrëzi që i shkurtuat, dhe tani u thoni atyre “Nuk do të japim lekë, por do të merrni ushqime. Ose shkoni te bizneset”. Pra më duket se po ecet absolutisht në drejtim të kundërt, megjithatë, unë e them me bindjen më të thellë se ne e meritojmë plotësisht statusin e vendit kandidat. Gjithashtu them me bindjen më të thellë se ju, pas një reflektimi më të thellë, do të mund të korrigjoni disa nga këto gjëra, sepse nuk kapërdihen. Janë antistandard. More zotëri, ju vini këtu dhe vazhdoni luftën me njëri-tjetrin. Lërini ato që thoni për Sali Berishën. Ku e keni ju të gjithë luftën? Te shëndetësia dhe te ekonomia? Ja ku i keni në qeveri dhe uluni me ta. Është turp! Fillon dhe mbaron këtu “shëndetësia”, fillon dhe mbaron koncesionet dhe ekonomia. Merrini një për një të gjitha dosjet! Pse qëndroni atëherë? Kujtoni se nuk ju kuptojmë ne? 

Në 20 vjet ju erdhët me kontributin më minimal në procesin e integrimit. Jo se nuk kishit njerëz, sepse midis jush ka njerëz që e njohin njëlloj si unë dhe si këta këtu, jo se nuk e doni, sepse midis jush ka njerëz që e duan njëlloj si gjithë të tjerët, por ata që ju drejtojnë jue nuk u treguan seriozë ndaj kërkesave dhe standardeve të këtij procesi. Asgjë tjetër nuk ka. Ishit 8 vjet në pushtet. Imagjinoni sikur kjo opozitë të ishte duke bërtitur nga mëngjesi deri në darkë që të mos jepej statusi? Jo, statusi të jepet, dhe këtë e them me bindjen më të thellë, madje ju them edhe që këto janë gjëra antistandard. Nuk pajtohen në mënyrë absolute me atë grup standardesh që ndjekin vendet e BE-së, sepse nuk emërohet bashkëfshatari me tri shkelje të rënda ligjore, si drejtor i Përgjithshëm i Policisë. Ne kemi dokumente të tjera dhe shumë shpejt do t’i bëjmë publike. Por këtu nuk është problemi të merremi me persona, por të respektohet standardi. Si ndodhi që, kur ne erdhëm në pushtet në vitin 2005, pas 8 vjetve, e emëruam drejtorin e Përgjithshëm të policisë në përputhje të plotë me ligjet e asaj kohe? Nuk është personalitet i ministrit ai, por personalitet i vendit. Ministri nuk është komandant i policisë, siç i pëlqen me kalecë para e mbrapa. Është personalitet i rëndësishëm. Çfarë bëni ju? Rrënoni një institut. Po ju keni njerëz, zotëri!

Vangjel Dule – Zoti Berisha, ju lutem, konkludoni! 

Sali Berisha – Po, jam afër fundit. 

Ju i keni njerëzit, kështu që çojini specialistët. A e dini se INSTAT-i është online nonstop për çdo të dhënë me FMN-në? Kontrolloni të dhënat dhe mos vini një militant të G99-ës në krye të institutit, vetëm se është shok i këtij apo atij. Unë besoja se pas zgjedhjeve kjo mazhorancë do të kërkonte të lobonim, jo vetëm për statusin, por edhe për hapjen e negociatave, sepse kjo nuk ishte e pamundur. Por tani është ngritur një mjegullnajë në mënyrë të pamerituar, një tymnajë “prit të shohim dhe qeverinë e re”. Po mbetëm dy herë në klasë, kjo është një gjë jashtëzakonisht ndëshkuese për Shqipërinë. Uroj të mos ndodhë. 

Vangjel Dule – Faleminderit, zoti Berisha!

Fjalën e ka zoti Tahiri. 

Sajmir Tahiri – Zoti ish-Kryeministër, unë e kuptoj që ike. Ti je nga ata që dëgjon vetëm veten dhe nuk ke faj. Tashmë je në pikën që flet edhe me veten. Mirë që dëgjon vetëm veten. Dëgjoje mirë deputet Berisha, dëgjojeni edhe ju të tjerët, se ju shërben unë dhe ju u përkasim dy racave të ndryshme: unë i përkas atij grupi njerëzish që jemi lindur, rritur dhe edukuar me tjetër mentalitet dhe këtë modën e të hedhurit baltë, kështu si jeni mësuar ju dhe siç ju ka mësuar edhe deputeti Berisha, ne e refuzojmë. Unë jam rritur dhe edukuar në një familje për të cilën jam krenar, por mbi të gjitha jam rritur me dashurinë për njerëzit dhe vendin. Unë bashkë me kolegët e mi në këtë kabinet mbaj më përgjegjësi për ta bërë këtë vend më të mirë. Më vjen keq që flas pas ish-kryeministrit, i cili ka 25 vjet që është bërë si mizë kali dhe nuk i ndahet këtij vendi dhe këtij populli. Lëre rehat këtë vend dhe këtë popull një herë e mirë! E mirëpres të vijë të bëjë gjyshin dhe të japë këshilla për të ardhmen, por jo të bëjë mistrecin dhe të mos e zërë vendi. 

Vangjel Dule – Ju lutem, a ka mundësi ta dëgjoni ministrin deri në fund? 

Sajmir Tahiri – Ta sqaroj, se ndoshta i shërben edhe deputetit Berisha. Unë nuk jam pjesë as e ndonjë klani kriminal, as nuk kam njohje, as nuk kam lidhje me të. Puna ime dhe faktet flasin edhe më shumë. Me gjithçka që kemi bërë me këtë qeveri, me kolegët ministra dhe me Kryeministrin kemi treguar se kemi vendosur një distancë klinike ndërmjet vendimmarrjes publike, qeverisë dhe botës së krimit. Po unë nuk jam si ish-kryeministri, të cilit i vdes baxhanaku në biznesin e demontimit të armëve dhe bënte sikur nuk e dinte që kishte baxhanak. Unë nuk jam si ish-zëvendëskryeministri që kur Shqipëria priste të anëtarësohej në NATO, i biri bënte biznes për demontim armësh, ku la 26 të vdekur. Unë nuk jam si ish-kryeministri që, kur Shqipëria bënte hapa para ose të paktën kërkonte të bënte hapa para për anëtarësimin në Bashkimin Europian, çmontonte institucionet e pavarura dhe ju të gjithë bashkë hidhnit baltë mbi opozitën dhe bënit gjithçka ishte e mundur për ta çuar këtë vend pas. 


Sot diskutohet rezoluta e përbashkët për fatet e Shqipërisë drejt integrimit europian dhe është në nderin e këtij parlamenti që të gjithë bashkë, të paktën, të mos e përcjellim me debate të këtij niveli ordiner. 

Kjo qeveri ka dy muaj në detyrë. Jemi tërësisht të hapur që të punojmë bashkë me ju për ta bërë këtë vend më të mirë, por të paktën jo me këto nivele. Unë e kuptoj që ish-kryeministri doli një xhiro në parlament, i futi edhe një xhiro me fjalim dhe iku, por ky nuk mund të jetë niveli që duhet të pranoni ju, ky nuk mund të jetë niveli i opozitës të paktën. Kështu që refuzojeni ju dhe hajde të bëjmë diçka më të mirë të gjithë bashkë! 

Shumë faleminderit!

Vangjel Dule – Faleminderit, zoti Tahiri! 

Fjalën e ka zoti Erion Veliaj.

Erion Veliaj – Shumë faleminderit zoti drejtues i seancës! 

Meqenëse ai i ipad-it iku, po e nxjerr unë ipad-in. Ja ku e ka shkresën e ish-ministrit që i thotë se sa para ka lënë dhe se sa i duhen. Unë e sfidoj publikisht githologun, që merr vesh nga gjithçka. Në qoftë se arrin të provojë atë që thotë, që për aftësinë e kufizuar dhe për ndihmën ekonomike ka lënë 40 milionë dollarë, unë jap dorëheqjen si ministër, si deputet dhe iki nga politika. Por në qoftë se, siç thotë letra, siç thotë Spiro Ksera, siç thotë sekretari i Përgjithshëm, i cili sot është në burg, ka lënë vetëm 747 milionë lekë, duke e tharë fondin e ndihmës ekonomike, ky supergënjeshtar duhet të shkojë në shtëpi dhe të na lërë rehat të gjithëve. 

Kjo është sfidë e hapur. Jam gati të shkoj ku të doni, në thesar, në prokurori, në ministri ose të sjellim Spiro Kserën. Kam qenë në komision, ku kam pasur një ballafaqim, e një transparencë maksimale dhe aty kam gjetur mirëkuptim. Por ky lloj show dhe kjo tallje me varfërinë e njerëzve, unë them se e ka kaluar masën. Nëse do të shkoni deri në fund, ja ku e keni sfidën, ejani e provojeni, shkojmë në çdo gjykatë të këtij vendi! Unë i kam dokumentet nga qeveria që ju latë, që e latë trokë, e kam të dëshmuar trokën dhe shkretën që latë mbrapa, ndaj ju sfidoj publikisht: nëse Sali Berisha arrin të provojë këtë që tha, atëherë iki unë! Por në qoftë se nuk e provon dot, në qoftë se gënjen sistematikisht, siç bën në çdo fjalim të tij, atëherë të na lërë rehat ne të tjerëve që jemi duke e zgjidhur këtë situatë. Nuk ishte ky fjalimi që desha të bëj, ndaj po kthehem tek ajo për të cilën desha të flisja. 

E përgëzoj kryetarin e Grupit Parlamentar të Partisë Demokratike për rezolutën, sepse besoj që është e udhës të flasim për gjërat që na bashkojnë dhe jo për ato që na ndajnë. Edhe në thelb, zoti Paloka ka të drejtë, edhe në fjalimin e tij se kjo është diçka që ne na bashkon. 


Për të çmitizuar te qytetarët se çfarë po ndodh në këtë rezolutë, në fakt është një përkushtim i propozuar nga opozita për të vënë theksin tek integrimi europian, për t’u treguar të përkushtuar dhe për të bërë detyra konkrete. Kështu që përtej demagogjisë dhe për të mos përsëritur gjithologun, që merr vesh nga gjithçka, do të fokusohem tek thelbi i punës sime dhe i ekipit tim. Një nga pesë prioritetet e caktuara nga raporti i Bashkimit Europian, kur u dha lajmi për statusin, ishte forcimi i të drejtave të njeriut dhe në prioritet kryesor ishte një situatë emergjente që kishte të bënte me ata shqiptarë që e kanë ngjyrën pak më të errët se shumica jonë këtu, që është popullsia rome e këtij qyteti dhe e këtij shteti. Ishte një nga pesë prioritetet dhe një detyrë që ishte lënë për qeverinë shqiptare, të cilën u përpoqëm ta merrnim seriozisht dhe bëmë maksimumin duke filluar nga dita e parë. 

Po ju tregoj pak për atë proces, meqenëse bëhet fjalë për një gjë konkrete, për mënyrën europiane të të bërit të gjërave si parlament, si pushtet vendor e qendror, bashkë me të gjithë aktorët e tjerë të shoqërisë civile. Me të marrë detyrën, por edhe përpara se të votohej ky raport dhe të na kërkohej kjo detyrë, shkuam për të vizituar komunitetin rom. Bëhej fjalë për 300 familje, të cilat kishin 3 muaj në impasse-in midis zgjedhjeve dhe qeverisë së re, të cilët kishin okupuar një korsi të një rruge kryesore në Tiranë. Sjellja si europianë ishte të shkonim dhe të komunikonim me ata që protestonin dhe me ata që kërkonin diçka nga qeveria e tyre. Ta pranojmë, nuk ka qenë kjo kultura e 8 vjetve të fundit. Ata që protestonin, në pjesën më të madhe, injoroheshin, liheshin pas dere derisa të lodheshin në protestën e tyre dhe të mos gjenin zgjidhje. U sollëm si europianë që orën e parë. Jo duke marrë vendime pa ta, por bashkë me ta parashtruam disa alternativa. Patëm një ndihmë maksimale nga ministrja e Mbrojtjes, zonja Kodheli, të cilën dua ta falënderoj! Një ndihmë maksimale nga ministri i Rendit, zoti Tahiri, dua ta falënderoj këtu; nga ministri i Shëndetësisë, zoti Ilir Beqja, për shëndetin dhe kujdesin shëndetësor, të cilin e falënderoj; nga ministrja e Arsimit, Lindita Nikolla, për kujdesin dhe arsimin e atyre fëmijëve, të cilën dua ta falënderoj këtu; nga kryetari i Njësisë 7, Erion Koka; si dhe nga deputeti i zonës, Xhemal Qefalia, të cilët i falënderoj gjithashtu! Pse i përmend këto emra? Sepse kjo është sjellja europiane. Në thelb, sjellja europiane është që pushteti, qeveria, njerëzit e vënë në detyra të rëndësishme, kudo ku janë, të jenë në shërbim të njerëzve dhe jo në një sfidë të pandalur për t’i sfilitur njerëzit në protesta. Kjo është ekzaktësisht ajo që bëmë: krijuam një komision, u dhamë njerëzve pesë alternativa, ku ata duhet të zgjidhnin cila përshtatej më shumë me nevojat e tyre, e cila ishte pranë një zone urbane, pranë një spitali dhe pranë një shkolle. Më pas bëmë transferimin e tyre në një sistem transparent dhe sërish me standardet europiane. U siguruam që të kishte energji elektrike; u siguruam që të kishte ushqim, u siguruam që të kishte ngrohje; u siguruam që për herë të parë repartet ushtarake të mos përdoreshin për përfitim të pak vetave, por për përfitimin e shumë vetave dhe strehuam 300 veta në një repart ushtarak. Si europianë u sollëm kur regjistruam fëmijët në shkollë, të cilët kishin muaj që nuk regjistroheshin aty; si europianë u sollëm kur ofruam shërbimin shëndetësor, sepse kishte muaj që injoroheshin dhe ishin lënë në mëshirë të fatit. Dy veta ishin aksidentuar dhe nuk u ofrohej shërbimi shëndetësor për ngjyrën e lëkurës dhe për mungesën e parave në xhep. Si europianë u respektuam kur raportuesi i Parlamentit Europian, Nikola Vuljanic, erdhi pa kampin, qendrën tonë të emergjencës dhe tha se një trajtim të tillë nuk e kishin pasur as në Kroaci, që sot është vend i Bashkimit Europian. Ky për ne është standard europian dhe kjo për ne është sjellje europiane. Ky është standardi që ne do të aplikojmë. Jam shumë i lumtur që ministria jonë, bashkë me kolegët që përmenda dhe me Avokatin e Popullit kanë ndërmarrë një nismë tjetër për ta bërë më të lehtë që qytetarët, si në Europë, ta aksesojnë më kollaj shërbimin social, t’i aksesojnë më kollaj ndihmën ekonomike dhe pagesat e paaftësisë. Kjo do të thotë se po ulim barrierat në bashkëpunim edhe me Komisionin Parlamentar për Çështjet Sociale. Dua t’i falënderoj edhe zonjën Vokshi, edhe zonjën Spahiu për bashkëpunimin! Po i ulim barrierat që njerëzit ta kenë më të lehtë të aksesojnë sistemin: të jetë edhe për njerëz që vijnë nga popullsi minoritetesh të rënduara, si ai rom dhe egjiptian. Pra, ta kenë më të lehtë dhe t’u kërkohen më pak dokumente për ndihmën ekonomike ose për të aksesuar banesat sociale. Më vjen shumë mirë që, nën drejtimin e ri të Këshillit Bashkiak të Tiranës, arritëm të zhbllokojmë edhe një ngërç që ekzistonte prej shumë kohësh me banesat sociale. Besoj se ky vullnet i mirë në Bashkinë e Tiranës dhe në të gjitha bashkitë e tjera do të vazhdojë. Duke qenë se njerëzit janë në nevojë, duhet të tregohemi më praktikë, më të shkathët dhe të ulim murin e barrierave e të burokracive që u kërkohet qytetarëve për të aksesuar këto shërbime. 
Si një nga dikasteret që është prekur nga ndryshimet në administratë, më lini të sqaroj atë që më përket mua. Kur shkova në atë ministri, gjëja e parë që gjeta mbi tavolinë ishin katër urdhërarresti: një për ish-sekretarin e Përgjithshëm, një për ish-shefin e kabinetit, një për drejtoreshën e Përgjithshme të Shërbimeve dhe një për drejtorin tjetër të Shërbimeve. Këta persona kam ndërruar unë në administratë. Me njerëz që janë në burg nuk mund të bëj shtet; nuk mund të drejtoj një ministri dhe nuk mund të sillemi europianë, ashtu siç u sollëm me këtë kazus. Prandaj, ju lutem të jemi të kujdesshëm, kur të flasim për ndryshime në administratë! Ju lutem të mos na kërkoni gjëra të paimagjinueshme, pra të punësojmë njerëz, të cilët drejtësia i ka vendosur pas hekurave. 

Faleminderit shumë!

Vangjel Dule – Faleminderit, zoti Veliaj!

Fjalën e ka zoti Arben Imami. 

Arben Imami – Faleminderit, zoti kryesues i seancës!

Zonja dhe zotërinj,

Në fakt, edhe i varfri Spiro i ka bërë të gjitha këto një herë, por nuk i këndonte këtu në parlament; i bënte pa i thënë.

Kjo rezolutë që do të miratojmë së bashku sot ka si qëllim shprehjen e angazhimit tonë të palëkundur, pra të Grupit Parlamentar të Partisë Demokratike, pa rezerva në një rrugë e cila është pa kthim dhe është vendosur nga një shumicë dërrmuese, nga 90% e shqiptarëve. Njëkohësisht, duke ecur në rrugën e unanimitetit në Kuvend, t’i japim mbështetje këtij procesi edhe përkundër një mungese të vullnetit që dallojmë, shquajmë te Kryeministri i sotëm, dje në opozitë, sot në qeveri, për të vënë interesin e tij personal apo partiak në dominancë ndaj interesit të vendit. Progresraporti, i cili bën një vlerësim për periudhën tetor 2012-shtator 2013, e ka rekomanduar statusin pa kushte, sigurisht mbështetur në zgjedhjet e kryera me një qeveri të Partisë Demokratike, e cila i takoi standardet me një rotacion normal të pushtetit, me një bashkëpunim të presupozuar të kënaqshëm qëkurse u votuan në pranverë tri ligjet e famshme Ai rekomandon të vijojë dialogu politik, gjithëpërfshirja dhe transparenca. Në fakt, me sa duket, në këto pak javë qeverisjeje, të gjitha këto nuk po shkojnë në rrugën e duhur. Kjo është edhe arsyeja e shqetësimit tonë.

Nuk mund të flasim për një dialog politik, kur ka vetëm një retorikë të shfrenuar antiopozitare, kërcënime për dhunë në sallën e Kuvendit. Aq më pak mund të flasim për dialog politik, kur kemi një prishje të pabesë të konsensusit dhe të kompromisit për ligjin e administratës publike, madje në rrugë antikushtetuese. Është e vështirë të flasim për gjithëpërfshirjen. Si mund të ketë gjithëpërfshirje në procese kur opozita atakohet në çdo seancë nga Kryeministri?! Si mund të ketë gjithëpërfshirje të institucioneve, kur Kryeministri nuk këshillohet me Presidentin e Republikës, nuk këshillohet me Kryetarin e Kuvendit, nuk këshillohet me partinë aleate, nuk këshillohet as me opozitën e vendit, kur do të marrë një nga vendimet më të rëndësishme për vendin?! Ishte një vendim i cili mund të kishte pasoja. Nuk e dimë akoma, sepse nuk kemi transparencë për këtë çështje. Mandej vijmë te çështja e transparencës. Nuk e dimë akoma se çfarë ishte propozuar ose ishte kërkuar nga Kryeministri shqiptar që në fillim të muajit tetor. Si mund të merret një vendim i tillë pa e shqyrtuar dhe pa informuar publikun e gjerë. Transparenca e kësaj qeverie qëndron te kodi i heshtjes, që është antietik, antipolitik dhe thellësisht levantin. Morëm një konsideratë pozitive për zgjedhjet e qershorit. Çfarë na treguan zgjedhjet e parëndësishme në Korçë? Na treguan një mekanizëm i cili funksionon në mënyrë destruktive kundër zgjedhjeve. Haptazi, pa pikë turpi, në një mënyrë të organizuar mekanike, bëhet blerja e votës së lirë të të rinjve shqiptarë. Kjo gjë pa dyshim njollos edhe zgjedhjet parlamentare të qershorit. Ky është aspekti i brendshëm. 

Ç’po ndodh në aspektin e jashtëm? Politika e jashtme e Kryeministrit nuk ka bosht. “Zero probleme me fqinjët”, - ka thënë ai, por në fakt ka krijuar probleme me fqinjët. Në Kosovë dhe Maqedoni e dimë se çfarë bëri, ndërkohë që nuk ka asnjë takim serioz, përveç një takim çaji me kryeministrin britanik, apo kur kalon nga Vjena pi kafe me ndonjë mik të zotit Fate Velaj. Kjo politikë nuk ka në bosht të saj integrimin, por është një politikë dritëshkurtër, e cila nuk mund të ndikojë pozitivisht në këtë proces. Po sjell një shembull tjetër: 

I vetmi institucion ku ne jemi krejtësisht të integruar është NATO-ja. Çfarë ndodh? Pakënaqësinë ndaj integrimit e tregon edhe qëndrimi ndaj NATO-s. Transferimi i Ministrisë së Mbrojtjes nuk është një transferim joproblematik. Në fakt, është një transferim që mëton drejt dezintegrimit dhe jo drejt integrimit. Nuk ka ministri mbrojtjeje të vendeve anëtare të Aleancës së Atlantikut Verior që qendrën operacionale të saj ta ketë në Ministrinë e Ekonomisë dhe sistemin e komunikimit ta ketë në Ministrinë e Financave. Kjo nuk është rruga drejt integrimit, por drejt dezintegrimit. Sigurisht që kjo është e lidhur me qëndrim përbuzës ndaj ushtarakëve shqiptarë, të cilët donte t’i shihte jashtë unazës së Tiranës, dhe e vetmja gjë për të cilën bie dakord me Kryeministrin është që përbuzja e tij, me sa duket, nuk ka qenë krejtësisht e pabazë, sikurse asnjëri prej tyre nuk foli për atë ministri që mbrojtja kishte pasur për 70-80 vjet me radhë. 

Në fakt, kur shkoi për të takuar Sekretarin e Përgjithshëm dhe i tha se “do ta sjellim Shqipërinë në NATO”, mori përgjigjen: “Vijoni reformat!”. Ky nuk është vijim reformash. Kjo nxjerrje në periferi është e lidhur edhe me diçka tjetër shumë interesante. Më 25 tetor, nëse nuk gaboj, ushtria shqiptare përmbylli fazën e integrimit. Në një deklaratë të përbashkët të gjeneralit Jan Pol Palmeros dhe gjeneralmajor Gjunkshit deklarohet se faza e integrimit është përmbushur me sukses dhe Shqipëria do të ruajë në vijimësi kapacitetet e deklaruara. 

Ne deklarojmë sot përfundimin zyrtar të fazës së integrimit në NATO, një dokument për të cilin duhet punë kërkimore për ta gjetur, sepse qeveria e sotme nuk e ka qejf, sepse mendon se kjo punë i përket vetëm një mazhorance. Kjo punë nuk i përket vetëm një mazhorance, në radhë të parë ajo është arritje e reformave të suksesshme dhe angazhimit të ushtarakëve shqiptarë, me një vetëdije të lartë patriotike dhe me një sens të lartë sakrifice. Nuk është çështje partish integrimi. Mos e trajtoni si të tillë! Respektoni standardet dhe punën e atyre para jush dhe punoni edhe më shumë, edhe më mirë për të ardhmen!

Faleminderit!

Vangjel Dule – Faleminderit, zoti Imami!

Zonja Vokshi, urdhëroni!

Albana Vokshi – Faleminderit, zoti drejtues i seancës!

Edhe në mungesë, do të doja të trajtoja një çështje që e trajtoi Ministri Veliaj e që është bërë tepër sensitive, sidomos ditët e fundit: atë të pagesave për personat me aftësi të kufizuar. Zoti Ministër, ju nuk po e zgjidhni situatën me personat me aftësi të kufizuar, ose keni gjetur zgjidhjen më komode për ju, por më të keqe për shtresën më vulnerabël të shoqërisë, e cila nuk do të mundet të gëzojë festat e fundvitit si gjithë qytetarët e tjerë shqiptarë.

Në 8 vjet të qeverisjes “Berisha” jo vetëm nuk u la kurrë pagesa pa u bërë për personat me aftësi të kufizuar, por qeveria rriti edhe përfitimet për këto shtresa sipas standardeve të Bankës Botërore (energjinë, telefonin, kujdestarët, arsimin etj.). Por ju, si ministër i ri që jeni, dhe nëse s’e kam gabim, si për herë të parë edhe në administratën publike, nuk e dini se qeveria e ka buxhetin një instrument për ta orientuar kundrejt prioriteteve ekonomike apo sociale. Ne e përdornim këtë instrument minimumi dy herë në vit: në fillim të vitit, kur bëhej planifikimi vjetor, dhe në vjeshtë, kur bëhej bilanci dhe shiheshin ku ishin nevojat më të mëdha, në mënyrë që të orientonim buxhetin kundrejt tyre. Qeveria juaj e bëri riprogramimin e buxhetit 2013 me aktin normativ. Ju, zoti Ministër, e kishit rastin të ngrinit zërin e të alokonit fonde mjaftueshëm për të bërë pagesat për personat me aftësi të kufizuar deri në fillim të vitit 2014, por ju vetëm për këtë gjë nuk folët. Ose i harruat personat me aftësi të kufizuar, ose nuk ju interesonte të flisnit për ta. Pyetja ime për ju, zoti Ministër, është: edhe sa kohë do ta fshihni inkopetencën tuaj, duke reaguar si opozitarë dhe duke fajësuar opozitën e sotme për të gjitha që ju s’po dini t’i bëni dot? Dhe pyetja ime e dytë e që lidhet me çështjen e integrimit që ne po diskutojmë sot është: çfarë vendi zë në strukturën e re të ministrisë suaj Departamenti për Çështjet e Barazisë Gjinore? Ku shkuan rekomandimet dhe fondet e shumë donatorëve që kanë asistuar këtë departament për kaq vjet? Çështja e barazisë gjinore është shumë e rëndësishme për ecurinë e vendit në Bashkimin Europian dhe ma do mendja se në shenjë solidariteti për këtë çështje ju ende mbani simbolin pink në xhaketën tuaj.

Të nderuar kolegë, 94 % e shqiptarëve janë pro integrimit të Shqipërisë në BE, shifër kjo impresionuese dhe më e larta ndër vendet e Ballkanit Perëndimor, që aspirojnë integrimin në BE. Mbështetur edhe nga ky perceptim pozitiv nga shumica dërmuese e popullsisë, Berisha e përcaktoi integrimin si prioritet të prioriteteve. Në fakt, duket si një destin politik, që ndërsa Shqipëria rrëzoi regjimin më diktatorial me thirrjet “E duam Shqipërinë si gjithë Europa!”, pasardhësit e familjeve të ish-bllokmenëve, trashëgimtarë edhe në politikën e majtë, u përpoqën të bllokonin për rreth dy dekada anëtarësimin e Shqipërisë në Bashkimin Europian. Është kjo arsyeja që rekomandimi për marrjen e statusit të vendit kandidat  në BE është jo thjesht një hap i rëndësishëm në procesin e integrimit europian, por është një ngjarje madhore për Shqipërinë dhe shqiptarët. 

Më shumë se kaq, ky propozim është tregues se jo vetëm ne e duam Europën, por edhe Europa na do ne. Ky rekomandim është një vlerësim për të gjithë popullin tonë, për përpjekjet, sakrificat, por edhe arritjet tona si shoqëri për konsolidimin e lirisë, demokracisë, ekonomisë së tregut dhe shtetit ligjor, për të ndërtuar këtu atë pjesë të Europës që mungonte.

Pa dyshim që për këtë arritje kontribut kanë dhënë pothuajse të gjithë dhe ky moment duhet të jetë një moment legjitim kënaqësie për politikanët shqiptarë. Por më së shumti është arritje e qeverisjes së Partisë Demokratike e për këtë arsye unë, si çdo demokrat, ndihem sot krenare për gjithçka kemi bërë për vendin tonë. Opinioni dhe rekomandimi i Komisionit dhe Parlamentit Europian është vlerësuesi objektiv i punës së qeverive “Berisha”, që dëshmon se ndryshe nga ç’thonë qeveritarët e sotëm, qeverisja e Partisë Demokratike ka qenë e suksesshme në ndërmarrjen e dhjetëra reformave dhe plotësimin e qindra rekomandimeve të kërkuara nga BE-ja. Ky vlerësim objektiv tregon se, ndryshe nga ç’thotë qeveria e sotme, ne kemi arritur tri suksese historike për shqiptarët: anëtarësimin në NATO, lëvizjen e lirë në mbarë Europën dhe rekomandimin e Komisionit Europian për statusin e vendit kandidat. Ky vlerësim pozitiv dëshmon se, ndryshe nga ç’thotë qeveria e sotme, ne bëmë të mundur që një ndër ekonomitë më të falimentuara e të izoluara dikur ta shndërrojmë në një nga qëndrestaret e vetme në rajon e më gjerë edhe në kohën e krizës më të rëndë globale. Ky vlerësim pozitiv tregon se, ndryshe nga ç’thotë qeveria e sotme, ne organizuam disa zgjedhje të lira e demokratike, të cilat përmbushën standardet. Ky vlerësim objektiv tregon se, ndryshe nga ç’thotë qeveria e sotme, ne ndërtuam infrastrukturë moderne e me standarde, ndërtuam një sistem arsimor modern, zbritëm në njëshifrore vdekshmërinë foshnjore dhe ulëm ndjeshëm vdekshmërinë amtare, rritëm cilësinë e shërbimit shëndetësor, si dhe ndërmorëm politika më lehtësuese sociale. Ky vlerësim pozitiv tregon se, ndryshe nga ç’thonë qeveritarët e sotëm, ne rritëm sigurinë në vend dhe i shpallëm luftë pa kompromis krimit të organizuar dhe korrupsionit. 

Me këtë rast dua të falënderoj të gjitha ato institucione shtetërore për punën e bërë, shoqërinë civile dhe organizatat ndërkombëtare, të gjithë partnerët tanë, që na mbështetën në rrugën tonë për t'i dhënë Shqipërisë pamjen europiane, pasi për të qenë pjesë e Europës nuk mjafton të jesh pjesë e gjeografisë së saj, por duhen plotësuar reforma të mëdha në respektimin e lirive dhe të drejtave të qytetarëve dhe të një mirëqenie dhe prosperiteti në rritje. Bojkotet, bllokimet, mosvotimet, grevat e urisë të opozitës së atëhershme veçse e ngadalësuan, por nuk mundën të ndalin sukseset e shqiptarëve në rrugën e integrimit europian.

Sot Shqipëria ndodhet në momentin historik të saj. Në këtë shekull të dytë shqiptar ne jemi shumë afër Europës, por duket se shumica qeverisëse është në gjumë zyrtar. Të gjithë mbajtën frymën kur Kryeministri me raportin e progresit në dorë, ku qartësisht rekomandohej statusi i vendit kandidat, lëshoi një deklaratë pak a shumë në formatin e asaj që dëgjuat për armët kimike. Rama tha se Shqipëria do të integrohet pas 10 vjetësh. Jam e sigurt se trupa qeverisëse reagimin për çështjet e integrimit e ka një refleks të kushtëzuar që nga opozita, por edhe nga prejardhja gjenetike.

 
Të nderuar bashkëqytetarë, institucionet europiane e certifikuan progresin e reformave të ndërmarra nga mazhoranca e djathtë e drejtuar nga Sali Berisha dhe rekomanduan për të dytin vit radhazi statusin e vendit kandidat, por çfarë ndodhi në Tiranë pak ditë pas deklaratës frymëzuese për të ardhmen e Shqipërisë në Europë? Ndërsa Komisioni Europian kushtëzoi marrjen e statusit në dhjetor me reformën në administratën publike, qeveria nisi përndjekjet politike të administratës shqiptare. Në një vrap të kamufluar solli në Kuvend aktin normativ “Për nëpunësin civil”, duke ligjëruar shkarkimet për motive politike në administratë. Mbi 2500 veta të larguar padrejtësisht nga puna, dhe lista e të larguarve shtohet çdo ditë. Komisioni Europian në raportin e progresit për Shqipërinë, të publikuar në tetor, parashtroi si kusht për marrjen e statusit luftën kundër krimit të organizuar, por vetëm tri net më parë nga burgu i sigurisë së lartë u arratisën 7 të dënuar me burgim të përjetshëm dhe tre janë ende në kërkim.

 Institucionet e Brukselit kërkuan respektimin e të drejtave themelore të njeriut, ndërsa Ministri i Brendshëm drejtoi operacione skandaloze për shembjen e shtëpive të qytetarëve shqiptarë dhe po arreston çdo ditë qytetarë jo se ata thyejnë ligjet, përkundrazi, por sepse ata kërkojnë që ato të zbatohen ose sepse guxojnë të ngrenë zërin për të protestuar për të drejtat e tyre. Sot qytetarët shqiptarë janë më të frikësuar e më të pasigurt se kurrë, jo vetëm nga bandat, por më së shumti nga shteti, shteti policor që ju po ndërtoni më shpejtësi marramendëse.

Komisioni Europian rekomandoi për Shqipërinë statusin e vendit kandidat, ndërsa qeveria harron të marrë në mbrojtje shtresat më vulnerabël të shoqërisë. Komisioni Europian rekomandoi për Shqipërinë statusin e vendit kandidat, ndërsa mazhoranca e dalë nga trafiku i votave ende nuk ka sjellë në parlament një axhendë pune që angazhon Tiranën zyrtare për plotësimin e 5 rekomandimeve të BE-së të dhëna në raportin e progresit. 

Partia Demokratike përmes inicimit të kësaj rezolute në parlament tërheq vëmendjen për të riafirmuar qëndrimet e politikës dhe qeverisë në Tiranë se integrimi në Bashkimin Europian është axhenda kombëtare dhe qëllimi strategjik i Shqipërisë, si një vend që synon arritjen e një demokracie të zhvilluar, respektimin e shtetit të së drejtës, garantimin dhe respektimin e të drejtave themelore të njeriut dhe të minoriteteve, që përbëjnë edhe vlerat kryesore mbi të cilat është themeluar Bashkimi Europian. Ka ardhur koha që qeveria e sotme të marrë përgjegjësitë që i takojnë dhe jo të harxhojë kohën duke nxirë sukseset e qeverisë së mëparshme. Ne arritëm të kishim sukses sepse patëm kurajën të pranojmë përgjegjësinë dhe vullnetin të punojmë për këto përgjegjësi dhe nuk menduam kurrë që të gjejmë justifikime tek e shkuara apo te përbaltja e kundërshtarit. 

Ne na ra barra më e madhe në rrugën e integrimit: ajo e ndërmarrjes së reformave të thella dhe të vështira, megjithatë ne i përmbushëm përgjegjësitë tona para qytetarëve shqiptarë. Pjesa që ju takon juve është shumë më e thjeshtë, ndaj mos u justifikoni. Tani ju duhet t’i përvisheni punës, pasi çdo vonesë, çdo lëkundje në procesin e integrimit do të jetë vetëm përgjegjësia juaj. Një gjë është e qartë si drita e diellit: Shqipëria do të vrapojë për të marrë statusin e vendit kandidat. Rama e provoi edhe pak ditë më parë qëndrimin e shqiptarëve. Studentët e nëntorit dëshmuan se shqiptarët do të vendosin vetë për të ardhmen e Shqipërisë në Bashkimin Europian.

Faleminderit!

Vangjel Dule – Faleminderit!

Fjalën e ka zonja Felaj!

Ermonela Felaj – Faleminderit, zoti drejtues i seancës!

Kam zgjedhur si pikë fillimi një shpjegim të thjeshtë, që shpresoj të na ndihmojë në këtë debat për vetë problematikën që ngre raporti i progresit sa i takon drejtësisë. 

Në rreshta dhe nën rreshta unë lexoj se drejtësia te ne është e komprometuar. Po i referohem fjalës “komprometim”. Në fjalorin e shqipes kjo fjalë nënkupton dëmtim, prishjen e imazhit të diçkaje apo edhe emrit të mirë. Drejtësia është dëmtuar, madje keq. Drejtësia në mendjet e shqiptarëve përvijohet tanimë si një imazh i shprishur dhe dija se krimi, korrupsioni, kryesisht, po bashkëjeton me drejtësinë, është një vetëdije kaq e përhapur në opinionin tonë publik saqë në vetvete unë besoj se kjo përfaqëson edhe pasigurinë më të madhe që ka cilido qytetar kur ka nevojë t’i drejtohet drejtësisë për të vënë drejtësi. Është një konstatim i rëndë por i vërtetë, është një konstatim që i dhemb gjithkujt që ka punuar në organet e drejtësisë, por i nevojshëm për ta bërë në rast se kemi vërtet për zemër që të ripërtërijmë drejtësinë.

Kjo bashkëjetesë e krimit me drejtësinë i ngjan një simbioze ku jepet dhe merret reciprokisht. Krimi investohet për drejtësinë, duke premtuar e duke ofruar përfitime të parregullta; drejtësia nga ana e saj kërkon, merr në mënyrë të drejtpërdrejtë ose të tërthortë dhe mandej vepron me ata individë që gëlojnë në zyrat e saj.

Do t’ju sjell disa shembuj nga ata që i njohim të gjithë, por vetëm për faktin se i dëgjojmë shumë shpesh, na duken sikur janë pjesë e realitetit, janë diçka e zakonshme, dhe si të tillë, edhe duhen pranuar. Në jo pak raste janë shmangur qoftë nga hetimi, qoftë nga gjykimi funksionarë të lartë shtetërorë në qeveri dhe në institucione të tjera të rëndësishme drejtuese, janë shmangur nga hetimi dhe gjykimi edhe persona të lidhur me to, edhe persona të lidhur familjarisht me ta. 

Progres raporti citon dy çështje edhe sot e kësaj dite: Gërdecin dhe 21 janarin. Protagonistët e ngjarjeve i njohim të gjithë, por fshihen pas artificash të sajuara ligjore dhe as publikisht nuk marrin kurajën të përballen dhe kështu të nxjerrin në pah përpara të gjithëve përgjegjësitë apo mospërgjegjësitë e tyre. Shpesh herë drejtësia nga ana e saj shmang ato që quhen goditje në zemrën e krimit dhe janë frytet e paligjshme, pasuritë që rrjedhin nga aktiviteti kriminal, fillimisht ato pa zhurmë dhe mbas zhurmës dhe bujës së parë ato sekuestrohen, por rrugës e marrim vesh të gjithë që çlirohen nga sekuestroja dhe kështu dalin njësoj.

Shpeshherë shmangen nga dënimi i duhur proporcional, në rëndësinë e faktit dhe rrezikshmërinë e krimit, autorët e krimit. Unë do t’ju kujtoj skandalin me naftën Virgin. Jemi të gjithë konsumatorë të naftës në ato automjete familjare që kemi, dhe nuk kemi menduar asnjëherë që pasojat në fund i marrim ne. Çfarë ndodhi me njerëzit që bënë skandalin e naftës Virgin? U dënuan vetëm shoferët e automjeteve, asnjë nga organizatorët.

Në këtë mënyrë, duam apo nuk duam ne, krimi fiton gjithnjë e më shumë terren, një terren i cili duhet të sigurohet që të vazhdohet të mbahet si i tillë. Si? Në sistemin e drejtësisë në jo pak raste janë infiltruar dhe vazhdojnë të infiltrohen njerëz, që kanë një të kaluar të errët me drejtësinë (do t’ju kujtoj rastin e Arben Sefgjinit, që ishte drejtues i Shërbimit të Provës në Shqipëri). Në jo pak raste janë pastaj zyrtarët e policisë, të cilët i kemi përmendur edhe në të shkuarën, që vendosin vetë lidhje me subjektet e krimit. Raporti i Departamentit Amerikan të Shtetit e ka përmendur shumë shpesh këtë fakt. 

Si në çdo bashkëjetesë atipike, krimi e sfidon drejtësinë. Le të kujtojmë rastin e ish-gjyqtarit të Vlorës, të ndjerit Konomi, i cili u ekzekutua në një ekzekutim mafioz. 

Pas një ekspozeje të tillë, edhe unë kisha qëllim që vetëm të ilustroja, asgjë më tepër. Pyetja që lind natyrshëm është: cila është cilësia e drejtësisë te ne? Besoj se pakkush do t’i jepte një përgjigje pozitive kësaj pyetjeje, kur sot e gjithë ditën vetëm po të marrim shifrat e kriminalitetit, dihet që situata është skandaloze: 8250 krime shënoheshin në vitin 2005 dhe 20688 në vitin që lamë pas. Këto shifra janë statistikore dhe nuk janë shifra të nxjerra nga xhepi. Është ironike kjo situatë, ndërkohë, qeveria që iku mburrej me reforma ligjesh të rëndësishme. Është e vërtetë, kemi bërë ndryshime në Kodin Penal, kontributi ka qenë i maxhorancës së sotme, kemi një ligj të ri për Gjykatën Administrative, që edhe atë e keni bërë me kontributin tonë, kemi bërë dhe reformën e imuniteteve. Po ana tjetër e medaljes çfarë na rezulton? Ligji ka rënë, ekzekutivi, që ishte në sinkron të plotë edhe me maxhorancën që shkoi në Kuvendin e Shqipërisë, në jo pak raste ka goditur drejtësinë. Emërimet në Gjykatën Kushtetuese, në Gjykatën e Lartë, në KLD vazhdojnë të ngelen peng i shumicave, atëherë ishit ju, të shikojmë çfarë do të ndodhë kur të jemi ne, por duhet të kemi një vullnet të përbashkët për ta korrigjuar këtë gjë.

Politizimi i emërimeve në gjykata vijon të kërcënojë pavarësinë, besueshmërinë dhe integritetin e sistemit të drejtësisë. Herë pas here ne jemi dëshmitarë të ngritjes me iniciativën tuaj të komisioneve të ashtuquajtura “hetimore”, të cilat kanë dashur të uzurpojnë pushtetin e ndjekjes penale dhe të ngritjes së akuzës.

Arsimi. Duket sikur nuk ka lidhje në fakt, por ka shumë lidhje në qoftë se duam të ndërtojmë një shoqëri, që funksionon mbi një rend ligjor. Sa ishit ju në pushtet, keni ndjekur një politikë tërësisht antikombëtare me arsimin, politikë e cila ka ndikuar drejtpërdrejt edhe në cilësinë e atyre që sot diplomohen si policë, si juristë, si gjyqtarë, si prokurorë. Edhe pse janë vendosur filtra, në dukje të rreptë për rekrutimet, fjala vjen në shkollën e lartë të Magjistraturës, madje të tillë saqë një pjesë e mirë e gjyqtarëve nuk i plotësojnë, flas për gjyqtarët e lartë, ato ende ngelen në letër për sa kohë që politika tenton të seleksionojë dhe të përzgjedhë sipas shijes së vet.

Le të marrim rastin e përzgjedhjes së gjyqtarëve administrativë. U bë një konkurs, por në fund vendosi dikush tjetër dhe nuk vendosi konkursi. E gjitha kjo shkakton intimidim dhe frikë te qytetarët. Fenomeni bëhet edhe më i rrezikshëm, sepse në këtë mënyrë po diskutohen bazat e bashkëjetesës sonë civile, po konsumohet gjithnjë e më tepër materiali apo stofa mbi të cilën janë ngritur institucionet moderne të shtetit tonë. Si ta përballojmë këtë sfidë? Të mbrojmë dhe të promovojmë rëndësinë e institucioneve të drejtësisë duke u rikthyer besimin, reforma e emërimeve në gjykata, në Gjykatën Kushtetuese, në Gjykatën e Lartë, në gjykatat e apeleve dhe rekrutimet që bëhen rishtaz nga shkolla e lartë dhe e Magjistraturës. Të zbatojmë në mënyrë korrekte dhe të vazhdueshme sistemet e vlerësimit ndaj gjyqtarëve dhe prokurorëve, ky është një filtër i domosdoshëm për ta vënë në kontroll punën dhe karrierën e tyre. Në progres-raport citohet shprehimisht që ende nuk ka mbaruar sistemi i vlerësimit për gjyqtarët. Duhet të dini që në shumicën e rretheve gjyqësore në Shqipëri ne kemi prej 8-10 vjetësh gjyqtarë që vazhdojnë të komanduar. E njëjta gjë ndodh dhe me politikën e kuadrit në prokurori, njerëzit merren, komandohen dhe askush nuk bën karrierë sipas meritës, sipas punës.

Duhet reformuar marrëdhënia institucionale mes prokurorisë dhe Policisë Gjyqësore. Unë gjej rastin të falënderoj ministrin e Brendshëm për punën që po bëhet për ngritjen e Byrosë së Hetimit. Duhet të ofrojmë siguri për dëshmitarët e drejtësisë dhe mbështetje për viktimat e krimit. Duhet të vijojmë me përmirësimin e pagave dhe kushtet e punës për ata që punojnë në organet e drejtësisë. Vetëm një drejtësi e fortë do të mund t’i kundërvihet kriminalitetit.

 Tek e fundit, të gjithë bashkë duhet të biem dakord që antikorpet e para të kësaj lufte që duam të bëjmë për ta vënë drejtësinë në parametrat e duhur, ngelemi ne. Ne jemi ata që zgjedhim çfarë duam të bëjmë në të vërtetë me drejtësinë.

Faleminderit!

Vangjel Dule – Faleminderit, zonja Felaj!

Fjalën e ka zoti Myqerem Tafaj.

Myqerem Tafaj – Faleminderit, zoti drejtues i seancës!

Zonja dhe zotërinj,

Kolegë deputetë,

Në mesin e tetorit të këtij viti Komisioni Europian rekomandoi Shqipërisë për herë të dytë dhënien e statusit të vendit kandidat pa asnjë kusht. Ky është, sigurisht, një lajm shumë i gëzueshëm për të gjithë shqiptarët. Kjo është një arritje e madhe, është një vlerësim për progresin që ka bërë, në fund të fundit, Shqipëria, është një meritë e gjithë shqiptarëve, është meritë jo vetëm e qeverisjes së Partisë Demokratike, por e qeverisjes në 23 vjet, prandaj ne asnjëherë nuk e kemi thënë që statusin e kemi marrë vet.

Në fakt, një rekomandim të tillë e bëri Komisioni Europian edhe vitin e kaluar, por vuri si kusht miratimin me konsensus të tre akteve në Kuvendin e Shqipërisë. Kreu i ish-opozitës, sot Kryeministër i vendit, bëri çdo gjë që kishte në dorë për të mos përmbushur kushtet e vëna nga Komisioni, dhe Shqipëria nuk e fitoi statusin në dhjetorin e vitit të kaluar. Ai e bllokoi statusin vetëm e vetëm që shqiptarët të mos e konsideronin këtë një meritë të Partisë Demokratike, të qeverisjes së saj dhe të Kryeministrit Berisha.

Ish-opozita dha konsensus për miratimin e tri akteve ligjore vetëm tri javë para zgjedhjeve parlamentare, sepse e dinte mirë që Brukseli nuk do të merrte vendim për t’i dhënë statusin një vendi që do të zhvillonte zgjedhje parlamentare vetëm disa javë më vonë. Një nga ligjet që u miratua me konsensus më 30 maj ishte pikërisht ligji “Për nëpunësin civil”, i cili, në fakt, u bë edhe kurbani i parë i revanshizmit të maxhorancës së re.

Me një akt normativ qeveria e bëri zero edhe konsensusin politik të datës 30 maj. Dhuna e kartonëve të maxhorancës, për fat të keq, e votoi këtë akt në seancë parlamentare. Prej disa javësh ka filluar zbatimi de facto i këtij akti normativ. Administrata publike po përjeton një terror të vërtetë psikologjik. Çdo nëpunës i administratës po paragjykohet si i korruptuar dhe gati po kriminalizohet, sepse ka punuar gjatë kohës së qeverisjes së Partisë Demokratike, po ushtrohet presion dhe dhunë verbale ndaj nëpunësve që të japin dorëheqje, edhe pse jo pak prej tyre janë diplomuar në universitete perëndimore.

Akti tjetër, shumë kuptimplotë, është shkrirja e gjithë drejtimit të Policisë së Shtetit. Nën maskën e shtetit ligjor, në fakt, po ndërtohet një shtet policor. Ndërkohë, janë vënë në shënjestër institucionet e pavarura dhe anëtarët e bordeve apo këshillave të zgjedhur nga Kuvendi. Le të presim se deri ku do të shkojë ky marsh në të gjitha institucionet, madje edhe ato të pavarura.

Një nga argumentet që sillte ish-opozita për statusin e vendit kandidat ishte se mosmarrja e tij vitin e kaluar nuk kishte të bënte me miratimin e tri akteve ligjore në Kuvend, por, para së gjithash, me standardin e zgjedhjeve. Qeverisja e Partisë Demokratike e dha provën e saj, përmbushi të gjitha standardet europiane në organizimin e zgjedhjeve të 23 qershorit. Pikërisht për këtë standard jetik, për një demokraci dhe themel të një demokracie, maxhoranca e re dha provën e parë në organizimin dhe zhvillimin e zgjedhjeve të kryetarit të bashkisë së Korçës, dështoi në sytë e opinionit shqiptar dhe atij ndërkombëtar. 

Për zgjedhjet e Korçës u organizua një skemë e mirëstrukturuar e blerjes së votës. Kjo skemë përfshiu, për fat të keq, edhe një grup studentësh, pra një grup të pjesës më vitale të shoqërisë sonë dhe e njollosi rëndë atë. Shoqëria shqiptare ia dedikon përmbysjen e diktaturës komuniste lëvizjes studentore të dhjetorit të vitit ‘90. Lëvizja studentore solli lirinë e individit, votën e lirë dhe demokracinë për shqiptarët.

Sikur të mos kishte ndodhur asgjë, para dy javësh, Kryeministri së bashku me komisionerin Fyle, zhvilloi një takim me studentët e shkëlqyer. Për ironi të fatit, ky takim u zhvillua menjëherë sapo zoti Fyle kishte mbaruar takimin me Kryetarin e Partisë Demokratike, zotin Basha, dhe kishte marrë të gjithë informacionin për blerjen e votës edhe të studentëve në zgjedhjet e Korçës. Zoti Fyle dhe Kryeministri Rama u flisnin studentëve si përfaqësues të gjeneratës së Shqipërisë europiane. Por cilës Shqipëri? Të kësaj Shqipërie ku dhunohet vota e studentëve përmes blerjes së saj? 

Por ngjarja më e rëndë politike e kësaj maxhorance është sjellja e saj arrogante dhe krejtësisht e papërgjegjshme si ndaj popullit që votoi, ashtu edhe ndaj aleatit strategjik të shqiptarëve, Shteteve të Bashkuara të Amerikës, në çështjen e lëndëve kimike helmuese të Sirisë. Kryeministri Rama për dy muaj me radhë mbajti të fshehur një premtim të bërë për asgjësimin e lëndëve kimike në vendin tonë, duke shpërfillur të gjithë, opinionin publik, Presidentin e vendit, mesa duket, edhe vetë aleatin bashkëqeverisës, Kryetarin e Kuvendit, pa folur pastaj për opozitën, që ai e konsideron jo si kundërshtar, por si armik.

Në këtë ngjarje kjo maxhorancë e humbi besimin në raport me Shtetet e Bashkuara të Amerikës dhe aleatët tanë më të rëndësishëm perëndimorë. Ky është më shumë se një diletantizëm në politikën e jashtme. Por kjo ngjarje e rëndë nxori në pah edhe një zhvillim shumë të rëndësishëm të demokracisë shqiptare. Arrogancës së kësaj maxhorance i doli përballë i gjithë populli, jo vetëm ata 700 mijë votues, që votuan kundër maxhorancës së majtë më 23 qershor, por edhe ata një milion votues të kësaj mazhorance. Shtylla e kësaj proteste ishin të rinjtë, studentët, gjimnazistë të vendit dhe ky është lajm i shkëlqyer për Shqipërinë. Rinia jonë është promotori më i fuqishëm i konsolidimit të demokracisë shqiptare. Rinia shqiptare është një rini e vërtetë europiane dhe bartësja e vërtetë e Shqipërisë europiane. 

Të nderuar kolegë,

Unë përmenda këtu vetëm disa prej atyre veprimeve të shumta të deritanishme të kësaj maxhorance, që, në fakt, nuk kanë asgjë të përbashkët me standardet që pret BE-ja nga ne dhe që këtu të lind natyrshëm pyetja: a është vërtet e interesuar kjo maxhorancë që Shqipëria të marrë statusin e vendit kandidat dhe të fillojë negociatat për anëtarësim? Me këto veprime që ka bërë deri tani kjo maxhorancë të krijon bindjen se ajo nuk e ka këtë axhendë të vërtetë europiane. 

Partia Demokratike është forca politike që ka lindur nga Lëvizja Studentore e Dhjetorit të vitit 1990, e cila filloi me sloganin: “E duam Shqipërinë si e gjithë Europa”. Kjo forcë politike nënshkroi marrëveshjen e Stabilizim-Asociimit, realizoi pranimin e Shqipërisë në NATO, heqjen e vizave, aplikoi dhe dorëzoi pyetësorin për statusin e vendit kandidat të Bashkimit Europian, mbështet fuqishëm marrjen e statusit të vendit kandidat, si dhe hapjen e negociatave për anëtarësimin e vendit tonë në Bashkimin Europian. 

Edhe mocioni i sotëm, i kërkuar nga Grupi Parlamentar i Partisë Demokratike, është shprehje e qartë e këtij vullneti të palëkundur politik që ka Partia Demokratike për integrimin europian të Shqipërisë. Shqipëria e meriton statusin e vendit kandidat dhe hapjen e negociatave për anëtarësimin e saj në Bashkimin Europian. Kjo është familja e natyrshme për Shqipërinë dhe shqiptarët, që historikisht kanë qenë të orientuar drejt Perëndimit. Prandaj, Partia Demokratike i ka ofruar dhe i ofron maxhorancës bashkëpunimin e saj për çdo reformë që i shërben integrimit europian të Shqipërisë, në mënyrë të veçantë për 5 prioritetet që përcakton Komisioni Europian në raport-progres, për hapjen e negociatave për anëtarësimin e vendit, çka pasqyron edhe aspiratën e mbi 90% të qytetarëve shqiptarë. 

Unë ju ftoj që ta votojmë njëzëri këtë rezolutë

Faleminderit!

Vangjel Dule – Faleminderit, zoti Tafaj!

Fjalën e ka zonja Tabaku.

Jorida Tabaku – I nderuar zoti drejtues i seancës, 

Të nderuar kolegë,

Në krye të fjalës sime dua të theksoj faktin që me kënaqësi sot flas për një proces që opozita e sotme dhe maxhoranca e djeshme arritën që ta sjellin deri në këtë pikë, ku rekomandimi për marrjen e statusit të vendit kandidat është dhënë dhe statusi është pothuajse gati për t’u marrë, vetëm në qoftë se kjo qeveri e refuzon me vendimet e saj amatoreske. 

Për të dytin vit radhazi Shqipëria ndodhet afër marrjes së statusit të vendit kandidat dhe reformat e ndërmarra, veçanërisht gjatë vitit të fundit, janë vlerësuar në progres-raport. Marrja e statusit ndodhet afër, sepse ne patëm vullnetin që të punojmë dhe të arrijmë konsensusin, atë konsensus që ju po e shkelni sot. Marrja e statusit ndodhet afër, sepse qytetarët shqiptarë e meritojnë, sepse qytetarët shqiptarë janë europianë në mendim dhe në sjellje. Nuk është i largët viti kur Shqipëria aplikoi për marrjen e statusit të vendit kandidat, në prill të vitit 2009, ku, përkundër edhe mendimit të opozitës së atëhershme që gjykoi se ishte një aplikim shumë i hershëm, gjykoi se nuk ishim gati, aplikimi u shoqërua me një fushatë lobimi nga ish-Kryeministri Berisha, i cili personalisht takoi të gjithë kryeministrat e vendeve anëtare për t’i bindur se Shqipëria ishte e gatshme për të filluar proceset integruese. Menduam dhe lobuam për faktin se Shqipëria kishte arritur pjekurinë e nevojshme, kishte kaluar të gjitha fazat e tranzicionit, sepse pikërisht atëherë përfundonte tranzicioni, kur vendi është gati për proceset integruese. 

Sot, fatkeqësisht, unë shoh një kryeministër i cili nuk është gati për t’i udhëhequr shqiptarët në këtë proces kaq të rëndësishëm dhe jetik. Sot dëgjoj një kryeministër, i cili thotë se sa më shumë i afrohemi Europës, aq më shumë Europa na largohet. Sot shoh një kryeministër, i cili thotë se nuk ka rëndësi data, por, fatmirësisht, sot në opozitë ndodhemi ne, ndodhet Partia Demokratike, e cila nuk do të lejojë që bilbilat dhe të dërguarit tuaj në kancelaritë e Europës ta pengojnë këtë proces dhe ta largojnë atë më shumë nga shqiptarët. 

Të nderuar kolegë,

Në raportin e progresit të tetorit të vitit 2013 me kënaqësi vura re një sërë detyrimesh të përfunduara dhe një sërë aktivitetesh të kryera, por sigurisht që ka ende punë në 5 drejtime kryesore. 

Shqipëria ka ndërmarrë hapa fillestarë drejt përmirësimit të efikasitetit të hetimeve dhe ndjekjes penale në luftën kundër krimit të organizuar dhe korrupsionit. Me qëllim që Shqipëria të kalojë në stadin tjetër, ajo duhet të plotësojë me përparësi reforma të tjera kyçe me fokus të veçantë në reformën administrative, shtetin ligjor dhe të drejtat themelore. Cilat janë masat që ju po merrni në këto drejtime? Çfarë po bëni për administratën publike? Çfarë po bëni për të drejtat e njeriut? Përveç emërimit politik në shkollën e administratës publike, a ka ndonjë veprim tjetër? Dëgjova ministrin, që përmendi faktin e zhbllokimit të Këshillit Bashkiak të Tiranës. Ka 7 muaj që vendimi për banesat sociale është atje i gatshëm dhe ju me vullnet e keni bllokuar atë. Ky është veprimi juaj politik? 

Pritet që vendi të marrë masa konkrete në luftën kundër krimit të organizuar dhe korrupsionit. Javën e kaluar jemi njohur me një plan veprimi në këtë fushë dhe unë personalisht jam ndier keq kur e kam lexuar këtë plan veprimi. Jam ndier keq, sepse kam marrë pjesë në grupin e punës për përgjigjet e pyetësorit dhe për përgatitjen e planit të parë të veprimit, i cili është vite larg, për sa i përket cilësisë së dokumentit që lexova dhe cilësisë së stafit që pretendohet se do të jetë pararojë në procesin e integrimit. Përveç trajnimeve dhe aplikimeve për projektet, cilat janë masat kryesore që do të merren në këtë drejtim? 

A ka qenë opozita pjesë e vendimeve që keni ndërmarrë deri tani? A është diskutuar me opozitën ligji për INUK-un, i cili prek pavarësinë e pushtetit vendor, apo quani bashkëpunim dhe bashkëveprim sjelljen e akteve normative? Është e qartë se ju keni numrat, por integrimi kërkon gjithpërfshirje, konsensus për reformat kyçe, kërkon dakordësi, kërkon veprime, jo fjalë, jo show mediatik, siç jeni mësuar. 

Unë do të kisha preferuar që gjatë këtyre 3 muajve në qeverisje të kishte pak vizion. Do të kisha preferuar që Kryeministri i vendit në këta 3 muaj të na sillte ligje, reforma, dokumente ose ide këtu në Parlament, që të ishin në shërbim të procesit të integrimit, por përgjigje nuk kemi ende. Vazhdojmë të dëgjojmë fabulën e një milion shuplakave. Duket se jetojmë në një absurd, ku kemi dy opozita dhe maxhoranca e sotme duket se nuk e ka kuptuar ende që është në qeveri. Do të kisha uruar që qeveritarët e sotëm ta nisnin me një ndjesë publike për kohën që u morën qytetarëve, për interesin e ngushtë të karriges së tyre, për interesin e ngushtë të një personi për pushtet. Fatkeqësisht, e dëshmuat dje në opozitë, po e dëshmoni edhe sot në qeveri. Në qoftë se do t’ju interesonte sadopak ky proces, ndoshta duhet të ishte diskutuar për fillimin e negociatave, ndërkohë që kjo është e vetmja fjalë që asnjëri nga ju nuk e thotë. 

Në progres-raport njihet fakti se Shqipëria ka bërë progres në përmirësimin e aftësisë së saj për të marrë përsipër detyrimet e anëtarësimit nëpërmjet përafrimit të legjislacionit dhe standardeve të saj me ato të BE-së në disa fusha të caktuara dhe rol kyç në përafrimin e legjislacionit e ka Ministria e Integrimit. Por sot, në aq mbledhje sa ka bërë Komisioni i Integrimit, as edhe një ligj i vetëm, nga ato që miratohen këtu në Parlament, nuk kalon nga Ministria e Integrimit, as ai për administratën publike si nga përputhshmëria, ashtu dhe nga pikëpamja e detyrimeve. A mos vallë edhe në pjesën e integrimit çdo gjë rinis nga viti zero, sikundër keni bërë në çdo fushë tjetër? 

Sot do të kishe preferuar që të kishe një Ministri Integrimi më të mirë dhe më të fuqishme që, pavarësisht rritjes së stafit në kapacitete, mbetet jo cilësore. Sot kemi një Ministri Integrimi që ka lëvizur dhe pushuar nga puna stafet më cilësore, memorien institucionale. Sot kemi një ministri, e cila nuk duket se është pararoja e integrimit. Shpresoj shumë që ministria të rilind mbi të parat, aty ku i takon të jetë, të vazhdojë të forcojë rolin e saj si koordinator i procesit dhe të ketë mbështetje te strukturat, drejtoritë e integrimit në ministritë e linjës, pjesa më e madhe e të cilave sot janë pushuar. 

Duke pasur parasysh ecurinë e këtyre 3 muajve, duke pasur parasysh perspektivën e integrimit, Partia Demokratike mori iniciativën e përgatitjes së kësaj rezolute për procesin në fjalë. Duke e gjykuar, kjo, si shumë nga veprimet dhe aksionet tuaja të deritanishme, nuk ka qenë në frymën e integrimit. Ne si opozitë duam të luajmë rolin tonë. Ne, ashtu siç e thoni edhe ju, këtë kemi, fjalën, por cilido prej jush që mendon se ne i urojmë të keqen integrimit të vendit dhe kësaj qeverie në udhën e integrimit, gabohet. 

Integrimi nuk është palë ose proces i një force të vetme politike, përkundrazi, është e përbashkët, ndaj kërkesa jonë dhe skepticizmi ynë vijnë në të mirë të këtij procesi. Për këtë arsye u bëj thirrje forcave politike, shoqërisë civile, medias, intelektualëve, akademikëve, ashtu siç u mblodhën vetëm dy muaj pas qeverisjes suaj për t’u dhënë mbi 3 milionë shuplaka, të bëhen pjesë e këtij propozimi për ta ndihmuar procesin. 

Duke gjykuar se nesër, me statusin e vendit kandidat dhe me hapjen e negociatave, qytetarët shqiptarë do të jenë më të mbrojtur, bizneset më të sigurta, institucionet më të pavarura, punonjësit do të jenë më të mbrojtur dhe qeveria ndoshta do të jetë më e përgjegjshme, Partia Demokratike ka propozuar masat në rezolutë. 

Partia Demokratike e nisi udhëtimin me ëndrrën për ta bërë vendin si e gjithë Europa. Tanimë duket se ëndrra është më pranë. Do të përpiqemi të jemi kritika e fortë ndaj çdo veprimi që do ta cenojë këtë ëndërr. Kemi mbi supe përgjegjësinë për të qenë aktorë me të njëjtën peshë në këtë proces, sikundër dhe peshën për të qenë rojtarë të tij dhe do ta bëjmë.

Faleminderit!

(Drejtimin e seancës e merr zoti Meta.)

Ilir Meta - Faleminderit!

Fjalën e ka zonja Mimi Kodheli.

Mimi Kodheli – Faleminderit, zoti Kryetar!

 Në fakt, deputetit Imami, paraardhësit tim, ia kam thënë disa fjalë dje, do të dëgjojë edhe shumë fjalë të tjera në këtë Kuvend e në vazhdim. Tani desha t’i thosha vetëm se Shqipëria është një vend sovran dhe e vendos vetë se ku duhet ta çojë Ministrinë e Mbrojtjes si institucion, si ndërtesë dhe e ka bërë këtë brenda të gjitha procedurave, ligjeve dhe rregullave që rregullojnë këtë shtet, dhe jo si ish-ministri, deputeti Imami, që një ndër objektet më sinjifikative të ushtrisë, atë të ashtuquajturin SHQUP e largoi nga plani i përhapjes pa marrë dakordësinë as të Shtabit të Përgjithshëm, por vetëm me një sigël të tij, në kundërshtim me ligjet dhe rregullat e këtij vendi. Kjo vetëm për sot. 

Kolegë, them se jam në pozita të privilegjuara kur flas për integrimin e Shqipërisë në BE, duke qenë edhe drejtuese e Ministrisë së Mbrojtjes, institucionit të vetëm të integruar në një strukturë euroatlantike dhe kjo vetëm për dy arsye. 

Së pari, për shkak të panoramës së plotë informative që më krijohet nga kontaktet intensive me partnerët tanë strategjikë.

Dhe së dyti, nga fushat e angazhimit, ku janë përfshirë Forcat tona të Armatosura. Në fakt, unë dua që të ndalemi sa më gjatë në detyrimet që rrjedhin nga ky status dhe pa dyshim te përpjekjet dhe energjitë që të gjithë së bashku duhet të vëmë në dispozicion të këtij procesi, pasi të gjithë ne këtu i dimë të mirat dhe përfitimet që vijnë nga integrimi i vendit tonë në Bashkimin Europian, duke nisur që nga marrja e statusit të vendit kandidat. 

Ministria e Mbrojtjes ka kontaktet, aksesin dhe mundësinë për të vepruar si interlokutor i nivelit të parë me vendet anëtare të Bashkimit Europian, të cilat në pjesën dërrmuese janë anëtare edhe të NATO-s. 

Frekuenca e takimeve dypalëshe dhe shumëpalëshe, në kuadër të NATO-s, na japin një status të privilegjuar për të prekur nga afër edhe opinionin e partnerëve tanë europianë lidhur me marrjen e statusit të vendit kandidat. Prej vitesh Shqipëria dhe Forcat e saj të Armatosura janë përfshirë në misionet ushtarake të sigurisë së përbashkët europiane të mbrojtjes nga Bosnja deri në Çad, por edhe në misionet trajnuese dhe shkëmbimin e eksperiencave. Kështu, për shembull, angazhimi ynë ushtarak në Bosnjë-Hercegovinë ka marrë ndër vite vlerësime shumë pozitive nga partnerët dhe kjo demonstron aftësinë e ushtarakëve tanë për të vepruar si një pjesë integrale e strukturave europiane. Ky angazhim kontribuon fuqimisht në rolin aktiv që Shqipëria luan për ruajtjen e stabilitetit dhe sigurisë në rajon duke qenë pjesë e misioneve të BE-së në Ballkan, fakt ky shumë i rëndësishëm i kriterit politik për Komisionin Europian dhe bashkëpunimin rajonal. Lufta kundër krimit të organizuar, trafiqeve dhe terrorizmit, lufta kundër trafikimit të qenieve njerëzore, menaxhimi i integruar i kufijve, lufta kundër korrupsionit dhe qeverisja transparente janë çështje për të cilat është folur në çdo raport të BE-së, janë çështje të cilat rëndom ne i hasim në përditshmërinë e punës sonë. Këto janë gjithashtu temat për të cilat Forcat tona e Armatosura punojnë çdo ditë, përpiqen me çdo kusht dhe do të jenë të angazhuara në të gjithë veprimtarinë e tyre. Natyrisht, këto çështje përbëjnë themelet e integrimit të Shqipërisë në Bashkimin Europian për sa i përket aspektit të sigurisë.

Ministria e Mbrojtjes është pjesë integrale e Strategjisë Kombëtare për Zhvillim dhe Integrim 2013-2020, një dokument ky strategjik me vizion integrimin në NATO dhe në BE.

Gjatë vitit 2012 Ministria e Mbrojtjes hartoi projektdokumentin e strategjisë së sektorit të mbrojtjes për periudhën 2013-2020. Po ashtu punoi për hartimin e strategjisë sektoriale dhe për mbrojtjen e strategjisë ndërsektorale, ku përfshihen: lufta kundër krimit të organizuar, trafiqeve dhe terrorizmit, lufta kundër trafikimit të qenieve njerëzore, menaxhimi i integruar të kufijve, lufta kundër korrupsionit dhe qeverisja transparente. Të gjitha këto i përmenda edhe më sipër, por kjo nuk ka qenë dhe nuk është e mjaftueshme, nëse ne duam ta heqim Shqipërinë një herë e përgjithmonë nga harta obskure e rrjetit të trafiqeve, krimit të organizuar dhe korrupsionit galopant, që e asfiksoi këtë vend gjatë gjithë këtyre vjetve. 

Gjatë procesit të përfshirjes në çështjet e integrimit europian Ministria e Mbrojtjes duhet të koordinojë punën duke u bazuar në dokumentet madhore, strategjike e kombëtare të sigurisë dhe të integrimit në NATO dhe në BE. Ky proces i zbërthen ato në politika prioritare dhe planifikime financiare, të cilat kanë lidhje me detyrimet e MSA-së, ku Ministria e Mbrojtjes është e përfshirë. Sfida mbeten zbatimi i këtyre politikave dhe monitorimi i këtij procesi. 

Po ashtu kjo ministri duhet të luajë një rol të rëndësishëm bashkëpunues për menaxhimin e integruar të kufijve, luftën kundër korrupsionit dhe politikën e sigurisë dhe të mbrojtjes, si dhe përafrimin e legjislacionit të BE-së me atë shqiptar në fushën e sigurisë dhe të mbrojtjes. Përforcimi i kuadrit ligjor dhe institucional, mbështetja financiare, koordinimi mbi çështjet e menaxhimit të integruar të kufijve si dhe lufta kundër korrupsionit mbeten sfida madhore si për Ministrinë e Mbrojtjes, ashtu dhe për të gjitha ministritë e kësaj qeverie. 

Njëkohësisht kjo ministri është munduar të jetë koherente me kërkesat në kuadër të integrimit të Shqipërisë në BE pasi edhe ky proces shkon paralelisht me integrimin në NATO të Forcave tona të Armatosura, veçanërisht pas anëtarësimit të Shqipërisë në këtë organizatë. Duke qenë se shumë prej kërkesave janë plotësuar për anëtarësimin në NATO, kjo e bën më të lehtë procesin për përshtatjen me procesin e integrimit në BE, nga pikëpamja e standardeve.

Mbi të gjitha në kuadër të Common Security Defence Policy (CSDP), që është politika e përbashkët e sigurisë dhe mbrojtjes, Forcat e Armatosura kanë treguar se janë profesioniste në fushën e sigurisë dhe të mbrojtjes. Iniciativat aktuale të kësaj politike të përbashkët janë nën presionin e krizës ekonomike globale, ndaj është kërkuar një reduktim i kostove sipas parimit “pooling and sharing”. Kjo politikë është një mënyrë racionale për të thelluar bashkëpunimin në kuadrin rajonal dhe ndërkombëtar.

Si anëtare e NATO-s dhe si vend aspirant për në BE, Ministria e Mbrojtjes do të punojë ngushtë me të gjitha ato institucione, që duhet të përcjellin angazhimin e tyre në fushën e sigurisë dhe të mbrojtjes. Në këtë kuadër, kjo Ministri vazhdon të kontribuojë me kapacitet e saj ushtarake.

Përfundimisht një rol të rëndësishëm luan përfshirja e Forcave të Armatosura edhe në operacionet e menaxhimit të krizave të BE-së. Marrëveshja- kuadër për menaxhimin e krizave midis Republikës së Shqipërisë dhe BE-së, e nënshkruar në vitin 2012, i hap rrugë rolit që duhet të luajnë Forcat e Armatosura në këtë drejtim.

Roli ynë do të jetë i rëndësishëm për angazhime operacionale dhe profesionale për çështjet e menaxhimit të krizave me kapacitete civile dhe ushtarake. Eksperienca e fituar në këto operacione të BE-së do të jetë një aset jo vetëm për Forcat e Armatosura, por edhe për menaxhimin e krizave në vend, duke harmonizuar kapacitetet dhe mekanizmat për përballjen e këtyre krizave.

Në mbyllje më lejoni t’ju nënvizoj se ne si qeveri jemi plotësisht të vendosur të hartojmë dhe të zbatojmë të gjitha nismat që kanë për synim ta afrojnë vendin me BE-në. Ne do të punojmë intensivisht për marrjen e statusit të vendit kandidat dhe për përmbushjen e objektivit madhor të kësaj qeverie, që është anëtarësimi i plotë në BE.

Rezoluta e sotme është shenjë e pamohueshme e një bashkëpunimi që fillon sot dhe uroj të vazhdojë edhe në të ardhmen.

Shqipëria dhe qytetarët e saj meritojnë më shumë nga ç’kanë marrë nga politika dhe nga bashkëpunimi mes kaheve të ndryshme të saj në të shkuarën. Ne do te jemi këtu me këtë frymë bashkëpunimi dhe vendosmërie për të përmbushur jo vetëm 5 kërkesat e BE-së, por edhe për t’u treguar vendeve mike europiane, shqiptarëve, madje edhe vetes sonë se mund t’ia dalim përtej të gjitha vështirësive të këtij procesi.

Vullneti politik, forca e mendjes dhe e zemrës nuk do të na mungojnë, me qëllimin e vetëm që vendi ynë i përbashkët të përparojë e të prosperojë drejt rrugës europiane.

Faleminderit!

Ilir Meta – Faleminderit!

Zoti Ardjan Turku, urdhëroni!
Ardjan Turku – I nderuar zoti Kryetar,

Të nderuar kolegë deputetë,

Në respekt të kësaj seance, mbrëmë u përpoqa të gjeja në websit-e të ndryshme, përfshirë edhe website-in e Ministrisë së Integrimit, materiale që të rifreskonim kujtesën për rrugën që kemi përshkruar deri në këtë seancë të sotme. Meqenëse website i Ministrisë së Integrimit po rishikohej, munda të gjeja disa materiale në websit-et e ministrive të tjera. Në fund rezultoi se rrugëtimi i ecurisë së vendit kishte qenë i gjatë dhe i vështirë, pa folur për 20 vjetët apo më shumë, pas viteve ’90. 

Që në vitin 2000 ish-qeverisja socialiste me ish-liderin e saj, dhe ish-kryeministër i atëhershëm, kishin filluar rekomandimet për hapjen e negociatave për nënshkrimin e Marrëveshjes së Stabilizim- Asocimit, i pasuar me hapa të tjerë deri në vitin 2005, kur ndodhi rotacioni politik, dhe në vitin 2009 finalizohet nga parlamenti i Greqisë, i cili ishte vendi i fundit anëtar i BE-së, nënshkrimi i Marrëveshjes së Stabilizim-Asocimit.

Përveç hapave të ndërmarrë pikaste edhe vullneti i vendit nga të dyja qeverisjet e alternuara për të ecur përpara me çdo kusht dhe për të arritur standardet e caktuara si nga ish-kryeministri Nano, ashtu edhe nga ish-kryeministri Berisha dhe qeverisja demokratike. Meqenëse reformat e para ishin rudimentare për vetë kushtet dhe mungesën e eksperiencës, në vitin 2005 e në vazhdim përpjekjet kanë qenë të mundimshme dhe intensive. Kërkesat kanë qenë shumë më të larta dhe gjithnjë në rritje. 

Vetë nënshkrimi i kësaj marrëveshjeje na bënte që të mateshim mirë për arritjen e disa standardeve. Vetë marrëveshja ishte zbërthyer në plotësim kriteresh dhe standardesh që duhej të arriheshin. Ajo në të vërtetë ngërtheu një angazhim shumë të madh dhe një seriozitet të jashtëzakonshëm të shoqërisë, të politikës dhe të institucioneve shqiptare në përgjithësi, si dhe arritjes së rezultateve e standardeve nga qeveria shqiptare pas nënshkrimit të kësaj marrëveshjeje nga viti 2009 e këtej. Të monitoruar hap pas hapi me kërkesa e kritere gjithnjë në rritje, shoqëruar me raporte të progresit, ne ia dolëm të ishim më shumë se një herë pranë miratimit të statusit të vendit kandidat, siç jemi edhe tani në prag të këtij miratimi. 

Pse bëhet ky mocion për debat? Pse ne si opozitë kërkojmë rekomandimin e një rezolute nga parlamenti? Ne nuk duhet të harrojmë përpjekjet tuaja titanike si opozitë e dikurshme, zotërinj të krahut të majtë, për të komprometuar zgjedhjet e vitit 2009, në të cilat humbës. Nuk mund të harrojmë përpjekjet tuaja shumë të mëdha për të sabotuar parlamentin dhe për të krijuar idenë e një vendi në krizë politike dhe të një vendi jo të qëndrueshëm. Nuk mund të harrojmë përpjekjet tuaja për ta paraqitur vendin të përfshirë në krizë ekonomike duke filluar që nga viti 2009. Nuk mund të harrojmë përpjekjet tuaja deri në absurditet për të penguar integrimin me mosvotimin e ligjeve të kërkuara si kusht përfundimtar për dhënien e statusit të vendit kandidat. Nuk mund të harrojmë kushtin e vënë nga ju, jo nga BE-ja, për këshillin e qarkut të Fierit ose Shqipëria humbte statusin e vendit kandidat për në BE. Nuk mund të harrojmë opinionin tuaj të pashkruar se statusi nuk duhej të merrej me Berishën në pushtet. Për hir të së vërtetës, nuk mund të harrojmë edhe çastet e gëzimit, që i kemi pasur shumë të rralla me ju si opozitë e djeshme, në hedhjen e hapave të suksesshëm në miratimin e projektligjeve shumë të rëndësishme. Nuk mund t’i harrojmë të gjitha këto, sepse edhe ne si opozitë e sotme nuk duhet t’i përsëritim tani e në të ardhmen.

Tashmë kushtet kanë ndryshuar. Ju jeni në pushtet. Baza ligjore e reformave që kërkonin shumicë të cilësuar është miratuar dhe po implementohet, edhe pse ju na vonuat në miratimin e tri ligjeve në të kaluarën. Organizuam zgjedhje me standarde, edhe pse ju na sabotuat në KQZ, edhe pse u vërtetua që në muajin qershor e më vonë në Korçë se kush ishte hajduti që bërtiste: “Kapeni hajdutin”!

Komisioni Europian ka dhënë rekomandimin për dhënien e statusit. Kjo ngjarje pritet të ndodhë në muajin dhjetor. Madje, të njëjtën gjë ka bërë mbrëmë edhe Komisioni i Politikës së Jashtme të Parlamentit Europian. Partnerët europianë kanë vlerësuar përparimin e Shqipërisë dhe nuk po e bëjnë dhuratë. Ndoshta dhuratë është për qeverisjen tuaj të re, por jo për Shqipërinë dhe shqiptarët.

Që kur keni filluar të qeverisni, nga ju kemi dëgjuar vetëm “vend i vështirë dhe i shkretuar”. Kemi dëgjuar se vendi është kthyer në tokë të djegur, se është i rrënuar, se është i zhytur në krizë të thellë ekonomike e në borxhe, se është i zhytur në korrupsion, se do të anuloni dhe do të vazhdoni në këtë rrugë me koncesionet, se vendi është i zhytur në krim, se është i pasigurt, se administrata është e paaftë, nepotike dhe e kriminalizuar, e politizuar, se vendi është më keq se në vitet 1992 apo 1997. Këto konkluzione bien ndesh me konkluzionet e partnerëve tanë euriopianë dhe të institucioneve ndërkombëtare prestigjioze (jo se ne nuk kemi dobësi dhe nuk i vënë në dukje ato), pra bien ndesh me vlerësimet e këtyre institucioneve dhe me vlerësimet pozitive reale që kanë çuar në rekomandimin për marrjen e statusit të vendit kandidat.

Meraku im është ky: Çdo shqiptar duke dëgjuar me të drejtë pyet: “Këta të huajt që na monitorojnë, a i kanë sytë në ballë? Si mund ta hanë sapunin për djathë e të na e japin statusin e vendit kandidat me gjithë këta hapa drastikë mbrapsht që kemi bërë në qeverisjen e mbrapshtë të Sali Berishës?” E thënë ndryshe, në ligjëratë të drejtë, ju, të nderuar kolegë dhe politikanë të mazhorancës, thuajse drejtpërdrejtë, po u thoni shqiptarëve në mënyrë të përsëritur se BE-ja po gabon, se Shqipëria nuk është ajo që mendon BE-ja, se ajo nuk i plotëson kriteret dhe për rrjedhojë nuk duhet ta marrë statusin.

Po marr guximin t’ju pyes haptas: a jeni vërtet në favor të integrimit europian të vendit, apo jo? Nëse ju duket e pavend pyetja ime, atëherë po ju drejtohem ndryshe: a i mendoni kostot e fjalëve që thoni kur ju kapin emocionet e luftës pa princip politik dhe paniku i paaftësisë për të qeverisur? Jo vetëm kaq, shumë parafolës evidentuan dukuritë e shumta negative të qeverisjes së deritanishme të së majtës, në sensin se këto gjëra bien ndesh me integrimin europian dhe nuk duhet të përsëriten edhe nga qeverisja juaj në të ardhmen.

Shkelja e Kushtetutës, shkelja në mënyrë të hapur e ligjeve, atributet antiligjore dhënë Policisë së Shtetit, shkelja e të drejtave themelore, siç është ajo e pronës, shkarkimet në administratën publike dhe emërimet politike të kundërligjshme, prishja e konsensusit politik, prishja e ekuilibrave në këshillat komunalë e bashkiakë dhe në qarqe me moton “ta bëjmë Shqipërinë si këshilli i qarkut të Fierit dikur”, mungesa e transparencës e të tjera me radhë janë gjëra që ne po i vëmë në dukje në mënyrë permanente, me qëllim përmirësimin e qeverisjes së këtij vendi në të ardhmen. 

Të nderuar kolegë të mazhorancës, puna e deritanishme për të mbërritur në këtë stacion të integrimit ka qenë shumë e vështirë dhe asnjëherë në një terren komod. Ne duhet t’ia njohin meritat këtij vendi, si dhe atyre që kanë pasur fatin të punojnë për këtë gjë, pra edhe mazhorancës së deridjeshme, që ka qenë motori kryesor.

Komisioni Europian tashmë ka konturuar pesë fushat ku duhet punuar fort në të ardhmen, me qëllim hapjen e negociatave për të skeduluar ecurinë e mëtejshme. Ka shumë për të bërë në këtë vend, prandaj nuk duhet të mërzitemi pse meritën kryesore për rrugëtimin deri këtu e ka e djathta. Tani jeni ju në skenë, për të qenë motorët e fuqishëm në funksionet që keni dhe ne si opozitë po luajmë rolin tonë pozitiv, në të kundër të qëndrimeve që ju dikur në opozitë mbanit, sepse kështu e duan interesat e vendit.

Unë shpresoj shumë që iniciativa jonë e sotme do të finalizohet me votimin unanim të rezolutës që kemi propozuar dhe konsultuar më parë me ju, gjë që do të ishte një lajm i gëzueshëm për të gjithë ne, edhe për vendin. Shpresoj që të kemi shumë raste të tilla bashkëpunimi edhe në të ardhmen.

Faleminderit!

Ilir Meta – Faleminderit!

Urdhëroni, zoti Shalsi!

Eduard Shalsi – I nderuar zoti Kryetar,

Të nderuara kolege, të nderuar kolegë deputetë,

Pyetja e parë që bëra kur mësova se do të kishte diskutime të gjata ishte: “A jemi dakord për rezolutën?” Përgjigja ishte: “Po, jemi dakord”. Natyrshëm, cilido mendon se pse duhen kaq shumë diskutime, ndërkohë që kemi gjetur një konsensus.

Kemi përshëndetur nismën e opozitës dhe do ta miratojmë bashkërisht. Me sa kam dëgjuar nga fjalimet e kolegëve opozitarë, përgjigjja është e qartë: betejë politike përsëri primitive dhe hera herës vulgare. Edhe sot zgjodhët që në batalionin e parë të kishit ish-kryeministrin, ish-spikeren e parlamentit dhe ish- ministrat, pra njerëzit kryesorë, të cilët bënë që sot të jeni në opozitë me një votë masive kundër. I keni lënë përsëri në pararojë. Kjo është taktika dhe zgjedhja juaj, por më vjen keq për faktin se po u marrim kaq kohë shqiptarëve me diskutime të pafrytshme, që nuk shërbejnë për të zgjidhur problemet e tyre të përditshme. 

Ne duhet të dëgjojmë dhe e dëgjuam ish-kryeministrin, siç flet ai gjithmonë pa letër e pa shënime.

(Ndërhyrje nga salla)

Ta thashë edhe dje zonja ish-kryetare: qesh dhe vazhdon të qeshësh sepse nuk qan dot. Kaq e dëshpëruar është situata në të cilën ndodheni, por, sinqerisht, do të donim që këtë foltore ta përdornim për të debatuar për problemet e vërteta të shqiptarëve dhe jo për debate shterpë.

Përsëri sot ish-kryeministri në ato fjalimet e veta pa letër, por mirë që parlamenti i zbardh, sepse ai nuk shprehet dot qartë, nuk mendon qartë apo ndoshta nuk di, për këtë hera-herës kam një dilemë, sepse sot ai tha: “Problemi më i madh i shqiptarëve është integrimi në Europë”. Jo, mor jo, problemi më i madh i shqiptarëve nuk është integrimi në Europë. Qëllimi madhor i shqiptarëve është të integrohen në Europë. Kjo është arsyeja. Nuk pres ta kuptoni ju, sepse nuk mund t’i lejoj vetes të shkel etikën, por po ju them se po humbasim kohë. Madje, vazhdojmë të humbasim kohë të çmuar. Ishim të parët që e nisëm procesin e integrimit europian dhe kemi ngelur të fundit pikërisht për shkak të kësaj politike primitive, vulgare dhe shterpë që ka zgjedhur të bëjë një pjesë juaja, por që, fatkeqësisht, ndiqet nga të gjithë ju.

Unë mbajta shënime për ato çfarë ju thatë të shqetësuar për këto 60 ditë, se qeveria na paska marrë disa masa. “Dhunë verbale”, - tha ish-kryeministri. Në qoftë se ka njeri që e ka dhunuar këtë parlament dhe këtë vend verbalisht dhe sistematikisht, ai ka qenë Sali Berisha. Sigurisht, një pjesë juaja e kanë ndjekur pas. Po ashtu ai tha: “Po goditni biznesin”.

Kolegë të nderuar, në Komisionin e Veprimtarive Prodhuese, në një nga seancat dëgjimore që bëmë me sipërmarrësit dhe ata, për hir të së vërtetës, as të majtë e as të djathtë, na treguan se çfarë kishin hequr nga ajo qeveri, jo se nuk i dinim. Ishte ajo qeveri që një pullë fiskale, që kudo në botë kushton nga 1 deri në 3 apo 4 dollarë, ua ka dhënë 20 euro, duke u vënë shkelmin në fyt.

Rikthehem përsëri për të parë se çfarë ka thënë ministri i Financave gjatë diskutimeve: “Shqipëria është një vend i veçantë. Ka një popullsi të vogël, prandaj kjo firma që ka marrë me koncesion ka një kosto më të madhe”. Ky ishte argumenti që thoshte në vitin 2011 (dhe është i zbardhur) ish-ministri i Financave. Ndërkohë që Kosova, me një popullsi pak a shumë sa tonën, paguan 2 euro për pullë fiskale. Në Shqipëri bizneset janë të detyruara të paguajnë 20 euro. Lista e atyre gjërave që i keni bërë biznesit mund të vazhdojë pa masë. Sjellja juaj ka qenë arrogante. Ju asnjëherë nuk keni dashur të dëgjoni problemet e shqiptarëve, sepse nuk ju kanë interesuar. Vazhdoni ta bëni dhe të them “çuditërisht”, nuk mund ta them dot, sepse disa prej jush nuk mund të dalin dot jashtë vetes.

Teksa dëgjoja kolegët dhe ministrat të kthenin përgjigje, m’u dukën shumë seriozë për disa njerëz joseriozë. Të anatemosh sot një qeveri për 60 ditë, është krejtësisht e papranueshme. Ju nuk e keni seriozisht. Ju mendoni se keni mundësi të talleni dhe të vazhdoni të talleni me shqiptarët. Jua kam thënë përpara zgjedhjeve: “Mendoni se po talleni me shqiptarët, por më datën 23 qershor ata do të tallen si asnjëherë me ju”. E bënë. Ju mendoni se talleni me ta, por janë shqiptarët që tallen me ato që ju thoni. 

Lexova komentet që Komiteti i Jashtëm i Parlamentit Europian kishte bërë në lidhje me statusin. Sigurisht që flitet edhe për të kaluarën, por theksi vihet te garancia dhe tek ajo se çfarë do të bëjë kjo qeveri. Ky është preokupimi ynë. Këtu mund t’ju them se, pavarësisht se ju jeni në opozitë dhe ne në mazhorancë, të dyja palët kemi një funksion: të kontrollojmë dhe të mbajmë të përgjegjshme qeverinë, gjë që ju nuk e bëtë për 4 vjet, sepse kishit frikë t’i kërkonit llogari ish-kryeministrit dhe ish-ministrave. Kishit frikë sepse ishit joshur nga favoret dhe ju mungonte guximi dhe kuraja. Këtë nuk e di, por gjërat, doni apo nuk doni ju, kanë filluar të ndryshojnë.

Ish-kryetarja e Kuvendit foli përsëri, ndërkohë që kërkova dhe pyeta në ka ndonjë progresraport që të flasë për një drejtim ekstremisht të njëanshëm të parlamentit, siç bënte progresraporti me ish-kryetaren tonë të Kuvendit. Nuk kishte rast dhe vazhdon sot me kapadaillëk të anatemojë dhe të shajë. Je në të gjithë të drejtën, tashmë si deputete, që thjesht të kërkosh llogari, por nuk është normale për një vend normal (ne ende nuk jemi një vend normal) të flasësh me një gjuhë të tillë.

Merreni dhe shiheni me kujdes fjalimin e ish-kryeministrit nga kjo foltore sot. Ndoshta është makthi apo humbja e privilegjeve që këta njerëz kanë pasur. I ka verbuar në një mënyrë të tillë, saqë ende nuk e kanë kuptuar se janë në opozitë. Kjo është fatkeqësi, sepse ne besojmë se sovraniteti popullor në këtë parlament nuk i përket vetëm mazhorancës, por edhe opozitës. Sigurisht, duhet të vini në Komisionin e Veprimtarive Prodhuese që të kuptoni se çfarë ka ndryshuar. Ja ku keni sot një drejtim të ri të parlamentit. Keni mundësi të flisni, ashtu sikundër kemi edhe ne. Fakti se pse kemi ngelur kaq larg Europës ka qenë pikërisht se ju ka munguar modestia, ju ka munguar përulësia, ju ka dominuar krekosja, ashtu si edhe sot. Vazhdon ende të flasë personazhi që i shiste Shqipërisë mizerien ekonomike për mrekulli ekonomike. 

Sot ne duhet të jemi të gjithë bashkë. Ne kemi rënë dakord dhe unë e mbështes rezolutën. Nuk do të doja të merresha me të kaluarën, por e kam të pamundur kur dëgjoj nga kjo foltore se si abuzohet me fjalën, sepse sfida jonë sheh nga e ardhmja. Prandaj ftesa është shumë e sinqertë dhe nuk është hipokrizi, siç bëni ju shpeshherë. Ejani të ndërtojmë së bashku një Shqipëri europiane!

Faleminderit!

Ilir Meta – Faleminderit!

Urdhëroni, zoti Papa!

Gjergj Papa – Faleminderit, zoti Kryetar!

Kolegë deputetë,

Sot në Kuvend me kërkesën e Grupit Parlamentar të PD-së po zhvillohet ky debat për procesin e integrimit të Shqipërisë në BE.

Më 16 tetor Komisioni Europian prezantoi raportin e progresit të vitit 2013 për Shqipërisë. Në raport konstatohet se Shqipëria ka bërë përparime të dukshme në përmbushjen e detyrimeve në të gjitha fushat e nevojshme për marrjen e statusit të vendit kandidat. Për pasojë, Komisioni rekomandoi për herë të dytë që Shqipërisë t’i jepet ky status. Ky rekomandim vjen pa kushte, sepse shqiptarët e kanë merituar këtë. Është vlerësim për një projekt të përfunduar gjatë qeverisjes së Partisë Demokratike. Është vlerësim për një progres konkret, të matshëm dhe të arritur nga Shqipëria për 2 vjet radhazi në drejtim të përmbushjes së 12 prioriteteve të përcaktuara nga Komisioni Europian. Mjafton të përmendim këtu konsolidimin e dialogut politik, si një kusht themelor për demokratizimin e vendit, organizimin në përputhje me standardet e OSBE-ODIHR-it të zgjedhjeve parlamentare, luftën kundër korrupsionit dhe krimit të organizuar, reformën në administratën publike, respektimin e të drejtave themelore të njeriut, përmirësimin e kushteve të institucioneve të vuajtjes së dënimit dhe të trajtimit të të burgosurve, ndërmarrjen e hapave konkretë për garantimin e së drejtës së pronës e të tjera. Edhe para një viti progresraporti i Komisionit Europian i hapi dritën jeshile pranimit të vendit tonë si kandidat për në familjen e madhe europiane. Por mazhoranca e sotme, opozita e atëhershme, e pengoi me të gjitha mënyrat marrjen e statusit, duke u bërë pengesë e qëllimshme në këtë parlament në bllokimin e votimit të reformës parlamentare dhe të ligjeve për Gjykatën e Lartë dhe shërbimin civil për ta quajtur dështim të qeverisë së Partisë Demokratike dhe për të përfituar kredibilitet elektoral në zgjedhjet parlamentare të 23 qershorit. Por ne nuk do të veprojmë si ju kur ishit në opozitë. Ne e mbështesim statusin. 

Ndryshe nga opozita e djeshme, që e bllokoi për më shumë se dy vjet procesin, Partia Demokratike është e vendosur të bëjë gjithçka si në plotësimin e detyrimeve të brendshme, ashtu edhe në kontakte me partnerët ndërkombëtarë, për të përshpejtuar procesin e integrimit europian. 

Integrimi në Bashkimin Europian është axhenda jonë kombëtare dhe qëllimi strategjik i Shqipërisë, si një vend që synon arritjen e një demokracie të zhvilluar, respektimin e shtetit të së drejtës, të Kushtetutës, të konventave ndërkombëtare dhe të standardeve europiane, garantimin e pavarësisë së institucioneve të pavarura, si dhe garantimin e respektimin e të drejtave themelore të njeriut dhe të minoriteteve, që përbëjnë edhe vlerat kryesore mbi të cilat është themeluar Bashkimi Europian. Me këtë përgjegjësi historike ne angazhohemi për të mbështetur vazhdimin e proceseve integruese, me synim anëtarësimin sa më shpejt të Shqipërisë në Bashkimin Europian, duke dhënë kontributin tonë si opozitë për marrjen e statusit të vendit kandidat në dhjetor dhe hapjen sa më parë të negociatave për anëtarësim.

Unë kam besim të plotë se janë të gjitha mundësitë për arritjen e objektivave tona kombëtare integruese, por anëtarësimi në Bashkimin Europian kërkon plotësimin e një sërë kritereve dhe standardeve europiane në një numër të gjerë fushash dhe sektorësh, duke përfshirë: bashkëpunimin konstruktiv midis mazhorancës dhe opozitës parlamentare, dialogun politik, gjithëpërfshirjen dhe transparencën. 

Por cilat janë masat që po merren nga qeveria shqiptare për arritjen e këtij objektivi madhor? A është prioritet i qeverisë integrimi europian i Shqipërisë? A po i ruan dhe po i konsolidon qeveria reformat që qëndrojnë në themel të propozimit të Komisionit Europian për marrjen e statusit të vendit kandidat?

Së pari, konsolidimi i dialogut dhe i bashkëpunimit konstruktiv midis të gjitha forcave politike në Kuvend. 

Opozita është e vendosur të mbrojë vlerën e konsensusit, së pari, si një vlerë të kulturës europiane të politikëbërjes dhe, së dyti, si një garanci për balancimin dhe kontrollin e pushteteve në demokraci, veçanërisht për sa kohë që arbitrariteti dhe abuziviteti janë fakt. Por konsensusi nuk është parë asnjëherë nga maxhoranca aktuale në funksion të integrimit, të një klime pozitive, të politikës së interesit publik për qytetarët dhe të nevojave të vendit, por vetëm në funksion të interesave të ngushtë të pushtetit të saj. Me aktin normativ për nëpunësin civil mazhoranca shkelmoi konsensusin e arritur në unanimitet në muajin maj, duke nëpërkëmbur parimet e dialogut dhe të gjithëpërfshirjes.

Së dyti, krijimi i një shërbimi civil të qëndrueshëm dhe profesional të bazuar në meritë, integritet moral dhe paanësi politike, në përputhje me nenin 107 të Kushtetutës dhe legjislacionin në fuqi. Motivi i shtyrjes së hyrjes në fuqi të ligjit "Për nëpunësit civil" është spastrimi i administratës, duke shtuar intensifikimin e shkarkimeve dhe njëkohësisht duke hequr mbrojtjen ligjore. Kështu i hapet rrugë zëvendësimit të profesionistëve në administratën publike me militantë dhe emërime klienteliste, në kundërshtim të hapur me ligjin dhe duke rënë ndesh me parimet e stabilitetit dhe të vijimësisë, që nënvizohen në progresraportin e Komisionit Europian.

Së treti, forcimi dhe konsolidimi i integritetit dhe i pavarësisë së institucioneve të pavarura. Dua të përmend këtu hapat e jashtëligjshëm që maxhoranca po ndërmerr për të vënë nën kontroll një institucion të rëndësishëm në luftën kundër korrupsionit, siç është Inspektorati i Lartë i Deklarimit dhe Kontrollit të Pasurisë. Gjithashtu dua të theksoj emërimet në kundërshtim me ligjin dhe politizimin e kupolës drejtuese të Policisë së Shtetit, duke nisur nga drejtori i përgjithshëm i Policisë së Shtetit, drejtori i personelit, dhjetëra emërime të tjera të drejtuesve të lartë, si dhe ndëshkimet kolektive në Drejtorinë e Krimit Ekonomik, në Njësinë Operacionale të Tiranës, në RENEA, në Forcat e Ndërhyrjes së Shpejtë, në Ministrinë e Brendshme e të tjera. Politizimi i shpejtë dhe keqpërdorimi i Policisë së Shtetit po zhbën me shpejtësi kredibilitetin dhe legjitimitetin e saj në sytë e mbarë qytetarëve shqiptarë, duke hapur një kapitull shumë të rrezikshëm për rendin dhe sigurinë në vend.

Së katërti, konsolidimi i shtetit të së drejtës, lufta ndaj krimit të organizuar dhe korrupsioni. 

Rendi dhe siguria në vend po bien poshtë e më poshtë çdo ditë. Vrasjet, eksplozivët, maskat në rrugë, pengmarrjet dhe trafiqet po shtohen me shpejtësi marramendëse. Kjo situatë e rënduar, e pasigurisë, e vërshimit të krimit dhe e dobësimit të shtetit në çdo drejtim është rezultat i mënyrës të qeverisjes.

Së pesti, garantimi dhe mbrojtja e së drejtës së pronës në përputhje me nenet 41 dhe 42 të Kushtetutës së Republikës së Shqipërisë dhe me nenin 1 të Protokollit nr.1 të Konventës Ndërkombëtare për të Drejtat e Njeriut. Qeveria shqiptare, çdo ditë, po anulon koncesionet e biznesit, duke kërcënuar drejtpërdrejt Kushtetutën e vendit, themelet e shtetit ligjor, ekonominë e vendit, biznesin dhe të gjithë qytetarët shqiptarë. 

Biznesi shqiptar nëpërmjet koncesioneve të miratuara nga qeveria ka fituar një të drejtë ligjore dhe kushtetuese, që përbën garantimin e sigurisë juridike në një vend demokratik dhe shtet ligjor. Këto të drejta të fituara nuk mund të injorohen, të mohohen ose të shkelen, sepse në të kundërt dhunohet drejtpërdrejt parimi kushtetues i sigurisë juridike.

Po ashtu edhe vendimi i Këshillit të Ministrave "Për Inspektoratin Ndërtimor Urbanistik Kombëtar" është antikushtetues dhe i kundërligjshëm. Inspektorati Ndërtimor Urbanistik Kombëtar shndërrohet nga një organ administrativ, që përmbush kompetencat që i jep ligji, në një autoritet gjyqësor, që vendos nëse është ose jo i ligjshëm një akt administrativ. Të drejtën për të gjykuar dhe për të vendosur nëse një leje ndërtimi është e ligjshme ose jo, nëse një proces legalizimi është i ligjshëm ose jo nuk mund ta ketë INUK-u. Këtë të drejtë e ka vetëm një autoritet gjyqësor i pavarur dhe i paanshëm.

Prishja e një ndërtimi me leje ndërtimi ose jo, por i legalizuar, bie ndesh me nenet 41 dhe 42 të Kushtetutës, ku sanksionohet se e drejta e pronës është e garantuar dhe se prona nuk mund të cenohet pa një proces të rregullt ligjor. E drejta e shfuqizimit e akteve të paligjshme të këshillave të rregullimit të territoreve është kompetencë vetëm e organeve të pushtetit gjyqësor. Parimi i shtetit të së drejtës, ku mbështetet një shtet demokratik, nënkupton sundimin e ligjit dhe mënjanimin e arbitraritetit, me qëllim që të arrihet respektimi dhe garantimi i dinjitetit njerëzor, drejtësisë dhe sigurisë juridike.

Çdo qytetar që ka një objekt me leje ndërtimi ose të legalizuar është pronar i ligjshëm. Këtij qytetari nuk mund t’i cenohet e drejta e pronës, e fituar nga çdo lloj vlerësimi subjektiv i një strukture administrative të varur nga politika. Qytetarët duhet të ndihen të sigurt se ndërtimet e tyre me leje ndërtimi ose të legalizuara nuk mund të preken nga qeveritë dhe nga ndërhyrjet arbitrare të politikës. Dëshira e Kryeministrit për të ushtruar vetë edhe kompetencat e pushtetit ekzekutiv, edhe kompetencat e pushtetit vendor, edhe kompetencat e pushtetit gjyqësor është rrezik real për pasurinë e çdo shqiptari. Demokracia në Shqipëri sot është në rrezik nga shitblerja e votës, nga paligjshmëria, nga arbitrariteti dhe nga mungesa e transparencës. Opozita jonë nuk do t”i shfrytëzojë në asnjë rast këto veprime arbitrare, antiligjore, anitkushteuese dhe antidemokratike të kësaj mazhorance, të cilat janë kambanë alarmi për demokracinë dhe për shtetin ligjor për të penalizuar qytetarët shqiptarë, të cilët e meritojnë anëtarësimin në BE. Prandaj ftoj të gjithë kolegët deputetë ta votojnë rezolutën.

Faleminderit!

Ilir Meta – Faleminderit!

Fjalën e ka deputeti Luçiano Boçi. Përgatitet të marrë fjalën deputetja Valentina Leskaj.

Luçiano Boçi – I nderuar Kryetar,

Të nderuar deputetë,

Kërkesa jonë e sotme për këtë mocion debati dhe rezoluta e paraqitur dëshmojnë qartësisht dëshirën e angazhimit tonë për realizmin e aspiratës madhore për integrimin dhe zhvillim të këtij vendi; angazhimin për një Shqipëri më të mirë, për një Shqipëri më të drejtë, më ligjore, më kushtetuese dhe me të vërtetë më europiane. Ofrimi ynë për një dialog politik real, të cilit nuk i ka ndryshuar asnjë nuancë gatishmërie edhe kur ishim në qeverisje, edhe sot në opozitë, si kusht themelor i arritjes së këtij suksesi, është dëshmi e forcës sonë morale për të kapërcyer interesat politike të momentit për hir të interesave të mëdha të vendit. Ky ofrim i sinqertë, njerëzor mbart njëkohësisht, pa mëshirën tonë, por me detyrimin tonë, një shqetësim real, imediat: atë të aplikimit të revanshit politik nga një mazhorancë në delir pushteti, të mbjelljes nga kjo e fundit të paligjshmërisë, që abuzon me besimin qytetar, të përdorimit nga ajo të dënimeve kolektive për bindje politike, të turrjes së saj drejt blerjes së çdo gjëje, përshirë këtu votën e lirë, mendimin e lirë, fjalën e lirë dhe deputetët po se po. Në këtë bursën tuaj sociokapitaliste i vetmi mall që nuk kuotohet, (që do të thotë se për ju nuk ka asnjë vlerë) është pikërisht ai që e sjellim këtu para jush (sipas konceptit tonë demokratik, pa kushte)- besimi politik. Për ne ky mbetet kyçi i portës europiane, ndërsa për ju konsiderohet si pengesë për realizimin e marrëzive të radhës, të cilat duket se për ju vlejnë më shumë se dëshira unanime e votuesit tonë dhe tuaj. 

Të nderuar kolegë të majtë, 

Dhjetori i afërt vjen bashkë me statusin. Sigurisht, ky status nuk është pika fundore e përpjekjes sonë politike dhe as një moment virtual suksesi. Para së gjithash, ai është aspiratë e një kombi të tërë, sikurse është stacioni i zhvillimeve të mëtejshme drejt së ardhmes. Aprovimi këtu është legjitim për të gjithë, por besoj se nuk ka vend për ekzaltim dhe për eufori nga ju, sepse para së gjithash ai është detyrimi dhe premtimi i plotësuar i Sali Berishës dhe i Partisë Demokratike ndaj qytetarëve shqiptarë, ndërsa për ju është dhurata e Krishtlindjeve që Sali Berisha dhe Partia Demokratike jua japin me zemër të hapur për t’ju ndriçuar sadopak në errësirën e urrejtjes që ju ka kapluar. Pra, ai nuk është as litari shpëtues i nderit tuaj, tashmë të humbur para publikut, sepse që ju sot e gjithë ditën keni qenë dhe jeni antieuropianë dhe kundër integrimit, e di i madh dhe i vogël në Shqipëri. Ai nuk është aspak meritë e qeverisjes suaj, pasi në këta muaj fillimi ajo nuk ka arritur të hapë qoftë një vend pune të vetëm të ri, të premtuar ndërkohë me mijëra dhe jo më të plotësojë detyra të tilla të shtruara ndër vite. Ende nuk po e kuptojmë se cila Shqipëri, sipas jush, e meriton statusin: ajo që u përpoq dhe ndërtoi PD-ja, ajo realja, ajo që po e merr tani, apo është kjo që po e shkarravitni ju, që po e gjunjëzoni, që po e turpëroni, duke e sharë dhe nxirë çdo ditë? Pavarësisht kësaj, ne si opozitë e re e vendit jemi të gatshëm të marrim çdo masë dhe të mbështetim çdo vendim në favor të integrimit europian të vendit dhe ecjes së Shqipërisë me hapa të shpejtë drejt përmbushjes së etapave të ndryshme. Natyrisht që tani hapi më i rëndësishëm është marrja e statusit të vendit kandidat këtë dhjetor. Menjëherë pas kësaj do të bëhen përpjekjet për të hapur negociatat për anëtarësim. Për ta çuar më tej dhuratën tonë, mos harroni se në Europë nuk vlerësohesh as për borxhet pa hesap që merr qeveria e sotme, as për metaforat pa cak dhe turp që kryetari juaj përdor për të kërcënuar opozitën, për të sharë mediet, për të njollosur zërin qytetar, për t’iu vjedhur përgjegjësive që i takojnë, për të gënjyer sheshit aleatët tanë më të fuqishëm, për të mohuar premtimet e dhëna apo për të fshehur pazaret marramendëse. Rama nuk është thjeshtër në këto pazare. I ka pasur qejf që në bashki. I zhvilloi më tej në krye të partisë. Në një perifrazim të shpejtë, rrugëtimi i tij politik nuk është veçse abuzim me paranë për të fituar pushtetin, më pas abuzim me pushtetin për të fituar paranë. Kjo mënyrë abuzimi e ndërsjellë ka çuar domosdoshmërisht në abuzim me ligjin, siç po bëhet në çdo moment; në abuzim me normat e një demokracie funksionale, siç po ndodh në çdo vend; në abuzim me vlerat njerëzore, siç po ndodh në çdo zyrë të administratës së sotme. Alarmi këtu është me dritë të kuqe, sepse autori i kësaj situate është po i njëjti. Është ai që kërkon sot të varë në çengelin e pushtetit të tij institucionet e pavarura: ILKPD-në, KLSH-në, AMA-n, është ai që shkel Kushtetutën sa herë që i duhet, është ai që mashtron dhe meprizon shqiptarët, është ai që udhëzon dhe zbaton popvromet në administratë, është ai që bën edhe rolin e policit, edhe atë të prokurorit, edhe atë të filozofit, edhe atë të diplomatit, pa qenë asnjëherë ai që duhet të jetë: kryeministri i një vendi që aspiron Europën. Europa, tekefundit, nuk është as vrimë e parë, as e fundit e kavallit, së cilës mund t’i biesh sa herë të nevojitet për të gënjyer dhe mashtruar njerëzit, por sistem vlerash, lirie dhe demokracie, qasja ndaj të cilave kërkon ndërtimin e një shteti ligjor, real, e një sistemi drejtësie funksional, të një shërbimi publik transparent. Dufin e pazotësisë për të marrë vendime, për t’ia dalë mbanë me sukses nuk mund ta shkarkosh me terma migjenianë dhe, meqenëse tenton të vetëquhesh me një përvuajtje aspak sokratike, pa arritur realisht, “bir i shekullit të ri”, kujtohu dhe mos harro se kjo opozitë e sotme është e vendosur, që në lindjen e saj si forcë politike, që në këtë vend të këndohen përfundimisht këngët e Perëndimit dhe jo të valëviten në çdo cep të tij flamujt e melankolisë, siç po tentoni të bëni ju.

Faleminderit!

Ilir Meta – Fjalën e ka deputetja Valentina Leskaj, ndërsa më pas deputetët Gent Strazimiri dhe Vangjel Dule.

Valentina Leskaj – Faleminderit, zoti Kryetar!

Të nderuara kolege dhe kolegë deputetë,

 Së pari, dua ta nis me një falënderim për BE-në, Këshillin, Parlamentin dhe Komisionin e tij, për mbështetjen konstante dhe nxitjen që u kanë bërë proceseve të integrimit në Shqipëri. Natyrisht që falënderim kam sot edhe për opozitën, për nismën që kanë ndërmarrë, për mocionin dhe rezolutën. Është në nderin tonë ta miratojmë me konsensus, si një mesazh pozitiv për vendet anëtare, në mbështetje të marrjes së statusit të vendit kandidat. Besoj se këtu ne bëjmë diferencën me mazhorancën e shkuar dhe opozitën aktuale. Unë dua t’i kujtoj ish-kryeministrit, që erdhi në këtë sallë, derdhi helm dhe mohoi çdo gjë të bërë nga ne, se ka harruar që gjeti 95% të marrëveshjes të negociuar. Dua t’ju kujtoj se në vitin 2010 ne bëmë gjithçka për të miratuar një rezolutë të përbashkët, që do t’u jepte nxitje proceseve të integrimit, por që u refuzua nga ai. Gjithsesi, duke lënë pas të shkuarën, ne jemi sot këtu për të parë përpara, për të marrë përgjegjësitë që na takojnë dhe, pa dyshim, për të qenë bashkëpunëtorë në procesin europian.

Të nderuar kolegë dhe kolege,

Unë besoj se sot janë të gjitha mundësitë që kjo rezolutë jo vetëm të miratohet, por të jetësohet përmes procesit të reformave, për sa kohë ka një vullnet të qartë politik nga mazhoranca aktuale, të shprehur në të gjitha qëndrimet e saj. Ka një vullnet për dialog politik dhe konsensus, që prodhojnë reforma të qëndrueshme, dhe kjo është e dukshme. Është e dukshme në mënyrën e funksionimit të parlamentit, i cili sot ka një qasje tërësisht të re, që ka arritur besueshmërinë e publikut shqiptar, por edhe të partnerëve ndërkombëtarë. Kjo qasje, pa dyshim, është një hap shumë i rëndësishëm për përmbushjen e kritereve politike të Kopenhagës.

Të gjithë e dimë se funksionimi i parlamentit ka qenë një nga ndjeshmëritë dhe kritikat e partnerëve tanë për sa i takon çështjes së transparencës, hapësirave të opozitës dhe cilësisë së procesit legjislativ. Sot ka një vullnet të qartë të qeverisë aktuale për konsensus të gjerë dhe përfshirje në reforma, ka një vullnet të qartë e akte konkrete në luftën kundër krimit të organizuar, kundër korrupsionit, monopoleve dhe informalitetit. Natyrisht, krimi dhe korrupsioni nuk u vendosën as në një ditë dhe nuk mund të zhduken në një ditë; është një proces i vështirë, i gjatë dhe që kërkon një front të përbashkët. Ka një vullnet të shprehur të qeverisë për institucionet e pavarura dhe respektim të të drejtave të njeriut. E kemi lënë pas kohën kur protestuesit janë provokuar e vrarë në bulevard, kemi një qeveri që jo vetëm respekton të drejtën për të protestuar, por edhe që dëgjoi zërin publik në vendimmarrje, siç ndodhi në rastin e vendimit për armët kimike. Kemi lënë pas kohën kur ekzekutivi, më saktë ish-kryeministri, që nuk preferoi të qëndronte në këtë debat dhe bëri demagogjinë e radhës, e kontrollonte parlamentin me telefon. Ky është një ndryshim i madh, është një standard i ri në marrëdhëniet me institucionet dhe qytetarët, që na kanë votuar si një shpresë, që na kanë votuar për një demokraci funksionale dhe për barazi të mundësive. Natyrisht që qeveria ka përgjegjësinë kryesore në procesin e integrimit dhe për përshpejtimin e reformave të qëndrueshme, por ky nuk është një proces qeveritar. Duhet kontributi i opozitës dhe i shoqërisë civile përmes një procesi gjithëpërfshirës, ku secili ka mundësinë dhe duhet të bëjë pjesën e vet. Ne jemi të hapur dhe vullnetmirë për ta bërë këtë.

Aksionet e fundit të ndërmarra nga qeveria në këta dy muaj janë të rëndësishme dhe janë mirëpritur brenda dhe jashtë vendit, që kanë një efekt pozitiv për marrjen e statusit. Por njëherësh dua të them se efekti i këtyre aksioneve nuk do të ishte i qëndrueshëm nëse nuk shoqërohet me përmirësime të sistemit, përmes reformave të thella dhe nëse nuk ka ndëshkueshmëri për korrupsionin.

Lufta kundër korrupsionit, që vjen në çdo raport të BE-së, në radhë të parë, është një detyrim ndaj shqiptarëve, që janë ndier jo vetëm të zhveshur nga të drejtat dhe interesat e tyre, por edhe të fyer e të depersonalizuar. Unë besoj se ne duhet të lëmë pas tendencën për të bërë akte për të ndryshuar mendjen e Brukselit. Na duhen akte që do të ndryshojnë jetën e shqiptarëve, jetën e burrave, të grave dhe fëmijëve të këtij vendi. Integrimi europian, para së gjithash, është një proces i brendshëm, që duhet të sjellë një cilësi të re në jetën e shqiptarëve. Shpesh në këtë sallë apo në zyrat e Brukselit janë numëruar ligje të miratuara si sukses për integrimin, janë numëruar me qindra dhe ndoshta edhe më shumë se kaq, por problemi është se sa kanë përfituar shqiptarët nga këto lista ligjesh. 

Ajo që u pa dje në një televizion kombëtar për korrupsionin në drejtësi ishte tronditëse. Kjo është e vërteta që shohin çdo ditë qytetarët e këtij vendi që kanë punë në dyert e gjykatave, pavarësisht nga ligjet e miratuara. 


Të nderuara kolege dhe kolegë,


Nëse ne e pranojmë Europën si një sistem vlerash, besoj se vlera e parë është të jemi të sinqertë me veten dhe me partnerët, duke u ngritur mbi interesat e politikës së ditës për t’u angazhuar në një punë të përbashkët, që u jep kredibilitet reformave dhe procesit që kemi përpara. Është koha për t’u dhënë partnerëve një mesazh të qartë që të na mbështesin, prandaj është në përgjegjësinë dhe, pa dyshim, në nderin e dinjitetin tonë që të bëjmë çdo gjë që duhet për marrjen e statusit të vendit kandidat dhe për hapjen e negociatave.


Faleminderit!


Ilir Meta – Faleminderit, zonja Leskaj!


Fjalën e ka deputeti Gent Strazimiri, të përgatitet deputeti Vangjel Dule.


Gent Strazimiri – Faleminderit, zoti Kryetar!


Të nderuar kolegë,


Të nderuar qytetarë që na ndiqni nëpërmjet ekranit, 


Është e disata herë, siç e tha edhe kolegia parafolëse, që në këtë sallë të parlamentit angazhohemi me fjalime, me kohë shumë të vyer në dispozicion për të folur për domosdoshmërinë dhe vullnetin e mirë e të fortë politik, pa rezerva, për t’u integruar në Europë. Vë re, si shumë herë të tjera, se pjesa më e madhe e fjalimeve të deputetëve, sot të mazhorancës dhe dje të opozitës, frymëzohen me të vetmin nen që kanë merak nga Kushtetuta, atë 73, i cili thotë: “Deputeti nuk mban përgjegjësi për ato çfarë thotë”, që me sa duket e lexojnë: “Deputeti është i papërgjegjshëm për ato që thotë”. 

Ka një histori shumë transparente të përpjekjes shqiptare për t’u integruar, është një proces, sigurisht kulturor, që do të na duhet të ndihemi europianë. Me shumë sinqeritet njëra nga ministret, e cila nuk është në sallë, të paktën në këtë moment, moment ky mjaft i rëndësishëm, tha se nuk ndihet europiane, të paktën deri sot, por po përpiqet. Një ministër tjetër e çoi edhe më tej, ai tha se “jam racë tjetër”! Unë gjithnjë kam pasur dyshimin se mund të jetë gjenetike, por Europa nuk thotë “bëhuni evropianë”, sepse e di që nuk bëhemi dot as austriakë, as gjermanë, por të thotë “përpiquni”. Ju refuzoni të përpiqeni. A ka një histori? A e dinë njerëzit këtë punë? Po. Ato na thotë që Europa, nuk janë fjalime dhe sallatë fjalësh, por disa koncepte, të cilat duhen hedhur në draft, duhen bërë ligje dhe më pas duhen zbatuar. Janë po ato pika që ju refuzonit dje t’i përmbushnit, ndërkohë sot thoni se do t’i përmbushni, por, në fakt, bëni ndryshe. 

Konsolidimi i dialogut dhe bashkëpunimi konstruktiv midis të gjitha forcave politike në Kuvend na i tha në fjalimin e parë (5820 fjalë tha zoti Halimi), Kryeministri. E vetmja gjë që u ka mbetur në mendje njerëzve, sigurisht, nuk e ka marrë njeri seriozisht të shohë nëse ka qenë brenda termi “integrim” apo jo, por është: “Prisni se nuk keni parë akoma asgjë”. Dialogu konstruktiv në këtë sallë të parlamentit ka prodhuar shumë punë dhe ligje të mira, me mundimin e secilit prej deputetëve në këtë sallë. Çfarë po bëhet me ato ligje? Të gjitha, një për një, po ekzekutohen me akte normative, ndërsa ju sot këtu flisni për konsolidim të dialogut konstruktiv. Jemi të gjithë dakord për konsolidimin e shtetit të së drejtës. Zoti Berisha ju tha se u jeni futur koncesioneve dhe kontratave. Ka për të bërë qejf çdo privat në arbitrazh në kurriz të këtij populli, sepse dëmet financiare do t’i paguajë ky popull, asnjëri prej jush. Paska ndodhur një krim i madh me koncesionet! “Krimi është shumë i madh, kontratat i prishim. Ministrat, që kanë qenë ministra të koncesioneve, i kemi po në kabinet dhe i bëjnë disa të tjerë.” Këtë nuk jua ha njeri! 

Luftë kundër korrupsionit dhe krimit të organizuar. Luftë kundër korrupsionit do të thotë forcim të strukturave të krimit ekonomik në Policinë e Shtetit dhe kudo që janë, jo shkrirje e tyre. Shkrirje e tyre pse kanë guxuar të kapin me pras në duar babain e ministrit, i cili, për turp të Zotit, ditën që shkoi t’i çonte bukën të atit në burg, thirri edhe kamerat, nuk u mor me të atin e tij, por shante të atin e Shkëlzenit! Këtë vetëm ju mund ta bëni, se nuk e bën njeri tjetër.

Ku janë oficerët e Policisë së Shtetit që kanë futur në burg të gjitha bandat nga viti 2005 e këndej, Aldo Baret tuaj? Ku i keni sot? I keni të gjithë ose të liruar, ose në paradhomën e lirimit, me lista. Kjo është lufta kundër krimit të organizuar?! Kështu do ta konsolidoni, duke vendosur numëruesit e PS-së, qoka politike, në krye të Policisë së Shtetit dhe në çdo pozicion drejtues të saj?! 

Forcim dhe konsolidim i pavarësisë, i përgjegjshmërisë, i integritetit dhe efiçencës së sistemit gjyqësor. Një prej kolegëve shumë të nderuar këtu, i cili ka qenë ministër Drejtësie dhe gjyqtar në kohën e komunizmit, gjatë gjithë fjalimit, nga fillimi deri në fund, sulmoi Kryetarin e KLD-së duke i thënë se disa zgjedhje që u bënë nuk ishin ato që i pëlqenin atij, sepse vetëm ato zgjedhje që vijnë nga kjo anë janë të pavarura dhe apolitike, si Avokati i Popullit, ndërsa të gjitha të tjerat që nuk vijnë nga këtu janë politike! Edhe këtë nuk jua ha njeri!

Forcim dhe konsolidim i integritetit dhe i pavarësisë së institucioneve të pavarura: KLD-së, Prokurorisë së Përgjithshme, ILDKP-së, Policisë së Shtetit dhe KLSH-së. I keni shkelur me këmbë një e nga një. Sot morëm konfirmimin që do të vazhdoni edhe me Presidentin e gjithë institucionet e tjera. 

Forcim dhe konsolidim i autonomisë lokale. E mjera autonomi lokale! Ka pesë pika që e përkufizojnë autonominë lokale, ndër to: të ketë lirinë financiare dhe të mbledhë vetë taksat. Para dy ditësh ministri i Pushtetit Lokal në Komisionin e Ligjeve tha se nuk do t’i mbledhin më vetë, sepse nuk kanë kapacitete mbledhëse. Këtë e thotë edhe progresraporti. Po kur nuk kanë kapacitete mbledhëse, çfarë bëjmë, forcojmë kapacitetet mbledhëse, apo ua heqim edhe ato që kanë?! Nuk ju duhen paratë! Kanë kontroll mbi territorin, kjo është autonomia. Mbi zhvillimin e territorit që mbulojnë japin disa leje ndërtimi dhe bëjnë disa plane zhvillimi. As ato nuk i kanë më. Me vendim të Këshillit të Ministrave edhe ato leje që kanë dhënë u janë pezulluar. Ka ndryshuar fjalorin kryeministri aktual, nga mbrojtës i fortë i autonimisë lokale, 11 vjet kryetar i Bashkisë së Tiranës, tani ka kaluar në anën tjetër të barrikadës, vetëm këput, pezullon me akte normative dhe ju këtu thoni “i kemi numrat, do ta çojmë deri në fund”. 

Krijimi i shërbimit civil të qëndrueshëm është kërkesa dhe sot ne biem dakord që të krijojmë një shërbim civil të qëndrueshëm. Ndërkohë kemi mbi kokë një akt normativ, i cili shfuqizoi barbarisht, brutalisht, si partizani Meke në vitin 1944, produktin e konsensusit tonë 4-vjeçar. U mblodhëm një ditë tjetër dhe thamë: “T’i shtyjmë pak efektet më datën 1 tetor, se ky është kompromisi”. Dakord, i shtymë në 1 tetor. “Jo, - thatë, - as 1 tetori nuk na mjafton, do ta çojmë më datën 1 dhjetor.” Do të vijë një akt tjetër normativ, sa të mbaroni pazaret ju, dhe do ta shtyni në datën 1 janar, 1 mars e me radhë. Ky është shërbimi i qëndrueshëm civil? Në këtë mënyrë po i shkoni përballë statusit? 

Ruajtja e stabilitetit makroekonomik. E gjetët borxhin 60% dhe do ta çoni në 74% dhe këtë shkencëtari i financave e quan shëndoshje të ekonomisë.

Garantimi dhe mbrojtja e së drejtës së pronës. E kemi parë të gjithë live se çfarë ndodh me shtëpinë e Omer Fortuzit në mes të Tiranës, ish-kryetar i Bashkisë së Tiranës. Vijnë trashëgimtarët me letra, me vendim gjykate, me përmbarim me vete, del policia, fut brenda pronarin, përmbarimin me vendim gjykate dhe na del Skënderi pronari ai që ka të drejtën ndryshe nga gjykata, ndryshe nga historia, ndryshe nga e gjithë Tirana.

Të nderuar kolegë, jashtë fjalimeve, jashtë retorikës, jashtë fjalëve të bukura që thoni, vetëm një pyetje mbetet mbi kokat tuaja: pse nuk e doni integrimin europian? Pse nuk e doni statusin, pse nuk e çani kokën për asnjë moment të hapni negociatat? Çfarë plani ju prish integrimi europian i Shqipërisë?

Faleminderit!

Ilir Meta – Fjalën e ka nënkryetari i Kuvendit, zoti Vangjel Dule.

Vangjel Dule – Zoti Kryetar,

Të nderuar kolegë, 

Jemi në një moment shumë të rëndësishëm, do ta quaja pa frikë momentumi i integrimit, i cili nuk duhet parë nga një këndvështrim fragmentarizues, thjesht dhe vetëm si marrja e statusit, por si një motivim që paralelisht me marrjen e statusit të ndërmerren të gjitha ato akte të nevojshme që do të përshpejtojnë çeljen e negociatave, përmbylljen e tyre, sepse duhet të jemi të ndërgjegjshëm: nuk kemi arsye të vërtetë për t’u panegjerizuar, se jemi shumë të vonuar në procesin e integrimit, dhe përgjegjësia rëndon mbi të gjithë mazhorancën e sotme dhe atë të djeshme. Ky momentumi karakterizohet nga disa fenomene shumë pozitive. Nuk është thjesht dhe vetëm rekomandimi i Komisionit të Bashkimit Europian, është edhe manifestimi i vullnetit të vendeve anëtare, të cilat njëra pas tjetrës shprehin entuziazmin e tyre për dhënien e këtij shansi edhe për vendin tonë. 

Nga ana tjetër, kemi koniunkturën tejet pozitive, presidencat e Bashkimit Europian të vitit 2014, që janë dy presidenca shumë miqësore, tepër mbështetëse për vendin tonë në proceset e integrimit: ajo greke dhe ajo italiane. Kemi edhe një fenomen tjetër shumë pozitiv: frymën e re që është krijuar gjatë dhe pas zgjedhjeve të 23 qershorit. Nuk duhet të anashkalojmë dhe të mos përmendim edhe frymën me të cilën u pritën në vizitën e tyre të fundit në Bruksel tre ministrat: e Integrimit, i Brendshmi dhe i Drejtësisë. 

Nga ana tjetër, dua të veçoj edhe një element tjetër. Vë re se Bashkimi Europian, Komisioni, për aq sa shikojmë, lexojmë, ndjekim, është shumë më i avancuar në interesimin e tij për integrimin e vendit tonë sesa vet ne. Në qoftë se do të shikojmë me vëmendje raportin e Komisionit të Bashkimit Europian, vëmë re se është një dokument shumë skrupuloz dhe i detajuar. Në kërkim të një rasti analog nga ana jonë, ende nuk e kemi të atij niveli dhe mendoj se edhe në këto momente, krahas detyrimeve tona që burojnë nga raporti i Komisionit të Bashkimit Europian, duhet të hartojmë një dokument paralel, i cili të përshpejtojë ritmet përtej asaj që konsiderohet si e domosdoshme nga Bashkimi Europian. Ne nuk duhet të presim të shohim se cilat janë kondicionimet e radhës nga Bashkimi Europian. Duhet t’u paraprijmë atyre, t’i kapërcejmë ato, me qëllim që koha të punojë për ne.


Një element i tretë ku dua të përqendrohem është që në kohë duhet të intensifikojmë përpjekjet për ngritjen e kapaciteteve. Besoj se të gjithë jemi të ndërgjegjshëm për çka na pret, si sfidë për avancimin e marrëdhënieve tona me Bashkimin Europian, duke filluar nga institucioni i parlamentit, i cili ka arritur të demonstrojë një frymë të ndryshme, pozitive, nga e shkuara, dhe kjo të shënohet e të tërheqë vëmendjen e aleatëve tanë të Bashkimit Europian: përgatitja e kapaciteteve impelementuese, që do të na duhen edhe në dialogimin kapitull për kapitull me Komisionin e Bashkimit Europian, por edhe në implementimin e marrëveshjeve, të cilat do të jenë të shumta, të ndërlikuara dhe do të kërkojnë kapacitete të një niveli shumë të lartë. 

Dua të ndalem pak më gjerë në respektimin e të drejtave të njeriut dhe të drejtave të minoriteteve, se është dhe ky aspekt një nga pesë kriteret e paplotësuara që na e risjell në vëmendje raporti i Komisionit të Bashkimit Europian.

Së pari, pata një debat me një nga ministrat e kabinetit në Komisionin e Jashtëm, i cili me plot gojën pohoi: “Ne nuk kemi aspekte problematike në trajtimin e të drejtave të minoriteteve. Ne jemi shembull (përdori stilin komperativ) me vende të tjera të rajonit ose të Bashkimit Europian.” Unë uroj që zoti ministër, përpara se të ma japë mua këtë përgjigje, t’ia japë Komisionit të Bashkimit Europian, t’ia japë Këshillit të Europës. Unë kam raportet e tyre këtu, të cilat shprehin e zeza mbi të bardhë domosdoshmërinë e plotësimit dhe përmirësimit të legjislacionit, kërkojnë funksionalitetin e Komitetit Shtetëror të Minoriteteve, konstatojnë problematikë në lidhje me censusin e vitit 2011. Çfarë ndodh kur një ministër thotë se “ne nuk kemi probleme të tilla”? Ose vërtet nuk e realizon, nuk është i ndërgjegjshëm për këtë problematikë, ose qëllimisht e anashkalon, ose mund të jetë pre e paragjykimeve që lidhen me aspektin e të drejtave të njeriut dhe të minoriteteve. Në këto kushte, unë dëshiroj t’i drejtohem Kryeministrit, se është momenti që tek aspekti i të drejtave të minoriteteve, le të mos dëgjohet zëri i partisë “Bashkimi për të Drejtat e Njeriut”, le të dëgjohet ai i Komisionit të Bashkimit Europian, ai i Sekretariatit Këshillimor të Këshillit të Europës. Duhet që këto politika të ridimensionohen. Mund të anashkalohen një ditë, mund të anashkalohen në një debat, por nuk mund të anashkalohen në procesin e përafrimit dhe më vonë të integrimit të plotë të vendit tonë në familjen europiane. E dimë të gjithë së bashku se menyja që ofron Bashkimi Europian është një meny e dhënë, nuk është një meny ala card, nuk mund të zgjedhësh disa aspekte dhe të lësh disa të tjera. 
 Në përfundim dua ta vë theksin edhe në aspektin e lirisë fetare. Patëm një sukses të Ministrisë së Brendshme para disa kohësh në lidhje me rrjetin e trafikimit të objekteve kishtare. E pamë të gjithë atë që e kishim ndjekur në vazhdimësi të ndodhte në medie, në përmasat e veta reale. Deri kur do t’i mbajmë peng këto objekte që u takojnë komuniteteve fetare, pa ua kthyer atyre që i kanë krijuar dhe që meritojnë t’i administrojnë, në një kohë që si shtet nuk garantojmë mbrojtjen e tyre? Deri kur do të krijohen në vendin tonë situata dhe skena si ato të Përmetit, ku vendi ynë bëhet objekt rezolutash shumë të ashpra, siç ishte ajo e Asamblesë Politike të Partive Popullore Europiane? Prandaj, kolegë të nderuar, duke konkluduar, dëshiroj të shpreh edhe një herë vlerësimin për frymën konsensuale, që mbizotëron pavarësisht retorikës partiake edhe në debatin e sotëm. Në rezolutën që do të votojmë të gjithë së bashku, dëshiroj po kaq konsensualisht të përfshihet në këtë rezolutë (se nuk e pashë as si term që të përmendet) edhe tematika e respektimit të të drejtave të pjesëtarëve të minoriteteve kombëtare.

Ju faleminderit! 

Ilir Meta – Fjalën e ka zoti Bushati.

Përgatitet zoti Bylykbashi. 

Ditmir Bushati – Së pari, dua të falënderoj nënkryetarin e Kuvendit që ngriti disa çështje të rëndësishme gjatë ligjërimit të tij. Duke iu referuar edhe prezantimit që kam bërë në Komisionin e Politikës së Jashtme, do ta filloj nga e treta. 

Nga leximi që i kam bërë unë si deputet dhe si ministër rezolutës që pritet të miratojmë të gjithë së bashku, ka një paragraf apo dy paragrafë, në mos gaboj, që flasin qartë për vullnetin e Kuvendit të Shqipërisë dhe të institucioneve të zgjedhura prej tij për të respektuar të drejtat e minoriteteve në Shqipëri, si një vlerë që ka të bëjë me traditën më të mirë të popullit shqiptar ndër shekuj. 

Së dyti, e falënderoj gjithashtu nënkryetarin e Kuvendit që foli për liritë dhe të drejtat fetare dhe me të drejtë tha se duhet t’u referohemi institucioneve ndërkombëtare, institucioneve evropiane, dhe këtu do të ftoja nënkryetarin e Kuvendit që t’i referohej qëndrimit të Parlamentit Europian, qëndrimit të Komisionit Europian për ngjarjen e Përmetit, ku respektimi i pavarësisë, apo thënë ndryshe i autoqefalisë shqiptare, konsiderohet si një çështje e shenjtë e karakterit kushtetues por edhe e karakterit identitar për sa i përket kombit shqiptar

 Së treti, për sa u përket lirive dhe të drejtave themelore të njeriut, në fokus të veçantë te pakicat, zoti nënkryetar i Kuvendit, jam shumë krenar që përfaqësoj Shqipërinë, një vend që, për hir të së vërtetës, e them me plot gojën, duke iu referuar dokumenteve ndërkombëtarë, është një ndër vendet që i respekton maksimalisht liritë dhe të drejtat e pakicës kombëtare. Kjo nuk do të thotë se nuk ka ende punë për të bërë, kjo nuk do të thotë se procesi i rishikimit institucional nuk ka nevojë për t’u përmirësuar. Por le t’i themi gjërat siç janë, në vështrim krahasimor dhe për sa u përket detyrimeve që burojnë nga konventa-kuadër e Këshillit të Europës, ku disa vende të Bashkimit Europian ende nuk aderojnë në këtë konventë, unë besoj që ju, së bashku me mua, do t’u bëni apel këtyre vendeve për t’iu bashkëngjitur kësaj konvente dhe për të pasur një politikë sa më kredibël në rajonin tonë, në Europë, sepse edhe në programin e kësaj shumice qeverisëse, në të cilën ju jeni pjesë, pakicat konsiderohen ura lidhëse ndërmjet kombeve

 Faleminderit!

Ilir Meta – Fjalën e ka zoti Dule.

Shqetësimi juaj për garantimin dhe respektimin e të drejtave të minoriteteve është i përfshirë në projektrezolutën që është dakorduar midis dy grupeve.

Vangjel Dule – Dëshiroj të falënderoj ministrin e Jashtëm për sqarimet që dha. Thjesht dua t’i sjell në vëmendje se mekanizmi i konventave, siç është konventa-kuadër, parashikon që shtetet të cilat kanë rezerva i shprehin ato gjatë procesit të ratifikimit. Ne nuk kemi shprehur rezerva të tilla. Rrjedhimisht, opinioni i Këshilli të Europës, i cili reflektohet edhe nga Komisioni i Bashkimit Europian, thotë se ka shumë vend dhe vakum në implementimin e saj.

E dyta, kërkon plotësimin dhe klasifikimin e legjislacionit në fuqi.

E treta, kërkon dialog. 

Ne kemi partneritet, kemi marrëdhënie dypalëshe, të ushtrojmë influencat tona në bisedimet tona, por kjo nuk na lejon të anashkalojmë përgjegjësitë tona për implementimin e saj në vendin tonë.

Ju faleminderit!

Ilir Meta - Po, zoti Bylykbashi.

Oerd Bylykbashi – I nderuar Kryetar,

Të nderuar kolegë, 

Edhe pak ditë mbushen 23 vjet që kur nxënësit e gjimnazit “Naim Frashëri” në Durrës shkruan në tabelat e klasave: “Solidarizohemi me studentët”, me ata studentë që me thirrjet “E duan Shqipërinë si gjithë Europa” vranë frikën nga komunizmi dhe për herë të parë shpallën qëllimin më të lartë: integrimin në Europë. Në krye të këtyre nxënësve adoleshentë të “Naim Frashërit” dhe më pas të të gjithë gjimnazistëve të Durrësit u vu një djalosh inteligjent, karizmatik, me instinktin e liderit: Sokol Olldashi. Njëzet e tre vjet më pas, pikërisht kur të gjithë ne jemi te portat e Europës, Sokoli nuk është më mes nesh, u largua para kohe, por gjurma e kontributit të tij në rrugëtimin tonë europian gjatë këtyre viteve është e jashtëzakonshme dhe e paharrueshme.

Në mesin e muajit tetor të vitit të shkuar Komisioni Europian propozoi për të dytin vit radhazi statusin e vendit kandidat për Shqipërinë, dhe kësaj radhe pa asnjë kusht shtesë. Kjo nuk është aspak një rastësi. Kryeministri Berisha dhe mazhoranca që ai drejtoi për tetë vjet, e kishin integrimin europian si projektin më madhor dhe i dedikuan atij të gjitha energjitë dhe përpjekjet. Puna e bërë ka qenë kolosale dhe transformuese. Prova është Shqipëria që morëm në vitin 2005, që krahasuar me atë që është sot është si nata me ditën. Në vitin 2005 morëm një Shqipëri, që nuk kishte të sigurt as MSA-në, ndërsa sot kemi të sigurt marrjen e statusit të vendit kandidat në muajin dhjetor. Midis këtyre dy momenteve nuk ka vetëm raporte të Komisionit Europian, që bëjnë matje të ftohtë dhe objektive të progresit të Shqipërisë në tetë vjetët që shkuan, por midis tyre qëndrojnë një mal me punë dhe përpjekje të qeverisë së Partisë Demokratike dhe të të gjithë shqiptarëve. Pa këtë punë propozimi i statusit dhe marrja e tij do të ishin po aq ëndërr, sa ç’ishin në vitin 2005, kur ne fituam zgjedhjet.

Kryeministri Berisha lançoi devizën “integrim i bazuar në meritë” dhe raportet e progresit i ktheu në program pune për qeverinë, sepse për ne çdo reformë në kuadër të integrimit europian transformonte vendin, cilësinë e jetës së shqiptarëve, konsolidonte të drejtat dhe liritë e tyre dhe i bënte ata më dinjitozë. Kjo është krejt e kundërta e asaj që Kryeministri Rama u përpoq të bënte duke sjellë në mungesë të plotë transparence armë kimike për t’u shkatërruar në Shqipëri. Ky Kryeministër mendoi se armët kimike do t’i sillnin mbështetje edhe për integrimin europian. Preferoi t’i binte shkurt dhe të mos mundohej duke zbatuar reformën modernizuese për vendin. Ramës nuk i interesojnë meritat, ai peshkon oportunitetin dhe, nëse ky i fundit e bën të duket populist, aq më mirë për të. Prirja e përgjithshme është që dhëndrit të ri të mos ia vënë në dukje të metat gjatë muajit të mjaltit, por Ramën shqiptarët nuk e zgjodhën për dhëndër, por për kryeministër. Dhjetori po vjen dhe vendimmarrja e Bashkimit Europian është pas portës. Qeveria ka hyrë në vitin e tretë dhe tashmë kemi humbur llogarinë e zullumeve të saj. Më vjen të qesh kur kujtoj se si skandalizohesha nga rikonstruksioni pa tender i Kryeministrisë në ditët e para. Kjo gjë sot duket si ushtrim për parashkollorë përpara këtij orteku paligjshmërie me të cilin kjo qeveri i ka përmbytur shqiptarët në më pak se tre muaj. 

Po numëroj vetëm disa prej tyre: statusi i nëpunësit civil. Më 30 maj të këtij viti arritëm konsensus të plotë për një nga reformat më të rëndësishme. E kërkonin qytetarët, e kërkonte shoqëria, ndërkombëtarët si parakusht në BE dhe në fund u ndërgjegjësua edhe politika. Kështu menduam, por Edi Rama dhe Ilir Meta marrëveshjen e tyre e bënë më 1 prill, prandaj edhe konsensusi që dhanë ishte i gënjeshtërt. Me një akt normativ antikushtetues e shtynë hyrjen në fuqi nga 1 tetori më 1 prill, pra përsëri më 1 prill. Shtyrjen e justifikuan me nevojën e bërjes së akteve nënligjore. Thanë se afati tremujor nuk u mjaftonte për këtë. Po cila është e vërteta? Ministrja përkatëse deklaroi pardje se aktet do të jenë gati më 15 janar, ndërkohë që afatin e kishte më 31 dhjetor. Për këto dy javë të gjithë ne do të kishim mbyllur sytë dhe qeverisë do t’ia toleronim këtë vonesë, por për shkak të kësaj gënjeshtre të 1 prillit sot më shumë se 2500 veta kanë humbur vendet e punës në administratë. Nëse zbatohej ligji konsensual, ata do të ishin ende në shërbim, por ndërkohë në vend të tyre janë mijëra militantë socialistë, mijëra të tjerë presin të largohen dhe mijëra militantë të tjerë socialistë presin t’u zënë atyre vendin. Gjykatat administrative kanë filluar ta refuzojnë këtë antiligjshmëri dhe besojmë se edhe Gjykata Kushtetuese do ta refuzojë aktin normativ, përndryshe Rama edhe ndryshimet e Kushtetutës do të na i bëjë me akt normativ, ashtu siç çuditën dje Gjykatën Kushtetuese përfaqësuesit e qeverisë.

Pasiguria e pronës dhe e biznesit. 

Siguria e marrëdhënies juridike është parim kushtetues dhe në dy muaj qeveria e ka dërrmuar këtë parim. Kryeministri Rama është betuar se do të prishë prona me leje dhe pa leje. Një arrogancë e tillë nuk është parë ndonjëherë. Prona e një personi me leje apo me legalizim nuk mund të cenohet pa një proces të rregullt ligjor. Po a pyet Rama? Dërgon ministrin e tritolit dhe e zgjidh çështjen. Kur italianët pushtuan Durrësin në vitin 1939, dëmshpërblyen edhe banesat që ishin dëmtuar gjatë bombardimit. Qeveria e Ramës nuk e kap dot edhe këtë standard. Ai ta prish shtëpinë dhe pikë. Delikatesa si ligj, Kushtetute dhe gjykatë nuk i hyjnë fare në sy. Me këtë qeveri prona nuk është e sigurt. Ka marrë ndokush kontratë apo koncesion para se Duçja modern të hynte në pallatin e qeverisë? Kot e ka, sepse do t’i prishet kontrata ose, nëse u paguan qeveritarëve të rinj gjobën, atij i rikthehet koncesioni, por të prishësh kontrata vetëm pse janë bërë nga qeveria rivale është antikushtetuese. Edhe kur na pushtuan, kontratat dhe bizneset nuk i prekën, por Rama as këtë standard nuk e arrin dot. Me këtë qeveri edhe biznesi nuk ka asnjë lloj sigurie juridike. 

Institucionet e pavarura. 

Analistët e hollë, e kuptuan se çfarë po ndodhte, kur qeveria vendosi t’i hiqte foton Presidentit. Kjo është një fyerje e Kushtetutës, por Ramës as i skuqet faqja. Edhe kjo është qesharake në raport me atë që po ndodh sot. Ky Kryeministër guxoi të mbante në terr informativ Presidentin e Republikës, kreun e shtetit, Komandantin e Përgjithshëm të Forcave të Armatosura dhe drejtues të Këshillit të Sigurisë Kombëtare në lidhje me këtë gjë. Ky është një gjest i hapur nënvlerësimi dhe përçmimi për kreun e shtetit. Madje është më shumë se fyerje, është dhunim i hapur i Kushtetutës. Në vetvete ky ishte edhe një kërcënim për institucionet e pavarura. Kush e ka radhën? ILDKP-ja është e para në një sulm antikushtetues nga mazhoranca, e cila ka vënë si objektiv të vetin ta kapë këtë organ, i cili kontrollon pikërisht pasurinë e bashkëkryeministrave, ministrave dhe qeveritarëve të tjerë. Për rrjedhojë, pse të mos shtien në dorë edhe këtë institucion? Pastaj radhën e ka KQZ-ja, të cilën e kanë lënë ende të paplotësuar në mënyrë të qëllimshme. E ka SHISH-i, e kanë gjykatat, e ka KLD-ja dhe lista vazhdon. Pasi të mbarojnë institucionet e pavarura, ju siguroj se do t’i turren shoqërisë civile dhe asaj jocivile. Kjo qeveri premtoi shumë në fushatë, por në mes të muajit shtator mori një mandat ku i kishte fshirë premtimet e bëra. Ajo nuk ka shqetësim se do të japë llogari para zgjedhësve, sepse, kur e blen votën si në Korçë edhe atëherë kur nuk ia ke nevojën blerjes së votës, sigurisht që pastaj ne mund të vëmë edhe shënimin mbi votë: “E pagueshme rilindësit më të parë”, ashtu siç bëhet mbi bankënotë. Gjithëpërfshirja është kushti i panegociueshëm europian, dhe shumë mirë e kanë, por qeveria po lançon ato që ai i quan reforma, pra ndarje territoriale, reformë zgjedhore etj, pa u konsultuar me faktorët relevantë, vetëm duke bërë konferenca. Këto nuk janë gjithëpërfshirje. Pa një proces bashkëpunimi me konsensus të mirëfilltë ta harrojë kjo qeveri se këto reforma kyçe do t’i pranojë njeri. Sigurisht, do të na tregojë përsëri 1 milion shuplakat, por ne po flasim për shtrëngim duarsh. Do të na tregojë shumicën e tij kushtetuese, por në fakt vetëm 83 vota mori në zgjedhje, dhe këto nuk mjaftojnë për të. Çdo gjë tjetër ishte Pazar, dhe pazari nuk është konsensus. A pati gjithëpërfshirje për çështjen e armëve kimike? Reagimi i popullit dhe i shoqërisë civile e bëri që të kthehej mbrapsht. Por nuk do të ishte çudi që, nëse nuk do të kishin reaguar, ai të shpallte gjendjen e jashtëzakonshme në Siri dhe me akt normativ të na i sillte armët kimike ditën e fundit në Shqipëri. E pengon Kushtetuta, sepse kjo e fundit e shtyn drejt konsensusit. E ka kollaj qeveria, e tha përfaqësuesja e saj në Gjykatën Kushtetuese, sepse në kushte emergjence e ndërron edhe Kushtetutën. Tani duhet vetëm të presim që të dëgjojmë se cila është gjendja e jashtëzakonshme kushtetuese, në mënyrë që ai të nxjerrë aktin normativ. 

Të nderuar shqiptarë, listova vetëm pak nga zullumet e qeverisë dhe të Kryeministrit në këta tre muaj. Me të tilla zullume qeveria është kokë e këmbë në rrugën e dëmtimit të marrjes së statusit. Mund të dalin shtetet e BE-së që, të shqetësuara nga reperkusioni i këtyre shkeljeve arrogante dhe antiligjore të Ramës, të votojnë kundër dhe ta bllokojnë sërish statusin. Rama, sa ishte në opozitë, bëri çmos që ta pengonte procesin duke bojkotuar parlamentin me grevë urie (i pashqetësuar për këtë nën dritaret e Kryeministrit). 1700 protesta janë regjistruar në Shqipëri, të gjitha parësore, derisa erdhi data 21 janar, kur në mënyrë të dhunshme u sulmuan institucionet kushtetuese. Pyetja që lind vetiu në përfundim është: a e do Rama vërtet marrjen e statusit të vendit kandidat? Ndoshta nuk e do këtë në muajin dhjetor, sepse do të ishte arritje e Sali Berishës, jo e tij. Ndoshta nuk e do fare, sepse në Londër tha se sa më shumë i afrohemi BE-së, aq më pak i ngjante Ramës BE-ja asaj që paskemi ëndërruar. Ky është euroskepticizëm i pastër, por shqiptarët në 87% nuk e tolerojnë euroskepticizmin. Bashkëkryeministrat bëjnë mirë të ndalin këtë revansh antiligj, sepse po dërrmon shtetin, themelet e demokracisë dhe shtetin e së drejtës, që janë themelet e integrimit të shqiptarëve në Europë. Të jenë të sigurt se këta të dy do të përgjigjen me votë, por nuk kanë absolutisht të drejtë të vënë në rrezik vendimin e BE-së për dhënien e statusit të vendit kandidat. Mos harroni se votimi i kësaj rezolute sot nuk është për të kaluar radhën, sepse shqiptarët do t’ua tundin përpara fytyrës sa herë ju të bëni paudhësi të tjera.

Faleminderit!

Ilir Meta – Faleminderit!

Fjalën e ka deputetja Monika Kryemadhi.

Monika Kryemadhi – I nderuar Kryetar, 

Të nderuar kolegë, 

Sot jemi në këtë seancë plenare për të debatuar në lidhje me mocionin e paraqitur nga Grupi Parlamentar i PD-së, ku konkretisht kemi çështjen në lidhje me dinamikën e procesit të integrimit europian të Shqipërisë. Kjo është një iniciativë që duhet përgëzuar, e cila vjen në kohën e duhur. Dje gjatë publikimit të sondazhit të Institutit të Studimeve Ndërkombëtare “Perspektiva europiane e Shqipërisë, perceptime dhe realitet në vitin 2013”, u konfirmua se mbi 80% e shqiptarëve janë pro integrimit europian, duke e konsideruar si populli më europian në Ballkan. Në këtë kontekst, përparimi i shpejtë i axhendës së integrimit europian është përtej interesave partiake, sepse integrimi evropian është një aksion i përbashkët kombëtar që shkon përtej mandatit të një qeverie. Në thelb integrimi europian është një proces transformues modernizues për të konsoliduar shtetin e së drejtës, institucionet e pavarura dhe demokracinë përmes transparencës dhe rritjes së llogaridhënies nga të gjithë të zgjedhurit dhe funksionarët publikë. 


Të nderuar kolegë, ajo që konstatohet me kënaqësi nga të gjithë ne, përfshirë edhe partnerët tanë europianë, është se në muajt e fundit procesi i integrimit euopian ka pasur një progres të lavdërueshëm. Nuk ka asnjë mëdyshje se rruga drejt Bashkimit Europian, e ngushtuar prej vitesh për shkak të konfliktit politik të tejzgjatur, tashmë është e hapur. Qytetarët e kanë kuptuar të parët se, kur klasa politike konfliktohet, ata janë të parët që vuajnë pasojat e saj. Ndërsa kur klasa politike vepron me përgjegjshmëri dhe bashkëpunim, përmes dialogut, kompromisit dhe gjithëpërfshirjes, siç ishte në rastin e miratimit të tri ligjeve përpara zgjedhjeve të 23 qershorit, atëherë politikanët meritojnë besimin e qytetarëve. Nga ana tjetër, OSBE-ODIHR-i dhe të gjithë partnerët tanë kanë faktuar se zgjedhjet e 23 qershorit ishin më të mirat të realizuara ndonjëherë në vend. Është e qartë se miratimi i tri ligjeve me konsensus dhe realizimi i zgjedhjeve me sukses kanë luajtur një rol vendimtar në rekomandimin pozitiv të 16 tetorit të këtij viti nga Komisioni Europian për dhënien e statusit të vendit kandidat për Shqipërinë. Edhe pse ky është një rekomandim solid i Komisionit Europian, Shqipërisë i duhet të jetë e angazhuar maksimalisht në përmbushjen e plotë të pesë prioriteteve, në mënyrë që të bëhet e mundur hapja e negociatave për anëtarësimin e plotë të Shqipërisë. Edhe pse vetëm dy muaj qeverisje, mazhoranca e re ka treguar vullnet të qartë dhe angazhim maksimal përmes një plani të qartë veprimi me masa konkrete për të shënuar një progres të prekshëm dhe të dukshëm në luftën kundër korrupsionit në të gjitha nivelet, kundër krimit të organizuar dhe informalitetit, në reformën në sistemin gjyqësor, me synim rritjen e efiçiencës dhe llogaridhënies nga sistemi gjyqësor, ku pavarësia institucionale të shoqërohet edhe me përgjegjshmërinë për të rivendosur drejtësinë në vend. Ministria e Drejtësisë së fundi po merr disa nisma ligjore që adresojnë këto probleme, sikurse janë edhe amendimet në Kodin e Procedurës Penale për të intensifikuar ndëshkueshmërinë e veprës penale të korrupsionit dhe respektimi rigoroz të të drejtave të njeriut dhe të minoriteteve. Në këtë kontekst, është fakt që edhe për problemin akut të strehimit të romëve, i cili para disa muajsh ishte vërtet dramatik, qeveria ka gjetur rrugën e zgjidhjes- reformën në administratën publike. Unë jam e sigurt se, po të pyesim secilin prej nesh, por edhe qytetarët e thjeshtë në rrugë, nëse janë të kënaqur me performancën e administratës publike, përgjigjja nuk mund të jetë: “Po, jemi të kënaqur.”, sepse edhe vetë rezultati i 23 qershorit e tregoi këtë gjë. Pa dyshim që administrata publike është një aset kombëtar dhe, si e tillë, duhet të përmirësohet, të bëhet më profesionale dhe, më e depolitizuar, sepse vetë zbatimi i reformave kërkon një nivel të përshtatshëm të kapaciteteve njerëzore që do të shërbejnë në administratën publike, që të ecet më shpejt drejt procesit të integrimit europian. Këtu nuk bëhet fjalë për një reformë thjesht sasiore, por thellësisht cilësore. Debati i aktit normativ tashmë është i kapërcyer dhe i mirëkuptuar nga Bashkimi Europian, si i vetmi instrument ligjor i nevojshëm për ta bërë të zbatueshëm ligjin “Për statusin e nëpunësit civil”. Këto janë pesë prioritetet e mbetura si detyrë shtëpie, të cilat janë në krye të axhendës së qeverisë dhe të institucioneve tona jo vetëm deri në dhjetor, por edhe për vitet e ardhshme, sepse reformat nuk përmbushen plotësisht as në disa javë dhe as në disa muaj. Por edhe ajo që dëgjuam nga komisioneri për Zgjerimin, zoti Fyle, kur ishte për vizitë në Tiranë në kuadër të dialogut politik të nivelit të lartë, nuk ishte gjë tjetër veçse vlerësim inkurajues për performancën e qeverisë në lidhje me angazhimin, fokusin dhe përpjekjet maksimale që po bëhen në këta fusha. Nuk kemi arsye të jemi të vetëkënaqur, por kemi sensin e realizimit për të njohur këtë progres të prekshëm në këto pak muaj, që pa dyshim nuk cenon absolutisht arritjet e mëparshme të vendit, por i konsolidon ato. 

Marrja e një vendimi pozitiv nga Këshilli Europian i Ministrave të Jashtëm në dhjetor do të ishte një inkurajim i madh për të gjithë klasën politike, e cila dialogun dhe bashkëpunimin për mbarëvajtjen e integrimit europian duhet ta ketë të pandryshueshëm. 

Sot më tepër se kurdoherë pritshmëritë e qytetarëve tanë për ne janë të mëdha për të dëshmuar se reformat do të jenë në krye të aksionit politik në qeveri dhe në Kuvend, kudo në jetën publike dhe në sektorin privat, sepse ata kërkojnë jo vetëm një Shqipëri që integrohet shpejt në Bashkimin Europian, por edhe që ofron më shumë punësim, më shumë siguri, më shumë zhvillim ekonomik, më shumë mirëqenie për të gjithë vendin. 

Unë besoj se ky proces në të cilin kemi hyrë, sikurse edhe fryma e kësaj rezolute, është gjithëpërfshirës dhe gjithangazhues. Në këtë kontekst, dua t’u bëj një thirrje të sinqertë të gjithë kolegëve deputetë: sa më pak nihilizëm për arritjet në këtë proces dhe sa më shumë angazhim dhe gjithëpërfshirje, pasi është themelore që gjithsecili nga ne: Kuvendi, qeveria, institucionet e pavarura, shoqëria civile dhe shoqëria shqiptare në tërësi, kanë një rol dhe kontribut për të dhënë. Gjithkush ka vënë një tullë në këtë proces, gjithkush ka dhënë një kontribut, sado modest, ndaj nuk duhet ta shohim më si “ne” apo “ata”, pavarësisht divergjencave dhe dallimeve tona politike. Këtë proces ne duhet ta trajtojmë si një objektiv në një rrugë të përbashkët, pasi, në fund të fundit, kjo është e vetmja rrugë jona, kjo është rruga e të gjithë shqiptarëve. 

Më lejoni të përfundoj duke theksuar edhe një moment tjetër të rëndësishëm, pasi ne me konsensus dhe vullnet të lirë së bashku miratojmë këtë projektrezolutë, që përkon edhe me festimet e dy prej ditëve më historike të shqiptarëve: shpalljen e pavarësisë dhe ditën e çlirimit. Përmes kësaj rezolute ne respektojmë vizionin, aspiratën dhe kontributin titanik të të gjithë atyre që kanë bërë të mundur dhe shënjuan në histori këto dy data: ditën e shenjtë të pavarësisë dhe ditën e fitores historike mbi pushtuesit nazifashistë. Ashtu sikurse një vit më parë ishim të gjithë së bashku në festimet e 100-vjetorit të Pavarësisë, përsëri ne me këtë rezolutë tregojmë se jemi të gjithë së bashku në avancimin e progresit të vendit tonë në vitin e parë të 100-vjeçarit të ri. 

Faleminderit!

Ilir Meta – Fjalën e ka deputeti Eduard Selami. 

Eduard Selami – Faleminderit, zoti Kryetar!

Të nderuar kolegë, 

Të nderuar qytetarë, 

Është një kënaqësi e veçantë për mua të marr fjalën në përkrahje të kësaj rezolute për mbështetjen e Shqipërisë për marrjen e statusit të vendit kandidat dhe për hapjen e bisedimeve për në Bashkimin Europian. Unë mendoj se edhe fakti i diskutimit të kësaj rezolute është një shprehje e pjekurisë së klasës politike shqiptare dhe politikës shqiptare në përgjithësi, jo vetëm, sepse ky është një nga momentet e rralla të bashkëpunimit ndërpartiak në traditën jo fort të pasur shqiptare, por edhe sepse kjo nismë merret nga opozita. Është hera e parë që opozita ndihmon mazhorancën që të ecim në drejtim të rrugës së përbashkët të Bashkimit Europian. Kjo në vetvete është për t’u përshëndetur, për më tepër që jo shumë kohë më parë opozita bëri të kundërtën. Pra, ne nuk ju përgjigjëm me “sy për sy, lë botën të verbër”, kështu që kjo është diçka vërtet për t’u përshëndetur. 

Mendimi im është se kjo rezolutë do të japë sinjalet më të forta dhe më pozitive në drejtim të një “po”-je për Shqipërinë. Kjo do të jetë një dhuratë mjaft e bukur për Shqipërinë në këto Krishtlindje, që do të përkojë edhe me një moment shumë të rëndësishëm: me 23 dhjetorin, ditën kur ëndrra europiane shqiptare mori jetë, që duhet thënë se nuk ka ecur me ato ritme që ne do të dëshironim. 

Si pjesë e politikës shqiptare, unë do të pranoja i pari që në këtë pikë ne kemi përgjegjësinë kryesore. Klasa politike shqiptare jo vetëm nuk i ka paraprirë ëndrrës europiane të shqiptarëve, por duhet thënë qartë: është bërë pengesë jo rrallë. Arsyeja kryesore ka qenë etja e shfrenuar për pushtet dhe lufta e paprinciptë politike. Konsensusi ka qenë i rrallë. Aq sa i rëndësishëm është debati për një demokraci, po kaq është edhe konsensusi. Si shqiptarë ne kemi harruar shpeshherë që, pavarësisht nga politika, fitoret dhe dështimet i kemi të përbashkëta, ndaj mendoj se kjo nismë e opozitës është edhe shprehja më e mirë e mbajtjes së fjalës dhe ecjes, ashtu siç janë fjalët, për ta vendosur integrimin e Shqipërisë si prioritetin tonë kryesor, por mbështetja pa kushte e statusit të vendit kandidat dhe hapjes së negocimeve nuk do të thotë se nuk ka vend për shqetësime. Përkundrazi, po t’i shikojmë me kujdes të pestë pikat që janë në projektraport, njëra më e rëndësishme se tjetra, që lidhen, e para me administratën civile, tjetra me pavarësinë e gjykatës, tjetra me korrupsionin, tjetra me luftën për krimin e organizuar.
E fundit, por jo për nga rëndësia, me të drejtat njerëzore dhe me romët. Po t’i shikosh me kujdes, pa bërë shumë politikë, do të dukej sikur Kryeministri ynë është njeriu më i painteresuar për këto aspekte, se nuk ka lënë asnjë pikë pa prekur, me përjashtim të pesës, që nuk janë fort të rëndësishme. Unë nuk vë në dyshim dëshirën e tij për integrimin, por shkallën e përgjegjësisë së tij, sidomos për këtë gjë kaq të rëndësishme, sepse të prishet konsensusi për pak ditë, pasi mezi është marrë, për një çështje kaq të rëndësishme, kur kjo është pika e parë për integrim, mendoj se është diçka shqetësuese. Të prishet nga një njeri që vetë bllokoi, jo pak, duke na mbajtur të gjithëve peng, kjo është dhe më shumë. Të mungojë jo vetëm fizikisht, por edhe me iniciativën e tij dhe në një debat kaq të rëndësishëm, për një mbështetje kaq të hapur dhe kaq të plotë që opozita i jep, edhe kjo për mua mbetet një shenjë që nuk tregon seriozitet në këtë gjë. 

(Ndërhyrje nga salla pa mikrofon.)
Nuk e di nëse është mbrapa. Nuk është mbrapa. Në rregull jam. Kështu që në këtë pikë mendoj se nuk ka një shkallë serioziteti. Edhe deklarata e bërë në Britani, që u ngrit nga mjaft kolegë të mi, është e modës. Unë sapo isha vetë në Londër. Ata janë europianë skeptikë. Kryeministri i Shqipërisë nuk mund të nxjerrë fjalë të tilla, edhe kur do të bëhet për interes, pa qenë nevoja. Ne kemi nevojë për të qenë në Europë. Kjo është dëshira e shumicës së shqiptarëve. Tri ditë më parë 85% e shqiptarëve dhanë po këtë mendim. Ai është kryeministri i të gjithë shqiptarëve. Nuk mund të veprojë me këtë papjekuri. Këto ishin shqetësimet. Me gjithë këto shqetësime, përsëri jam për ta mbështetur, sepse është më mirë që këto probleme t’i zgjidhim duke qenë brenda sesa duke qenë jashtë. Ne si opozitë do ta bëjmë detyrën tonë më mirë në drejtim të vlerave europiane të Shqipërisë, në drejtim të forcimit të shtetit ligjor, në drejtim të forcimit të administratës dhe në të gjitha drejtimet, duke qenë garantë, duke kritikuar, pa u keqkuptuar, por duke mbështetur pa rezerva këtë deklaratë. Prandaj ftoj të gjithë deputetët e mazhorancës për ta aprovuar në mënyrë unanime, sepse ky do të jetë një mesazh shumë i fortë për në Bruksel, si dhe do të jetë një hap pozitiv për politikën dhe për demokracinë në Shqipëri. 

Ju faleminderit!

Ilir Meta – Shumë faleminderit, zoti Selami!

Fjalën e ka deputetja Vasilika Hysi. Përgatiten të marrin fjalën deputetja Jozefina Topalli dhe deputeti Genc Pollo.

Vasilika Hysi – Faleminderit, zoti Kryetar!

Të nderuar kolegë dhe kolege,

Unë që në fillim të fjalës sime e mbështes rezolutën e përgatitur me nismën e Grupit Parlamentar të Partisë Demokratike. Uroj dhe shpresoj që së bashku të fillojmë të zbatojmë një për një të gjitha ato pika që përmenden në rezolutë. Gjatë fjalës sime do të doja të ndalesha në një pikë të veçantë të progresraportit të BE-së, që është bërë pjesë e rezolutës, konkretisht lufta kundër korrupsionit dhe krimit të organizuar. Jam fokusuar te lufta kundër korrupsionit, pasi, nëse ne e parandalojmë korrupsionin, e luftojmë dhe e godasim rëndë atë, të jemi të bindur se kemi luftuar edhe një pjesë të mirë të krimit të organizuar. Në raportin e BE-së thuhet se Shqipëria ka bërë progres në fushën e reformave ligjore, sidomos me ndryshimet që bëmë në Kodin Penal. Duke përmbushur rekomandimet e GRECO-s dhe MONEYVAL-it, ne kufizuam imunitetin e funksionarëve të lartë, bëmë ndryshime në ligjin për ILDKP-në dhe për konfliktin e interesit. 

E pra, Shqipëria ka zbritur nga viti në vit në raportin e bërë nga Transparency International. Për korrupsionin, ndërkohë që numri i procedimeve mbetet në nivele shumë të ulëta, për të mos folur për numrin e të gjykuarve, që është jashtëzakonisht i ulët, dhe për zëra të veçantë, sidomos për korrupsionin në radhët e prokurorëve e të gjyqtarëve, rastet e proceduara e të gjykuara pothuajse janë zero. Dje në një televizion kombëtar ne pamë rastin e denoncimit për një listë të tërë aferash korruptive në radhët e sistemit gjyqësor. 

Të nderuar kolegë, ndoshta nuk ju vjen mirë që do të sjell në vëmendje atë çka kemi bërë deri më sot, por mua më kujtohet se në këtë parlament ish-kryeministri Berisha foli shumë për imunitetin dhe ne së bashku e hoqëm atë, por deri më sot nuk di të jetë proceduar apo dënuar nga gjykatat shqiptare asnjë funksionar i lartë. Kur diskutonim miratimin e ligjit “Për Gjykatën Administrative”, u tha se mungesa e Gjykatës Administrative është pengesë për zhvillimin e biznesit. Gjykata ka filluar të funksionojë, por nuk shohim çlirim të biznesit. Me gjithë rëndësinë që ka Gjykata Administrative, biznesi ka nevojë të çlirohet nga barrierat artificiale të krijuara nga gjobëvëniet selektive, nga monopolet dhe trajtimi i pabarabartë para ligjit.
Çfarë duhet të bëjmë? Pa dyshim që do të marrim një nga një rekomandimet e KE-së dhe duhet t’u japim zgjidhje atyre problemeve që shtrohen në raport dhe ne si përfaqësues të Kuvendit, të ushtrojmë më mirë procesin e ligjbërjes dhe mekanizmat e kontrollit parlamentar. Duke qenë se së shpejti do të diskutojmë projektbuxhetin për vitin 2014, do të inkurajoja qeverinë të mbështesë me buxhet të mjaftueshëm policinë, prokurorinë dhe gjykatat, të bëjë të mundur ndërtimin e një sistemi që tregon ecurinë e treguesve të fatit të referimeve, kallëzimeve dhe dënimeve penale për rastet e korrupsionit, në mënyrë që të dimë se ku fillojnë dhe ku mbarojnë çështjet në lidhje me korrupsionin. Nga ana tjetër, korrupsioni nuk është i përhapur vetëm në fushën e shëndetësisë dhe të edukimit, sikurse tregojnë rastet e gjykuara e të dënuara nga gjykatat shqiptare. A është korrupsioni vetëm në nivelin bazë? Statistikat zyrtare thonë po, por realiteti është ndryshe. Si mund të forcojmë rolin e kontrollit të brendshëm në të gjitha nivelet e administratës publike?

Raporti nënvizon se ka nevojë të sqarohet roli i Departamentit të Kontrollit të Brendshëm dhe kundër korrupsionit. Jam absolutisht dakord. Ne duhet të nxitim qeverinë që të përmbushë këtë rekomandim. Ne duhet të bëjmë më shumë lidhur me vlerësimin e përgjithshëm të institucioneve që përfshihen në parandalimin dhe luftimin e korrupsionit. Kjo është një kërkesë e BE-së, që mund ta plotësojmë shumë mirë nëpërmjet kontrollit parlamentar, ndaj të gjithë ata kolegë të opozitës që janë ndier keq me kontrollin parlamentar që ka filluar Kuvendi ndaj Inspektoratit të Lartë të Kontrollit të Deklarimit të Pasurive, nuk duhet ta marrin si cenim të pavarësisë së institucioneve të pavarura apo gjueti shtrigash, por ta vlerësojnë si mundësi të Kuvendit për të ushtruar kontrollin parlamentar dhe për të evidentuar të gjitha arritjet, por edhe nevojat që ka ky institucion, me qëllim që ne të përmbushin tri rekomandimet e BE- së për Shqipërinë. Konkretisht: memorandumi i mirëkuptimit mes Inspektoratit të Deklarimit të Pasurisë dhe Auditit të Aseteve dhe Këshillit të Lartë të Drejtësisë është pezulluar të vihet në veprim; e dyta, zbatimi i ligjit për deklarimin e pasurisë ka nevojë të monitorohet; e treta, BE-ja thekson se deri më sot nuk shihet ndikimi i ndryshimeve të ligjit për konfliktin e interesit dhe atij të deklarimit të pasurisë dhe të auditimit të aseteve dhe i kërkon qeverisë që ky duhet të vlerësohet. Atëherë, pse të mos e marrim komisionin e kontrollit parlamentar, që u ngit në përputhje me Rregulloren e Kuvendit, si fillim të zbatimit të tri rekomandimeve që janë bërë të pranishme në raportin e progresit të BE-së? 

Së fundi, raporti vë në dukje se numri i rasteve të hetuara nga task-forca e përbashkët dhe numri i procedimeve penale në fushën e veprave penale kundër korrupsionit është rritur, numri i rasteve të deklarimeve të rreme të aseteve është rritur, por numri i rasteve të hetuara e të dënuara është i ulët. Ne jemi një institucion që marrim në raport prokurorin e përgjithshëm dhe institucione të tjera të specializuara në luftën kundër krimit të organizuar dhe korrupsionit. Pse duhet të krijojmë alibi lidhur me kompanitë e auditit që qeveria shqiptare ka ftuar, kur kjo kërkohet dhe evidentohet qartë në raportin e BE-së. Në raport theksohet nevoja për përmirësimin e kapaciteteve audituese dhe Inspektoratit të Lartë të Deklarimit të Kontrollit të Pasurive. Si mund të kontribuojë parlamenti në këtë proces, nëse ne nuk ndihmojmë procesin e vlerësimit dhe të mbështesim këto institucione qoftë me buxhetet e nevojshme, qoftë me krijimin e hapësirave dhe rritjen e frymës së bashkëpunimit mes tyre? 

Kolegë dhe kolege deputetë, duke luftuar korrupsionin, ne do të mund të luftojmë edhe krimin organizuar, dy forma të kriminalitetit që kanë lidhje me njëri-tjetrin, ndaj unë sot do ta votoj projektrezolutën dhe ndërkohë ju ftoj të hartojmë një plan të detajuar për përmbushjen e çdo angazhimi të marrë, që kjo rezolutë të mos mbetet në sirtar, dhe të fillojmë zbatimin një për një të të gjitha rekomandimeve që parashikohen dhe që ne i kemi përfshirë në këtë rezolutë. Unë do të sugjeroja që më mirë të merremi një për një me detyrat konkrete, që në diskutimet tona të ndalemi më shumë tek e ardhmja sesa tek ajo që ju kolegë të opozitës po krijoni tymnajë sikur qeveria e sotme ka ardhur këtu dhe është kundër integrimit. Unë nuk e kuptoj zotin Strazimiri. Ku e di ai që ne jemi kundër integrimit dhe nuk duam ta votojmë këtë projektrezolutë? 

Faleminderit!

Ilir Meta – Faleminderit, zonja Hysi!

Fjalën e ka deputetja Topalli.

Jozefina Topalli – Zoti Kryetar,

Të nderuara zonja, të nderuar zotërinj,

Fakti që ne sot kemi një rezolutë për integrimin e Shqipërisë në BE, tregon rëndësinë e madhe që opozita i jep atij që është objektivi madhor kombëtar i shqiptarëve. Normalisht ky mocion duhej të vinte nga mazhoranca. Gjithsesi, është një moment i rëndësishëm për parlamentin dhe është e trishtueshme që, pavarësisht se kemi pesë orë që diskutojmë për gjëra që të gjithë ne i mbështesim, Kryeministri i vendit ka ardhur vetëm pesë minuta, ka ikur dhe ende nuk ka thënë një fjalë, ndërkohë që në pjesën më të madhe të këtyre pesë orëve ana e mazhorancës ka qenë pothuajse bosh. Nëse me mungesën tuaj shkëlqeni me mbështetjen tuaj për integrimin, kjo është puna juaj, por unë e gjykoj si mungesë totale respekti dhe serioziteti.

Nëse e kthejmë kokën mbrapa në historinë e 23 vjetve, do të gjejmë një shproporcion të ndjeshëm midis asaj që ka ndodhur me këto dy forca politike në proceset integruese. Nuk besoj se është rastësi që firmën për anëtarësimin e Shqipërisë në KE e ka Berisha dhe PD-ja, që për anëtarësimin e Shqipërisë në Bankën Botërore dhe institucionet financiare globale e ka Berisha dhe PD-ja, që firmosjen e MSA-së e ka Berisha dhe PD-ja, që hyrjen në fuqi të MSA-së e ka përsëri kjo forcë politike, që heqjen e vizave për shqiptarët, një dimension i jashtëzakonshëm i lirisë së merituar plotësisht për qytetarët tanë, e ka përsëri kjo forcë politike, që marrjen e ftesës për në NATO e ka kjo forcë politike, që anëtarësimin e plotë në NATO e ka kjo forcë politike. Nuk dua të them se pjesa tjetër nuk i ka dashur këto, por, për të qenë të vërtetë dhe jo hipokritë, sa herë që në këtë sallë kishte ngjarje të rëndësishme dhe kalonin reforma kyçe për të realizuar një hap tjetër drejt proceseve eurointegruese, në këtë sallë ndodhnin gjëra nga më të çuditshmet. 

Sot nuk dua të kujtoj as bilbilat dhe as sazet, as grevat e urisë dhe as kërcimet mbi karrige, as fyerjet, presionet, bojkotimet e gjata, pasi është rasti kur të gjithë bashkë duhet të punojmë për të marrë statusin e vendit kandidat, të rekomanduar për herë të dytë dhe të refuzuar po në këtë sallë. Dy vjet më parë, tre vjet më parë, katër vjet më parë, opozita asnjëherë nuk pranoi të votonte për ato ligje, si kushte të vendosura nga Brukseli ndaj forcave politike dhe deputetëve të saj.

Ndërkohë nga momenti që Brukseli rekomandoi për herë të dytë statusin e vendit kandidat, çfarë po ndodh në Shqipëri? Ku po shkojmë? Zoti Kryetar i Kuvendit, nuk ka institucion më të rëndësishëm në një republikë parlamentare sesa Kuvendi. Ky Kuvend gjatë kësaj periudhe është në pozitat e tij më të papëlqyera. Akti i parë që erdhi në këtë parlament ka qenë akti normativ i nëpunësit civil; akti i dytë ka qenë përsëri akt normativ, ai për ndryshimin e buxhetit të shtetit; akti i tretë ishte dhënia e doganave te CA-ja; akti i katërt ishte dhënia e auditimit “Deloitit”. Të gjitha këto nuk e nderojnë një parlament. Sa herë që këtu vijnë akte normative, parlamenti është i zhbërë. 

Përveç shkeljes në mënyrë flagrante të Kushtetutës, sa herë këtu vihet për ta përdorur parlamentin si një noter të matrapazllëqeve, të favorizimeve ndaj klientëve, për të cilët ka interesa apo borxhe personale, parlamenti është në momentin e tij të turpërimit. Jua them si ish-kryetare e Kuvendit. Mos lejoni që parlamenti të kthehet në noter matrapazllëqesh. Nuk është detyra e parlamentit të votojë për CA-në apo “Deloite”. Të zbatohet ligji, të bëhen tendera dhe të vendoset më i miri. Mos lejoni që parlamenti të vihet nën thundrën e Kryeministrit (i cili është vënë në dimensionin kryesor të parlamentarizmit, që është ligjbërja) dhe prurjes këtu në kundërshtim me Rregulloren dhe Kushtetutën të akteve normative, që deputetët në këtë sallë nuk mund t’i ndryshojnë! Kjo është njëra anë. 

Çfarë po ndodh tjetër në parlament? Po të shihni në komisionet parlamentare, kanë filluar proceset e hetimeve ndaj institucioneve të pavarura. Nuk është kjo mënyra e përdorimit të parlamentit. Nuk jemi hetuesi ne. Ne natyrisht që ushtrojmë kontroll, por, po t’i referohemi qoftë edhe diskutimeve të fundit, nëse ne i shikojmë institucionet e pavarura si institucione që janë për t’u goditur, për t’u rrëzuar, për t’u shkrirë dhe shfuqizuar, për t’u anuluar, ashtu siç ka ndodhur gjatë këtyre dy muajve me shkrirjen e gardës në 85-vjetorin e saj, me shkrirjen e Policisë Rrugore dhe asaj të Krimeve, kjo është rruga që na çon drejt Brukselit? Asnjëherë! Kam dëgjuar disa ministra këtu të flasin, por edhe nga Kryeministri, për ndërtimin e byrosë investigative. Zoti Ministër i Drejtësisë dhe ju i Rendit, tërhiqni mbrapsht propozimet për ndryshimet në Kodin e Procedurës Penale, tërhiqni mbrapsht projektin për byronë investigative! Më mirë tërhiqeni ju, sesa të prisni të merrni një shuplakë të rëndë nga Brukseli apo nga aleatë të tjerë. Shqipëria duhet të jetë vend i shtetit të së drejtës. Po për ç’shtet ligjor flitet këtu, nëse policia përdoret për të sulmuar bizneset apo për marrjen e tatimeve? Për ç’shtet ligjor dhe të së drejtës flitet këtu, nëse ne shkojmë dhe i shkatërrojmë shtëpinë, dyqanin apo pronën një njeriu, të cilit nuk i jepet as dokumenti për të shkuar më pas në gjyq?

Po ju them diçka nga eksperienca ime personale dhe familjare. Kur më 1945-n kanë sekuestruar të gjithë pasurinë e familjes sime: shtëpi, dyqane, hotele, toka, fabrika etj., etj., natyrisht i kanë marrë dhe i kanë nxjerrë jashtë, i kanë internuar, i kanë burgosur etj., etj., por edhe Enver Hoxha dokumentet ua ruante dhe nuk ua fshinte. Natyrisht, nuk kishte gjykatë dhe drejtësi për t’u rikthyer të drejtën e tyre dhe e gjithë jeta e tyre përfundoi në internime dhe burgje, por sjellja me të cilën po vepron kjo mazhorancë gjatë kësaj periudhe është larg me mijëra kilometra dritë ndaj asaj që ne kërkojmë të shkojmë drejt Brukselit, ndaj them se ka të drejtë kolegu im dhe kolegët e tjerë kur pyesin: pse nuk e doni statusin e vendit kandidat? Çfarë keni që çdo gjë, çdo vendim, çdo akt që sillni dhe që bëni bie vetëm në kundërshtim flagrant me atë që kërkohet? 

Ne mund të kemi bërë gabimet tona, se kush punon edhe gabon, por e them me krenarinë më të madhe se ua kemi lënë gati statusin. Siç ju kemi lënë gati TAP-in, siç ju kemi lënë buxhetin me një borxh prej 63 për qind dhe ju po e çoni në 74 për qind; siç ju kemi lënë me një mijë kilometra rrugë; siç ju kemi lënë me 1300 shkolla të reja, siç ju kemi lënë me një sistem IT-je krejtësisht ndryshe, siç ju kemi lënë me një sistem transparence. Ku është transparenca sot? Po në cilin vend të botës ndodh që të bëhet një marrëveshje për çështjet më delikate globale dhe t’i fshihet Kryetarit të Kuvendit, mazhorancës së tij, opozitës, Presidentit të Republikës? Ku po shkojmë ne? Si mund të guxoni që vitin 2013, kur Shqipëria është anëtare e NATO-s, ta quani viti zero? Kush jua jep statusin ju, në qoftë se thoni se vendit është në orën zero? Si mund të pretendohet se ju doni të merrni statusin e vendit kandidat në qoftë se çoni policinë te biznesi?

“Sukses” e quajti ministri çështjen e lojërave të fatit. Më thoni pak, sa lojëra fati janë të mbyllura sot? Pa më thoni pak, cila është vlera e parave të pista që ju keni sekuestruar? Ishte show i neveritshëm, ishte show i pamerituar për shqiptarët. As dhuna dhe as kërcënimi nuk është mënyra me të cilën shkohet në Bashkimin Europian. Po pse, more, detyra e parlamentit është të shkrijë institucionet e pavarura? Ka gjë më të turpshme sesa të merrni gjënë e parë brenda dy muajve, kur nuk ka ardhur asnjë ligj tjetër reforme në parlament përveç katër marrëveshjeve të qeverisë tjetër, që të filloni menjëherë për shkarkimin e titullarit të ILDKP-së? Ai na kontrollon ne, more, ai ju kontrollon ju, more, kontrollon Kryeministrin, ministrat, Kryetarin e Kuvendit, Presidentin, të gjithë, për pasuritë tona, për atë që ne kemi deklaruar! Për çfarë keni frikë ju? Nuk keni deklaruar pasurinë? Po çfarë keni ju me Kontrollin e Lartë të Shtetit? Po çfarë keni ju me Gjykatën Kushtetuese? Po çfarë keni ju me Gjykatën e Lartë? I keni votuar ju, more, ju i keni votuar. Unë ndoshta kam votuar kundër ndonjërit, por ju keni qenë edhe në opozitë dhe i keni votuar ata gjykatës.

Sigurisht që ka probleme, por problemet nuk zgjidhen duke shfuqizuar dhe duke zhbërë. Sigurisht që ka dhe korrupsion, por nuk luftohet ai duke shkrirë gjithë institucionin. Kjo do të thotë të rrëzohet shteti, ndërkohë që rrezikoni të rrëzoni jashtëzakonisht keq ekonominë. Po ku do të shkojmë në qoftë se ju e çoni këtë vend në recesion?

Faleminderit!

Ilir Meta – Fjalën e ka deputeti Genc Pollo.

(Zoti Strazimiri kërkon fjalën për replikë.)

Po, meqenëse ju përmendi emrin, por respektoni kohën për replikë.

Gent Strazimiri – Zoti Kryetar, nuk e marr për replikë fjalën, por e marr në respekt të koleges Hysi, e cila është një kolege që unë e vlerësoj. 

Unë besoj se pyetja që shtrova në seancë nuk duhej bërë si një akuzë. Besoj se pyetja u argumentua gjatë fjalimit tim me një sërë detyrash që ne i vendosëm si parlament vetes krahasuar me një sërë veprimesh të marra vetëm 60 ditë nga kjo qeveri.

Meqenëse m’u dha rasti, kam harruar një gjë që nuk është pak e rëndësishme, por është një nga pikat shumë të rëndësishme të rezolutës që ne do të miratojmë sot: mbrojtjen e mjedisit, bashkëpunimin e ngushtë rajonal për promovimin e qëndrueshmërisë mjedisore etj., etj. me radhë. Ka shkuar gjysma e shtetit në Krujë, ka lënë 500 familje pa bukë për të mbyllur ca gëlqere, punë skllevërish, nuk është lek djerse, por është lek gjaku, sepse disa syresh djegin goma dhe sigurisht që ndotin ambientin e Krujës. Ndërkohë që ndodhte ky aksion shumë i madh, Kryeministri personalisht paska qenë duke bërë një marrëveshje për të sjellë ca armë kimike, që ambientin do ta bënte edhe “më të pastër”. Asnjë prej ministrave nuk ka ditur gjë për këtë punë, të paktën publikisht kështu thatë: “Nuk dimë gjë, po presim”. Janë po këta ministra që bëjnë sikur nënqeshin tani kur secili prej deputetëve flet dhe nuk është e arsyeshme dhe as etike, të cilët kanë këtë personalitet përballë atij kryeministri: te kapteri i derës, te Garda që ka shkrirë Sajmir Tahiri, dorëzojnë dhe celularin, se ndryshe nuk i lënë të hyjnë.

Ju më mirë që nuk e keni takuar, të paktën i keni kursyer vetes këtë depersonalizim.

Faleminderit!

Ilir Meta - Zoti Pollo, urdhëroni!

Genc Pollo – Faleminderit, zoti Kryetar!

Zonja deputete dhe zotërinj deputetë,

Periodikisht Kuvendi është mbledhur për të diskutuar një projektrezolutë për integrimin europian, periodikisht është debatuar, dhe si rregull është miratuar me konsensus, në përpjekje dhe në dëshirën e mirë për të përcjellë mesazhin e duhur në Komisionin Europian, Parlamentin Europian dhe shtetet anëtare të BE-së, që ky vullnet bazohet në një konsensus të gjerë, i cili bazohet në një konsensus edhe më të gjerë popullor, bazuar në sondazhe. Por, gjithashtu, ky është një moment introspeksion, kur ne shikojmë çfarë kemi bërë me punën, veprimet, qëndrimet tona lidhur me këtë objektiv kombëtar dhe mundësi historike që i jepet vendit për t’u modernizuar, për të bërë një shtet funksional dhe për t’u bërë një shoqëri e begatë, çka vende që kanë halle të ngjashme me ne, por që historia i ka vendosur diku më larg, bie fjala në Kaukaz, nuk e kanë. Prandaj është e nevojshme që të shikohet me transparencën dhe sinqeritetin e duhur, me idenë dhe besimin se një diçka e tillë i ndihmon korrigjimit të problemeve. 

Dhe debati në përgjithësi ka qenë i tillë. Vendi ynë është para një stacioni të rëndësishëm, sepse në përmbushje të disa kushteve të përcaktuara nga Komisioni Europian, u mor propozimi i tij për statusin. Kushtet i dini fare mirë. Kanë qenë tri ligjet e integrimit, që u vonuan dy vjet për t’u votuar në këtë sallë nga opozita, si dhe mbajtja e zgjedhjeve me standarde të larta dhe të pranueshme, çka besoj se qeveria dhe të gjithë bashkë e arritëm më 23 qershor, pavarësisht se jo të gjithë panë atë që nuk mund të shihej në atë kohë.

Koha është e mjaftueshme për të bërë dhe një bilanc mbi atë që ka bërë maxhoranca dje, ka bërë opozita dje dhe ç’ka bërë maxhoranca dhe opozita sot. Besoj se jeni në rrethana më të favorshme për integrimin europian të Shqipërisë dhe konkretisht për marrjen e statusit, çka do të vendoset nga anëtarët e Bashkimit Europian, nga shtetet anëtare për tri javë. Pavarësisht nga ndonjë hezitim që shfaqet në një kryeqytet të caktuar apo disa të tillë, shpresoj se do të jetë e ngjashme me liberalizimin e vizave; sinjale të tilla kishte, por gjithsesi vendimi atëherë (ju kujtohet), para 3 vjetësh, u mor me konsensus.

Por le të shikojmë çfarë ka ndryshuar për mirë. Ne kemi pasur një opozitë që nuk deklaroi  hapur që ishte  absolutisht për avancimin drejt BE-së dhe aq më pak të vepronte kështu.  Sot kemi një kryetar opozite që viziton Brukselin, Berlinin, etj, përfaqësues të tjerë të saj, të cilët me zyrtarët, ofiqarët më të lartë vendimmarrës  europianë insistojnë në dhënien e përkrahjes për statusin e vendit kandidat për Shqipërinë. Katër vjetët e shkuar (qofsha i gabuar), nuk më kujtohet që kryetari i opozitës në mënyrë të shprehur ta ketë bërë këtë gjë, përfshi edhe çfarë kërkohej prej tij dhe prej partisë në opozitë, që të ishte i pranishëm në punimet parlamentare dhe të mos i bojkotonin ato, siç ndodhi fatkeqësisht në vitet 2009-2010 dhe gjysmën e vitit 2011, që të pranonte kushtin për thelbin e të cilit nuk kishte kundërshti, miratimin e tri ligjeve të famshme, të cilat u vonuan dy vjet dhe u gjet rasti vetëm para zgjedhjeve, në një periudhë elektorale, që të jepej vota për to. Ky është një ndryshim i parë politik, i rëndësishëm, që unë shpresoj që ky model i ri të jetë permanent edhe kur  maxhoranca të ndryshojë, sepse, në radhë të parë, është për të mirën e vendit dhe për arritjen e një qëllimi që të gjithë bashkë e konsiderojmë historik dhe jashtëzakonisht favorizues për popullin tonë.

E dyta, ligjshmëria, është kërkesë bazë për Bashkimin Europian. Këtu jemi për t’i thënë gjërat hapur, pavarësisht se disa prej tyre mund të duken sikur cenojnë avancimin përpara. Do të ishte më keq sikur të fshiheshin dhe të pëlcisnin papritur, prandaj me ligjshmëri kërkojmë zbatimin e atyre ligjeve që janë, ndryshimin e arsyeshëm të tyre dhe asnjëherë akte që bien në kundërshtim me shtetin ligjor. E ka bërë këtë qeveria dhe maxhoranca?  Të gjithë  biem dakord që jo. Ligje në kundërshtim me ligje të tjera, ligje në kundërshtim me frymën e neneve të Kushtetutës, VKM që janë në kundërshtim me ligjet e miratuara dhe shkarkime në masë, tanimë, të cilat gjithashtu bëhen në kundërshtim me frymën dhe me germën e akteve të miratuara.

Nuk është kjo çfarë kërkon integrimi europian, çfarë kërkon Brukseli, Komisioni, Parlamenti dhe shtetet anëtare. Ata kërkojnë, gjithashtu, një tjetër kusht: një ekonomi solide, dhe në kushtet e krizës që e ka kaluar edhe eurozona,; një ekonomi solide përveç asaj që ka rritje (nuk mund të flitet më për rritje me dy shifra apo qoftë edhe me 8 për qind), është një ekonomi që ka një borxh të ulët dhe që ka një deficit të ulët. Akti i parë që ka bërë qeveria dhe i mbështetur nga maxhoranca e saj është rritja nga 63 për qind në afro 70 për qind. Premisë për krizë, premisë për mungesë besueshmërie në tregun e brendshëm dhe në tregjet ndërkombëtare, premisë për probleme afatgjata.

Integrimi europian. Partnerët europianë kërkojnë institucione të forta, kërkojnë institucione që funksionojnë. Metoda e qeverisë për të parë se cilat janë dhe në ç’gjendje ndodhen llogaritë financiare të shtetit, nuk mbështetet në atë institucion të ngritur me Kushtetutë dhe të financuar për vit nga taksapaguesi, që është Kontrolli i Lartë i Shtetit, por merr një agjenci, ndoshta të zgjedhur me klientelizëm, për të parë ku janë paratë, ndërkohë që ky është një ushtrim krejt i panevojshëm, ashtu siç e tregoi dhe votimi i djeshëm për buxhetin faktik, për të cilin nuk pati ndarje midis maxhorancës dhe opozitës, sepse llogaritë janë ato që japin institucionet e shtetit shqiptar, qoftë kjo Ministria e Financave, e sotme apo e djeshme, qoftë llogaritë që paraqet në Kuvend Kontrolli i Lartë i Shtetit.

Kërkojnë institucione të pavarura, në mënyrë që të ketë kundërpushtete, të ketë balancat e duhura. Nismat e para që janë verifikuar janë pikërisht zëvendësimi i tyre, dhe kjo në kundërshtim, do të thosha, me hipokrizi, sepse në fillim të tetorit miratuam së bashku, maxhorancë dhe opozitë, deputetë të Kuvendit dhe deputetë të Parlamentit Europian, një rezolutë, që i kërkonte qeverisë dhe Kuvendit të mos prekte institucionet e pavarura: ILDKP-në, rregullatorin audioviziv, INSTAT-in, që ishte ndërkohë i shkarkuar dhe që më në fund gjykatat ngritën kokën për të vënë drejtësi në vend e kështu me radhë. E votuan pa kontestim edhe deputetët socialistë, ndërkohë që qeveria dhe ata bënin të kundërtën, rast hipokrizie, rast mungese ndërgjegjeje, dhe kjo vjet, në kulmin e saj me çështjen e zgjedhjeve (fola pak më parë për to), në mënyrë krejt të panevojshme, më datën 3 nëntor, në një fitore të sigurt për shkak të inercisë, krejt e kuptueshme, do vidheshin votat  me zë dhe figurë pikërisht për të dëmtuar imazhin e Shqipërsë, zgjedhjet e ndershme të së cilës ishin parakusht për integrimin europian dhe për dhënien e statusit.

E fundit, ka nevojë çdo shtet, kanë nevojë partnerët për një lidership të fortë, udhëheqje, udhëheqës, ashtu siç e quan Kryeministri, që shpesh thotë se “ne do të konsultohemi me ju, por jemi mandatuar për të udhëhequr”. Nuk ndodhi kështu me rastin e armëve kimike nga Siria, sepse jo vetëm nuk u konsultua as me të vetët, as me të gjithë ministrat apo deputetët e tij, as me kryetarin e shtetit, nuk e mora vesh me Kryetarin e Kuvendit, por pa dyshim jo me opozitën, që mund ta kishte ndihmuar eventualisht, dhe vetëm në fjalimin e së premtes dëgjova në 29 minuta, të panevojshme në kohë të fjalimit të tij, disa argumente që ndoshta dhe mua deri diku mund të ma ndërronin mendjen, por  vetëm në minutën e 30-të, pikërisht atë që Kryeministri e ka qejf të thotë “udhëheqje” nuk e dëgjova, sepse ishte dështimi absolut dhe personal i udhëheqjes. Në qoftë se i thua “po” edhe një njeriu të parëndësishëm e jo më shtetit të parë të botës, nuk mund të tërhiqesh e të thuash pastaj “jo, sepse "nuk e llogarita mirë reagimin e rrugës, reagimin politik, reagimin e deputetëve të mi”, e kështu me radhë.

 Zonja e zotërinj, jemi këtu që të japim të gjithë përkrahjen tonë për çështjen e statusit, sepse nuk është një çështje pa rëndësi, siç ka thënë zoti Kryeministër. Koha është e parëndësishme për ne. Jemi vonuar prej gati 2 vjetësh prej jush, zoti Kryeministër, dhe periudha prej tri javësh është shumë e gjatë për ta mbushur me zullume, të cilat vënë në rrezik “po”-në finale të vendeve anëtare. Pra, duke dhënë edhe përkrahjen, edhe kontributin tonë si opozitë, vendimi do të jetë pozitiv, por duhet të jemi të ndërgjegjshëm se rruga nuk do të jetë e lehtë dhe përpjekjet nga të gjitha palët do të jenë edhe më të vështira.

Faleminderit!

Ilir Meta – Faleminderit!

Zonja Klajda Gjoshaj, urdhëroni!

Klajda Gjoshaj – I nderuar zoti Kryetar,

Të nderuar kolegë deputetë,

Kjo është një ditë shumë e rëndësishme, sepse sot në parlamentin shqiptar e gjithë dita i është dedikuar procesit të integrimit, që është një faktor kyç i gjithë axhendës kombëtare, si dhe prioritet i të gjitha qeverive të mëparshme, por edhe një prioritet madhor i kësaj qeverie, duke theksuar edhe faktin se është një kërkesë e drejtpërdrejtë, që vjen edhe nga vetë populli shqiptar.

Shqipëria po kalon një moment tepër të rëndësishëm në rrugëtimin e saj drejt procesit të integrimit europian. Në këtë vijimësi gjatë gjithë këtyre viteve është bërë shumë në përmbushjen e të gjitha reformave dhe arritjen e standardeve të kërkuara, për të cilat ka pasur vlerësime edhe nga partneri ynë më objektiv Komisioni Europian. Për këto vlerësime, ashtu si dhe për vlerësimin e më se një muaji më parë me publikimin e progresraportit, na bëjnë të jemi tepër optimistë, si dhe në të njëjtën kohë edhe të vetëdijshëm, se kemi ende shumë punë për të bërë për të çuar përpara të gjitha reformat për transformimin e shoqërisë sonë dhe arritjen e standardeve të larta europiane. 

Ministria e Integrimit Europian ka shprehur konsideratat maksimale dhe mirënjohje të veçantë për rekomandimin e Komisionit Europian për Shqipërinë. Në të njëjtën kohë ka shprehur miratimin e plotë me formulimin e bërë nga Komisioni, ku rekomandohet që Shqipëria të marrë statusin e vendit kandidat, duke rënë dakord që ajo të vazhdojë të ndërmarrë aksionin në luftën kundër krimit të organizuar dhe korrupsionit. 

Ne jemi plotësisht të ndërgjegjshëm se sfidat në vazhdim janë edhe më të mëdha, sidomos për 5 prioritetet kyçe të identifikuara në progresraport, për të vijuar me hapin tjetër të hapjes së negociatave, që kushtëzohet nga përmbushja e 5 prioriteteve të mbetura, që janë: krijimi i një administrate profesionale e të depolitizuar, forcimi i pavarësisë së institucioneve të drejtësisë; lufta kundër korrupsionit dhe krimit të organizuar, dhe mbrojtja e të drejtave të njeriut.

Në kuadër të dialogut të nivelit të lartë për prioritetet kyçe mes Shqipërisë dhe Komisionit Europian, kemi rënë dakord që me anë të një udhërrëfyesi konkret dhe të një plani veprimi për zbatimin e reformave të nevojshme për procesin e anëtarësimit të adresojmë këto 5 prioritete kyçe. 

Në të njëjtën kohë me kënaqësi mund të raportoj se qeveria e re ka hedhur hapat e duhur në marrjen e masave konkrete për adresimin e dy çështjeve më kryesore në luftën kundër korrupsionit dhe krimit të organizuar. Tashmë pranë shërbimeve të Komisionit Europian dhe aktorëve të tjerë të interesuar janë përcjellë rezultatet konkrete të punës së bërë nga organet ligjzbatuese, si: ndjekja e rasteve konkrete të korrupsionit, aseteve kriminale, pastrimit të parave, trafiqeve të ndryshme, përmirësimet e bëra në kuadrin ligjor të miratuar nga qeveria me fokus përfshirjen e veprës penale të korrupsionit në kompetencën e Gjykatës së Krimeve të Rënda. 

Për një qasje të koordinuar dhe gjithëpërfshirëse, Ministria e Integrimit Europian në rolin e saj, në bashkëpunim të ngushtë me të gjitha institucionet e përfshira, në një kohë shumë të shkurtër arriti të hartojë një plan veprimi me fokus luftën kundër korrupsionit dhe krimit të organizuar, i miratuar në fillim të këtij muaji nga qeveria. Paralelisht është punuar edhe për realizimin e hapave dhe masave të parashikuara, ku një pjesë tashmë është e realizuar dhe është në proces. Puna për plotësimin e çdo mase sipas çdo afati të parashikuar do të vijojë me ritme edhe më të shpejta e më të vendosura për plotësimin e të gjitha reformave.

Vizioni dhe programi i qeverisë përmban një rritje në cilësi dhe në shpejtësi të këtij procesi. Në mbështetje të këtij vizioni do të bëhet përditësimi i dokumenteve strategjike sektoriale dhe ndërsektoriale për t’i dhënë ritmin e duhur objektivit madhor dhe prioritar të qeverisë.

Një theks i veçantë nga qeveria aktuale i është dhënë rolit dhe funksionit të Ministrisë së Integrimit me mbështetjen dhe gatishmërinë për t’i adresuar në kohë problematikat e rekomandimet e palës europiane. Roli dhe bashkëpunimi me shoqërinë civile do të jetë pjesë e politikës së re qeverisëse në kuadër të procesit të integrimit. 

Ashtu siç thekson edhe progresraporti i Komisionit Europian, dialogu politik është shumë i rëndësishëm në reformat integruese të vendit. Në këtë kuadër, Ministria e Integrimit do të bëjë gjithçka të mundur që nëpërmjet strukturave parlamentare të bashkëpunojë sa më ngushtë me përfaqësuesit e opozitës, kryesisht nëpërmjet Komisionit parlamentar të Integrimit, për shtyrjen përpara të reformave të kërkuara. Do të ndërmarrim dhe do të jemi pjesë e çdo iniciative për rregullimet e nevojshme, në mënyrë që bashkëpunimi me strukturat parlamentare të njohë një zhvillim të mëtejshëm në të gjitha nivelet. Gjithashtu nën koordinimin e Ministrisë së Punëve të Jashtme janë zhvilluar disa ture diplomatike në disa vende anëtare kryesore, siç janë: Brukseli, Italia, Franca, Gjermania, Suedia, Britania. Po në këtë kuadër po punohet me ambasadat tona në vendet anëtare për të nxjerrë sa më mirë në pah punën e bërë dhe vendosmërinë e kësaj qeverie për të vijuar me reformat, në mënyrë të veçantë në luftën kundër korrupsionit dhe krimit të organizuar. Kemi zhvilluar takime të vazhdueshme dhe intensive me strukturat e BE-së, me delegacionin e BE-së në Tiranë, me përfaqësuesit e vendeve anëtare, me grupin e punës së Këshillit të BE-së për rajonin e Ballkanit Perëndimor, me përfaqësuesit e Komisionit Europian, ku kemi parashtruar punën e bërë deri tani si dhe vendosmërinë për realizimin e prioriteteve afatshkurtra. Është zhvilluar takimi i parë i dialogut të nivelit të lartë nga komisioneri Fyle, i cilësuar si një takim i shkëlqyer dhe që do të vijojë me takime të tjera të po këtij niveli. Kjo tryezë do të kontribuojë në mbarëvajtjen e reformave integruese për BE-në, si prioritete kryesore të axhendës së qeverisë shqiptare. Gjithashtu për të gjitha rekomandimet dhe nismat e kësaj qeverie do të ketë një monitorim të përditshëm nga Ministria e Integrimit Europian, në mënyrë që të kemi një plotësim të të gjitha masave, sipas afateve të parashikuara.

Kjo seancë parlamentare dedikuar procesit të integrimit të Shqipërisë do të thotë shumë për hapat e rëndësishëm që po ndërmerr vendi për hapjen e një dritareje të re në politikën shqiptare, gjithëpërfshirëse dhe transparente, ku dialogu është baza e çdo vendimmarrjeje. Vlerësoj angazhimin e opozitës si faktor kyç në këtë proces dhe shpreh mbështetjen time të plotë në bashkëpunimin e ngushtë me të gjithë ju për të çuar Shqipërinë përpara drejt kësaj familjeje me vlera të mëdha, drejt familjes europiane.

Faleminderit!

Ilir Meta – Faleminderit!

Zoti Paloka, urdhëroni!

Edi Paloka - Pak ditë më parë nga Londra Kryeministri shqiptar u deklaroi të gjithëve zhgënjimin e tij prej Europës. “Sa më shumë i afrohemi, aq më shumë e kuptojmë se Europa nuk është ajo që kemi ëndërruar”, këto ishin fjalët e Kryeministrit. Një deklaratë e tillë e bërë nga kryeministri i një vendi ku 87% e qytetarëve kërkojnë integrimin në BE, do të përbënte skandal dhe zhurmë, por, çuditërisht, kaloi në heshtje, sepse gafat dhe skandalet e Ramës zënë njëra-tjetrën dhe nuk i bëjnë më përshtypje askujt, sepse tashmë e kanë konsoliduar idenë se ky zotëria nuk e dëshiron realisht integrimin e Shqipërisë.

Unë nuk mendoj se Rama është antieuropian. Mendoj se ai thjesht nuk është e nuk mund të bëhet kurrë europian. Këtë e tha edhe një ministër i qeverisë së sotme: “Të qenët europian lidhet me veprimet që kryen”. 

Të qenët europian nuk lidhet me mënyrën si flet, si vishesh, as se çfarë muzike apo pikturash preferon. Europian nuk bëhesh as pse del lakuriq nëpër plazhet e botës. Të qenët europian lidhet me mentalitetin që ke për demokracinë, për më tepër kur qëndron në pozicione të tilla ku luan me fatin e një populli apo të një shoqërie. Në këtë aspekt, ky zotëria që kemi për kryeministër mund të ngjasojë me sulltan Mamutin, por nuk ka asnjë lidhje me politikanët perëndimorë. Na qenka zhgënjyer nga Europa që kishte imagjinuar!

Ky zotëria është mburrur se paska bërë rebelin para viteve ’90 dhe se ka qenë një nga ata që e ka kërkuar Europën qysh atëherë, por, në fakt, nuk ka kërkuar kurrë Europën e demokracive perëndimore. Disa të tjerë si ky zotëria, që bënin snobin në atë kohë, sepse i kishin krahët e ngrohtë, kurrë nuk kanë kërkuar ndryshimin e regjimit. Këta kërkonin thjesht ndryshimin e vendeve në hierarkinë e atij regjimi, që vendin e kooperativistëve në Byronë Politike ta zinin këta të rinjtë me kostume europiane. 

Rama, rebel qysh në atë kohë, ka dashur thjesht t’i zinte vendin Lenka Çukos e jo të gjente Europën. E vërteta është se i vetmi ndryshim që ndoshta kishte ky zotëria nga shoqja Lenka ishte se ky dëgjonte grupin “Beatles”, kurse ajo këngëtarin Luan Zhegu. Sa për pjesën tjetër nuk kanë asnjë ndryshim.

Ky zotëria ëndërron të jetë sulltan, por i veshur me “Versaçe”. Kjo vërtetohet më së miri nga të gjitha aktet dhe veprimet e Kryeministrit të sotëm. Vetëm një njeri me mentalitetin e tij mendon se vota jepet për të sunduar mbi qytetarët pa pyetur as për rregull dhe as për ligj. 

 Kjo arrogancë vjen edhe nga fakti se ky kryeministër mendon se i ka mbyllur detyrimet me shqiptarët që në çastin kur votën e tyre e ka blerë apo grabitur, por nuk mund të bëjë të njëjtat llogari edhe me Europën. 

Me sa duket, për këtë arsye Rama nuk e dëshiron sot Europën, sepse në një Europë të tillë nuk ka vend për Ramën. Për këtë nuk do të kujtoj dhe as nuk do të përmend si argumente veprimet e Ramës gjatë kohës që ishte në opozitë, ato ia justifikojmë. Po sot? 

Shpesh kemi dëgjuar të thuhet, madje edhe sot, se kjo qeveri nuk mund të gjykohet e as të anatemohet, sepse ka vetëm 2 muaj që ka ardhur dhe nuk ka pasur ende kohë të bëjë ndonjë gjë. Në fakt, 2 muaj i kanë dalë e tepruar që kjo qeveri të bëjë zullume pa fund. Kjo qeveri ka vetëm 2 muaj që ka nxjerrë dhe sjellë këtu në parlament akte antikushtetuese. Kësaj qeverie i kanë mjaftuar vetëm 2 muaj që të largojë nga puna në shkelje të ligjit mijëra punonjës të administratës dhe t’i zëvendësojë, po në kundërshtim me ligjin, me vëllezër e kunata të ministrave. I kanë mjaftuar vetëm dy muaj të sulmojë të gjitha institucionet e pavarura. Kësaj qeverie i kanë mjaftuar vetëm dy muaj që të shkatërrojë e të terrorizojë qindra biznese vendase dhe të huaja.

Rama ka vetëm 2 muaj në pushtet, por arriti t’i fusë shqiptarët në ankthin më të tmerrshëm që kanë kaluar gjatë këtyre kohërave vetëm për shkak të mungesës së transparencës lidhur me armët kimike të Sirisë. Në të njëjtën kohë ia doli të rrezikojë edhe marrëdhëniet me aleatin tonë të madh SHBA-të. Kjo qeveri ka vetëm 2 muaj, por ia ka dalë që Shqipërinë nga vendet më të sigurta në Europë ta kthejë në një vend ku sulmohen me mitraloz në mes të ditës burgjet e sigurisë së lartë dhe u vihen mina komisariateve të policisë. Këto gjëra nuk ndodhin as në Kolumbi, kurse ministri, ky që duhet të jetë ministri i Brendshëm, deklaron se është krenar për punën e tij, sepse arriti të kapë tri mushka, që kishin lënë të arratisurit në kufi! 

Të gjitha këto vijnë nga arroganca, paaftësia dhe megalomania e Kryeministrit, që mendon se mund të veprojë si të dojë me shqiptarët. Në të njëjtën kohë të gjitha këto akte janë në kundërshtim me vullnetin që ne po shprehim sot këtu që të ecim në drejtim të integrimit. E tha edhe zoti Berisha sot, dhe e dimë mirë të gjithë se në Europë ka edhe nga ata që nuk na duan. Çfarë bën Rama? Ai u jep atyre argumente të njëpasnjëshme duke na sulmuar e çfarë është më e keqja këtë e bën me qëllim për të na penguar. Pse them që e bën me qëllim? E bën me qëllim sepse e ka mundësinë t’i ndryshojë e jo t’i shkelë ligjet. I ka votat këtu për t’i ndryshuar ligjet, mund të na sillte këtu edhe ligjin “Për policinë” dhe ta ndryshonte. Ta bënte ligjin se nuk ka nevojë që drejtori i policisë të ketë këtë ose atë kriter. Ta vinte në ligj që drejtori duhet të jetë militant i Partisë Socialiste, por ta bënte me ligj dhe jo duke e shkelur atë në mënyrën më absurde. Ndërkohë që kryetari i opozitës së sotme lobon në çdo kancelari europiane që Shqipëria të marrë statusin e vendit kandidat, kryeministri i vendit bën gjithçka për të kundërtën. 

Zotërinj, statusi është gati. Vetëm zotësitë e jashtëzakonshme të Kryeministrit tonë mund ta prishin, pastaj me siguri do të vini këtu dhe do të thoni se prapë fajin e ka Berisha. Jua tha dje edhe një kolegu juaj i mazhorancës: mos mendoni se duke vazhduar me sulme ndaj qeverisë “Berisha” do të shtyni 4 vjet në pushtet. Unë jua kam thënë para pak kohëve, në një seancë ju kam thënë që të hiqni dorë nga arroganca dhe triumfalizmi, se gjërat ndryshojnë shpejt dhe Rama e ka zotësinë t’i rrokullisë ato edhe më shpejt sesa e natyrshmja. Sinjalin e mori më 15 nëntor, edhe pse mund t’i blejë votat e shqiptarëve, nuk mund t’i sundojë më. Ne si opozitë jo vetëm me rezoluta, por me të gjitha mjetet do të vazhdojmë të bëjmë rolin tonë në mbështetje të integrimit, sepse kështu mbrojmë edhe punën, edhe arritjet tona. Po nëse ky kryeministër do të vazhdojë të veprojë si deri tani, kontributi ynë më i afërt për integrimin e shqiptarëve do të jetë largimi i Ramës nga ajo karrige. 

Faleminderit!

Ilir Meta - Faleminderit!

Fjalën e ka Kryeministri, Edi Rama.

Edi Rama - Së pari, më lejoni që në pamundësi për t’ju përcjell drejtpërdrejt ngushëllimet për një anëtar të grupit tuaj parlamentar dhe për një mik dhe shok të armëve prej shumë vitesh, ta bëj këtë sot, me keqardhjen më të madhe për ikjen e tij tragjike nga jeta dhe uroj me gjithë zemër që ngjarje të tilla të mos përsëriten më kurrë në jetën e këtij Kuvendi, për asnjërin prej deputetëve, për asnjërin prej miqve, prej të afërmve, prej pjesëtarëve të komunitetit tonë.

Sot ne jemi këtu për të diskutuar për një rezolutë që është paraqitur nga opozita në funksion të inkurajimit, të procesit të integrimit dhe në prag të shprehjes së vendeve anëtare lidhur me propozimin e bërë nga Komisioni Europian që në dhjetor Shqipërisë t’i jepet statusi i vendit kandidat. Por, nga ana tjetër, më lejoni që t’ju them të gjithëve se statusi nuk është gati deri në sekondën e fundit dhe se, sigurisht, edhe kjo përpjekje, kjo rezolutë, ky debat dhe votimi në fund i saj ndihmon për të shkuar deri në çastin e fundit, me gjithçka ne kemi në dorë, që të ofrojmë vullnetin për të avancuar në luftën ndaj krimit të organizuar dhe korrupsionit në mënyrë të veçantë, ashtu sikundër e ka nënvizuar edhe Komisioni Europian në paraqitjen e propozimit. E vërteta është se ende duhet të bindim një numër vendesh anëtare. Këtë e dimë ne, këtë e dini ju dhe këtë nuk kemi pse ta fshehim. Përkundrazi, me këtë dijeni duhet që të gjithë bashkë të bëjmë gjithçka mundemi që rezultati i dhjetorit të jetë pozitiv dhe Shqipëria të marrë statusin e vendit kandidat, të tjerat besoj se janë legjitime për opozitën, por nuk besoj se ndihmojnë në arritjen e këtij qëllimi shumë afatshkurtër, praktikisht në pak javë vendimtare.

Nga ana tjetër, për çfarë po them nuk do të thotë se nuk e mirëkuptoj gjithë këtë përsiatje të gjatë të opozitës. Jeni në detyrën tuaj, bëjeni ashtu siç e mendoni se duhet bërë më mirë. Nga ana jonë nuk do të dëgjoni ndonjëherë ato që kemi dëgjuar ne për vite me radhë këtu si opozitë, nuk do të dëgjoni që jeni antieuropianë, nuk do të dëgjoni që jeni bashkëpunëtorë të albanofobëve, nuk do të dëgjoni që punoni ditë-natë për të penguar dhe për të bllokuar Shqipërinë, sepse, në fund të fundit, ky është normaliteti i një marrëdhënieje mes nesh dhe jush, që, le ta themi hapur, ka shënuar një fazë të re me ndryshimin e vendeve, ju në opozitë dhe ne në shumicë, me një shumicë të cilësuar, përmes së cilës kemi jo vetëm të drejtën, por edhe detyrën të udhëheqim vendin në realizmin e programit për të cilin jemi votuar. Prej ditës së parë e deri më sot nuk ka qenë asnjëherë arsye për ne që të sillemi me ju siç jeni sjellë ju me ne. Përkundrazi, ka qenë një arsye për t’u provuar shqiptarëve, për t’u provuar miqve dhe partnerëve tanë se Shqipëria është e aftë të ketë një parlament normal, se Shqipëria është e aftë të ketë një parlament që të drejtohet në mënyrë luajale me të gjitha palët dhe që nuk vendos në pozicion të vështirë asnjërën nga palët. 

Shqipëria është një vend i aftë, që kapitullin e parlamentit jofunksional dhe të drejtimit primitiv ta konsiderojë të mbyllur dhe të shkruajë një kapitull të ri, që besoj se jemi duke e shkruar përditë. Për këtë kemi marrë vazhdimisht vlerësime mjaft pozitive nga të njëjtët miq dhe partnerë, që deri dje e shihnin parlamentin e Shqipërisë si një nga arsyet për të mos e afruar më pranë Shqipërinë në bashkësinë e vendeve ku qenia në qeveri dhe në opozitë nuk është parakusht për të kthyer parlamentet në arena të shkëmbimit të baltës, përkundrazi, është parakusht për të krijuar mundësitë e një debati normal mes palëve që përfaqësojnë të njëjtin popull dhe që janë të ndara në shumë gjëra, por kanë mjaftueshmërisht dhe arsye për të mos qenë të ndara kur vjen puna për respektin ndaj tjetrit. Ky është parlamenti i respektit ndaj tjetrit.

Është e qartë për ne, nga të gjitha kontaktet e përditshme që kemi, posaçërisht me vendet që ende janë të dyzuara, se mbi Shqipërinë rëndon ende një bilanc angazhimesh të pambajtura, një bilanc zhgënjimesh të vazhdueshme, një bilanc, i cili u lë vend miqve dhe partnerëve për të mos qenë plotësisht 100%, unanimisht të bindur se Shqipëria është gati. Ndërkohë ju siguroj se kemi gjetur jo vetëm mbështetjen e plotë, por edhe më shumë se mbështetjen e plotë, një dëshirë për të inkurajuar qeverinë e re që të vazhdojë në drejtimin që ka përcaktuar dhe të thellojë edhe më shumë luftën që ka hapur, në radhë të parë, me krimin dhe korrupsionin dhe, sigurisht, në afat të gjatë me të gjitha pasojat e rrënimit të përgjithshëm të vendit, sidomos të rrënimit ekonomik dhe social të tij. Kaq e vërtetë është kjo, saqë në takimin që patëm me Komisionin Europian në kuadër të dialogut të nivelit të lartë, pamë nga njëra anë vullnetin e komisionit për të shkuar deri në fund në mbështetjen e propozimit që u ka bërë shteteve anëtare, por edhe vlerësimin e komisionit për gjithçka ka bërë deri më sot qeveria në pak kohë që ka pasur në dispozicion. Ashtu sikundër ky takim që vetë Komisioneri për Zgjerimin e quajti si “dialogu i nivelit të shkëlqyer”, ishte për ne i mjaftueshëm për të kuptuar se realisht mund të bëjmë shumë më shumë së bashku. Dhe nuk them asgjë të tepërt, nëse nënvizoj edhe kontributin e kryetares së Komisionit të Integrimit, e cila, për hir të së vërtetës, ishte shumë e angazhuar dhe dha një ndihmë reale në ecurinë e gjithë atij procesi që sapo ka filluar dhe ne urojmë dhe shpresojmë të vazhdojë si i tillë, me idenë që sa më shumë takime të bëjmë me ju jashtë kamerave, aq më shumë mundësi na jepen për të kuptuar se e kemi më të lehtë që të komunikojmë dhe të bashkëpunojmë me njëri-tjetrin. Ndërkohë, kamerat me siguri ju shkaktojnë një domosdoshmëri të brendshme për të dalë mirë në provimin e radhës para syrit të “Big Brother”-it. Kjo prapëseprapë është pjesë e mënyrës se si ju e jetoni të qenët në partinë tuaj dhe sesi e jetoni nevojën për të bërë karrierë.

E rëndësishme është që ne jemi shumë të vendosur për gjithëpërfshirje, ne jemi shumë të vendosur për transparencë. Gjithëpërfshirja dhe transparenca janë kyçe në këtë proces, që përmes dialogut të nivelit të lartë shkon përpara, mjafton që të kemi vullnetin e mirë. Nga ana tjetër, kemi rënë dakord që me anën e një udhërrëfyesi konkret dhe plani veprimi për zbatimin e reformave të nevojshme në procesin e mëtejshëm, që lidhet me hapjen e negociatave, të adresojmë ashtu siç duhet 5 prioritetet kyçe të vendosura nga Komisioni, në funksion të konsiderimit edhe të hapjes më pas të negociatave për anëtarësim. Qëllimi ynë është i qartë dhe i shprehur: duam të krijojmë një platformë dialogu kombëtar për integrimin europian, ku jo vetëm opozita politike të jetë e përfshirë, por edhe shoqëria civile, e cila hap pas hapi po fillon të marrë frymë dhe hap pas hapi do të çlirohet nga gjithë makthet e një të kaluare që e mbyti dhe praktikisht e asgjësoi si aktor të dorës së parë në debatet dhe në jetën e vendit. 

Sigurisht që përfshirja e shoqërisë civile është më shumë sesa një fjalë e thënë kështu, për të përfshirë disa përfaqësues të disa organizatave në një proces si ky, që është kaq i ndërlikuar dhe që kërkon kaq shumë punë të përbashkët, sepse ajo çka ne mendojmë dhe ajo çka ne do të bëjmë hap pas hapi është që në gjithë procesin e ligjvënies të kemi sa më shumë kontribut nga shoqëria civile si e tillë, por edhe nga të gjitha grupet e interesit që preken drejtpërdrejt ose indirekt nga çdo reformë që do të jetë në axhendën e parlamentit dhe që kanë të drejtën e tyre legjitime të dëgjohen, pas kaq shumë vitesh, sepse jo vetëm nuk u dëgjuan asnjëherë, por përkundrazi, shijuan me detyrim baltën me të cilën iu mbyll goja një e nga një të gjithë protagonistëve të një rrjeti shoqëror që ishte në një fazë embrionale zhvillimi dhe sot praktikisht është në domosdoshmërinë për të rilindur.

Sigurisht që ky debat në prag të kësaj rezolute është dhe një moment i mirë për disa kujtesa, që lidhen me atë që thashë pak më parë dhe që adresojnë drejtpërdrejt jo vetëm pse-në e një mbështetjeje popullore, që qeveria vazhdon ta ketë në kuota shumë të larta, por edhe “pse”-në e një mbështetjeje të plotë që ne po gjejmë në çdo kontakt dhe në çdo marrëdhënie me miqtë dhe me partnerët tanë europianë, sikundër po lexojmë ditë pas dite edhe dëshirën për të kapërcyer ngërçin në disa kryeqytete, ngërç që lidhet kryesisht me të shkuarën dhe që besoj se do të mund ta kapërcejmë falë rezultateve me të cilat ne po e përballim këtë proces në këto javë të fundit.

Kam dëgjuar disa herë, këtu, që thuhet se akoma nuk po sillni ligje. Në fakt, jam i bindur që qeveria apo shumica e deridjeshme do të hyjë në historinë e këtij parlamenti si qeveria dhe shumica që prodhuan numrin më të madh të ligjeve. Por për momentin jeni pa dyshim në historinë e këtij vendi si shumica dhe qeveria që i zbatoi më pak ligjet që miratoi vetë. E pikërisht ky hendek i madh mes Shqipërisë në letër dhe Shqipërisë reale është edhe hendeku i madh që duhet kapërcyer në procesin e çuarjes përpara të rrugës sonë të integrimit dhe në procesin e mbushamendjes së të gjitha vendeve anëtare se ne shqiptarët jemi më shumë se kaq. Jemi më shumë se sa të aftë që të ngremë dorën dhe të miratojmë ligje; jemi më shumë se sa të aftë që t’i hedhim hi syve popullit tonë dhe hi syve miqve dhe partnerëve tanë, duke paketuar blloqe të tëra letrash që sapo miratohen, mbeten thjesht letra pa vlerë. Në këtë aspekt, dua t’ju them: mos prisni nga ne që të kthehemi në një fabrikë miratimi ligjesh, sepse nuk do të kthehemi në një fabrikë miratimi ligjesh. Nuk presin këtë nga ne shqiptarët, nuk e presin këtë nga ne miqtë dhe partnerët tanë ndërkombëtarë. Nga ne pritni diçka tjetër: që të rrisim në mënyrë të përditshme dhe ta çojmë në nivele europiane shkallën e zbatueshmërisë së ligjit. Pikërisht në funksion të zbatueshmërisë së ligjit kanë ardhur në këtë Kuvend edhe një sërë nismash, që në vetvete janë nisma më të vogla se një ligj i tërë, por që janë të domosdoshme për të siguruar zbatueshmërinë e një tërësie ligjesh që sot e gjithë ditën mbeten letra pa vlerë për shkak të kulturës suaj qeverisëse.

Nuk po i rendis me radhë këto, sepse përsëri nuk i quaj rezultate konkrete, por ju siguroj se janë pjesë e një pakete që na ndihmon në arritjen e rezultateve konkrete dhe pa dyshim, na ndihmon për të përcjellë mesazhin e qartë edhe te miqtë e partnerët, edhe tek ata më skeptikët, se ne jemi plotësisht të vendosur për t’u shkuar deri në fund gjithë objektivave të programit tonë për rilindjen e këtij vendi. Do të rendis disa rezultate konkrete, duke filluar nga ai rezultat që nuk e di pse ose e di pse, ngjall gjithmonë reaksion kur përmendet në sallën e këtij Kuvendi, që lidhet me evazionin vjetor prej 110 milionë eurosh për shkak të ngritjes së një industrie të paligjshme të lojërave të fatit. Me goditjen e pamëshirshme që kjo industri e paligjshme ka marrë dhe që çdo bisht i saj do të marrë ditë për ditë, deri sa në këtë vend të mos ketë më asnjë individ që të gëzojë jo vetëm mbështetje, por edhe të gëzojë për shkak të mungesës së eficiencës së strukturave përkatëse, duke i marrë më qafë njerëzit e varfër të këtij vendi, që e kërkojnë ngushëllimin në bixhoz.

Po ashtu dëgjova që (dhe e kuptoj pse, e kuptoj shumë mirë pse) ka një prekje shumë të ndjeshme të nervit kur flasim për korrupsionin në sistemin tonë të tatimeve. Ju keni qejf ta përsëritni shpesh atë se “ky është vetëm fillimi” dhe unë kam shumë qejf që t’ua rikujtoj se ky është vetëm fillimi. E si fillim kemi zbuluar vetëm një pjesë të vogël të skemës së mashtrimit me TVSH-në, prej të cilës u janë hequr shqiptarëve nga xhepat 5.4 milionë dollarë për të shkuar në xhepa të tjerë dhe në mes të atyre xhepave, edhe në xhepa që transmetojnë drejtpërdrejtë dhimbjen në trupin tuaj. Është vetëm fillimi, sepse ndërkohë ai sistemi shumë i lëvduar i IT-së në Tatime po rezulton, në fakt, një sistem i mbushur me vrima, ku kanë rrjedhur vijimësisht para që duhej t’u shkonin shqiptarëve, atyre që paguajnë taksat, atyre që kanë nevojë për ndihmën ekonomike, atyre që janë me aftësi të kufizuara, por, në fakt, u kanë shkuar vetëm pak shqiptarëve, atyre që e përdorën pushtetin për të ngritur një sistem grabitjeje kudo, kurdoherë dhe vazhdimisht.

Më lejoni t’ju them se vetëm në periudhën 2-mujore, 16 shtator deri në 20 nëntor, krahasuar me të njëjtën periudhë të vitit të mëparshëm është rritur, e dini sa? 473% është numri i rasteve të luftës kundër korrupsionit dhe 402% është numri i autorëve të proceduar penalisht. Ashtu sikundër është rritur 50% numri i autorëve të arrestuar apo të ndaluar. Gjatë periudhës në fjalë, 16 shtator - 20 nëntor, janë evidentuar 102 raste trafiqesh të paligjshme, me 116 autorë, nga të cilët 106 janë arrestuar dhe 6 janë në kërkim. Nuk e di përse sa herë ka njerëz në kërkim, ju vini këtu e kërkoni llogari nga ne, në emër të njerëzve në kërkim. Nuk e di pse, ose e di përse, por dua të ndaj me pjesën më të madhe të grupit tuaj pikëpyetjen: pse? Nuk e di, por sa herë ka njerëz në kërkim, ka këtu klithma dhimbjeje, që kërkojnë nga ne nuk e di çfarë.

Po kështu, si rezultat i masave antikorrupsion, masave që luftojnë evazionin fiskal dhe kontrabandën, në vetëm 30 ditë - dhe të paktën për ata që kanë ndenjur në karrigen e ministrave 8 vjet besoj është e kuptueshme se çfarë janë 30 ditë, kemi shkuar në 105% dhe në 106%, respektivisht në Dogana dhe në Tatime. 123 vepra penale të lidhura me korrupsionin dhe krimin e zyrtarëve në detyrë, kanë implikuar 180 të dyshuar, nga të cilët 173 janë të arrestuar, ndërsa 7 janë në kërkim. Janë bërë 10 operacione policore specifikisht antikorrupsion dhe ka 27 të arrestuar dhe përsëri 7 në kërkim.

Janë goditur 5 grupe kriminale dhe 20 persona sot janë prapa hekurave, por ata që janë prapa hekurave kanë filluar të flasin gjëra me interes të veçantë. Është arrestuar ish-drejtorja e Kontrollit Tatimor dhe një tjetër zyrtar i lartë, për abuzimet me skemën e rimbursimit të TVSH-së, ndërkohë të tjerë janë në kërkim nga drejtësia. Jemi të vetëdijshëm që në sistemin e tatimeve, ky është niveli i kategorisë së dytë, në gjithë skemën e madhe të mashtrimit me paratë që duhet të kishin shkuar në arkën e shtetit.

E dini pjesën tjetër, por mbase duhet të nënvizoj diçka që nuk e dini, se vetëm në periudhën 16 deri me 20 nëntor janë arrestuar më shumë shtetas shqiptarë të kërkuar nga organet e drejtësisë së vendeve të tjera, sesa në gjithë periudhën paraardhëse të vitit. Ky moment ka qenë një nga momentet, që ka krijuar skepticizëm të lartë lidhur me aftësinë e Shqipërisë për të përballuar të gjitha kërkesat që burojnë nga statusi i kandidatit dhe ky numër i madh arrestimesh ka ndikuar pozitivisht në uljen e këtij skepticizmi. 

Po ashtu më lejoni që, t’ju them se edhe pjesa për të cilën vini shpeshherë, nuk po them “kujën”, por po them “veten në lëvizje”, që ka të bëjë me lëvizjet në administratë,  jo vetëm që nuk ka asgjë të ngjashme me lëvizjet masive në administratë të 8 vjetve më parë, por, përkundrazi, karakterizohet nga domosdoshmëria për t’i kthyer shtetit dhe publikut strukturat e institucionet e marra peng për interesat e pushtetit të pak njerëzve dhe të atrofizuara nga koka deri te këmbët. Kështu që patjetër kemi anuluar licensa për ndërtimin e impianteve energjetike. Janë 13 të tilla dhe 6 janë në rishikim. Nuk e kemi fshehur dhe nuk kemi ndër mend ta fshehim sot angazhimin se do t’i anulojmë të gjitha kontratat e bëra në dëm të interesave të Shqipërisë dhe të publikut shqiptar. Të tilla janë të gjitha këto që po anulohen, ashtu sikundër jemi duke parë edhe një numër tjetër të konsiderueshëm koncesionesh në fusha të ndryshme, që sjellin dëme marramendëse ekonomike për buxhetin e shtetit dhe për xhepat e shqiptarëve.

Sigurisht që ka ende shumë për të bërë. Ne jemi të vendosur të bëjmë gjithçka që duhet bërë. Çdo ditë provon se më 23 qershor ka ndodhur një ndryshim rrënjësor, që mishërohet çdo ditë në krijimin e një kulture të re qeverisëse, një kulturë e bazuar te vetëdija se nuk jemi në këto pozicione për gjithë jetën dhe as nuk na kanë votuar që t’i përdorim këto karrige në dëm të njerëzve, që me të drejtë kanë kërkuar ndryshimin dhe me të drejtë do të vazhdojnë të kërkojnë një për një realizimin e objektivave tona.

Sigurisht që 2 muaj janë pak, por janë edhe shumë. Në radhë të parë, duke ju dëgjuar ju, ne mund ta konsiderojmë këtë periudhë 2-mujore plotësisht të suksesshme. Gjithçka që ju thoni është konfirmimi se në Shqipëri ka ndryshuar diçka me rëndësi, se në Shqipëri realisht po qeveriset për shumicën dhe jo për pak njerëz që përfaqësojnë shumicën në këtë sallë apo në qeverinë e këtij vendi. Kolegët ministra bënë një paraqitje të përgjithshme të gjithë këtij procesi. Unë nuk dua të humbas më shumë kohën e parlamentit me këtë temë, por dua ta mbyll siç e fillova. Dua ta mbyll duke nënvizuar edhe një herë tjetër se ky nuk është vendi për të rrahur gjoksin se kush është më europian dhe se kush e do më shumë Shqipërinë. Këtu është vendi për të bërë detyrat që na kanë ngarkuar ata që na kanë votuar. Ne jemi votuar për të qeverisur, kurse ju për të qëndruar në opozitë. Besoj se si ne, ashtu edhe ju nuk kemi asnjë arsye pse të ndahemi kur vjen fjala te procesi i ndërlikuar dhe i domosdoshëm për Shqipërinë, që është ai i integrimit. 

Unë e çmoj nismën tuaj për paraqitjen e rezolutës në fjalë dhe do të çmoja çdo përpjekje, që edhe ju do ta bënit bashkë me ne, për të kapërcyer pengesën e fundit, por jo të parëndësishme, të hezitimit të disa vendeve anëtare. Sigurisht, për ta kapërcyer këtë nuk mjafton që qeveria të prodhojë çdo ditë rezultate që nuk gjejnë vetëm miratimin, por edhe vlerësimin më të lartë të miqve e të partnerëve tanë, por është e domosdoshme që edhe opozita të mos ngatërrojë atë që është pjesë e fiziologjisë së saj me atë që është pjesë e një qëllimi të përbashkët, që është integrimi europian.

Në fund, besoj se në sallën e këtij Kuvendi ka shumë eksperiencë edhe ndër ata që e ndjekin këtë Kuvend për të kuptuar se nuk është vetëm vdekja që duhet të na bashkojë në një ditë krejt të natyrshme, duke u ndier të gjithë shumë të përkohshëm dhe shumë të dobët e po aq të njëjtë para saj, por është edhe ajo pjesë e jetës së përditshme të punës sonë, që nuk lidhet me ne, por me të ardhmen e fëmijëve tanë. Sot ne jemi duke folur më shumë se në çdo rast tjetër për të ardhmen e fëmijëve tanë, të cilëve u detyrohemi një Shqipëri të anëtarësuar në BE, në qoftë se nuk duam të na detyrohet mallkimi i tyre për pjesën e mbetur të jetës.

Faleminderit!

Ilir Meta – Faleminderit!

Urdhëroni, zoti Vasili, në emër të Grupit Parlamentar të LSI-së! 
Petrit Vasili – I nderuar Kryetar,

Të nderuar kolegë deputetë,

Sot u përfshimë në një debat të gjerë për integrimin. Sot kemi në duar për miratim një rezolutë që duket qartë se ka një mbështetje të gjerë nga deputetët e këtij Kuvendi. Gjithashtu sot mbështetja mbarëpopullore për integrimin dhe vullneti i të gjithë deputetëve flasin me të njëjtën gjuhë: atë të bashkëpunimit dhe të gjithëpërfshirjes. Këto premisa themelore janë pikërisht ato që ndërtojnë këtë qëndrim thelbësisht të ri, bashkëpunues për një çështje madhore siç është integrimi europian. Një nga kushtet thelbësore, të munguara e të pazhvilluara siç duhet politikisht, ka qenë dhe ngelet konsensusi. Sot kemi një përgjigje të re, një përgjigje se ky konsensus është i mundur dhe klasa politike ka bërë më në fund reflektimet e duhura për këtë çështje dhe për të ecur në këtë rrugë.

Ne kaluam një sfidë të suksesshme në vigjilje të zgjedhjeve të 23 qershorit, ku së bashku miratuam po në këtë sallë tri ligje që përbënin kushte të rëndësishme politike për të ardhmen e statusit të vendit kandidat, duke dhënë një provë të bashkëpunimit politik tepër të rëndësishme. Ne jemi përpjekur të lexojmë çdo gjë racionale e mëndjeftohtë që debati i sotëm nxori në dukje, duke lënë mënjanë me qetësi emocionalitetin, patetizmat, qofshin edhe protagonizmat politikë, që, në fund të fundit, nuk ndihmojnë ndonjë gjë në thelbin e çështjes që kemi marrë në diskutim.

Rezoluta e sotme është shprehje e një vullneti me të gjithë gjerësinë e tij për çështjen e integrimit, ku secili institucion e pushtet në këtë vend ka shumë për të bërë e ku, në fund të fundit, konkluzioni themelor që del është se vetëkënaqësia do të ishte qëndrimi më i gabuar lidhur me ç’kemi arritur e ç’kemi akoma për të bërë.

Ne sot jemi më të bindur se kurrë se konsolidimi i shtetit të së drejtës, lufta ndaj krimit të organizuar dhe korrupsionit, rritja e përgjegjshmërisë, integritetit dhe efiçiencës së drejtësisë janë sfida që duhen fituar së bashku, sepse janë vlera të përbashkëta, pa të cilat Shqipëria nuk mund të jetë as plotësisht demokratike dhe as shqiptarët nuk mund ta ndiejnë të afërt shtetin e tyre, tek i cili besojnë e që kontribuojnë për të.

Progresraporti i tetorit të vitit 2013 është një moment politik shumë i rëndësishëm në procesin e integrimit, sepse rekomandimi pozitiv për marrjen e statusit të vendit kandidat na gëzon të gjithëve. Gjithçka pozitive e vlerësuar në progresraport është një bazë e mirë e shumë detyrave të reja që na presin të gjithëve çdo ditë, thënë metaforikisht, është një mal me punë e sfida që na presin e ku fryma europiane e konstruktivitetit është dhe duhet të jetë lajtmotivi i një sjelljeje europiane, të një Shqipërie e një politike më të paqtë e më të arsyeshme. Çdo politikë e debat fiktiv nuk e ndihmon procesin e integrimit, sepse mesazhi i punës është efiçienca e lartë e punëve të shumta dhe fjalëve të pakta për të fituar dhjetëra vjet kohë të humbur. Këto janë edhe fondamentet e një Shqipërie të re europiane e të integruar. 

Ne kemi dhënë mbështetje të plotë sikurse edhe një konstrukivitet maksimal të një fryme mirëkuptimi e kompromisi për një çështje madhore siç është integrimi. Kjo ka buruar nga bindja jonë e thellë se gjithëpërfshirja e mirëkuptimi janë elementet mbi të cilat mund të ecë e të zhvillohet një Shqipëri europiane dhe e qetë përkundrejt një Shqipërie të trazuar dhe me konflikte të egra politike, të cilat duhet t’i lëmë pas sa më parë. Sapo mirëkuptimi këtu te ne ka bërë udhë, menjëherë ne kemi konstatuar një reagim tepër pozitiv të një Europe thellësisht dhe vazhdimisht dashamirëse ndaj nesh, ndaj ne nuk na lejohet më të humbasim kohë të çmueshme e të shpërdorojmë shanse që lidhen me të ardhmen dhe prosperitetin politiko-ekonomik të vendit. Prandaj le ta konsiderojmë edhe miratimin e kësaj rezolute, (e cila është ndërmarrë me nismën e opozitës, dhe ky është një pozitivitet akoma më shumë), si një hap të rëndësishëm në procesin e formësimit të një filozofie të re mirëkuptimi, të plotë e pa komplekse, për çështjet që na bashkojnë e ku integrimi është një kryeçështje dhe një kryekazus madhor, që nuk mund të përdoret më për qëllime politike nga askush prej nesh, pa u rrekur më kot të flasim për meritat e njërit apo tjetrit dhe pa u matur me një metër të vetëm që është ajo se çfarë përfiton Shqipëria jonë nga ky proces.

Natyrshëm qeveria ka sprovat e njëpasnjëshme në procesin e përditshëm për ngjizjen element pas elementi të integrimit, si një proces të europianizimit të qeverisjes së vendit dhe të komunikimit e përçuarjes së këtij mentaliteti në mënyrë kapilare. Ndërkohë parlamenti do të jetë një mbështetës e monitorues i kujdesshëm i këtij procesi të rëndësishëm e të shumanshëm dhe të gjithë ne, më të motivuar se kurrë, duhet ta bëjmë këtë pa asnjë mëdyshje.

Në fundin e këtij debati të madh për një çështje kaq të madhe ne pohojmë edhe një herë vullnetin tonë të madh për ta mbështetur këtë rezolutë, duke pasur bindjen e palëkundur se ky është një tjetër mesazh pjekurie politike që parlamenti jep sot konsensualisht e që mirëpritet në mënyrë të qartë nga Brukseli. Ne nuk do të reshtim së promovuari e nxitur bashkëpunimin e gjithëpërfshirjen, si të vetmen rrugë ku duhet të ecim për të mos humbur vite të tëra shprese të shqiptarëve, të cilët e duan mirëkuptimin dhe e kanë realizuar mes njëri-tjetrit, që është e vetmja fuqi që do të na bëjë të ecim përpara, e kur politika e reflekton e përçon atë, sigurisht që mundësitë e kësaj ecjeje përpara më shpejt bëhen gjithmonë e më të mëdha.

Faleminderit!

Ilir Meta – Faleminderit!

Urdhëroni, zonja Bregu, në emër të Grupit Parlamentar të PD-së!

Majlinda Bregu – Zoti Kryetar i Kuvendit,

Të nderuar kolegë,

Zoti Kryeministër,

Të falënderoj për fjalët e mira që ke kohë që thua në adresën time, të cilat i marr si fjalë të mira për punën që kjo qeveri ka bërë në procesin e integrimit. Në fakt, nuk e kuptoj se pse ju duket të gjithëve kaq ekzotik ky fjalim i Kryeministrit, kur edhe përshëndet me fjalë të mira një kundërshtar politik. Ndoshta ka dy arsye: ose sepse zoti Rama është ekzotik në thënien e fjalëve të mira për ata që punojnë, ose sepse është kaq ekzotik dhënia e bashkëpunimit nga opozita, për një ish-opozitar, i cili nuk ka lënë gur pa lëvizur, për ta vonuar dhe bllokuar këtë proces.

Po vazhdoj me fjalën e parapërgatitur. Jam e e bindur, që konceptin e Big Brother-it përveç Xhorxh Oruellit, unë nuk di nëse mund ta zbatojë njeri më mirë sesa ti. Unë për vete jam big sister, kështu që në shtëpinë time nuk kam pasur ndonjëherë big brother dhe nuk besoj se mund të ketë ndonjë big brother që të më japë ndonjë sugjerim dhe urdhërim më shumë sesa ato që vendos t’i them vetë.

Në fjalën e parë në këtë legjislaturë, në atë të programit qeverisës, kam pyetur, të dashur kolegë, se si ka mundësi që një program qeveritar nuk kishte asnjë datë apo parashikim për marrjen e statusit të vendit kandidat. Atëherë ne nuk kishim marrë ende një propozim të qartë nga Komisioni Europian, një propozim të dhënë për herë të dytë pa kushte, pra një rekomandim për marrjen e statusit të vendit kandidat. Pas propozimit pa hezitim të Komisionit Europian mendova se do të dëgjonim deklarata ambicioze dhe data konkrete për të thënë dhe për të lobuar hapur dhe me ato vende që Kryeministri i quajti skeptike, se ne e meritojmë statusin e vendit kandidat brenda dhjetorit. Mirëpo të gjitha deklaratat e Kryeministrit që nga dalja e progres-raportit dhe deri në vizitën e fundit në Londër bëjnë të qartë çdo ditë e më shumë se një shqetësim nuk qarkullon ndër anëtarët e qeverisë, fakti nëse ky status do të konfirmohet apo jo nga Këshilli i Ministrave të Jashtëm në fund të dhjetorit, apo do të shtyhet padrejtësisht për shqiptarët në një kalendar të pacaktuar.

E do apo nuk e do marrjen e statusit në dhjetor kjo qeveri, është apo s’është shqetësim i tyre data dhe koha se kur do të merret statusi, zoti Kryeministër, ju dhe gjithë mazhoranca jeni të zhgënjyer se sa më shumë i afrohemi Europës, aq më shumë e kuptojmë se ajo nuk është Europa që kemi ëndërruar. Sa e sa pyetje kemi dëgjuar sot në këtë debat të gjatë për integrimin, i cili, si për ironi të kësaj maxhorance të Shqipërisë europiane, u kërkua dhe u propozua përsëri nga opozita. Para se të vijoj me thelbin, më lejoni të falënderoj vendimin e djeshëm të Komisionit të Jashtëm të Parlamentit Europian, i cili miratoi rezolutën për mbështetjen e Shqipërisë në marrjen e vendimit të dhjetorit nga ministrat e jashtëm.

E dyta dhe thelbi. 

Zoti Kryeministër, 

E shtrenjta mazhorancë,

Mund të jesh europian vetëm në deklarata, mund të mos jesh europian as në deklarata, mund të jesh europian edhe në deklarata, edhe duke zbatuar detyrimet që të vë Europa, por sikur asnjëra prej tyre të mos jetë apo të gjitha prej këtyre të qëndrojnë, ju jeni një Kryeministër me fat, sepse sot ke luksin që Shqipërinë e more me një marrëdhënie kontraktuale të zbatuar kënaqshëm, e kam fjalën për Marrëveshjen e Statibilizim-Asociimit. Kur kjo marrëveshje u nënshkrua në këtë parlament, ju e fishkëllyet për 4 muaj rresht, dhe nuk besoj, zoti Kryeministër, se mund të ketë pasur sjellje më antiparlamentare dhe më antiintegruese sesa sjelljet e opozitës së djeshme në këtë parlament dhe jashtë saj.

Je me fat, zoti Kryeministër, se qytetarët shqiptarë kanë 3 vjet që nuk janë më të frustruar si do ta gjejnë apo sa do ta blejnë një vizë, por lëvizin lirshëm për qejf dhe për hall kudo nëpër Europë, por përsëri, kur kjo ndodhi, ju nuk ishit kontribues, ishit në grevë urie në bulevard, sepse kërkonit të hapeshin kutitë dhe të çliroheshin vizat.

Je me fat, zoti Kryeministër, sepse ke luksin të shkosh sot si kryeministër i një vendi, me një status dinjitoz sigurie, si anëtar i NATO-s, vendimin e anëtarësimit të të cilit e prite, fatkeqësisht, përsëri me protesta në rrugë. Shkoni sot kudo dhe loboni, do t’ju mbështesja të lëvizni sa më shumë dhe të mos ju zënë këmbët dhe, pavarësisht atyre miljeve që harxhoni në të gjithë kilometrat e rrugës që bëni, sepse, në fund të fundit, kjo është detyra juaj sot dhe për këtë paguheni.

Jeni me fat të takoni partnerët ndërkombëtarë, të cilët kanë lexuar në raportet e tyre se Shqipërinë e morët për ta qeverisur me një situatë ekonomike stabël, me progres në luftën kundër korrupsionit dhe me struktura policore të afta për të luftuar krimin e organizuar me të gjitha rekomandimet e GRECO-s, të grupit të Këshillit të Europës në luftën kundër korrupsionit të miratuara; e morët me zyrtarë të lartë pa imunitet (edhe këtë nuk e keni votuar 5 herë rresht në këtë parlament kur ishit në opozitë), e morët me kushte të plotësuara tërësisht për marrjen e statusit të vendit kandidat, me status kandidati dy herë të propozuar, mbi të gjitha, me një opozitë mbështetëse, siç e kemi deklaruar qysh ditën e parë. Ne do të mbështesim çdo hap të këtij procesi, në respekt të arritjeve dhe qëndrimit tonë dje në mazhorancë dhe, absolutisht, në respekt të aspiratës së shqiptarëve sot dhe kurdoherë.

Mirëpo të gjitha sa më lart, me sa duket, nuk i hynë në sy, sepse ende në këto ditë të para, kur pushteti duhej t’ju qetësonte, makthi se këto janë arritje të mazhorancës që iku, ju mundon fort. Kam vrarë mendjen sa e sa herë se pse një kryetar partie dje dhe kryeministër sot i quante ligjet me përçmim “rroma- përtoma”, duke u kyçur në mosbindjen ndaj detyrimeve të procesit integrues dhe duke e bllokuar me mosvotim të paktën për dy vjet. 

Kam menduar ndonjëherë se Kryeministri kërkon të japë një mesazh shpërfillës për zyrtarët europianë, që betoheshin dhe stërbetoheshin se e njihnin Kryeministrin dhe i besonin se sapo të miratoheshin ndryshimet e Kodit Zgjedhor, dikur në vitin 2008, nuk do të kishte më probleme me dokumentet zgjedhore dhe pranimin e rezultatit të zgjedhjeve, se, sapo të gjejë një rrugë për hapjen e kutive, që në fakt u hapën këtë vit dhe tregoi se vetëm ishin rrudhur mandatet, do të votoje ligje dhe ligje të domosdoshme për liberalizimin e vizave, apo po të ofronim ne konsensus për reformën parlamentare, do të votoje heqjen e imunitetit; apo, po të shtynim votimin e heqjes së imunitetit, do të tërhiqeshe nga paketa e ndryshimeve kushtetuese; apo, po të tërhiqeshim ne nga referendumi, do të votoje tre ligjet; apo, po të të jepnim kryetarin e qarkut të Fierit, do të votoje tre ligjet, apo po të fitoje zgjedhjet e lira, nuk do ta lije KQZ-në me 4 anëtarë; apo, nëse do të vije në pushtet, nuk do të kishe nevojë që të blije vota, si ato që bletë në Korçë, apo duke pasur një mazhorancë me një milion shuplaka, do të ishe më i hapur dhe transparent; apo se si i dashuruar pas fjalës dhe formës, do të thoshe një fjalë, se ç’fjalë kishe thënë për demontimin e armëve kimike në Shqipëri, pa i futur shqiptarët për më shumë se dy javë në ankth; apo, edhe nëse nuk ua ndien për këtë vendim të funddhjetorit, në fund të fundit, cili kryeministër nuk do të ishte i lumtur të kishte një arritje të madhe 3 muaj mbasi ka ardhur në qeveri, për më tepër kur i duhet vetëm të vishet mirë dhe të shkojë të ngrejë gotën e shampanjës në Bruksel? Dhe kështu me radhë mund të përmend pa fund ecejaket politike dhe apolitike bllokuese që ky proces ka përjetuar në rrugën e tij.

Të nderuar kolegë,

Shqipëria e meriton plotësisht marrjen e statusit të vendit kandidat në dhjetor, madje është vendim i vonuar. Ne kemi plotësuar detyrimet që na janë vënë përpara dhe do të vazhdojmë të jemi kërkues ndaj mazhorancës që të plotësojë të gjithë hapat e mëtejshëm të këtij procesi, duke treguar qartë se dhunimi dhe mosrespektimi i ligjeve, i Kushtetutës, filozofia e mungesës së transparencës, mungesa e gjithëpërfshirjes, shkelmimi i administratës publike, dhunimi i së drejtës së fjalës dhe pronës, respekti ndaj votës dhe pranimi me përulësi i vendimit të shqiptarëve, siç bëmë ne, janë standarde, por e kundërta e tyre janë kundërstandarde, që na largojnë nga standardet europiane. Ne do t’i bëjmë vendimet kundërstandarde çdo ditë publike. Këto do të jenë vija jonë e kuqe me mazhorancën.

Të nderuar kolegë,

Në zgjedhje, para zgjedhjeve, gjatë zgjedhjeve, ne kemi kohë që ulemi të ndarë. Në fakt, jo vetëm për ideologji, por edhe në moralin politik, qoftë ai moral pa moral, që ishte risia e politikës suaj. Gjithsesi, qytetarët shqiptarë na kanë votuar për të çuar përpara interesat e tyre. Ne sot kemi propozuar një rezolutë, që edhe me konsensusin e kolegëve të mazhorancës ka arritur në tekstin që keni përpara. Shqiptarët dëshirojnë njësoj, pa dallim partiak, një arritje të tillë të Shqipërisë duke filluar me dhjetorin dhe, sigurisht, duke e konsoliduar atë më tej. Ne po ju tregojmë se jemi të gatshëm të bashkëpunojmë me ju për të mirën e përbashkët të shqiptarëve. Tregohuni, ju lutem, dinjitozë përballë detyrimeve! Mos u dehni nga rrahja e shpatullave, që është si ajo rrahja e shpatullave që vjehrra i bën nuses së re në ditët e para për t’i treguar se shumë punë e presin më pas dhe për ta vënë në provë. Shqiptarët duan seriozitet, përgjegjshmëri dhe dinjitet. E meritojnë sepse ju kanë besuar edhe juve. Tregojuni se dini të njihni shtetin, rregullat dhe forcën e shtetit! Tregojuni shqiptarëve me vepra se ju nuk i vidhni votat, sepse këtë e keni ngritur në sistem, ju nuk shtyni ligjet që votoni me konsensus, sepse doni të bëni nul konsensusin politik. Tregojuni me vepra se nuk e shtytë ligjin “Për nëpunësin civil”, sepse donit të spastroni administratën. Tregojuni se kuptoni se çdo shtet themelohet nga forca, por forca dhe vullneti për ndryshim pozitiv dhe, nëse nuk do të kishte institucione dhe respekt ndaj institucioneve që ta kontrollonin këtë forcë, atëherë vendi do të kthehej në anarki. 

Nëse asnjërën prej këtyre më sipër nuk arrini dot të tregoni, atëherë të gjithë do ta kuptojnë dhe do ta kenë të qartë pse nuk jepni dot një datë për marrjen e statusit të vendit kandidat, sepse e dini se i keni bërë ato çka përmenda pak më lart. Nga tetori në dhjetor, nëse propozimi pa kushte i Komisionit këtë radhë më 16 tetor nuk konfirmohet, kjo do të vijë sepse dyshimi në vendet anëtare për seriozitetin dhe punën tuaj në këtë proces është rritur shumë.

Ju jeni qeveri me fat, sepse detyrat për statusin i plotësoi mazhoranca pararendëse. Propozimin e morët. Pra, keni luksin e marrjes së vendimit në dorë, por ju mungon luksi i dyshimit në këtë proces dhe ai i gabimeve apo i dhunimit të vlerave dhe standardeve europiane. Këtë luks nuk do ta keni dot, ndaj, nëse deri dje për arsye partiake e bllokuat dhe e vonuat këtë proces, sot keni detyrimin madhor kombëtar, rajonal, detyrim për shqiptarët kudo që ndodhen, të mos shkaktoni asnjë sekondë vonesë. Bie apo nuk bie kjo kambanë në ndërgjegjen tuaj, këtë nuk e them dot, por di të them se një vendim i munguar në dhjetor do të ishte i pafalshëm.

Për ta mbyllur me të madhin Konica, “meqë historia nuk ecën kurrë së prapthi, edhe ne nuk mund ta zhbëjmë dot të kaluarën”, del qartë se përse kjo rezolutë u propozua nga opozita.

Faleminderit!

(Drejtimin e seancës e merr zoti Dule.)

Vangjel Dule – Faleminderit, zonja Bregu!

Fjalën e ka Kryeministri, zoti Rama.

Edi Rama – Ju siguroj, zonja kryetare e Komisionit për Integrimin, se gjithçka thashë është thjesht dhe vetëm e vërtetë, ndërkohë, ngaqë nuk krijova bindjen se e dini vërtet kuptimin e fjalës “ekzotik”, ju siguroj që në dallim me dialogun e nivelit të lartë, në monologun e nivelit të ulët ka kaq shumë distancë sa dallimi midis ekzotikut dhe azotikut te ju.

Vangjel Dule – Faleminderit, zoti Kryeministër!

Në emër të Grupit Parlamentar të Partisë Socialiste, zoti Taulant Balla, urdhëroni!

Taulant Balla – Të nderuar kolegë,

Grupi Parlamentar i Partisë Socialiste më kishte ngarkuar që ta mbaj unë qëndrimin në përfundim të diskutimit të këtij mocioni dhe në prag të miratimit nga ana e Kuvendit të rezolutës, e cila shpreh qartë një qëndrim të përbashkët tonin në mbështetje dhe në kërkesën tonë si Kuvend i Shqipërisë drejtuar vendeve anëtare, Këshillit Europian, Komisionit Europian për marrjen e statusit të vendit kandidat.

Duke dëgjuar qartë gjithçka që tha Kryeministri sot në këtë sallë, mendoj se mund ta tërheq fjalën time, sepse nuk kam asgjë për të shtuar në qëndrimin dhe në gatishmërinë tonë që gjithë këtë proces ta konsiderojmë si pjesë të pandarë të të gjithë veprimit, qoftë të Kuvendit, por edhe të institucioneve të tjera, opozitës, me rolin e saj të pazëvendësueshëm, që ia jep Kushtetuta, që ia jep procesi.

Shumë shkurt, diçka do ta thosha: pas miratimit të kësaj rezolute, ne si Kuvend i Shqipërisë menjëherë duhet të ndryshojmë diçka, është ligji “Për rolin e Kuvendit të Shqipërisë në kuadër të procesit të integrimit europian”. Kemi një ligj shumë të vjetër tashmë. Ka 9 vjet qysh kur është miratuar dhe duhet që së bashku, me përfaqësues të opozitës, të ribëjmë një ligj, që e ringre Kuvendin e Shqipërisë në rolin drejtues të këtij procesi.

Më lejoni ta falënderoj opozitën për komunikimin që kemi pasur për të gjetur një tekst të përbashkët për këtë rezolutë dhe pa u vonuar ta ftojmë drejtuesin e seancës, Kryetarin e Kuvendit, që këtë tekst të përbashkët ta kalojmë me konsensus, ashtu si dje në Parlamentin Europian, ku me konsensus eurodeputetët, të majtë dhe të djathtë, diskutuan me përgjegjshmëri dhe me dashamirësi për marrjen e statusit të vendit kandidat nga ana e Shqipërisë. E ritheksoj 

Më vjen keq që zonja Bregu bëri këtu një lapsus të karakterit institucional. Ne e dimë fare mirë që propozimi i Komisionit nga tetori në dhjetor nuk ndryshon, përkundrazi, do të jetë për më mirë. Propozimi ka më shumë arsye për të qenë pozitiv për shkak të zhvillimeve pozitive dhe të arritjeve shumë të prekshme që ka pasur kjo qeveri në këto 70 ditë.

 Komunikimi i zotit Fyle qoftë në Tiranë, qoftë në Bruksel është shumë domethënës. Të gjithë së bashku, pa u vonuar, të majtë dhe të djathtë, ta votojmë këtë projektrezolutë si një sinjal shumë domethënës në rrugën tonë për integrimin europian. Marrja e statusit të vendit kandidat është vetëm një stacion në itinerarin që Shqipëria do të kalojë deri në anëtarësimin e plotë në Bashkimin Europian.

Faleminderit!

Vangjel Dule – Faleminderit, zoti Balla! 

Me diskutimin e përfaqësuesit të Grupit Parlamentar të Partisë Socialiste mbyllet debati për procesin e integrimit të Shqipërisë në Bashkimin Europian. 

Bëjmë 5 minuta pushim dhe më pas do të kalojmë në procesin e votimit.

(Pas pushimit)

Vangjel Dule – Të nderuar deputetë, rifillojmë seancën. 

Kalojmë në procesin e votimit.

Hapet votimi me elektronikë për prezencën.

Mbyllet votimi.

Janë gjithsej 104 deputetë të pranishëm.

Siç jeni në dijeni, është rënë dakord për të votuar variantin e përbashkët të projektrezolutës, së përgatitur nga mazhoranca dhe opozita. Në mbështetje të nenit 78 të Kushtetutës dhe nenit 55 të Rregullores, projektrezoluta kërkon një shumicë të thjeshtë votash.

Hapet votimi.

Mbyllet votimi.

Votohet unanimisht nga të gjithë të pranishmit rezoluta për procesin e integrimit të Shqipërisë në Bashkimin Europian. 

Kalojmë në çështjen e dytë të rendit të ditës: interpelancë me Kryeministrin, zotin Edi Rama, kërkuar nga një grup deputetësh në lidhje me shkeljen e ligjit “Për Policinë e Shtetit” në emërimin e drejtorit të Përgjithshëm të Policisë së Shtetit, zotit Artan Didi. 

Deputetët që kanë kërkuar interpelancën janë: Gent Strazimiri, Mesila Doda, Keltis Kruja, Arben Ristani, Oerd Bylykbashi, Edi Paloka, Ardian Turku, Eduard Halimi, Flamur Noka, Alban Zeneli dhe Helidon Bushati. 

Në bazë të nenit 96 të Rregullores, një prej kërkuesve që përfaqëson grupin, do të parashtrojë interpelancën për jo më shumë se 7 minuta. 

Fjalën e ka zoti Ristani.

Arben Ristani – Në fakt, kjo interpelancë shkon shumë mirë sot pas miratimit të kësaj rezolute lidhur me integrimin europian të Shqipërisë, sepse ka të bëjë me diçka shumë themelore, me shtetin ligjor.

Konsolidimi i shtetit ligjor bën të mundur sundimin e ligjit në Shqipëri dhe është një shtysë e dukshme dhe e qartë për integrimin europian të Shqipërisë. 

Në bazë të nenit 80 të Kushtetutës dhe nenit 96 të Rregullores së Parlamentit, kjo interpelancë u kërkua me Kryeministrin e Shqipërisë në funksion të detyrimit të tij dhe të drejtës sonë që të kërkojmë nga Kryeministri shpjegime lidhur me emërimin në krye të Policisë së Shtetit, të zotit Artan Didi. 

Besoj se kjo interpelancë do të jetë një shembull shumë i mirë i vërtetimit të asaj që tha Kryeministri, se kemi bërë shumë ligje, nuk do të bëjmë më kaq shumë, por do të merremi me zbatimin e tyre. 

Duke iu referuar nenit 20 të ligjit “Për Policinë e Shtetit”, drejtori i Përgjithshëm i Policisë së Shtetit propozohet nga ministri i Brendshëm dhe emërohet me vendim të Këshillit të Ministrave. 

Tri janë kriteret që duhet të jenë të zbatueshme, në mënyrë që të emërohet drejtori i Përgjithshëm i Policisë së Shtetit: shkollimi, aftësia profesionale dhe përvoja e punës. Konkretisht ligji thotë se drejtori i Përgjithshëm i Policisë duhet të ketë gradën “Drejtues i parë” për jo më pak se 3 vjet dhe të ketë shërbyer me këtë gradë në radhët e Policisë së Shtetit. Të jetë shkolluar në Akademinë e Policisë në përputhje me nenin 50 të ligjit ose me shkollim ekuivalent në bazë të nenit 51 të ligjit. Kriteri i tretë është ai i përvojës, ku në 20 vjetët e fundit të ketë 16 vjet përvojë pune në polici, duke shërbyer si punonjës policie. 

Duke u nisur nga fakti se opozita shumë herë e ka vënë në dukje mosplotësimin e këtyre tri kritereve dhe për ta bërë më të lehtë sqarimin e Kryeministrit, do t’ju thosha se zotëria në fjalë nuk e ka gradën “Drejtues i parë”, nuk ka shërbyer me këtë gradë në radhët e policisë për më shumë se 3 vjet. 

Ndërkohë, qeveria, me vendimin nr. 917 të datës 04.10.2013, ka bërë një ekuivalentim të gradave, duke ekuivalentuar gradat e ushtrisë me gradat e policisë. Mund të ketë një lloj arsyetimi që ka ekuivalentim të gradës “Kolonel” me gradën “Drejtues i parë”, por këtu ka dy probleme. 

Së pari, ligji thotë se duhet të ketë shërbyer në radhët e policisë me këtë gradë dhe personi në fjalë nuk ka shërbyer për mbi 3 vjet në radhët e policisë më këtë gradë. 

Së dyti, vendimi i qeverisë ka të bëjë me kushtet e ripranimit në radhët e policisë dhe neni 58 i ligjit, kur kemi të bëjmë me ripranimet në polici, thotë: “Për mungesa në shërbimin policor, kaluar mbi një vit, kur ripranohesh në radhët e policisë, ripranohesh me një gradë më poshtë ose certifikohesh për gradën që ke mbajtur.” Zotëria në fjalë nuk ka shërbyer mbi 3 vjet në radhët e policisë me gradën “Drejtues i parë” dhe nuk është certifikuar për gradën që mban. 

Lidhur me shkollimin, zotëria në fjalë nuk ka mbaruar Akademinë e Rendit. Në rast se do të mendohet se ka ekuivalentim midis shkollës ushtarake dhe Akademisë së Rendit, kjo nuk qëndron, sepse neni 51 i ligjit “Për Policinë e Shtetit” ekuivalenton me Akademinë e Rendit vetëm shkollat policore të mbaruara jashtë shtetit, edhe ato mbi bazën e ligjit “Për arsimin e lartë”. 

 Sigurisht, ajo që është më e dukshme dhe që nuk ka nevojë për ndonjë interpretim shumë të madh është përvoja, pra kriteri i tretë i ligjit, i cili kërkon që në Policinë e Shtetit, në 20 vjetët e fundit, duhet të kesh shërbyer jo më pak se 16 vjet në detyrë. 

Zotëria në 8 vjetët e fundit nuk ka qenë pjesë e strukturave të Policisë së Shtetit dhe nuk ka shërbyer në të. Pra, siç e argumentova, nuk ka as shkollimin, as përvojën, as aftësitë profesionale të duhura. 

Në këto kushte kemi të bëjmë me një shkelje flagrante të ligjit dhe kjo është arsyeja që ne kërkojmë sqarime nga Kryeministri. Cilat janë motivet që ka bërë një shkelje të tillë të ligjit dhe si mendon ai ta zhbëjë ose ta rivendosë ligjin?

 Sigurisht, në varësi të përgjigjeve, do të vazhdojmë argumentimin më pas, por ligji në këto 3 pika është fare i qartë. Unë besoj se me fjalë të thjeshta e bëra prezent dhe ndoshta do të kemi edhe përgjigjen e duhur.

Faleminderit!

(Drejtimin e seancës e ka marrë zoti Meta.)

Ilir Meta - Faleminderit!

Fjalën e ka zoti Rama.

Edi Rama – Ligji është vërtet i qartë, por e thënë sidomos nga parafolësi, del edhe më në pah, se një ligj i qartë nuk mjafton, por duhet edhe qartësi në leximin e tij. 

Sidoqoftë u kërkoj ndjesë të gjithë autorëve të interpelancës për kohën limit për të cilën unë po jap përgjigjet, dhe kjo jo për mungesë vullneti. Mungesat e mia në seancë janë të lidhura vetëm me mospraninë fizike në territorin e Republikës së Shqipërisë. Edhe kjo ka ndryshuar. Edhe kjo është pjesë e kulturës së re qeverisëse dhe e kulturës së re të marrëdhënieve me opozitën. 

Unë i mirëkuptoj edhe ata që janë ankuar për vonesën time, por në parlament vazhdon e pret interpelanca e një viti më parë, që paraardhësi im ende nuk i ka dhënë përgjigje. Sigurisht, nuk ka më kohë që t’i japë përgjigje, por çështjet e ngritura në interpelanca janë objekt i punës së qeverisë lidhur me koncesionet e paligjshme.

(I drejtohet një deputeti të PD-së, i cili flet nga vendi pa mikrofon.) 

Jo, sot nuk replikoj, sepse je vetëm. Nuk e ke shokun e stolit. Nuk ke faj, sepse të duket shumë qartë në fytyrë. E thotë çehrja atë që mendon zemra. Kjo ishte për të bërë pak humor.

Tani më lejoni të kaloj tek interpelanca, sepse pyetjet shumë serioze që janë bërë meritojnë një përgjigje shumë serioze dhe, po të bazoheshin tek e vërteta, do të përbënin një shqetësim shumë serioz, dhe besoj se përgjigjet do t’i lehtësojnë autorët e interpelancës që të mos shqetësohen më për këtë çështje.

 Po i marr pyetjet me radhë për të qenë tërësisht transparent.

E para: A është verifikuar paraprakisht nëse zoti Artan Didi ka shërbyer në Policinë e Shtetit për një periudhë të paktën 3-vjeçare në gradën “drejtues i parë” ose më lart, ose ekuivalente me të? Nëse po, çfarë procedure verifikimesh është ndjekur dhe me çfarë dokumentacioni zyrtar vërtetohet përmbushja e këtij kriteri taksativ?

Përgjigjja ime është: Përpara emërimit në detyrë të zotit Artan Didi, Drejtoria e Burimeve Njerëzore pranë Drejtorisë së Përgjithshme të Policisë së Shtetit ka bërë verifikimin nëpërmjet dosjes me numër themeltar 13 766, aneksi i parë, ku ka rezultuar se zoti Artan Didi ka shërbyer në gradën “drejtues i parë” për një periudhë 5 vjet e 10 muaj nga tre vjet që e parashikon ligji. Ky fakt dhe të gjitha faktet që do të sjell vërtetohen nga të gjitha provat shkresore, që mund t’i merrni pa problem në dispozicion, në Komisionin e Sigurisë, ose të na jepni një adresë, sepse tani keni edhe dy adresa si parti.

Provat shkresore janë këto, po i rendis: urdhri i ministrit të Rendit Publik, nr 236/6, datë 24...

(I drejtohet zotit Noka, i cili flet nga vendi pa mikrofon.)

Ishte koha kur ju, zoti Noka, synonit diplomën dhe nuk e dinit se Ministria e Rendit quhej Publik. bëhet fjalë për vitin 2000 dhe në atë vit ju ishit në përpjekje për të marrë diplomën në universitetin përkatës.

Kjo shkresë provon se zoti Artan Didi ka mbajtur gradën “kolonel” për periudhën 24 nëntor 2000 -1 maj 2003. Urdhri i ministrit të Rendit Publik nr. 723, datë 01.05.2003, edhe atëherë përsëri quhej ministër i Rendit Publik, edhe pse ju vazhdonit të përpiqeshit për diplomën, konfirmon se zoti Artan Didi ka mbajtur gradën policore “komisar” për periudhën 1 maj 2003 deri në datën 19 prill 2004.

 Urdhri i ministrit të Rendit Publik nr. 22, datë 19.04.2004 provon se zoti Artan Didi ka mbajtur gradën policore “kryekomisar” për periudhën 19 prill 2004 deri më 21 korrik 2006.

 Në bazë të vendimit të Këshillit të Ministrave nr. 64, datë 02.02 2001 “Për inkuadrimin e gradave ushtarake në gradat e Policisë së Shtetit”, si dhe për përcaktimin që ushtron sipas tyre, pika 3 e tij grada “komisar” ekuivalintohej nga grada “kolonel”. Grada “kolonel” e zotit Artan Didi ekuivalentohet në gradën policore “kryekomisar”. 

Kjo gradë, sipas vendimit të Këshillit të Ministrave nr. 808, datë 21.11.2007, ekuivalentohet me gradën policore “drejtues i parë”. Me vendimin nr. 917, datë 04.10.2013 “Për disa ndryshime dhe shtesa në vendimin nr. 803, datë 21.11.2007, pika 1, lidhja 2, kjo gradë është ekuivalentuar përsëri me gradën policore “drejtues i parë”. 

Si konkluzion për pyetjen e parë, zoti Artan Didi përmbush plotësisht kriterin që parashikon pika 1 e nenit 21 të ligjit “Për Policinë e Shtetit” për mbajtjen e gradës ekuivalente “drejtues i parë” për një periudhë 5 vjet e 10 muaj, nga 3 vjet që parashikon ligji. 

Pyetja e dytë: A është verifikuar paraprakisht nëse zoti Artan Didi ka përfunduar studimet e larta në Akademinë e Policisë në përputhje me nenin 50 të ligjit “Për Policinë e Shtetit”, ose të ketë mbaruar shkollën, sipas ligjit “Për arsimin e lartë”, të barasvlershme me nivelin e shkollimit, që përputhet me nenin 51 të këtij ligji? Nëse po, çfarë procedure verifikimesh është ndjekur dhe me çfarë dokumentacioni zyrtar vërtetohet përmbushja e këtij kriteri taksativ ligjor?

Përgjigjja është: Gjatë verifikimit të akteve që ndodhen në dosjen personale me numër themeltar 13766 aneksi i parë, ka rezultuar se zoti Artan Didi ka mbaruar shkollën sipas ligjit “Për arsimin e lartë”, e barasvlershme me nivelin e shkollimit për Policinë.

Çfarë parashikon neni 50 i ligjit “Për Policinë e Shtetit”? Shkollimi dhe trajnimi i kandidatit që përzgjidhet për t’u pranuar si punonjës i Policisë duhet:

a. Të përfundojë shkollimin bazë të Policisë në përputhje me rregulloren e personelit të nxjerrë në zbatim të këtij ligji.

b. Të vihet në periudhë prove për dy vjet pas përfundimit të trajnimit bazë. Po t’i referohemi kësaj dispozite, që lidhet drejtpërdrejtë me pikën 2 të nenit 21, rezulton se ky kriter është i paaplikueshëm për të gjithë punonjësit e Policisë së Shtetit që kanë mbaruar shkollën para vitit 2009, për arsye se shkolla bazë e policisë, kriter që e kërkon neni 50, ka filluar të funksionojë në vitin 2009. Për rrjedhojë, në kuptimin e kësaj dispozite, brezi i parë i punonjësve të Policisë që mund të plotësojnë këtë kriter duhet të aplikojnë për drejtor të përgjithshëm të Policisë në vitin 2025. Prandaj për të gjykuar për arsimin dhe kualifikimin policor të drejtorit të përgjithshëm të Policisë së Shtetit është e domosdoshme t’i referohemi ligjit të kohës kur ai ka përfunduar shkollën dhe kualifikimin shkencor. Ky është një nga parimet themelore të sigurisë juridike që prevalon në çdo rast mbi çdo parim tjetër.

Drejtori i përgjithshëm i Policisë së Shtetit, zoti Artan Didi, ka mbaruar Shkollën e Lartë të Bashkuar të Oficerëve, e cila përfshihej në sistemin e shkollave të larta të Republikës së Shqipërisë. Ndërkohë kriteri ligjor për t’u pranuar oficer policie në atë kohë, sipas nenit 38 të ligjit nr.7 504 “Për Policinë e Rendit”, ishte:

“Oficerë të Policisë së Rendit titullohen të gjithë personat që mbarojnë shkollën e lartë të profilit të policisë ose personat e tjerë që kanë mbaruar arsimin e lartë në profil tjetër dhe që i nënshtrohen një kursi special kualifikimi. Ata duhet të jenë të moshës deri në 30-vjeç. 

Në rastin konkret zoti Artan Didi, në pajtueshmëri të plotë me këtë kriter, i është nënshtruar kursit special të kualifikimit në Institutin e Lartë të Rendit, Akademia e Policisë dhe më pas është emëruar “oficer policie”. 

Statusi ligjor i këtij kursi, sipas ligjit të kohës kur ai është kryer, është i barabartë me atë të Akademisë së Policisë. Për sa i përket emërtimit “Akademia e Policisë” më lejoni të nënvizoj faktin se ky emërtim është marrë në vitin 2000 sipas vendimit të Këshillit të Ministrave nr. 281, datë 02.06.2000 “Për organizimin dhe funksionimin e Akademisë së Policisë”. Më parë ky institucion arsimor quhej Instituti i Lartë i Rendit Publik.

Po të merret në konsideratë vetëm fjala gjuhësore “akademi policie”, del se asnjë nga 9 drejtorët e përgjithshëm të Policisë së Shtetit që janë emëruar në këtë detyrë nga viti 1992 deri më sot të mos e kenë mbaruar Akademinë e Policisë dhe për rrjedhojë të kenë marrë një detyrë që nuk është konform ligjit. Kjo nuk është e vërtetë.

Si konkluzion, zoti Artan Didi përmbush plotësisht kriterin që parashikon pika 2 e nenit 21 të ligjit “Për Policinë e Shtetit” për shkollimin e tij. Provat shkresore që vërtetojnë këtë fakt janë në të gjithë grupin e shkresave që mund t’i merrni në dispozicion për verifikim të çdo fjale që unë po them këtu. 

Kopja e diplomës me numër amze 5751 dhe regjistri 5506. Urdhri i përfundimit të kursit të Institutit të Lartë të Rendit, numër 1593/ 52, 23 nëntor i vitit 1991. Ligji nr. 7504 “Për Policinë e Rendit”, neni 38 i tij. Ndërkohë zoti Artan Didi ka mbaruar edhe fakultetin e Drejtësisë në Universitetin e Tiranës si dhe një sërë kursesh kualifikimi për policinë. Gjithashtu keni një numër provash shkresore që vërtetojnë këtë, që nga diplomat deri te certifikatat përkatëse.

Pyetja e tretë: A është verifikuar paraprakisht nëse zoti Artan Didi ka kryer të paktën 16 vjet shërbim si punonjës policie duke ushtruar kompetenca policore brenda 20 vjetve të fundit? Nëse po, çfarë procedure verifikimi është ndjekur dhe me çfarë dokumentacioni zyrtar vërtetohet përmbushja e këtij kriteri taksativ ligjor?

Përgjigja është: Gjatë verifikimit të akteve që ndodhen në dosjen personale me numër themeltar 13766, ka rezultuar se zoti Artan Didi ka 16 vjet shërbim si punonjës policie, duke ushtruar kompentenca policore brenda 20 vjetve të fundit. Zoti Artan Didi është titulluar oficer me urdhër nr. 37, datë 17 korrik...

(I drejtohet zotit Noka, i cili flet nga vendi pa mikrofon.)

Zotëri, kur ishe dikur në opozitë, ishe flamur pa shkop. Kur u bëre ministër i Brendshëm, u bëre shkop pa flamur. Tani s’je as flamur, as shkop, kështu që nuk mund ta dish se për çfarë flet dhe mendon, jo më të dish se çfarë bën.

Ilir Meta – Zoti Noka, ju lutem, mos ndërhyni! Kjo është interpelanca e zotit Ristani. Ju lutem mos e ndërprisni!

Edi Rama – Zoti Artan Didi është titulluar oficer me urdhrin nr. 37, datë 17 korrik 1986 në strukturën e Ministrisë së Mbrojtjes dhe më pas, rreth vitit 1991 deri në korrik të vitit 2006, ka punuar pa ndërprerje në strukturat e Policisë së Shtetit. 

Në korrik të vitit 2006, me urdhër të ministrit të Rendit Publik me nr. 681/ 1, datë 21.7.2006, është liruar, duke u trajtuar nga Policia e Shtetit me pagë deri më 1 korrik 2009. Rrjedhimisht, ky është edhe kufiri i kohës që llogaritet 16 vjet shërbim në 20 vjetët e fundit. 

E kuptuat? Zoti Didi nuk ka...

(U drejtohet deputetëve të opozitës, të cilët flasin nga vendi.)

Ju jeni mësuar me llogaritë si tek tatimet, prandaj nuk i kuptoni këto.

Zoti Didi nuk ka asnjë ndërprerje të marrëdhënieve të punës nga Policia e Shtetit nga viti 1990 deri në vitin 2009, kur iu ndërprenë marrëdhëniet financiare. Provat shkresore janë në grupin e shkresave. Unë mund t’jua lexoj: “urdhri nr. 37, datë 15.07.1986, urdhri nr. 68.4/1, datë 21.07.2006”.

Pyetja e katërt: Kur do të revokohet akti administrativ i emërimit të zotit Artan Didi?

Përderisa janë kryer verifikimet e nevojshme...

(Ndërhyrja nga salla)

Unë qesh sepse shoh këtë këtu që rri me duar lidhur si Napoleon Bonaparti dhe i duket vetja si Napoleoni, por është si napoloni i valles, jo ai i Francës.

Përderisa janë kryer verifikimet e nevojshme dhe ka rezultuar se zoti Artan Didi i plotëson kriteret e përcaktuara sipas nenit 21 të ligjit “Për Policinë e Shtetit”, nuk ka shkaqe ligjore për të revokuar aktin administrativ të emërimit të tij në detyrë. Ndërkohë, duke marrë shkas nga pyetjet e sipërpërmendura, unë e çmova të nevojshme ta bëjë të qartë këtu për të gjithë deputetët, por edhe për opinionin publik. Besoj se opinioni publik ka më pak nevojë sesa një pjesë e deputetëve, sepse ka sy, ka veshë, mendon, llogarit, kupton, krahason dhe vlerëson se kryerja e detyrave nga drejtori i përgjithshëm i Policisë është e shkëlqyer. E shkëlqyer vlerësohet nga të gjithë drejtuesit e Ministrisë së Punëve të Brendshme në kohë të ndryshme. Është e qartë se bëhet fjalë për një njeri që asnjëherë nuk ka pasur koperturë dhe nuk ka punuar nën kuvertë, por i ka ngjitur shkallët e karrierës hap pas hapi, nga drejtues i thjeshtë i njësive bazë të Policisë së Shtetit deri në funksionet më të rëndësishme të kësaj strukture, si drejtor i rendit dhe i sigurisë publike në Drejtorinë e Përgjithshme të Policisë së Shtetit, si drejtor i Forcave Speciale dhe i Ndërhyrjes së Shpejtë, si drejtor i Institutit të Policisë në Akademinë e Policisë, si zëvendësdrejtor i përgjithshëm i Policisë së Shtetit dhe të tjera. Të gjitha këto argumentohen në provat shkresore, që do t’i keni në dispozicion. Përveç këtyre është vlerësuar edhe me Medaljen e Artë të Shqiponjës.

Ndërkohë dua t’ju sjell në vëmendje dhe shpresoj të mos e dini, sepse nëse e dini, kjo nuk i bën nder farsës që keni vënë në skenë për të goditur personalitetin e drejtorit të Përgjithshëm të Policisë, sepse bëhet fjalë për një oficer të lartë të policisë, që është plagosur në detyrë gjatë operacioneve në krye të forcave të policisë, në përpjekje për kapjen e personave me precedentë shumë të rrezikshëm kriminal dhe për rivendosjen e rendit e të sigurisë publike. Jo Partia Socialiste, as qeveria e saj, por Presidenti i Republikës së Shqipërisë e ka dekoruar dy herë zotin Artan Didi, dhe jo për kushërillëk, por për merita të veçanta në kryerjen e detyrës: një herë me Medaljen e Shërbimit Ushtarak dhe një herë me Medaljen e Artë të Shqiponjës, kështu që jo vetëm aspekti ligjor, që është i padiskutueshëm, por edhe aspekti i integritetit moral në kryerjen e detyrës, për aq vjet sa i ka shërbyer Policisë së Shtetit, e bëjnë zotin Artan Didi drejtor të përgjithshëm të Policisë së Shtetit vetëm në bazë të meritës. 

Unë fola për dikë që ka marrë dy medalje nga Presidenti i Republikës, ndër të cilat Medaljen e Artë të Shqiponjës dhe tani mirëpres reagimin e “urdhrit të laraskës”.

Ilir Meta – Po, zoti Ristani, keni të drejtën të jepni konsideratat tuaja për jo më shumë se 15 minuta.

Arben Ristani – Si deputet i ri në këtë parlament, më duhet të them se ajo që dëgjoj përditë më provon se të kesh kokën e madhe nuk do të thotë të kesh shumë mend.

Lidhur me problemin që po diskutojmë besoj se doli qartë se ligji është shkelur në mënyrë të plotë dhe të gjithanshme.

Jo pa qëllim e hapa këtë temë duke thënë se ishim në dijeni të gradës “kolonel” të ekuivalentimit me “drejtues i parë”, por më duhet t’ju citoj nenin 58, sepse në këtë rast bëhet fjalë për ripranim në polici. Në pikën 2 të këtij neni thuhet: “Nëse ripranimi bëhet pasi kanë kaluar 12 muaj pa ndërprerje, punonjësi i policisë vazhdon karrierën një gradë më poshtë nga ajo që mbante para lirimit ose certifikohet për gradën që mbante më parë”. Pra, në kushtet e ripranimit vjen një gradë më poshtë, edhe sikur ta konsiderojmë të ekuivalentuar dhe, duke ardhur një gradë më poshtë, do të thotë se nuk e ka gradën që kërkon neni përkatës.

Për sa i përket pikës së dytë, që ishte shkollimi, besoj se doli qartë nga shpjegimi i Kryeministrit se ligji është gabim, dhe duke qenë kështu, asnjë nuk e ka këtë pikë, meqenëse nuk e ka asnjë, nuk e ka as drejtori ynë i policisë. Ky ishte sqarimi. Pra, meqenëse ligji qenka gabim, nuk e zbatojmë këtë pikë.

Për pjesën e tretë, pra kriterin e përvojës, zotëria është larguar nga policia në vitin 2006. Është matematikë e thjeshtë, që tregon se në 20 vjetët e fundit nuk i ka 16 vjet punë. Shkelja e ligjit është e qartë. 

Unë nuk prisja qasje tjetër në raport me ligjin, sepse Kryeministri ynë nuk e ka qejf ligjin. Nuk e ka zbatuar kurrë dhe nuk do ta zbatojë derisa të gjejë belanë me këtë punë.

Ai duhet të qeverisë dhe të bëjë punë të mira për këtë vend. Ka më shumë se dy muaj që qeveris dhe sikur të mos bënte të pabëra, siç ishte problemi i armëve kimike, ndoshta mund ta mbyllte mandatin normalisht, por me sa duket paudhësitë nuk do ta lënë deri në fund. 

Lidhur me zbatimin e ligjit dhe me shqetësimin tonë për ato që ndodhin në Policinë e Shtetit, do t’ju thosha se keni aplikuar dënimin kolektiv, një formë primitive të ushtrimit të forcës së pushtetit në Policinë e Shtetit. Keni aplikuar dënimin kolektiv si hakmarrje ndaj njerëzve të policisë, të cilët me punën e tyre profesionale dhe të përkushtuar janë bërë bllokadë e interesave tuaja, shpeshherë të paligjshme. Ashtu sikurse ka qejf të thotë Kryeministri se do të qeverisë me forcën e shembullit, unë po ju them disa shembuj që bërtasin fort në veshët e atyre që duan të dëgjojnë.

Kanë shkrirë sektorin e Antikrimit Ekonomik me 150 persona. Ky është një dënim kolektiv, për të cilin gojët e liga thonë se ministri e ka bërë kastile për shkak të arrestimit të familjarëve të tij për kontrabandën në ndërmarrjen e tyre. Po kështu kanë shkrirë dhe kanë hequr nga puna mbi 80 persona në Policinë e Qarkullimit Rrugor, që përsëri gojët e liga thonë se e ka bërë sepse i kanë marrë makinën me karrotrec. Gjithsesi, edhe kjo duket shumë primitive. 

Kanë hequr nga puna të gjithë drejtorët e policisë në qarqe, drejtorët e qarqeve bashkë me zëvendësdrejtorët, pikërisht ata që merren me rendin dhe krimet. 

Kanë hequr rreth 125 punonjës të strukturave operacionale të policisë. Të gjithë këta me moshë mesatare 30 vjeç dhe mbi 80 % e tyre me shkollë të lartë dhe të trajnuar nga ekspertë të PAMECA-s, të ICITAP-it, të FBI-së dhe të organizatave dinjitoze e partnerëve ndërkombëtarë. Të gjithë këta janë punonjës policie, që asgjësuan bandat e krimit të organizuar, nxorën Shqipërinë nga harta e trafikut, të drogave të rënda, nga harta e trafikut të qenieve njerëzore. Të gjithë këta bënë të mundur anëtarësimin e Shqipërisë në NATO, heqjen e vizave për shqiptarët dhe që prunë Shqipërinë në prag të anëtarësimit në BE. Me çfarë i zëvendësuat këta punonjës policie? Po ju them disa shembuj që bërtasin fortë dhe ndoshta jua pengojnë pak të qeshurën ironike. Po ju them se i keni zëvendësuar me farefis apo bashkëfshatarë, kryesisht nga Tepelena dhe Kurveleshi, si dhe me njerëz të përkushtuar politikisht. 

(Ndërhyrje nga salla)

Sigurisht që janë shqiptarë, por nuk mund të jenë vetëm ata.

Po ju jap disa shembuj: ministri i Brendshëm është nga Tepelena, zëvendësministri nga Kurveleshi, sekretari i përgjithshëm nga Kurveleshi, drejtori i kabinetit nga Tepelena, drejtori i SHKB-së nga Tepelena, drejtori i Parkut të Automjeteve nga Tepelena, zëdhënësi nga Tepelena, sekretarja dhe badigardi po nga Tepelena, komandanti i Gardës dhe zëvendëskomandanti janë nga Tepelena, drejtori i përgjithshëm i Policisë nga Tepelena, zëvendësdrejtori nga Kurveleshi, shefi i sektorit të Mbrojtjes së Dëshmitarëve nga Tepelena, shefi i sektorit në Drejtorinë e Policisë Rrugore nga Tepelena.

Në drejtorinë e Tiranës, drejtori i qarkullimit është nga Tepelena, shefi i komisariatit të Kavajës po nga Tepelena.

Në drejtorinë e policë së Durrësit, drejtori i policisë është nga Tepelena, shefi i komisariatit nga Tepelena, shefi i komisariatit të Shijakut nga Tepelena, shefi i qarkullimit nga Kurveleshi, shefi i krimit ekonomik nga Kurveleshi.

Në policinë e Fierit, drejtori i policisë është nga Tepelena, shefi i komisariatit nga Kurveleshi. 

Në drejtorinë e policisë së Vlorës, drejtori i policisë është nga Tepelena, shefi i komisariatit të Sarandës nga Tepelena, shefi i qarkullimit në Vlorë nga Kurveleshi.

Në policinë e Gjirokastrës, drejtori i policisë është nga Tepelena, shefi i qarkullimit po ashtu,

(Ndërhyrje nga salla)

Verifikojini, sepse i kam të gjitha të sakta. Përveçse keni mbledhur në polici kushërinjtë dhe bashkëfshatarët, keni marrë edhe drejtorin e Policisë, që ka qenë numërues i parë i Partisë Socialiste. Po ashtu drejtori i Shërbimit të Kontrollit të Brendshëm është financues i Partisë Socialiste. Ai e ka blerë vendin e punës me para dhe ka qenë numërues i Partisë Socialiste.

Komandanti i Gardës ka qenë komisioner i PS-së, zëvendëskomandanti i Gardës po ashtu, shefi i sektorit të Mbrojtjes së Dëshmitarëve ka qenë vëzhgues, shefi i sektorit të Drejtorisë së Policisë Rrugore ka qenë komisioner i PS-së, drejtori i policisë së qarkut Durrës ka qenë komisioner i PS-së në Gjirokastër, po ashtu edhe shefi i komisariatit të Durrësit. Drejtori i policisë së qarkut të Korçës ka qenë komisioner dhe numërues, shefi i komisariatit të Ersekës, numërues në Përmet; shefi i komisariatit të Pogradecit, po komisioner, shefi i qarkullimit në Berat, komisioner dhe numërues, shefi i burimeve njerëzore në Berat, komisioneri i PS-së, drejtori i Policisë në Shkodër, komisioner i PS-së.

Pra, siç e patë, njerëzit e përkushtuar të policisë dhe profesionistë të zotë janë zëvendësuar me klientelën e farefisnisë, të bashkëfshatarëve dhe me administratorët zgjedhorë të PS-së.

Siç po ju them, për shkak të këtyre pasojat janë këto: vetëm në javën e parë të nëntorit 25 vrasje dhe plagosje, 125 vjedhje, 62 aksidente, për të ardhur tek arratisja spektakolare e 7 të dënuarve nga burgu. Më pëlqen t’ju bëj një krahasim interesant, se më duke që, siç bëtë krahasimin kur ulët planin e realizimit në dogana nga 100% në 70% dhe për një muaj thatë se e realizuat 100 e ca përqind, sepse vajtët 75%, edhe në këtë rast u arratisën 7, ia ulët planin dhe e bëtë 4 dhe dolët e thatë se i kapëm të katër dhe e realizuam planin 100%. Në vend të tre të tjerëve që mungonin, kapët mushkat, por zaten, sipas një shprehjeje që vjen nga këto anë nga janë këta, kokë latë e kokë morët, ikën tre njerëz e morët tri mushka.

Ilir Meta – E para, është kapur edhe një tjetër, e po kapen edhe ata të tjerët. 

E dyta, nuk keni pse merrni nëpër gojë mushkat, ju lutem!

Arben Ristani – Mirë bëtë dhe shumë mirë bëni që t’i kapni. 

Për sa i përket hakmarrjes me punonjësit e policisë, shikoni këtë foto ku janë drejtuesit e Forcave Speciale të Policisë, të FNSH-së dhe të RENEA-s, të cilët me duar të kryqëzuara përballen me ministrin e Brendshëm, i cili i kapë nga xhaketa dhe i tërheq. Kjo është hakmarrja politike, prandaj shkarkohen punonjësit e policisë. Siç po ju them, krimi po bën kërdinë, kanë dalë nëpër rrugë maskat, të cilat po grabitin shqiptarë dhe të huaj që vijnë në Shqipëri dhe po e përdorni Policinë e Shtetit si mish për top, duke e dërguar për të bërë detyrat e pushtetit lokal, duke e dërguar për të bërë detyrat e inspektoratit të ndërtimit, detyrat e inspektorëve të tatimeve etj. 

Në këtë formë situata sigurisht që do të vijë duke u përkeqësuar. Më vjen mbarë të përmend edhe atë që Kryeministri tha në fjalën e tij në fillim, se të arrestuarit kanë filluar të flasin. Kjo është shumë domethënëse për të kuptuar se ç’ndodh në këtë vend. Në rast se i arrestuari flet, flet me avokatin e tij dhe me prokurorin e çështjes. Si e mori vesh Kryeministri se filloi të flasë, duke menduar se kemi të bëjmë me prokurori të pavarur, me sekret hetimi, apo vete në darkë dhe raporton te Kryeministri? 

Mirëpo, prandaj thashë se sa më shumë hap gojën, aq më tepër tregon se çfarë lidhjeje ka me ligjin, sa e respekton ligjin etj. Unë e kuptoj, madje prisja të thoshte se dijenitë që unë kam në raport me emërimin e drejtorit të përgjithshëm të Policisë ia ka thënë Sajmiri dhe do të bazohej tek ato që i ka thënë Sajmiri, sepse është e kuptueshme se kur i do Sajmiri, Kryeministrit e bën një gjë, kur s’i do Sajmiri, s’e bën. Unë do t’ju thosha se zbatimi i ligjit është diçka kryesore, është diçka që na shërben të gjithëve, është diçka që sigurisht do ta zhvillojë shoqërinë shqiptare dhe do ta bëjë pjesë të komunitetit evropian, por besoj se kështu siç e keni nisur nuk jeni në rrugë të mbarë.

Ilir Meta – Fjalën e ka Kryeministri, zoti Edi Rama.

Edi Rama – Në fakt, këtu ka qenë një traditë që paraardhësi im lexonte mesazhe. S’më ka pëlqyer ajo traditë, por këtë nuk mund të rri pa e lexuar. Ma çon një tepelenas nga Saranda: “Po me tepelenasit çfarë ka ky mo?! Apo se, sa hapnim lokalin në pikë të mëngjesit, i jepnim pilaf e raki këtij në fushatë dhe na thoshte “lekët pas fitores” e iku e nuk është dukur më.”

Në fillim tha se kush ka kokën e madhe, nuk ka domosdoshmërisht shumë mend. Kjo është e sigurt, po kush e ka kokën në vendin e gabuar është edhe më e sigurt se drejtohet jo nga mendja, por nga një vend i gabuar. Edhe tani del qartë e më qartë se pse të zgjodhën për të futur hundët në kutitë e gabuara ty, e ty të rënka të flasësh për çdo punë të gabuar, ndërkohë që, sinqerisht dua ta them, edhe në emrin tuaj, për të gjithë publikun që opozita nuk është kjo. Është shumë më mirë se kaq. Kjo që patë, popull, nuk është opozita. Këta janë keq, por, siç thonë ato plakat gjirokastrite, ka edhe më keq, por ka edhe keq e mos më keq. E kjo që pamë ishte keq e mos më keq. 

Mund ta bëni shumë më mirë se kaq. Më besoni. Sinqerisht nuk jeni kaq. Ndërkohë unë dua të shtoj disa gjëra, mbasi dëgjova me shumë vëmendje këtë bejte për Tepelenën dhe për Kurveleshin, në një tjerrje leshi aq të gjatë, saqë në fund fare jo vetëm rezultoi se këtu nuk ka asnjë shkelje të ligjit, por se edhe një herë tjetër ka një arsye (për ne është e ditur, për publikun do të bëhet e ditur përditë e më shumë) pse e keni kaq me të keq me Policinë e Shtetit dhe pse vazhdimisht ngriheni dhe i drejtoheni publikut për gjoja çfarë po ndodh në Policinë e Shtetit... 

(Ndërkohë elektronika sinjalizon për mbarimin e kohës në dispozicion.)

Në qoftë se koha ishte vetëm 3 minuta, më duhet të pranoj se në këtë rast Rregullorja është e duhura, se është humbje kohe të merresh me ju mbas gjithë kësaj dite të gjatë.

Ilir Meta – Ka të drejtë zoti Ristani për 3 minutat e fundit në bazë të Rregullores.

Arben Ristani – Ne nuk jemi të shqetësuar vetëm për atë që ndodh në Policinë e Shtetit. Ne kryesisht jemi të shqetësuar për rendin dhe sigurinë në Shqipëri. Rendin dhe sigurinë në Shqipëri të jeni të bindur se e bëjnë vetëm profesionistët, vetëm njerëzit e shkolluar sipas ligjit dhe vetëm njerëzit që kanë përvojën e duhur. Këta janë ata që do të mund të bëjnë rendin dhe sigurinë në këtë vend dhe më vjen keq dhe besoj e kuptojnë njerëzit sot se ç’e keqe po ju vjen në derë.

Sekretari për Procedurat dhe Votimin

Armando Subashi


Ilir Meta – Ju falënderoj të gjithëve! Pavarësisht nga debatet, keni qenë të mrekullueshëm. Dje kishim ditëlindjen e koleges sonë, zonjës Jozefina Topalli. Bashkë me zotin Beqja e uruam nga zemra, sot kaluam rezolutën me konsensus të plotë, nesër kemi 28 Nëntorin, pasnesër kemi 29 Nëntorin. Zonja Bregu mori fjalët më të mira sot, me shumë të drejtë, edhe nga Kryeministri Rama. Kështu që t’ia kaloni mirë! 

Seanca tjetër do të njoftohet së shpejti. 

Gëzuar festat e 28-29 Nëntorit!

(Seanca mbyllet në orën 20:00)

